
I 

Absalon  var  hjemkommen  fra  Toget  til 
Norge,  hvor  den  danske  Flaade  havde  været  saa 
langt  nord  paa,  at  man  ved  Midnat  havde  set 
Solen  lyse  rund  og  red  paa  Himlen,  som  var 
det  klar  Dag. 

Havde  ikke  de  modvillige  Jyder,  da  de  saa 
Solens  underlige  Gerninger,  saa  haardt  begæret 
Orlov  af  Leding,  at  de  for  ingen  Pris  lod  sig 
overtale,  men  endog  søgte  frem  om  Absalons 
Skib,  der  han  talede  dem  imod  for  Kongen,  og 
dængede  hans  Folk  til  med  Sten  og  andet  haand- 
løst  Værge,  —  saa  var  vel  Valdemar  blevet  i 
Norge,  indtil  han  havde  faaet  Kaaring  af  de 
norske  Stormænd,  som  havde  indkaldt  ham  i 
Landet  og  var  ham  meget  tilgivne. 

Nu  laa  Absalons  Skibe  ved  Karrebæk,  og  selv 
kom  han  med  sine  Mænd  paa  Besøg  til  Fædrene- 
gaarden  Fjalneslevlille. 

Saa  mod  i  Hu  var  han  over  det  mislykkede 
Tog,  over  alle  de  spildte  Kræfter,  at  han  ikke 
talte  til  nogen;  og  om  Natten,  som  var  lun  for 

den  milde  Søndenvind,  det  længe  havde  blæst, 
laa  han  vaagen  og  droges  med  ondt  Sind. 

Da  han  endelig  langt  hen  havde  faaet  Blund, 
vaktes  han  i  det  første  Morgengry  af  Smaa- 
fuglenes  Sang  gennem  de  aabne  Vindusluger. 
En  spæd  Solstribe  dirrede  gennem  den  morgen- 
køle Luft  og  spillede  paa  den  hvide  Kalkvæg, 
saa  at  Skæret  stak  ham  i  Øjnene. 

Han  søgte  atter  at  sove;  men  da  det  ikke 
lykkedes,  stod  han  op,  drog  sin  Kjortel  paa  og 
forrettede  sin  Morgenandagt  foran  Krucifixet  paa 
Væggen;  thi  det  var  før  Morgenmessens  Tid,  og 
han  vilde  ikke  vække  sin  Kapellan,  der  var  træt 
efter  Rejsen  og  sov  saa  haardt,  at  hans  Snorken 
lød  herind  gennem  Dør  og  Væg. 

Han  tog  sin  Øxe  ned  fra  Væggen  og  gik  gen- 
nem Hegnslaagen,  hvor  han  nikkede  til  gamle 
Niels  Gaardvagt,  som  havde  været  paa  Fjalnes- 
levlille,  saa  langt  tilbage  han  kunde  huske. 

Vinden  havde  vendt  sig  i  Nattens  Løb.  Nu 
blæste  den  skarp  og  kold  fra  Nordvest.  Absalon 
slog  Kappen  tæt  om  sig  og  saa  op  mod  Himlen 
for  at  skønne,  hvad  Vejr  den  vilde  give  for 
Dagen. 

Solen  brød  frem  under  Skyerne.  Den  spal- 
tede dem  og  gød  sin  gyldne  Vin  ud  i  deres  tunge 
Folder.  Skytæppet  bølgede  og  hævede  sig.  Det 
var,  som  slap  Vinden  ind  under  det  og  pustede 
det  op,  til  det  brast;  og  de  sønderrevne  Flige 
flagrede  hen  over  Himlen,  spredte  af  de  skarpe 


Pust  fra  Vest.  Lysere  og  lysere  blev  Fligene, 
lettere  og  lettere  deres  Flugt  over  Himlen;  og 
everst  oppe,  hvor  Solens  Straaler  endnu  ikke 
naaede  hen,  flød  de  som  hvide  Fnug  paa  den 
blege  Himmels  Flade.  Men  i  Vest  laa  Regnen 
pakket  tæt  sammen  og  ventede  paa  at  spændes 
ud  over  Mosen. 

Græsset  paa  Toften  var  endnu  vaadt  af  Natte- 
duggen.  Væden  glimrede  som  Sølv  paa  hvert 
et  Straa,  der  tabte  Dugdraaben  fra  sin  hældende 
Spids,  naar  hans  Fod  strejfede  dets  slanke 
Klinge. 

Fagert  var  det  at  se  paa. 

Over  Mosen  laa  den  lyse  Dis  rolig  som  et 
blødt  Tæppe.  Alferne  sov  endnu  trygt  derunder. 
Absalon  søgte  med  Øjet  Stedet,  hvor  Frejs 
Blotested  havde  ligget,  og  tænkte  paa  hin  Dag, 
da  han  og  Valdemar  havde  overrasket  Ole  Stam 
derude. 

Nu  var  han  død,  den  gamle  Bonde,  hvem 
Valdemar  havde  krænket  saa  dybt. 

Saa  voldsomt  stormede  Minderne  pludseligt 
ind  paa  ham,_at  de  næsten  betog  ham  Vejret. 

Der  var  hans  Moders  skønne  Øjne,  der  var 
hans  Faders  bløde  Skæg  og  lyse  Haar,  og  der 
var  Farmoder  Signe  med  de  rystende  Hænder. 

Der  var  den  jagende  Leg  med  Esbern  og 
Sune,  med  Gert  og  Jon.  Der  var  Margrethe, 
Stig  Hvides,  —  der  var  Valdemar  først  og 
sidst. 

Saa  var  der  Tove,  den  lyse  og  milde,  som 
hans  Fosterbroder  tog  —  til  Harm  for  den  gamle 
Bonde,  der  vilde  ham  saa  vel. 

Og  Liden  Kirsten  — ! 

Vel  skænkede  du  mig  Havn  og  Holmen  med 
alt  Tilliggende  og  Eje,  men  Smerten  slettede  du 
ikke  dermed  ud. 

Saa  dyr  har  du  været  mig,  Kong  Valdemar, 
min  Fosterbroder!  —  Hvad  jeg  led  bedst,  har 
du  voldet  værst  Vé  —  Sygdom  og  forsmædelig 
Død! 

Absalon  gik  hastig  til.  Blodet  svulmede  op 
om  hans  Hjærte  for  en  Tanke,  som  han  ikke 
vilde  tænke  —  for  et  Syn,  som  han  ikke 
vilde  se. 

Men  hvor  hastig  han  end  gik,  saa  laa  det  dog 
bag  hans  Øjne,  saa  tog  det  ham  dog  om  Hj ærtet 
med  sit  haarde  Tag;  og  uden  at  vide  det,  knyt- 
tede han  sin  senede  Haand  om  Øxeskaftet  for 
den  dunkle  Vrede,  som  arbejdede  sig  fra  Hals- 
aarerne  op  i  hans  Hoved,  der  endnu  værkede  efter 
Nattens  pinefulde  Tanker. 

Han  gik  langs  Mosen  i  Syd,  til  han  naaede 
Pilevasen,  der  bar  over.  Og  medens  Solens 
runde  Skive  nu  stod  blændende  hvid  i  Syns- 
kredsen, svøbt  i  svævende,  lette  Taageslør,  som 
hævede  sig  af  Mosen  for  dens  stærke  Straaler, 
gik  han  tværs  over,  til  han  naaede  Brinken,  hvor 
Bjernedegaardens  Jorder  begyndte. 

Længe  var  det,  siden  han  færdedes  her  sidst. 

Dér  laa  de  store  Sten  endnu,  som  han  og 
Valdemar  og  Esbern  og  Ebbesønnerne  slæbte 
hid  fra  Sassebroen,  dengang  de  byggede  sig  et 
Jomsborg  her  i  Mosens  Rand.  De  laa  der  endnu 
i  Firkant  som  den  Havn,  de  skulde  betyde. 

Han  gik  op  over  Brinken,  hvor  Blæsten  stod 
saa  skarp,  at  han  maatte  holde  Kappen  sammen 
med  begge  Hænder. 

Der  nede  laa  det,  han  søgte:  Bjernedegaardens 
store  Lergrav,  hvorfra  hans  Farbroder  havde 
kørt  saa  mangt  et  Læs  ud  paa  den  magre  Jord  i 
Søndermarken.  Sidenhen  da  Absalon  købte 
Graven  og  førte  tyske  og  flanderske  Tegl- 
brændere til  Landet  for  at  lære  danske  Mænd 
at  brænde  Jorden  til  faste  Sten,  som  han  havde 
set  det  i  Frankrig  og  Flandern,  da  blev  der  intet 
mere  kørt  paa  Marken.  Da  byggedes  det  Skur, 
som  laa  hist  nede  endnu,  med  det  lave  Tag  og 
det  sodede  Ildsted. 

Mange  Læs  Sten  var  kørt  derfra  til  Aaen  og 
ført  med  Skib  til  Karrebæk.  Nu  laa  de  støt  mod 
hverandre  —  sjællandske  Sten,  fynske  Sten  og 
jyske  Sten  —  i  Danevirkes  Vold  og  værnede 
Landet  i  Samling. 

Saaledes  skulde  danske  Mænd  staa  Ryg  mod 
Ryg,  tænkte  han. 

Han  gik  ned  i  Lergraven  og  ind  i  Skuret. 
Hist  og  her  laa  endnu  en  Bunke  Sten,  som  Støv 
og  Sand  var  fyget  hen  over  gennem  det  utætte 

Træværk;  og  paa  Ildstedet  var  det  tydeligt  at  se, 
at  der  ikke  længe  havde  været  tændt. 

Absalon  maalte  med  Øjet  Gravens  Udstræk- 
ning. Saa  tog  han  lidt  af  den  tunge  Jord  op 
i  sin  Haand  og  smuldrede  den.  Og  imedens 
tænkte  han  paa  det  Løfte,  som  han  havde  gjort 
hin  Dag  paa  Holmen  ud  for  Havn,  da  Vendernes 
Overfald  truede  med  Døden. 

Atter  saa  han  for  sig  det  Syn,  han  ikke  vilde 
se,  endskønt  det  fulgte  ham  bestandig  —  de 
blinde  Øjnes  mørkerøde  Gab  mod  Himlen  —  den 
bævende  Lykke  om  den  smertevredne  Mund! 

Imorgen  den  Dag  maatte  han  have  Tegl- 
mesteren herned  at  sætte  Ovnen  i  Lave.  De 
Sten,  som  sad  i  Danmarks  Værn  mod  Syd,  de 
skulde  ogsaa  bygge  Borgen  for  Havn.  Endda 
var  der  nok  til,  at  ogsaa  Esbern  kunde  tage 
deraf  til  det  Hus,  han  vilde  føre  sig  op  ved 
Hærvig. 

Saaledes  lægger  vi  Sten  paa  Sten,  tænkte  han; 
men  imedens  staar  Døden  bag  vor  Skulder  og 
vejer  vort  Liv  i  sin  Haand. 

De,  som  kommer  efter  os,  og  søger  Ly  bag 
den  Mur,  vi  skabte  —  hvad  ved  de  om  de  Kaar, 
vi  byggede  under? 

Maaske  lagdes  den  Mur  i  onde  Tankers  Sold. 
Maaske  sattes  de  Sten  til  Forbandelse  for  sene 
Slægter,  saa  længe  Muren  staar. 

Saaledes  foragtede  han  Smerten  —  saaledes 
foragtede  han  Døden! 

Og  dog  var  det  ikke  Gud,  han  længtes  imod, 
som  den  der  martres  for  sin  Tro.  Nej  —  en 
Kvinde  var  det  —  hun,  med  hvem  han  syndede 
saa  saare,  skønt  han  vidste  det  ikke.  Mod 
hende  stræbte  hans  Sjæl  med  slig  en  Magt,  at 
han  ikke  ænsede  nogen  Smerte.  Vidste  han  da 
ikke,  at  hist,  hvor  han  ønsked  sig  med  hende, 
fordømtes  hans  Kærlighed? 

Absalon  drog  Vejret  dybt  og  saa  sig  ud  over 
Landet. 

Solen  havde  allerede  Magt  til  at  varme.  Den 
tyste  over  Mørup  Skov;  og  dens  Straaler  trængte 
gennem  Egenes  mørke  Kroner  ned  paa  den  fug- 
tige Skovbund.  For  hvert  et  Vindpust,  som 
skilte  Løvets  Tag,  gik  der  Dans  af  gyldne  Sol- 
pletter over  det  grønne. 

Luften  var  stærk  og  ren.  Himlen  hvælvede 
sig  højt  over  hans  Hoved,  nu  da  de  sidste  Skyer 
var  fordrevne.  Rundt  om  ham  kvidrede  og  slog 
det  fra  tusende  glade  Struber.  Og  da  han  be- 
tagen lukkede  sine  Øjne  og  med  aaben  Mund 
drak  af  Luftens  klare  Kildevæld,  da  var  det,  som 
havde  Skov  og- Mose  —  al  Naturen  omkring  ham 
—  pludselig  faaet  Livsens  Aande,  —  som  for- 
nam han  et  mægtigt  Hjærtes  dunkle  Slag  i  Takt 
med  sit  eget. 

Da  vendte  han  sig  langsomt  og  gik  over  Engen 
ind  i  Skoven. 

Længe  vandrede  han  langs  Brynet,  hvor  han 
kendte  igen  hvert  gammelt  Træ. 

Her  havde  en  Vinterstorm  taget  en  Ædling  i 
sin  Favn  og  kastet  den  over  Ende.  Dens  senede 
Krop  laa  livløst  langs  den  fugtige  Jord.  Unge 
Træer  havde  den  knust  i  sit  Fald;  sine  Arme 
havde  den  brudt,  saa  at  store  Grensplinter  laa 
slynget  ud  omkring  den;  og  det  gabede  mørkt 
fra  den  frønnede  Stamme  af  et  dybt  Hul,  der 
gik  til  Marven.  Som  et  gammelt  Saar  med 
størknet  Blod  grinte  det  ud  i  Solen.  Men  for 
den  Lysning,  som  Egens  Fald  havde  givet  i 
Skoven,  havde  de  unge  Birke  bag  dens  Ryg 
faaet  slank  Væxt.  Vinden  legede  med  deres 
spidse,  sirlige  Blade  og  vendte  dem,  saa  at  deres 
lyse  Underflade  synedes.  Det  lod,  som  hviskede 
de  tyst  til  hverandre  over  Kæmpens  Lig. 

Han  gik  langs  Stammen  i  hele  dens  Længde; 
og  mens  hans  Øje  fulgte  det  Smaakryb,  som 
levede  og  undfangede  nyt  Liv  i  den  gamle 
Barks  tusende  rynkede  Krogveje,  tænkte  han 
paa,  hvor  længe  den  havde  staaet  rank  og  stærk 
i  Skoven  og  set  sig  ud  over  Mosen,  set  Men- 
nesker færdes  og  dø,  Slægter  komme  og  gaa. 

Der  lugtede  af  Ræv  ved  dens  Rod,  som  ragede 
højt  op  i  Luften  og  lyste  af  tørret  Jordsmon, 
der  endnu  klæbede  ved  den.  I  det  dybe  Hul, 
som  af  Roden  var  revet  i  Jorden,  havde  der  saaet 
sig  Agern.  To  unge  Egeskud  rankede  sig  op, 
hvor  den  gamle  havde  staaet,  og  Græsset  groede 
frejdigt  omkring  dem;  men  i  Bunden  var  der 

gravet  af  Dyr.  Jorden  laa  løst  raget  til 
Side.  Han  undersøgte  den  neje,  til  han  kendte 
Sporet. 

Her  havde  unge  Grævlinge  af  Sommerens 
Kuld  tænkt  at  sætte  Bo,  fede  Unger,  leve  og  dø, 
som  Livets  Kaar  har  givet  det  for  alt,  der  har 
Livsens  Aande. 

Længe  stod  han  og  saa  derpaa.  Saa  fangedes 
hans  Øre  af  Fuglenes  Sang. 

Et  Bogfinkepar  legede  fra  Gren  til  Gren  over 
hans  Hoved. 

Hannens  Bryst  lyste  i  Solen  for  Strubens 
stærke  Kvidreslag.  Den  pudsede  de  hvide 
Baand  paa  sine  Sidefjer  med  Næbbet,  baskede 
med  Vingerne,  nejede  og  drejede  sig  for  den 
unge,  nyfigne  Hun,  den  havde  kaaret  sig  til 
Mage. 

De  fløj  tæt  sammen  paa  den  vippende  Gren. 
Saa  svippede  Hunnen  drillende  i  Vejret  og  atter 
ned,  slog  med  Halen  og  lokkede  med  al  sin 
Ynde. 

Hannen  fløj  efter;  men  da  den  blev  dristig  og 
kom  altfor  nær,  blev  Hunnen  sky  og  fløj  bort 
i  Vrede  —  eller" var  det  kun  paa  Skrømt?  Men 
Hannen  lod  sig  ikke  kue.  Den  fulgte  hidsigt 
efter  fra  Gren  til  Gren  og  sang  bestandig. 

Se  —  der  baskede  dens  Vinger  over  Hunnen; 
og  de  unge,  sitrende  Legemer  enedes  i  den  lyse 
Morgensol. 

Fødes  og  dø  —  saa  er  Livets  Vise.  Men  det 
er  ikke  alt;  der  er  endnu  et  Vers,  det  vig- 
tigste — 

Parres,  at  der  paa  ny  maa  vorde  nogle,  som 
kan  fødes  for  at  dø  og  skabe  endnu  andre  til 
den  samme  Skæbne. 

Absalon  drog  Vejret  dybt.  Der  var  Følelser, 
som  vilde  frem  til  Lyset  —  uklare  og  dunkle, 
men  stærke.  Længe  stod  han  med  bøjet  Hoved 
og  stirrede  frem  for  sig  paa  Jorden.  Saa  tog 
han  sig  kraftigt  sammen,  fattede  haardt  om  Øxen 
og  begyndte  sin  vante  Morgengerning. 

Den  gamle  Kæmpe,  som  han  huskede  fra 
Drengeaarene,  valgte  han  sig  for  idag. 

Han  bøjede  sig  over  en  af  Rodarmene  og 
huggede  Øxen  i  dens  Side.  Slag  paa  Slag  drev 
han  i  med  sindig  Kraft,  at  hans  Armes  Muskler 
maatte  bevare  deres  Bøjelighed  og  Styrke.  Det 
lød  højt  i  Skoven;  og  de  andre  Ege  gav  Gen- 
lyd, som  sukkede  de  over  den  Medfart,  deres 
gamle  Fælle  led. 

Pludselig  rettede  han  sig  op,  som  var  et  Sting 
jaget  gennem  hans  Side  — 

Det  bævende  Smil  om  den  smertedragne 
Mund! 

Han  følte  det  saa  saart  igennem  sit  Hjerte. 

Da  drev  han  atter  Øxen  med  Kraft  mod  Træet 
og  tøvede  ikke,  før  Roden  var  skilt  fra  Stam- 
men.    Han  havde  da  arbejdet  i  en  Time. 

Saa  tørrede  han  Sveden  af  sin  Pande.  Blo- 
det rullede  nu  hastigt  og  varmt  gennem  hans 
Aarer.  Foden  var  spændstig  og  Ryggen  rank, 
da  han  gik  tilbage  over  Mosen  for  at  naa  hjem 
til  Davre. 


Efter  Middag,  da  Solen  brændte  stærkt  paa 
Kirkens  lyse  Mure,  da  Havens  Blomster  og 
Blade  hang  dorske  og  dukkende  paa  Stængel, 
og  alle  Folkene  sov  Varmen  ud  efter  Morgenens 
Gerning,  da  rejste  Absalon  sig  fra  sit  Sæde,  gik 
gennem  Hallen  over  til  Arild  Islænders  Kammer, 
bankede  paa,  og  da  ingen  svarede,  gik  han 
ind. 

Stuen  var  tom.  Han  saa  sig  om  paa  Brix 
og  Bord.  Da  opdagede  han  paa  Væggen  den 
Billedkapsel,  som  Arild  plejede  at  bære  i  en 
Lidse  om  sin  Hals. 

Han  mindedes  det  Kys,  Islænderen  havde 
trykket  paa  Billedet,  da  Døden  truede  paa  Hol- 
men for  Havn. 

Han  tog  det  ned  fra  Væggen,  aabnede  og  be- 
tragtede det  længe.  Det  var  en  ung  Kvinde. 
Hun  smilede  til  ham,  og  hun  var  skøn. 

Med  et   Suk  hængte  han  det  atter  paa  sin 

Plads.     Saa  gik  han  ud  og  vandrede  længe  i 

•  Haven,    frem   og   tilbage   med   Hænderne    paa 

Ryggen,  som  han  plejede,  naar  hans  Sind  var 

tungt. 

Laurids  Bruun  :  Absalons  Saga.     II.  2 

Men  mod  Aften  red  Kong  Valdemars  Bud  i 
Gaarde  og  kaldte  Absalon  til  Masnedsund  med 
Mænd  og  Skibe. 

Thi  nu  var  Tiden  beleilig  at  hævne  Over- 
faldet paa  Havn. 


n 

Da  Mørket  faldt  paa,  lagde  Kong  Valdemar 
ind  under  Rygen. 

Længe  havde  de  krydset  saa  langt  ude,  at  de 
ikke  havde  nogen  Kending  af  Land.  Thi  Absa- 
lon raadte,  at  de  skulde  nytte  Vendernes  egen 
Kampfærd,  som  var  den:  at  komme  som  en  Tyv 
om  Natten,  mens  Mand  og  Fæ  sov. 

Nu  laa  Skibene  Side  om  Side  i  en  lang  Række 
og  red  de  tunge  Bølgerygge  af,  som  Land- 
dønningen rullede  ind  over  den  lave  sandede 
Forstrand,  de  lige  kunde  skelne. 

Absalon  lod  sit  Skib  ro  saa  tæt  hen  til  Kon- 
gens, at  han  kunde  raabe  Baadsmanden  an  uden 
at  bryde  Nattens  Stilhed. 

Saa  hagedes  Skibene  sammen;  og  Absalon 
sprang  over  paa  Kongens  Skib  med  sin  nye 
Brevfører,  Saxe  Klerk  —  den  lange  Sjællænder, 
som  de  kaldte  ham  paa  Flaaden,  fordi  han  rakte 
op  saavel  over  Absalon,  der  maalte  næsten  tre 
fulde  Alen,  som  over  Kongen,  der  var  endnu 
et  Par  Tommer  højere. 

Arild  Islænder,  som  sad  agter  med  Benene  ud 

over  Rælingen  og  nynnede  op  imod  Karlsvognen, 
sprang  til  og  vilde  med,  da  han  saa  Absalon 
gaa  fra  Borde;  men  Bispen  var  kort  for  Hovedet 
og  sagde,  at  i  Nat  var  der  ikke  Brug  for 
Skjalde. 

Arild  mumlede  et  hastigt  Svar  i  Skægget. 
Saa  satte  han  sig  atter  hen  og  stirrede  ud  over 
Vandet. 

Da  Valdemar  kendte  Absalons  Stemme  i  Mør- 
ket, gik  han  ham  i  Mede  midtskibs  og  forte  ham 
til  sig  i  sit  Teltrum  under  Agterstavnen. 

Hvad  nu?  —  spurgte  han  uvillig.  —  Her 
ligger  vi  i  Mørket  og  ved  hverken  Vej  eller  Sti. 
Var  vi  komne  ved  Dagens  Lys,  kunde  vi  dog 
have  søgt  os  bedste  Sted  ud  for  Landing  og 
taget  Kending  af  Mark  og  Skov. 

—  Jeg  mener,  vi  skal  søge  syd  paa  Øen  — 
sagde  Absalon  —  som  agtede  vi  os  til  Wolgast 
eller  Julin,  indtil  vi  faar  udspejdet  Lejligheden 
i  Arkona. 

—  Og  hvem  skal  spejde? 

—  Gotskalk  Venderen,  som  ifjor  gjorde  os 
det  Stykke  at  splitte  Rylænderne  fra  Hertug 
Henrik.  Dog  vilde  jeg  ikke  sende  ham  uden  dit 
Samtykke. 

—  Klog  er  du!  —  sagde  Valdemar  og  saa 
beundrende  paa  ham,  som  han  gjorde,  da  de 
var  Drenge. 

Men  Absalon  holdt  hans  Blik  fast;  og  skønt 
intet  Ord  kom  over  hans  Læber,  saa  Valdemar 

dog  af  hans  Munds  fastknebne  Linje,  hvad  han 
tænkte. 

Siden  hin  Dag  paa  Holmen  for  Havn  havde 
han  ofte  set  det  Blik.  Han  følte,  at  han  red- 
mede som  en  Dreng.  Saa  strøg  han  sine  lange 
Hænder  hastig  gennem  Skægget,  slog  ud  med 
Armen  og  sagde  vredt: 

—  Som  jeg  er,  saa  er  jeg! 


Gotskalk  Venderens  Fader  var  undflyet  til 
Danmark  fra  Arkona  for  et  Drab  paa  en  Nabo, 
der  havde  krænket  hans  Hustru.  Selv  var  han 
voxet  op  i  Gnemer  Falstrings  Gaard,  hvor  hans 
Fader  havde  ægtet  en  dansk  Kvinde. 

Han  talte  vendisk  saa  godt  som  nogen  ind- 
født; og  endskønt  hans  Moder  var  af  dansk  Æt, 
havde  han  dog  Vendernes  lave  Væxt  og  mørke 
Haar.  Saa  var  han  ogsaa  bred  af  Pande,  og 
hans  Ører  stod  ud  som  Hankene  paa  en  Ler- 
krukke. Han  undte  sin  Fadets  Folk  ilde  og  var 
aldrig  gladere,  end  naar  han  kunde  tjene  de 
danske  imod  dem. 

Han  og  hans  Hest  roedes  i  Land  med  om- 
vundne Aarer  paa  en  af  Absalons  Smaabaade. 
Men  det  sidste  Stykke  maatte  de  vade,  og  det 
holdt  haardt  at  faa  Hesten  til  at  springe  ud. 

Da  han  stod  paa  Stranden,  hvor  han  intet 
kunde  se  til  Baaden,  hylede  han  langt  som  en 
Ugle  til  Tegn.     Saa  svang  han  sig  paa  Hesten, 

borede  Hænderne  ned  i  dens  tætte  Manke  og 
jog  af  sted  op  mellem  Klitterne. 

Karlsvognen  viste  ham  Retning  og  Vej.  Saa 
hurtig  Hesten  vilde  bære  ham,  red  han  gennem 
det  milelange  Flyvesandsbælte,  til  han  kom  op 
paa  det  høje  Land,  hvor  han  snart  fandt  sig  til 
rette;  thi  han  havde  ofte  gæstet  Egnen. 

I  det  spirende  Morgenlys  naaede  han  den 
lukkede  Vej,  der  mellem  to  høje  Mure  førte  fra 
Arkona  ud  til  Stadsb rønden  nord  for  Byen. 

Han  standsede  og  lyttede;  ikke  en  Lyd  lød 
ud  over  Muren.  Vandbærerne  var  endnu  ikke 
opstaaede.  Ogsaa  fra  Byen,  der  knejsede  højt 
oppe  i  det  graa  Dæmringslys  som  en  tung, 
mørk  Klippemasse,  lød  hverken  Trin  eller  Tale 
ud  i   Stilheden. 

Mens  han  langsomt  red  langs  Graven  foran 
Muren,  spejdede  han  med  sine  sorte,  urolige  Øjne 
mod  Porten  —  den  eneste,  Byen  havde.  Han 
saa,  at  et  bredt  Vagttaarn  var  rejst  over  den, 
siden  han  var  her  sidst.  Det  havde  Luge  ud 
til  alle  fire  Sider.  Sagtens  gik  der  Vagtknægt 
dér  den  hele  Nat. 

Da  han  var  naaet  helt  til,  saa  han,  at  der  laa 
Folk  inde  under  Porten  og  sov  med  Kappen 
viklet  om  Hovedet.  Og  foran  Broen  havde  nogle 
Heste  strakt  sig  i  Græsset. 

En  af  de  sovende  vaagnede,  rejste  sig,  rakte 
Hals  efter  ham  og  spidsede  Øren  efter  Lyden. 
Saa  slog  en  anden  Kappen  bort  fra  Hovedet,  for 

hastig  over  Ende  og  saa  fast  paa  den  ensomme 
Rytter. 

Gotskalk  nikkede  Godmorgen  og  spurgte,  naar 
Porten  blev  lukket  op. 

—  Hvor  er  du  fra?  —  sagde  Manden  og 
kløede  sig  under  Armen. 

—  Jeg  er  fra  Karentin. 

—  Hvad  Ærende  har  du? 

—  Jeg  er  kommen  for  at  sælge  min  gode 
Hest. 

Han  bøjede  sig  frem  og  klappede  Dyret  paa 
Halsen. 

Nu  rejste  Manden  sig  helt.  Det  var  en  Bonde, 
som  bragte  to  Kurve  Honning  til  Byen.  Han 
gik  til,  synede  Gotskalks  Hest,  følte  den  i 
Lysken  og  kiggede  den  op  under  Næse- 
fligene. 

—  Hvad  skal  du  have  for  den?  —  spurgte 
han. 

Gotskalk  nævnede  en  Pris. 

—  Saa  kan  du  godt  ride  tilbage,  hvor  du  kom 
fra  —  sagde  Bonden  —  det  er  der  ingen,  som 
giver  dig  i  Arkona. 

Nu  lød  det  af  Slag  paa  hult  Bækken  inden 
for  Muren.  Vagten  kom  frem  i  Lugen,  bøjede 
sig  ud  og  mønstrede  de  ventende. 

Gotskalk,  som  paa  vendisk  Vis  havde  ladet 
sit  Skæg  rage  tæt  af,  siden  han  var  her  sidst, 
følte  sig  tryg  og  nikkede  lystigt  op  til 
Knægten. 

Nu  rejste  de  Mænd  sig,  som  laa  foran  Porten. 
De  skuttede  sig  i  Morgenkulden,  tog  deres  Kurve 
paa  Skulderen  og  trængtes  for  at  komme  Porten 
næst. 

Atter  lød  der  Bækkenslag  indenfor.  Saa  ras- 
ledes der  med  tunge  Kæder.  Bjælker  blev 
skuret  fra,  Hængsler  knirkede  og  knagede;  og 
endelig  gik  de  tykke  Egefløje  op,  medens  fire 
Knægte  stræbte  med  at  drage  dem  helt  tilbage, 
at  de  kunde  gøres  faste  ved  Muren. 

En  for  en  fik  de  ventende  Lov  at  passere. 
De  blev  spurgte  om  Navn,  Hjemstavn  og 
Ærende.  Saa  blev  deres  Kurve  undersøgte;  og 
hver  maatte  betale  visse  Penge  for  sine 
Varer. 

Da  Gotskalk  havde  klaret  for  sig,  vilde  han 
ride  forbi,  men  blev  raabt  an  endnu  en  Gang. 

—  Kan  du  bevise,  at  Hesten  er  din?  —  spurgte 
Knægten. 

Gotskalk  saa  forbløffet  og  spørgende  paa 
ham. 

—  Hvor  kommer  du  fra,  at  du  ikke  ved,  at 
hver  den,  som  fører  Hest  til  By,  maa  klare  for 
sig,  at  den  tilhører  ham? 

—  Jeg  har  faret  ude  i  det  sidste  Aar.  Vi 
Karentinere  har  haft  Togt  paa  Danmark,  ved 
du  nok.    Men  hvis  skulde  Hesten  ellers  være? 

—  Du  kunde  jo  have  ranet  den  paa  Vejen 
fra  en  Bonde.  Du  ser  mig  ud  til  lidt  af 
hvert. 

Knægten  havde  Haanden  paa  Bidslet  og  stod 
skrævende  i  Vejen  for  ham,  mens  han  saa  op 
paa  Gotskalk,  som  om  han  undrede  sig  over 
hans  Dumhed.  Nu  endelig  forstod  Gotskalk, 
hvad  han  mente. 

Han  greb  til  sin  Børs  og  gav  ham  nogle  Sølv- 
penge. Knægten  talte  dem  omhyggelig,  sikrede 
sig,  at  de  var  usete;  saa  rystede  han  paa  Ho- 
vedet, mens  han  stak  dem  til  sig,  og  sagde: 

—  Det  er  ikke  Bevis  nok. 

Endnu  en  Gang  greb  Gotskalk  til  Børsen  og 
stak  ham  nogle  Sølvpenge  ud.  Atter  talte 
Knægten.     Saa  slap  han  Hestens  Bidsel. 

—  Passér!  —  sagde  han. 

—  Sig  mig,  gode  Ven,  for  en  anden  Gangs 
Skyld  —  spurgte  Gotskalk  —  hvor  meget  er 
Beviset  for  en  Ko? 

Knægten  saa  usikkert  op;  men  Gotskalk  for- 
trak ikke  en  Mine.  Saa  svarede  han  med  et 
Smil: 

—  En  Ko  bevises  med  ti.  Naa,  stik  nu  af 
og  god  Handsel! 

Inde  i  Byen  var  der  øde  og  stille.    , 
Husene  var  flere  Stokværk  høje;  og  da  det 

ene  hang  ud  over  det  andet,  var  der  nede  paa 

Gaden  hel  mørkt  endnu  saa  tidlig  paa  Dagen. 
En  ulidelig  Stank  slog  ham  i  Næsen,  da  han 

red  frem  ad  Vejen  til  Torvet,  hvor  Templet  laa. 

Midt  i  Gaden  løb  der  Uhumskheder  i  en  bred 

Strøm.  Hist  og  her  gryntede  en  Gris  og  stak 
sin  Snude  snusende  ud  under  et  Plankeværk. 
Et  Sted  løb  en  gammel  So  rundt  i  Pløret  og 
snøftede,  saa  Dampen  stod  i  Vejret  af  Mudder- 
pølen. 

Paa  Torvet  mødte  han  nogle  Vandbærere  med 
deres  store  Krukker  paa  Hovedet.  De  frøs  i 
deres  tynde  Kofte  og  løb  i  Smaaløb  ned  ad 
Gaden  for  at  holde  Varmen.  De  havde  endnu 
Søvn  i  Øjnene  og  ænsede  ham  ikke. 

Der  vrinskedes  højlydt  fra  en  lang  lav  Stald- 
længe paa  Torvets  vestre  Side. 

Det  var  Svantevit-Rytternes  Stald  med  de  tre 
Hundrede  udvalgte  Dyr,  som  vaagnede  op  og 
gav  Lyd,  da  Solen  steg  over  Templet  og  naaede 
ind  til  dem  gennem  Lugerne. 

Der  rykkedes  i  Tøjr  derinde.  Nogle  af  Ryt- 
terne kom  frem  i  Døren  med  Koften  ned  over 
Bæltestedet  og  nøgen  Overkrop.  De  gik  til 
Truget  og  hældte  Vand  over  sig  for  ret  at  faa 
Søvnen  ud  af  Øjnene. 

Da  Gotskalk  kom  forbi  paa  sin  lille  tæt- 
mankede  Hoppe,  raabte  de  lystige  Ord  til  ham 
og  gjorde  Nar  ad  hans  Bondeøg. 

Men  Gotskalk  lo  igen,  red  til  Truget,  bad  om 
at  maatte  vande  Hesten;  og  medens  den  drak, 
frittede  han  om  Nyt  i  Byen. 

Karlene  fortalte  om  den  Offerfest,  som  skulde 
holdes.      Det   var   just   Dagen,    da    de   aarlige 

Sendemænd  kom  fra  alle  Vendernes  Byer  for  at 
skatte  til  Svantevit. 

Medens  Gotskalk  mønstrede  det  høje,  brede 
Tempel  med  dets  spidstaklede  Langgavl,  der  var 
overmalet  med  røde,  gule  og  blaa  Farver,  gik 
Forhænget  for  Indgangen  til  Side. 

I  det  samme  bøjede  alle  de  halvnøgne  Ryttere 
sig  dybt  imod  Jorden.  Ogsaa  Gotskalk  bøjede 
sig  helt  hen  over  Hestens  Hals  med  korslagte 
Arme. 

Det  var  Overpræsten,  som  kom  frem.  Han 
bar  Haaret  og  Skægget  langt  til  Tegn  paa  sin 
Værdighed. 

Der  stod  han  i  Døren  med  en  mægtig  Fjer- 
kost i  Haanden  og  drog  Vejret  dybt  flere  Gange 
uden  at  besvare  deres  Hilsen.  Saa  lod  han 
Tæppet  falde  til  og  gik  ind. 

Noget  efter  kom  han  atter  ud,  og  denne  Gang 
var  han  rød  i  Hovedet  som  af  megen  Anstræn- 
gelse.  Han  gispede  hastig  efter  Vejret  og  ret- 
tede Ryggen  for  rigtig  at  fylde  sine  Lunger. 

Nu  kendte  Gotskalk  ret,  at  der  var  Fest  i 
Byen.  Thi  Overpræsten  fejede  Svante  vits  Tem- 
pel; og  medens  dette  stod  paa,  maatte  han  ikke 
besmitte  Luften  i  Gudens  Nærhed  med  sin 
Aande. 

—  Det  er  haardt  nok  for  saadan  en  gammel 
Mand,  at  han  skal  ud  hver  Gang  for  at  drage 
sit  Vejr,  som  naar  en  anden  En  skal  forrette 
sin  Nødtørft  —  sagde  Gotskalk. 

Rytterne  lo.  Saa  stænkede  En  ham  over  med 
Vand;  og  nu  stænkede  de  alle,  saa  at  den  lille 
Hoppe  rystede  over  hele  Kroppen  og  satte  afsted 
tværs  over  Torvet. 

Der  blev  nu  Liv  i  Byen.  Det  støjede  af  Træ- 
sandalers Trampen  og  af  Hesteskos  Klapren. 
Alle  strømmede  til  Torvet;  og  Kendinger  raabte 
paa  lang  Afstand  Morgenhilsen  til  hverandre. 

Bedst  som  Snakken  for  over  Torvet,  gik 
Døren  op  til  et  lille  hvidt  Hus,  som  laa  yderst 
i  Rækken  af  Staldene. 

Det  var  bygget  helt  for  sig  selv;  og  paa  Lugen 
og  Døren  var  der  malet  underlige  Tegn  med 
brogede  Farver. 

Der  blev  ganske  stille  paa  Torvet.  Alle  stir- 
rede mod  den  aabne  Dør  og  strakte  Hals  bag 
hverandre  for  bedre  at  komme  til  at  se. 

En  blændende  hvid  Hest,  større  end  nogen 
anden  i  det  ganske  Venderland,  blev  ført  frem 
ad  den  høje  Dør.  To  Karle,  begge  klædte  i 
skinnende  hvide  Dragter,  førte  den  frem  ved  en 
Tøjle  til  hver  Side.  Da  Hesten  mærkede  Mor- 
genluften i  sine  fine  rødmende  Næseflige,  saa 
slog  den  højt  op  med  Nakken,  saa  den  lange 
Manke  flagrede  i  Vinden;  den  vrikkede  med  Ho- 
vedet for  at  komme  løs  af  Tøjret. 

Karlene  førte  den  frem  foran  Templets  For- 
hæng. Saa  gik  dette  til  Side.  Og  nu  kom 
Overpræsten  ud  med  et  stort  hvidt  Klæde  i  begge 
Hænder.     Medens  Karlene  havde  Møje  med  at 

holde  Dyret,  bøjede  Præsten  sig  dybt  for  Hesten; 
og  alle  paa  Torvet  gjorde  den  samme  dybe  Bøj- 
ning. Saa  strøg  han  forsigtig  sin  flade  Haand 
ned  langs  dens  Side  og  viste  Haandfladen  op  for 
det  forsamlede  Folk. 

—  Svante vit  har  redet  sin  Hest  i  Nat!  — 
sagde  han  med  dyb  Stemme.  —  Se  Sveden  paa 
min  Haand,  se  Skummet  om  det  hellige  Dyrs 
Mule! 

Der  gik  en  Mumlen  og  Hvisken  fra  Mand  til 
Mand  paa  Torvet.  Det  havde  visselig  noget  at 
betyde,  at  Guden  med  de  fire  Hoveder  havde 
redet  sin  Hest. 


ni 

Under  Paaskud  af  at  sælge  sin  gode  Hest 
drog  Gotskalk  nu  rundt  i  Byen. 

Da  alle  var  paa  Benene  for  at  holde  Fest,  var 
det  ham  en  let  Sag  at  skjule  sig  i  Mængden, 
endskønt  han  trængte  sig  frem  overalt,  hvor  der 
var  noget  at  se. 

Han  saa  de  hvidklædte  Præster  med  den 
gamle  Overpræst  i  Spidsen  føre  de  hellige  Sølv- 
og  Guldkar  gennem  Byen  op  til  Templet. 
Iblandt  dem  var  det  store  Guldbæger,  som  den 
danske  Kong  Svend  havde  skænket  Svante vit. 
Det  blev  baaret  forrest  af  dem  alle,  fordi  det 
vidnede,  at  selv  kristne  Konger  tilbad  Svantevit 
og  sendte  ham  Gaver. 

Han  saa  de  første  Sendemænd  blive  modtagne 
ved  Porten  af  Overpræsten  og  Byens  Foged  i 
Forening.  De  blev  med  stor  Ære  førte  op  gen- 
nem Hovedgaden.  Alle  var  de  klædte  i  hvidt. 
Folkene  i  Byen  bøjede  sig  med  korslagte  Arme 
for  dem;  thi  de  sendtes  af  de  andre  vendiske 
Guder  for  at  hylde  Svantevit,  Gudernes  Øverste. 

Hvert  Sendebud  bar  en  hvid  Fane  med  Billedet 
af  den  Gud,  som  skikkede  ham. 

Der  var  Krigsguden  Ryvit  med  de  syv  An- 
sigter, de  syv  Sværd  ved  Bæltet  og  det  ottende 
draget  i  sin  oprakte  hejre  Haand.  Der  var 
Porevit  med  fem  Hoveder,  men  uden  Vaaben 
eller  Værge.  Og  endelig  var  der  Porenut. 
Han  havde  fire  Ansigter  paa  ét  Hoved;  og  midt 
paa  Brystet  sad  der  et  femte  Ansigt,  som  grinede 
fælt.  Gudens  højre  Haand  holdt  paa  dets  Hage 
og  den  venstre  paa  dets  Pande. 

Gotskalk  søgte  rundt  langs  Muren.  I  Syd,  i 
Øst  og  i  Nord  var  den  ikke  stort  mere  end 
mandshøj;  men  det  gjordes  heller  ikke  nødigt; 
thi  Byen  stod  paa  en  høj  Kalkklippe.  Ved 
Murens  Fod  var  der  ikke  saa  bredt,  at  en  Mand 
kunde  faa  Fodfæste;  og  derfra  gik  Klinten  med 
sin  glatte  Side  saa  stejlt  ned  imod  Havet,  at  der 
ikke  var  til  at  tænke  for  nogen  at  komme  op  paa 
disse  Kanter. 

Kun  mod  Vest  skraanede  Byens  Grund  jævnt 
ud  imod  Landet.  Derfor  var  her  lagt  den  halv- 
tresindstyve  Alen  høje  Vold  af  Jord  og  Træ- 
blokke med  en  dyb  Grav  foran. 

Her  alene  lod  Byen  sig  angribe.  Men  over 
Porten  knejsede  det  brede  Vagttaarn,  saa  nogen 
Overrumpling  kunde  ikke  finde  Sted. 

Gotskalk  sneg  sig  tæt  langs  Muren.  Den 
havde  Skydeskaar  til  Bueskytterne,   som  havde 

Plads  paa  en  lav  Afsats,  hvortil  der  førte  Trin 
op  fra  den  brede  Gade. 

Han  listede  sig  til  at  kigge  ud  af  Hullerne. 

Der  laa  Graven  dybt  nede;  men  for  den  lange 
Tørke,  det  havde  været,  var  der  ikke  meget 
Vand  i  den. 

I  Graven  kunde  man  vel  staa.  Og  Voldens 
nederste  Del,  der  kun  var  af  Jord  blandet  med 
store  Sten,  kunde  en  dristig  Mand  vel  nok  kravle 
sig  op  ad;  men  saa  var  der  endnu  tredive 
Alen  stejl  Mur  af  store  Træblokke  med  glat 
Flade.  Her  fandt  næppe  nogen  Stormstige 
Støtte  uden  strax  at  blive  styrtet  løs  ovenfra. 
Thi  med  ti  Alens  Mellemrum  laa  der  bag  Muren 
Bunker  af  store  Kampesten,  som  to  Mand  knap 
kunde  løfte.  Naar  de  lettedes  ud  over  Muren, 
vilde  Mand  og  Stige  knuses. 

Som  han  gik  og  grundede  over  det  trøstes- 
løse Syn,  nærmede  han  sig  det  store  Vagttaarn 
over  Porten.  Solidt  var  det  bygget.  Ingen 
Blide  skulde  knuse  noget  af  dets  Egeværk. 

Saa  bredt  var  det,  at  det  ragede  et  Stykke  ud 
over  Vandet,  for  at  Vagten  kunde  have  Øje  med 
Graven  til  begge  Sider  i  hele  dens  Længde. 
Men  hvem  der  stod  lige  under  Taarnet  foran 
Porten  kunde  knap  ses  eller  rammes  af  dem,  der 
stod  deroppe. 

—  Kun  her  er  Vej !  —  tænkte  Gotskalk  og  gik 
ned. 

Da  herte  han  pludselig  Støj  foran  Porten. 

Der  raabtes  højt,  og  Raabet  forplantede  sig 
op  gennem  Gaden  til  Torvet. 

Han  skyndte  sig  frem.  Nogle  strømmede  til 
for  at  høre,  hvad  der  var,  medens  andre  stand- 
sede forvirret  midt  i  Gaden  og  stirrede  mod 
Torvet. 

Oppe  foran  Templet  var  der  en  Stimlen  og  en 
Mylren,  saa  han  ikke  kunde  komme  videre  med 
sin  Hest. 

Da  saa  han,  at  nogle  Sendemænd  stod  foran 
Overpræsten  og  Byfogden  og  forklarede  med 
hæftige  Bevægelser. 

Nu  lød  Raabet  fra  Mund  til  Mund: 

—  Danskerne  —  Danskerne! 

Hurtigt  naaede  det  skæbnesvangre  Nyt  ud  over 
Byen. 

Sendemændene  fra  en  lille  By  mod  Syd  for- 
klarede, at  da  de  drog  ud  imorges  ved  Daggry, 
havde  de  skimtet  Sejl  af  mange  Skibe  i  Søen. 
Deres  Kurs  kunde  de  ikke  skelne;  men  sikkert 
nok  forberedte  de  sig  til  Landgang;  og  af  Stæv- 
nene kendtes  det, -at  det  var  danske  Skibe. 

Overpræsten  stod  op  foran  Forhænget  og  slog 
til  Lyd  med  Haanden.  Saa  sagde  han  med  sin 
dybe  Stemme: 

—  Svantevit  har  redet  sin  Hest  i  Nat.  Han 
har  set  Fjenden  komme  over  Sø.  Det  betyder, 
at  vor  By  vil  blive  hjemsøgt. 

Laurids  Bruun  :  Absalons  Saga.     II.  3 

Nu  stormede  alle  fra  Torvet;  hver  især  søgte 
Hus  for  at  gøre  sig  beredt. 

Byfogden  og  hans  Følge  gik  Muren  rundt  for 
at  skønne,  om  alt  var  i  Orden;  og  Bysvendene 
sendtes  rundt  i  Gaderne.  De  slog  deres 
hule  Bækkener  og  befalede  alle  vaabenføre 
Mænd,  som  endnu  havde  Krigspligt,  at  iføre 
sig  deres  Rustning  og  indtage  hver  sin  forud- 
bestemte Plads  ved  Bymuren.  Thi  Skyde- 
skaarene  havde  Numre,  paa  det  at  hver  i  en  Hast 
kunde  finde  sit. 

Gotskalk  blev  hed  om  Ørerne.  Hvorledes 
skulde  han  slippe  ud  af  Byen,  inden  den  blev 
lukket?  Maaske  blev  han  taget  af  Bysvendene 
og  sat  til  Tjeneste  med  at  bære  Blidesten  til 
Muren. 

Han  skyndte  sig  ned  mod  Porten.  Der  var 
Svendene  allerede  i  Gang  med  Skovl  og 
Spade.  Der  holdt  en  lang  Række  Skubkærrer, 
fyldte  med  Græstørv,  Sten  og  Jord  i  store  Klum- 
per. Formanden  stod  paa  Broen  midt  for  Porten 
og  maalte  med  Øjet,  hvor  meget  der  skulde  til 
for  at  dække  Portaabningen  ud  til  Graven. 

Nu  vinkede  han  ad  de  forreste  Kærrer.  By- 
svendene spyttede  i  Næverne,  greb  fat,  væltede 
Jorden  ud  foran  Porten  og  begyndte  at  skovle 
til  rette  op  ad  Mursiden. 

Gode  Raad  var  dyre.  Om  en  halv  Time  eller 
saa  vilde  hele  Porthullet  være  lukket,  de  mægtige 

Egefløje  klappede  til  og  stængede  bag  Jorden 
og  ingen  Udgang  være  mulig. 

Gotskalk  red  forrest  mellem  de  nysgerrige, 
som  holdtes  tilbage  af  Bysvendene. 

Saa  stod  han  af  Hesten,  drejede  den  med 
Hovedet  imod  Porten;  og  uden  nogen  saa  det, 
stak  han  den  i  Lysken  med  sit  Dolkeskaft. 

Den  sprang  i  Vejret  af  Smerte  og  satte  i  Fir- 
spring tværs  gennem  Bysvendenes  Række  ud 
af  Porten,  hvor  Formanden  paa  Broen  forgæves 
segte  at  gribe  den  i  Tojlen. 

—  Min  Hest  —  min  Hest!  —  raabte  Gotskalk 
og  for  afsted,  saa  hurtig  hans  Ben  vilde  bære 
ham,  medens  han  fægtede  med  Armene  i  Luften 
og  raabte  grædefærdig: 

—  Fang  den  —  fang  den! 

Medens  Byens  ledige  Drenge,  som  stod  hos 
og  saa  paa  Arbejdet,  sendte  deres  ondskabsfulde 
Latter  efter  ham,  standsede  Bysvendene  deres 
Arbejde  for  at  se,  om  det  vilde  lykkes  ham  at 
fange  den. 

Da  vendte  Formanden  sig  om  til  de  andre  og 
sagde: 

—  Hvis  han  vil  i  By  igen  med  sin  Hest,  saa 
maa  han  skynde  sig.  Om  en  halv  Time  er  her 
lukket  for  Mand  og  Mus. 

Da  Gotskalk  var  udenfor  Rækkevidde  og  havde 
fundet  sin  Hest  igen,  saa  vendte  han  tilbage 
og  holdt  i  Skjul  bag  nogle  Træer  Øje  med  Ar- 
bejdets Gang. 

Da  saa  han,  hvorledes  Murgabet  lukkedes, 
efterhaanden  som  Jordvolden  voxede.  Nu  var 
der  kun  et  Hul  aabent  foroven,  saa  stort,  at 
han  lige  kunde  skimte  Bysvendenes  Hoveder 
inde  bag,  der  de  lagde  den  sidste  Jord  paa  og 
rakte  sig  for  at  klappe  efter.  De  kunde  ikke  naa 
helt  ud;  og  indefra  kunde  det  ikke  ses,  hvor- 
ledes Jorden  laa.  Men  der,  hvor  Gotskalk  stod, 
saa  han,  at  Jorden,  alt  som  de  klappede  inde 
fra,  trillede,  ned  fortil,  saa  at  der  dannede  sig 
som  en  Hule  udefter  oppe  under  Vagttaarnet. 

Da  satte  Gotskalk  Hælene  i  Hestens  Side  og 
søgte  til  de  danske. 


Valdemars  Utaalmodighed  havde  krydset  Ab- 
salons Plan.  Kort  efter  Daggry  havde  han  be- 
falet at  gøre  Landgang  og  var  nu  dragen  tværs 
gennem  Øen  op  imod  Arkona,  hvor  han  havde 
slaaet  Lejr  i  Ly  af  Skoven. 

Han  gav  Ordre  til  at  lade  Træer  fælde  for 
deraf  at  bygge  Blokhuse  til  Belejringen.  Medens 
dette  Arbejde  stod  paa,  fandt  Gotskalk  Lejren. 
Han  stedtes  for  Kongen  og  Absalon  og  betroede 
dem  alt,  hvad  han  havde  set. 

—  Kun  et  Sted  kan  Byen  saares  —  sagde 
han  —  Det  er  Hullet  under  Taarnet.  Lykkes 
det  uset  at  lægge  Ild  her,  da  vil  alt  snart  blusse 
op;  thi  Tørken  har  tvunget  Væden  af  alt  Træ- 
værk, saa  det  sprækker  i  Solen.    At  bygge  Blok- 

huse  er  til  ingen  Nytte;  thi  ved  Belejring  vindes 
intet,  da  der  er  fuldt  op  af  Forraad  i  Byen.  Kun 
ved  Ild  kan  den  tages. 

Da  Absalon  og  Valdemar  havde  holdt  Raad, 
traadte  de  frem  paa  Lejrpladsen.  Styresmænd 
og  Høvdinger  stævnedes  sammen;  og  nu  for- 
kyndte Valdemar  dem,  at  da  han  blundede  i 
sit  Telt  for  den  stærke  Middagshede,  havde  han 
haft  en  saare  forunderlig  Drøm. 

Den  hellige  Vitus  havde  aabenbaret  sig  for 
ham  og  sagt,  at  han  ikke  skulde  bekymre  sig  om 
Blokhuse  til  Belejring,  eftersom  han  havde  be- 
sluttet, at  Byen  skulde  forgaa  ved  Ild.  Thi  da 
Karl  den  store  i  gamle  Dage  vilde  undertvinge 
Venderne,  da  søgte  de  Hjælp  hos  den  hellige 
Martyr  Sankte  Vit  og  lovede  at  skikke  aarlig 
Skænk  og  Gave  til  hans  Kloster  i  Korvej.  Men 
da  Kejseren  døde  og  de  atter  følte  sig  sikre  mod 
Overfald,  da  holdt  de  op  at  sende  den  Skat,  de 
havde  lovet.  De  dannede  sig  en  Gud,  som  de 
til  Haan  kaldte  Svantevit,  og  sagde,  at  de  vilde 
nøjes  med  at  give  Gaver  til  deres  egen  Vit,  paa 
det  at  Pengene  kunde  blive  i  Landet.  Men  nu 
var  Maalet  fuldt;  og  paa  Sankte  Vits  Dag,  som 
var  Ugedagen  herefter,  vilde  Helgenen  omkomme 
Byen. 

Dette  sagde  Valdemar  efter  Absalons  Paa- 
fund,  at  det  menige  Folk,  som  var  mismodigt, 
fordi  den  stærke  By  syntes  dem  uindtagelig, 
skulde  faa  nyt  Mod  og  Tillid  til  Sejren. 

Nu  lod  Valdemar  Hæren  rykke  frem  mod 
Byen.  Da  Arkonas  Mænd  fra  Muren  fik  Øje  paa 
de  danske,  svang  de  deres  Buer  i  Luften  og 
modtog  dem  med  vilde  Hyl  til  Tegn  paa,  at  de 
var  beredte. 

De  danske  lod  sig  hidse  af  deres  Raab.  Inden 
Valdemar  kunde  forhindre  det,  stormede  de  helt 
hen  til  Graven  og  sendte  en  Pileregn  op  mod 
Muren.  Men  Venderne  dukkede  sig  hastig,  saa 
at  ingen  Pil  ramte,  hvorimod  de  selv,  dækkede 
af  Værnet,  tog  godt  og  langt  Sigte  og  saarede 
mangen  Mand  dødeligt  trods  Skjoldene,  som  de 
danske  loftede  over  deres  Hoveder. 

For  at  vildlede  Venderne  lod  nu  Absalon  de 
yngste  og  forvovneste  af  sine  Sjællændere  Dag 
efter  anden  udæske  Fjenden  saa  langt  fra  Taar- 
net  som  muligt,  saa  at  Bymændene  maatte  tro, 
at  Danskerne  ansaa  Taarnet  med  Porten  under 
for  det  sikreste  Sted,  som  det  ikke  nyttede  at 
angribe.  Selv  mente  de  ogsaa,  at  ethvert  An- 
fald var  umuligt  her.  Saa  sikre  blev  de  tilsidst 
i  deres  Sag,  at,  da  de  danske  flokkede  sig  tættere 
og  tættere  om  Muren,  hvor  den  dækkede  Vej 
førte  ud  til  Brønden,  og  vadede  over  Graven 
med  Skjoldet  over  Hovedet  og  færdedes  med 
lange  Stiger  op  mod  Muren,  saa  sendtes  alle 
Bymændene  til  det  angrebne  Sted  for  at  være 
rede  til  at  slaa  en  Storm  tilbage.  Men  derved 
blev  Taarnet  en  Tid  ganske  uden  Mandskab. 

Nu  saa  Gotskalk  sit  Snit.     Han  krøb  langs 

Muren  saa  tæt  inde,  at  de  ikke  kunde  se  ham 
ovenfra,  indtil  han  naaede  Porten  under  Taarnet. 
Der  vinkede  han,  at  andre  skulde  felge  ham. 
Da  de  havde  naaet  ham,  huggede  han  sin  Lanse 
ind  i  Volden;  de  andre  rakte  ham  deres,  saa  at 
han  dannede  som  en  Stige  af  spiddende  Lanser, 
ad  hvilken  han  naaede  op  til  den  løse  Jord,  der 
havde  virket  Hullet  under  Taarnets  Bjælkegulv. 

Her  slog  han  Ild  og  tændte  op  med  Halm, 
som  han  havde  viklet  sig  om  Bæltet.  De  andre 
rakte  ham  Træstumper  og  hvad  brændbart  de 
ellers  havde  for  Haanden.  Han  stoppede  det 
tæt  ind  i  Hullet  under  Bjælkerne. 

Medens  Absalon,  som  havde  set  hans  Værk,  nu 
drev  sine  Folk  frem  til  Storm  nede  ved  Brønd- 
muren,  at  ikke  nogen  i  Utide  skulde  mærke 
Røgen  stige  op  om  Taarnet,  fik  Ilden  Tid  at  tage 
ordenlig  fat  i  de  svære  Egebjælker. 

Det  blev  saa  hedt  deroppe,  at  Gotskalk  maatte 
søge  ned.  Men  der  han  satte  Foden  paa  den 
øverste  Lanse,  saa  gled  den  løse  Jord,  hvori  den 
var  spiddet,  og  Gotskalk  styrtede. 

Havde  han  ikke  haft  Held  til  at  gribe  fat  i 
en  af  Lanserne,  "der  sad  saa  godt,  at  den  taalte 
Taget,  saa  var  han  bleven  lønnet  med  Døden  for 
sit  kække  Værk. 

Da  nu  Venderne  blev  Ilden  vår,  styrtede  de 
til  fra  Muren.  Men  det  var  allerede  for  silde. 
I  Skyndingen  greb  de,  hvad  de  havde,  til  at 
slukke  med. 

Vand  var  der  knapt  paa  for  Tørken.  Da  tog 
de  i  Stedet  Mælk  og  heldte  de  tunge  Bøtters 
Indhold  ud  over  Ilden;  men  den  næredes  kun 
deraf  og  slikkede  saa  højt  op  om  Taarnet,  at 
ingen  kunde  være  der  for  Røg  og  Hede  og  den 
brændte  Mælks  ulidelige  Stank. 

Da  nu  Ilden  ogsaa  bredte  sig  ned  efter  til 
Blokværket  i  Volden  og  derfra  hen  under  Muren, 
var  det  klart,  at  Venderne  enten  maatte  søge  ud 
af  Fæstningen  for  at  slukke  udefra  ved  Hjælp 
af  Vandet  i  Graven  —  eller  ogsaa  vilde  Træ- 
værket under  Muren  forkulle  og  falde  sammen 
under  Vægten,  saa  at  Muren  med  Brystværnet 
vilde  styrte  i  Graven  og  hele  Byen  snart  være 
omspændt  af  et  Ildbælte. 

De  danske  slog  paa  Skjoldene  og  raabte  højt 
paa  Sankte  Vit.  Men  da  Venderne  nu  saa  Flam- 
merne strække  den  spillende  Tunge  tværs  over 
Gaden  efter  Husene  paa  den  anden  Side,  thi 
Vinden  bar  paa  —  da  vidste  de  intet  andet 
Raad  end  at  hejse  Fredsfanen;  og  da  Absalons 
Navn  var  kendt  iblandt  dem  som  den  ypperste 
blandt  de  danske  og  deres  gamle  Herre,  Skjalm 
Hvides  Ætling,  saa  kaldte  de  nu  hans  Navn  til 
Tegn  paa  Underkastelse. 

Absalon  kom  til  og  dækket  mod  Svig  af  sine 
Folks  Skjolde  forhandlede  han  med  Overpræsten 
fra  Muren.  Da  Venderne  lovede  fuld  Under- 
kastelse og  Antagelse  af  Kristendommen  og  der- 
hos skyndede  paa  en  Afgørelse  af  Frygt  for,  at 

ellers  hele  Byen  skulde  antændes  og  de  alle 
brænde  inde,  saa  gik  Absalon  til  Valdemar  og 
formaaede  ham  til  at  skaane  Byen. 

Skønt  Jyderne  raabte  op,  da  de  hørte  det,  og 
ikke  vilde  lade  sig  narre  for  det  fede  Bytte,  som 
de  havde  drømt  om,  saa  fulgte  Valdemar  dog 
Absalons  Raad  og  gav  Venderne  Fred. 

Da  hørte  Danskerne-  de  høje  Egeporte  knage 
og  knirke  i  Hængslerne.  Kort  efter  saa  de  Jord 
og  Sten  hastig  blive  skovlet  til  Side.  Og  medens 
Flammerne  slikkede  højt  mod  Himlen,  aabnedes 
Porthullet. 

Saa  rædde  for  Ilden  var  Venderne,  at  de  ikke 
gav  sig  Tid  til  at  vente  paa  de  danske  Høv- 
dingers Indtog,  men  styrtede  sig  ud  gennem 
Portaabningen  for  at  hente  Vand  af  Graven  til 
at  slukke  med. 


IV 

Overpræsten  med  alle  hans  Underpræster 
kom  Valdemar  og  Absalon  i  Møde,  der  de  holdt 
deres  Indtog  i  Byen,  efter  at  Ilden  var  slukket. 

De  bejede  sig  dybt  med  korslagte  Arme  for 
de  danske  Høvdinger,  mens  det  menige  Byens 
Folk  trængte  sig  op  imod  Muren  og  saa  sky  til 
de  høje,  svære  Jyder,  der  ikke  kunde  dy  sig  for 
at  true  ad  dem. 

Hist  og  her  stak  et  Barn  i  Graad,  fordi  En 
saa  vredt  til  ham.  Og  en  vendisk  Pige  skreg 
op,  da  en  af  Absalons  Sjællændere  klemte  hende 
om  Livet,  idet  de  gik  forbi  gennem  den  snævre 
Gade. 

Paa  Torvet  foran  Templet  standsede  Toget; 
og  nu  strakte  de  danske  Hals  for  at  se  det  Af- 
gudshus,  hvorom  de  havde  hørt  saa  meget  alt 
fra  deres  Barndom. 

Ogsaa  Absalon  var  nysgerrig  efter  at  se  Bil- 
ledet af  den  Gud,  som  allerede  hans  Farfader 
Skjalm  Hvide  havde  besejret. 

Og  da  der  blev  Uro  mellem  Svantevits  Præ- 
ster, som  bøjede  sig  hviskende  mod  hverandre 

—  thi  ingen  turde  gøre  det  første  Skridt  til  en 
saa  haard  Krænkelse  af  det  hellige  Sted:  at  aabne 
det  for  Danskerne  —  saa  gik  Absalon  frem 
imellem  dem  og  rev  med  egen  Haand  det  kost- 
bare Forhæng  til  Side,  saa  at  alle  kunde  se  ind 
i  Templet. 

Derpaa  gik  han  og  efter  ham  Valdemar  og  alle 
hans  Mænd  ind  i  Forhallen,  hvor  der  hang  koste- 
lige Purpurtæpper  og  hvide  Silkefaner  ned  langs 
Væggene.  Men  saa  møre  af  Ælde  var  Væg- 
tæpperne, at  da  Absalon  greb  i  et  af  dem  for  at 
prøve  deres  Tykkelse,  saa  bristede  de  skøre 
Traade  og  hele  Tæppet  faldt  sønder. 

Da  gik  der  en  Vredesmumlen  gennem  de 
hvidklædte  Præsters  Række;  men  da  Absalon 
vendte  sig  brat  og  saa  hvast  til  dem,  for- 
stummede de  strax  og  bøjede  Hovederne  mod 
Jorden. 

Medens  de  stod  her  i  Forhallen,  krævede  nu 
Absalon,  at  de  lovede  Gidsler  skulde  føres 
frem. 

Overpræsten  vinkede  ad  nogle  unge  Karle, 
som  havde  holdt  sig  i  Baggrunden.  Men  Ab- 
salon betragtede  dem  skarpt;  han  saa  da,  at 
de  havde  anden  Ansigtsform  og  Haarfarve  end 
Rylænderne  selv;  og  det  anede  ham,  at  det  var 
Slaver,  som  ingen  vilde  savne. 

Han  vendte  sig  da  bort  og  gik  uden  et  Ord 
ud  paa  Torvet,  hvor  han  blandt  det  ventende 
menige  Folk  udsøgte   sig  de  anseligste  Mænd 


44 


og  Kvinder,  som  stod  der  sammen  med  deres 
Børn.  Dem  pegede  han  paa;  og  omvendt  søgte 
han  de  bedste  ud  blandt  de  halvvoxne  Børn  og 
skilte  dem  fra  deres  Forældre.  Da  nu  baade  de 
fra  deres  Børn  skilte  Forældre  og  de  fra  For- 
ældrene skilte  Børn  vaandede  sig  og  græd  højt, 
lod  han  Gotskalk,  som  var  hans  Tolk,  sige  dem, 
at  de  ingen  Overlast  vilde  lide  hos  Danskerne, 
som  var  kristne  Folk,  saa  længe  deres  Frænder 
og  Landsmænd,  der  blev  tilbage  i  Byen,  ikke 
svigtede  det  Ord,  de  havde  givet. 

Gidslerne  blev  nu  bundne  paa  Hænder  og 
Fødder  og  stillede  ind  mellem  Absalons  Sjæl- 
lændere, at  de  ikke  skulde  se  deres  Snit  til  at 
undvige.  De  raabte  tilbage  til  deres  Landsmænd 
og  bad  dem  med  Taarer  ved  alt, .  hvad  helligt 
var,  om  ikke  at  svige  Absalon  og  de  danske, 
paa  det  at  Ulykken  ikke  maatte  komme  over 
deres  uskyldige  Hoveder. 

Da  dette  var  besørget,  gik  Absalon  atter  ind 
i  Templet  og  forlangte  nu,  at  alle  Gudens  Hellig- 
domme og  Kostbarheder  skulde  overantvordes 
Kongen. 

Længe  varede  det,  før  Overpræsten  kunde 
bekvemme  sig  til  at  aabne  for  Templets  hemme- 
lige Skatkammer  under  Jorden.  Og  mange  af 
de  hvidklædte  Præster  strakte  i  Skjul  Hænderne 
bedende  mod  det  indre  Forhæng,  bag  hvilket 
deres  højeste  Gud  var  Vidne  til  de  kristnes 
Færd. 

Absalon  lod  Esbern  og  Sune  følge  med  Præ- 
sten ned  i  Rummet  for  at  forvisse  sig  om,  at  der 
intet  blev  stukket  til  Side. 

Det  ferste,  som  bares  frem,  var  det  store 
Guldbæger,  som  Kong  Svend  havde  skænket 
Svantevit.  Overpræsten  turde  ikke  nævne,  hvor 
det  skrev  sig  fra,  for  ikke  at  vække  Bispens 
Vrede;  men  Absalon  læste  paa  Kanten,  der  løb 
om  Foden,  Svends  Navn,  som  var  indridset  i 
Guldet. 

„Svend,  Danmarks  Konge,  skænkede  Svante- 
vit, Vendernes  højeste  Gud,   dette  Bæger." 

Absalon  klemte  det  fast  i  sin  Haand.  Nær 
havde  han  slynget  det  mod  Jorden;  men  han 
betænkte  sig  og  bad  Valdemar  skænke  ham  det 
til  Minde  om,  hvor  lavt  en  dansk  Konge  havde 
kunnet  nedværdige  sig,  og  hvor  dyrt  hævnet 
denne  Nedværdigelse  nu  var  bleven. 

Valdemar  gav  ham  det,  og  Absalon  rakte  det 
til  Saxe  Klerk,  der  stak  det  ind  under  sin  Kappe 
saa  hastig,  at  man  skulde  tro,  det  brændte  ham 
paa  Fingrene. 

Nu  gik  Absalon  til  det  indre  Forhæng;  men 
inden  han  naaede  det,  for  Overpræsten  til  og 
kastede  sig  paa  Knæ  foran  ham,  saa  han  ikke 
kunde  komme  frem. 

Som  nu  alle  Præsterne  laa  paa  Knæ  og  rakte 
Armene  bedende  ud  mod  Absalon,  sagde  den 
gamle  Præst,  mens  Taarerne  løb  ned  i  hans 
lange  Skæg: 


46 


—  Herre,  skaan  os!  —  Hvad  Glæde  har  I  af 
at  krænke  vor  Gud,  nu  da  I  har  annammet  alle 
hans  Kostbarheder?  —  Ingen  uden  vi  indviede 
Præster  tør  stedes  for  hans  Aasyn;  endda  tør  vi 
ikke  drage  Aande,  naar  vi  færdes  i  hans  Nær- 
hed. Lad  da  ikke  den  Gud,  som  er  os  hellig 
fra  Arilds  Tid,  lide  den  forsmædelige  Haan,  at 
alle  disse  frit  beskuer  ham  og  forurener  Luften 
med  deres  Aande  i  hans  Nærhed. 

—  Eders  Gud  er  ingen  sand  Gud!  —  sagde 
Absalon  og  løftede  den  gamle  op.  Det  er  Djæ- 
velen, som  har  taget  Bo  i  dette  Tempel  og  for- 
blændet Eders  Øjne.  Vi  kristne  ynkes  over 
Eder.  Thi  om  I  kendte  Eders  egen  Vankundig- 
hed, da  vilde  I  ræddes  og  falde  ned  og  bede 
den  eneste  sande  Gud  om  at  frelse  Eders  Sjæl. 
Ofte  er  Troen  bleven  præket  iblandt  Eder;  alle- 
rede min  berømmelige  Farfader  Skjalm  Hvide, 
hvis  Navn  I  alle  kender,  sendte  Eder  kristne 
Præster.  Hvorledes  handlede  I  med  de  Kirker, 
som  han  byggede  Eder  til  Frelse  for  jer  Sjæl? 
—  Hvorledes  handlede  I  med  hans  Præster?  — 
Vor  Gud  er  langmodig;  men  nu  er  hans  Vrede 
over  Eder;  og  han  har  sendt  os  at  lære  Eder 
med  Ild  og  Sværd,  hvad  I  ikke  vilde  annamme 
med  det  gode. 

I  det  samme  greb  Absalon  med  begge  Hænder 
i  det  tunge  Forhæng  og  trak  det  til  Side,  saa  at 
Guden  Svantevit  saas  af  alle. 

Der  stod  han  frit  i  Hallen  med  de  fire  Hoveder 

skuende  mørkt  ud  mod  Verdenshjørnerne,  det 
store  Drikkehorn  i  sin  højre  Haand  og  den 
venstre  Arm  bøjet  ind  i  Siden  om  Sværd- 
hæftet. 

Han  havde  tre  Mænds  Højde;  hans  Ben  var 
saa  tykke  om  Knæet  som  en  voxen  Mand  om 
Livet.  Og  saa  kunstfærdig  var  hans  Ansigt 
skaaret,  at  de  menige  danske  ved  det  første  Syn 
fyldtes  med  Gru  og  trak  sig  angst  tilbage.  Men 
alle  de  hvidklædte  Præster  kastede  sig  forover 
mod  Jorden  og  raabte  Ord,  som  ingen  af  de 
danske  forstod.  Men  Gotskalk  hviskede  til  Ab- 
salon, at  det  var  en  Bøn  til  den  højeste  Gud 
om  at  slaa  de  formastelige  døde  til  Jorden. 

Da  stillede  Absalon  sig  hen  for  Guden.  Han 
greb  med  Haanden  om  hans  Sværd;  og  da  Præ- 
sterne atter  langsomt  rejste  sig,  forbavsede  og 
forfærdede  over,  at  ingen  Ufærd  endnu  var  sendt 
af  Guden,  saa  lo  han  saa  højt,  at  det  rungede  i 
Hallen,  og  raabte: 

—  Der  ser  I,  hvad  Eders  Guds  Vrede  for- 
maar. 

Derpaa  vendte  han  sig  om  mod  Gudebilledet, 
løftede  Haanden  truende  imod  det  og  sagde: 

—  Slaa  mig  nu  død,  om  du  kan  og  tør! 
Men  Guden  rørte  sig  ikke.     Stiv  og  stum  saa 

han  ud  over  Forsamlingen,  som  angik  det  hele 
ikke  ham. 

Da  skottede  Præsterne  til  hverandre.  Nogle 
havde  Møje  med  at  dæmpe  deres  rasende  Vrede 

over  den  uhyre  Forsmædelse;  men  andre 
skævede  ængsteligt  til  Gudens  fire  Ansigter  og 
rystede  paa  Hovedet. 

Kun  Overpræsten  strøg  sit  lange  Skæg  og  nik- 
kede hen  for  sig,  som  vilde  han  sige: 

—  Giv  kun  Tid!  Ingen  haaner  ustraffet  Ven- 
dernes højeste  Gud. 

Da  vinkede  Absalon  ad  sin  Broder  Esbern  og 
ad  Sune  Ebbessøn.  Efter  at  han  havde  hvisket 
noget  med  dem,  gik  de  frem  til  de  menige 
Mænd,  som  nu  havde  forvundet  Skrækken  og 
dristigt  stirrede  Guden  op  i  Øjnene,  haanende 
ham  med  halvhøje  frække  Tilraab. 

Inden  Præsterne  ret  havde  besindet  sig,  løb  de 
alle,  med  Esbern  og  Sune  i  Spidsen,  tæt  sammen 
om  Guden. 

Absalon  raabte  til  dem  om  at  gaa  forsigtig  til 
Værks,  at  ikke  noget  Uheld  skulde  hænde.  Thi 
om  blot  en  af  dem  kom  noget  til,  da  vilde  Ven- 
derne sige,  at  det  var  Guden,  som  straffede 
dem. 

Medens  Præsterne  forfærdede  dækkede  deres 
Aasyn,  lød  de  første  Øxeslag  hult  gennem  Hal- 
len; og  længe  varede  det  ikke,  før  Gudens  Ben 
var  hugget  over  ved  Knæet.  Med  et  voldsomt 
Brag  styrtede  den  svære  Krop  tilbage  mod 
Templets  Ydervæg,  mens  de  danske  Mænd 
hastig  løb  til  Side. 

Væggen  vaklede.  Et  Øjeblik  syntes  det,  som 
skulde   den   styrte    og   rive   Taget   med   sig   i 

Faldet;  og  mangen  Præst  bad  i  sit  Indre  en 
brændende  Bøn,  at  det  maatte  ske.  Men  Træ- 
værket holdt,  skent  Væggen  hældede  stærkt  for 
den  uhyre  Vægt  af  Guden,  som  støttede  sig  op 
imod  den. 

Nu  befalede  Absalon  at  bryde  Hul  i  Væggen, 
saa  at  Støtten  kunde  falde  helt  ned  mod 
Jorden. 

Dette  skete;  og  de  menige  Vender,  som  ude 
paa  Torvet  havde  hørt  det  frygtelige  Brag  og 
ventet  at  se  Guden  fare  ud  i  sin  Vrede,  stirrede 
nu  med  Rædsel  og  Forundring  ind  gennem  det 
gabende  Hul,  hvor  de  saa  Gudens  Hoveder  tryk- 
kede mod  Jorden. 

Da  var  der  mange,  som  i  samme  Nu  mistede 
deres  fædrene  Tro  og  følte  idel  Forvirring  i  deres 
Hjærte;  thi  om  de  kristnes  Gud  havde  de  kun 
lært  ondt,  og  de  kendte  ingen  andre. 

Nu  gik  Absalon  og  hans  Mænd  gennem  Hullet 
i  Væggen  ud  paa  Torvet,  idet  de  med  Forsæt 
traadte  paa  Gudens  Hoved.  Og  medens  Ven- 
derne veg  sky  til  Side  for  de  danske,  sendte 
Absalon  Saxe  Klerk  med  Bud  ud  til  Lejren. 

En  halv  Time  efter  lød  der  Sang  i  Luften. 

Alle  vendte  sig  forbavsede  mod  Byporten,  hvor 
Lyden  kom  fra.  Derhenne  saa  de  Biskop  Svend 
af  Aarhus  komme  op  mod  Torvet  gennem 
Hovedgaden  i  Spidsen  for  alle  de  kristne  Præ- 
ster, som  Absalon  havde  ladet  føre  med  over 
Havet. 

Laurids  Bruun  :  Absalons  Saga.     II.  * 

De  priste  Gud  for  Sejren  over  Hedningerne; 
og  da  de  drejede  op  paa  Torvet  i  en  stor  Bue, 
medens  Venderne  hastig  gjorde  Plads,  knælede 
Absalon  og  Kongen  og  alle  deres  Mænd  ned  for 
Vendernes  og  Præsternes  Øjne. 

Alle  de  danske  stemmede  i  med  i  Munkenes 
Sang.  De  kristnes  „Te  deum"  klang  som  en 
jublende  Sejrshymne  ud  over  den  fældede  Guds 
fire  Ansigter,  medens  de  hvidklædte  Svantevits 
Præster  bøjede  deres  Hoveder  og  vendte  sig 
bort. 

Valdemar  og  Absalon  lod  deres  Telte  slaa  op 
foran  Templets  Indgang.  Da  Mørket  faldt  paa, 
fyldtes  Luften  af  Klang  af  Øxeslag,  der  de 
danske  stormede  sammen  om  hver  at  faa  sin 
Andel  af  den  hedenske  Guds  Tømmer. 

Saa  smaat  som  Pindebrænde  blev  Gude- 
billedet hugget.  Med  store  skræmte  Øjne  saa 
de  vendiske  Mænd,  hvorledes  det  ene  Baal 
tændtes  efter  det  andet  paa  Torvet.  Deres  Guds 
Legeme  gav  Næring  til  dem  alle.  Høns  og 
Grise  og  hvad  andet  spiseligt  de  danske  fandt 
i  Byens  Huse,  blev  stinget  og  Kroppene  ristede 
saa  friske,  som  de  var  af  rygende  Blod,  over  de 
tændte  Blus,  mens  Begfaklerne  foran  Kongens 
og  Absalons  Telte  lyste  op  imod  den  mørke 
Himmel. 

Hele  Natten  var  der  Fest  paa  Torvet.  01  og 
Mjød  blev  afkrævet  Venderne  og  uddelt  frit 
imellem  de  danske.     Til  den  lyse  Morgenstund 

lød  Latter  og  Skraal  gennem  Gaderne.  Og 
Byens  Folk  gemte  deres  Kvinder  og  Bern  hen 
i  Kælder  og  paa  Lofte,  hvor  de  troede  dem 
sikrest. 

Men  uanfægtet  af  Støjen  sad  Absalon  oppe 
den  hele  Nat  og  drøftede  med  Biskop  Svend, 
hvor  Kirker  skulde  bygges  og  hvorledes  alting 
skulde  ordnes  i  den  erobrede  By.  Pennen  var 
ikke  ude  af  Saxe  Klerks  Haand,  før  Absalons 
Kapellan  ringede  til  Kongens  og  Bispens  Messe. 
Da  havde  hverken  han  eller  hans  Herre  faaet 
Søvn  i  Øje  i  to  Nætter  til  Ende. 


V 

Arkonas  Fald  rygtedes  saa  hastig  over  hele 
Øen,  at  allerede  en  Time  efter  Daggry  meldte 
Byvagten,  just  som  Konge  og  Bisp  kom  fra 
Messe,  at  Sendemænd  fra  Staden  Karentin  paa 
Sydkysten  bad  om  at  stedes  for  Kongen  eller 
den  navnkundige  Bisp. 

Skønt  Absalon  havde  tænkt  at  soge  et  Par 
Timers  Morgenhvile  efter  de  to  Døgns  uafbrudte 
Arbejde,  lod  han  dog  strax  de  fremmede  Mænd 
føre  ind  i  Byen. 

Det  var  selve  Karentins  Fyrster,  Tetzlaff  og 
hans  Broder  Jarmer,  som  bøjede  sig  dybt  til 
Jorden  med  korslagte  Arme  foran  Absalons  Telt, 
hvor  Bispen  stod  i  Døren. 

Deres  mørke,  skæggede  Ansigter  skælvede  af 
Angst,  og  deres  store  udtrædende  Øjne,  der  var 
brune  i  Hjulet,  men  gule  i  det  hvide,  bad  om 
Naade,  længe  før  de  formaaede  at  faa  Ordene 
paa  Gled. 

De  bad,  at  de  danske  vilde  skaane  deres  By. 
Mange  gode  og  indsmigrende  Ord  brugte  de  til 
Absalon  om  hans  Farfaders  store  og  berømme- 

lige  Gerninger.  Og  saa  tydelig  var  deres  Iver 
for  ret  at  smøre  Absalon  med  Smiger,  at  Bispen 
ikke  kunde  bare  sig  for  at  smile,  der  han  stod 
og  hørte  paa  dem  med  rynkede  Bryn  i  sit  fulde 
kirkelige  Skrud,  som  han  var  kommen  fra 
Messe. 

De  lovede  at  ville  overgive  Byen  frivilligt  til 
Kongen,  naar  man  vilde  skaane  dem  for  Plyn- 
dring og  lade  Kvinder  og  Børn  i  Fred.  De 
lovede  at  sige  sig  fra  deres  gamle  Guder  og 
foregav,  at  de  nu  ansaa  dem  for  falske,  efter  at 
de  havde  erfaret,  hvilken  Ufærd  ustraffet  havde 
ramt  selve  Svantevit,  den  høje. 

Absalon  lod  dem  først  nogen  Tid  i  Uvished 
om  sin  og  Kongens  Vilje.  Med  fast  lukket  Mund 
og  kolde  Øjne  saa  han  ufravendt  paa  de  lav- 
stammede Mænd. 

De  forvirredes  af  hans  Blik  og  forstod,  at  han 
tænkte  paa  det  grufulde  Hærværk,  som  Venderne 
i  Tidernes  Løb  havde  øvet  paa  de  danske  Kyster. 
Ordene  svigtede  dem;  og  den  ældste,  Tetzlaff, 
begyndte  at  ryste  saaledes  i  Knæene,  at  den 
Mand  i  hans  Følge,  som  stod  nærmest  bag, 
maatte  støtte  ham. 

Da  forbarmede  Absalon  sig  tilsidst  over  dem 
og  sagde,  at  han  selv  vilde  drage  med  dem  til 
deres  By  for  at  forvisse  sig  om,  at  der  ikke  var 
Svig  under,  men  at  det  menige  Folk  ogsaa  sam- 
tykkede med  sin  Fyrste  i  deres  Overgivelse. 
Hvis  han  da  fandt  det  saa,  vilde  han  give  Byen 

Kongens  Naade.  Men  deres  Guder  vilde  faa 
samme  Medfart,  som  var  timedes  Svante vit;  og 
alle  Byens  Folk  maatte  tage  ved  den  hellige 
Daab  og  sætte  Gidsler  for  Troskab. 

Saa  blev  da  Tetzlaff  tilbage  hos  Kongen,  mens 
Jarmer  fulgte  med  Absalon  og  Biskop  Svend. 
Kun  tredive  Huskarle  foruden  sin  Klerk  tog  Ab- 
salon med  sig  til  Byen. 

De  red  hele  Formiddagen,  først  gennem  Skov, 
siden  over  Hede;  men  da  de  var  naaet  igennem 
den,  blev  Grunden  sumpet  og  blød,  saa  at 
Hestene  havde  ondt  ved  at  holde  sig  oppe.  Til- 
sidst  maatte  de  staa  af  og  trække  Dyrene  ved 
Tøjlen.  Tilmed  var  Vejen  saa  snæver,  at  kun 
to  og  to  kunde  passere  den. 

Absalon  saa,  at  Uføret  strakte  sig  til  begge 
Sider,  saa  langt  Øjet  naaede.  Hist  og  her  laa 
det  klare  Vand  i  Pytter  og  straalede  i  Solen. 
Men  bag  Mosen  mod  den  lyse  Synskreds  rejste 
sig  Karentins  Mure  med  høje  Huse  bag. 

Absalon  undredes  over,  at  Byen  vilde  over- 
give sig,  enddog  den  var  saa  stærkt  befæstet 
af  Naturen,  at  kun  to  ad  Gangen  kunde  komme 
over  til  den  paa  den  faste  Jord,  medens  den 
paa  de  andre  Sider  havde  Sundet  mellem  Øen 
og  Fastlandet.  Skulde  der  mon  dog  være  Svig 
under? 

Biskop  Svend  havde  den  samme  Tanke;  thi 
da  de  var  naaet  midtvejs  over  og  nu  saa  Byens 
Port  aabne  sig  i  det  fjærne  og  væbnede  Mænd, 

hvis  Lansespidser  glimtede  i  Solen,  komme  i 
ordnede  Rækker  ud  fra  Byen,  da  greb  han  Ab- 
salon i  Armen  og  sagde  paa  Dansk: 

—  Se  dog!  det  anede  mig  vel,  at  denne 
hastige  og  frivillige  Overgivelse  ikke  hang  rigtig 
sammen.  Lad  os  søge  tilbage,  medens  det 
endnu  er  Tid. 

Absalon  tøvede  et  Øjeblik  paa  Vejen,  som  om 
han  havde  stødt  Foden.  Thi  naar  han  ret  af 
dybest  Hu  skulde  overveje  noget,  plejede  han 
at  standse  al  Bevægelse;  hans  Ansigt  blev  da 
stift  og  følesløst  at  se  til  som  en  Støttes  Aasyn: 
kun  hans  Øjne  blev  store  og  mørke,  som  pres- 
sede Blodet  paa  dem  indefra. 

—  Kom!  —  sagde  han  endelig  —  der  er  ingen 
Svig  under.  Thi  om  saa  var.  da  havde  de  lokket 
os  indenfor  Byens  Mur  først;  der  havde  de  været 
mere  sikre,  at  ingen  af  os  undkom. 

I  det  samme  saa  de,  at  Karentinerne  stillede 
sig  op  i  to  lange  Rækker,  en  paa  hver  Side  af 
den  Vej,  Absalon  skulde  gaa. 

Da  de  danske  var  naaet  helt  over  Uføret  og 
satte  Foden  paa -den  faste  Jord,  da  raabtes  der 
en  Befaling  ud  over  Rækken,  og  i  samme  Nu 
glimtede  alle  Lanserne  i  Luften,  der  de  svingedes 
rundt,  saa  at  Spidsen  vendte  nedad  og  blev 
stukket  i  Jorden. 

Da  Absalon  skred  ned  gennem  Rækken,  bøjede 
de  sig  alle  dybt  for  ham,  som  de  havde  gjort 
i  Arkona.    Længe  varede  det,  før  de  kom  Ræk- 

ken  til  Ende;  thi  der  var  over  sex  Tusende  Mand 
stillet  op. 

Husene  i  Byen  var  høje  ligesom  i  Arkona, 
og  Gaderne  imellem  dem  var  snævre  og  mørke. 
Paa  Torvet,  der  var  stort  og  vidt,  laa  Guden 
Ryvits  Tempel.  Fra  dette  modtog  hans  Præster, 
der  var  hvidklædte  som  Svantevits,  de  danske. 

Absalon  bad  nu  med  Gotskalk  som  Tolk 
Jarmer  om  at  meddele  Folket,  hvilke  Vilkaar 
der  var  ydet  Byen  efter  Kongens  og  Bispens 
Naade.  , 

I  Stedet  for,  som  Absalon  havde  ventet,  at 
klage  sig  over  den  haarde  Vanskæbne,  raabte 
det  menige  Folk  og  Præsterne  med  dem  høje 
Hyldingsord  til  ham  og  strakte  Armene  op  i 
Luften  til  Tegn  paa  Bifald. 

Overpræsten  stod  frem  og  takkede  Absalon 
som  den,  der  kom  med  Fred  og  Naade  til 
Byen. 

Dette  bevægede  Bispen,  saa  at  han  nøjedes 
med  halvt  saa  mange  Gidsler,  som  Aftalen 
lod. 

Uden  Vægring  førte  Overpræsten  nu  ham  og 
hans  Mænd  ind  for  Gudens  Aasyn  bag  For- 
hænget. 

Var  Svantevits  Støtte  gjort  med  sjælden  Kunst, 
saa  var  hans  Frænde  Krigsguden  hugget  saa 
grovt,  som  havde  en  Træl  gjort  ham  i  ledige 
Stunder. 

Af  én  stor  Egestamme  var  han   hugget  ud 


57 


og  var  lige  tyk  om  de  syv  Hoveder  som  om  Hals 
og  Liv. 

Men  da  de  traadte  helt  nær  og  ret  betragtede 
hans  Aasyn,  holdt  Absalon  og  Biskop  Svend 
ikke  deres  Latter  tilbage;  thi  i  Gudens  aabne 
Mund  bag  hans  store  Tænder  havde  en  Svale 
bygget  Rede.  Ogsaa  hvor  Halsen  sad  til  Krop- 
pen, saa  de  Fuglerede  klinet.  Skarn  og  Dræk 
havde  de  ladet  ned  ad  Gudens  Hage  og  paa 
hans  Bryst. 

Oppe  under  Loftsbjælkerne  svirrede  de 
skræmte  Svaler  og  turde  ikke  flyve  paa  Reden 
for  de  mange  fremmede,  der  forstyrrede  dette 
Sted,  hvor  ellers  ingen  turde  komme. 

Absalon  rakte  sig  paa  Tæerne  og  prøvede 
med  Øxen,  hvor  høj  Støtten  var.  Han  kunde 
da  lige  række  dens  Hage.  Saa  greb  han  en  af 
sine  Huskarles  Øxe,  som  var  længere;  med 
den  afhuggede  han  en  af  Gudens  syv  Næser, 
saa  alle  hans  Mænd  lo  højt  op. 


Absalon  blev -nu  i  Byen,  mens  han  lod  Bud 
gaa  tilbage  til  Arkona,  at  Valdemar  skulde  sende 
Mænd. 

Da  disse  red  i  By  hen  paa  Eftermiddagen,  var 
det  første  Arbejde,  som  paalagdes  dem,  at  ned- 
bryde Ryvit,  saa  og  de  to  andre  karentinske 
Guder.  Porvit's  og  Porenut's  Støtter. 

De  slæbtes  ud  af  Tempelhallen,   der  Væggen 

var  nedbrudt;  og  medens  Venderne  hastig  for 
til  Side,  satte  Biskop  Svend  sig  overskrævs  paa 
Ryvits  Hals  og  traadte  med  Foden  paa  hans 
Pande,  at  Venderne  ret  kunde  se  deres  Guders 
Afmagt  overfor  den  eneste  sande  Guds  Mænd. 

Endnu  inden  det  blev  Aften,  udsøgte  Absalon 
Plads  for  tre  Kirkegaarde  paa  Byens  Mark.  Han 
drog  ud  med  Biskop  Svend  og  sine  Præster  og 
indviede  dem  højtideligt  i  Vendernes  Paasyn. 
Lovsange  blev  sungne  over  den  nyindviede  Jord; 
og  Karentinerne  fulgte  efter  i  en  lang  Række, 
der  Absalon  drog  i  Procession  tilbage. 

Inden  Mørket  faldt  paa,  brød  Absalon  op  med 
sine  Mænd.  Han  bad  Jarmer  følge  sig  tilbage; 
og  med  ham  samt  de  udpegede  Gidsler  red  han 
atter  tværs  over  Øen  og  naaede  til  Skibene,  som 
nu  laa  ret  ud  for  Arkona,  da  det  var  sen 
Aften. 

Han  søgte  strax  ud  til  sine  egne  Baade;  og 
skønt  det  var  saa  silde  og  Trætheden  brød  tungt 
i  hans  Lemmer,  vilde  han  dog  ikke  svigte  Gæst- 
frihedens Love,  men  bød  Jarmer  til  Nadver  hos 
sig  paa  sit  Skib,  hvor  han  skulde  overnatte  som 
hans  Gæst,  nu  da  Venskabet  var  beseglet. 

Længe  sad  de  over  Bord  i  Agterrummet. 
Ofte  nikkede  Saxe  Klerk  af  Søvn  over  Fadene. 
Engang  var  han  nær  falden  ned  ad  Bænken;  men 
Arild  Islænder,  der  var  frisk,  fordi  han  havde 
taget  sig  en  lang  Dagsøvn,  som  han  plejede, 
kneb  ham  i  Armen,  saa  han  vaagnede. 

Absalon  handlede  til  langt  ud  paa  Natten  med 
Jarmer  om,  hvorledes  Byens  Forhold  skulde 
ordnes,  nu  da  hans  Farfaders  Bedrift  var  gjort 
paa  ny  og  Øen  endelig  lagt  under  den  danske 
Kirke  og  Roskilde  Bispestol.  Saa  stort  et  Maal 
syntes  dette  Absalon  at  være,  at  hans  Tanker 
ikke  kunde  blive  trætte  af  at  dvæle  derved. 

Da  vendte  han  sig,  bedst  som  han  sad,  til 
Saxe  og  sagde  til  ham  tværs  over  Bordet: 

—  Nu  er  Tiden  kommen,  Saxe  Klerk,  at  be- 
gynde det  Værk,  som  jeg  ofte  har  talt  til  dig 
om.  Nu  da  vi  danske  Mænd  har  Bedrifter  at 
rose  os  af,  som  ikke  staar  tilbage  for  vore  For- 
fædres, synes  det  mig  rigtigt,  at  du  skriver  dem 
ned,  som  Helmod  og  Biskop  Arnold  i  Liibeck 
har  gjort  det  for  deres  Landsmænd. 

Saxe  Klerk  saa  forvirret  op  paa  Bispen.  For 
Søvnighed  forstod  han  næppe,  hvad  han  havde 
sagt;  men  Arild  Islænder,  som  kunde  mange 
Sagaer,  men  hvis  Kvad  mest  handlede  om  El- 
skov, der  ene  syntes  ham  Livets  Møje  værdt,  — 
han  saa  over  paa  Absalon,  som  han  plejede, 
med  halvtlukkede  Laag.  Om  hans  Mund  spil- 
lede et  Smil,  til  samme  Tid  sørgmodigt  og 
spodsk,  mens  hans  Haand  fattede  om  Træ- 
kapslen, der  hang  ned  for  hans  Bryst. 

Da  saa  Absalon  atter  for  sig  —  og  han  følte 
det  som  et  Sting  ved  sin  Hjærterod  —  det  Syn, 
han  ikke  vilde  se:  det  bævende  Smil  om  den 
smertevredne  Mund. 

I  det  samme  forstod  han  for  første  Gang  det 
Arilds  besynderlige  Blik,  som  ofte  havde  talt 
til  ham,  naar  de  sad  sammen  over  Bord.  Stun- 
dom havde  han  grundet  derover  i  Enrum;  thi 
han  havde  Arild  kær  og  satte  Pris  paa  hans 
Dom.  Men  aldrig  havde  han  spurgt  ham  ud; 
dertil  var  han  for  stolt. 

—  Altid  strider  du  —  saaledes  talte  Islænde- 
rens Smil  —  for  din  Kirke  og  for  din  Konge, 
for  noget,  som  er  udenfor.  Nu  vil  du  optegne 
alt  dette,  at  du  siden  hen  kan  fornøje  dig  ved 
at  læse  derom  og  høste  andres  Beundring  der- 
for. Idel  Forfængelighed!  —  Naar  vil  du  leve 
for  dig  selv?  —  Du,  som  er  ung  endnu,  ikke 
kender  du  til  Elskov  —  ufølsom  gaar  du  Livets 
skønne  Blomster  forbi  uden  nogen  Tid  at  standse 
for  at  plukke  dem.  Naar  Døden  engang  lægger 
sin  Haand  paa  din  Skulder,  da  vil  du  spørge: 
kendte  jeg  det  Liv,  jeg  nu  skal  forlade?  Saa 
kort,  saa  skønt  er  det;  men  jeg  vidste  det  ikke 
før  nu,  det  er  for  silde.  Tankeløst  ødsled  jeg 
det  bort.  Da  vil  du  trøste  dig  med  de  salige 
Boliger,  med  din  evige  Løn.  —  Hvad  ved  du 
om  disse  Ting? 

Absalon  følte  med  ét  Trætheden  saa  tungt 
over  sine  Skuldre,  at  hans  Ryg  bøjedes,  der 
han  sad  ved  Jarmers  Side.  Hans  Haand  gled 
ned;  der  lagde  sig  en  Taage  over  hans  Øjne, 
som  var  røde  og  blodsprængte  af  de  tre  gen- 
nemvaagede  Nætter.     En  Stund  holdt  han  dem 

lukkede;  men  da  han  atter  aabnede  dem,  da  løb 
alt  i  Et  for  hans  Syn,  som  var  han  pludselig 
blindet. 

Hastig  for  hans  Haand  over  Øjnene;  men  forst 
da  Taarerne  sprang  frem  af  deres  Kilder,  fik  han 
atter  sit  Syn. 

Saa  rejste  han  sig  fra  Bordet  og  bod  sin  Gæst 
og  sine  Mænd  Godnat! 

Medens  alle  sov,  undtagen  Vagten,  hvis  tunge 
Skridt  frem  og  tilbage  lød  ind  til  ham  fra  For- 
stævnen, laa  Absalon  vaagen,  skønt  han  holdt 
Øjnene,  der  smærtede  ham,  tæt  lukkede. 

Hans  Tanker  undte  ham  ingen  Ro.  Han 
tænkte  paa  det  Maal,  han  nu  havde  naaet:  at 
Rygen  atter  var  tvunget  under  dansk  Vold  som 
i  hans  Farfaders  Dage.  Nu  galdt  det  at  smede 
hastig,  medens  Jærnet  endnu  var  varmt  og 
Gløden  frisk  paa  hans  Hjærtes  Arne. 

Imorgen  den  Dag  maatte  der  sendes  Bud  og 
Brev  til  Paven  i  Rom  om  den  Sejr,  som  han 
havde  vundet  Kristenheden,  paa  det  at  det 
maatte  tillades  ham  at  lægge  hele  Øen  Rygen 
under  Roskilde  Bispestol,  at  ikke  Sachser- 
hertugen  skulde  komme  ham  i  Forkøbet  og  vinde 
Øen  for  sit  Lands  Kirke. 

Men  som  han  laa  og  tumlede  med  Tanken 
om  Brevet  og  formede  i  Ord,  hvorledes  der  nu 
var  gjort  Ende  paa  de  vilde  Hedningers  veder- 
styggelige Afgudsdyrkelse,  da  lød  for  hans  Øre 
den  gamle   Overpræsts  Ord,    der   han  knælede 


62 


ned  og  bad  med  Taarer,  at  Absalon  vilde  skaane, 
hvad  der  var  dem  helligt  —  da  saa  han  atter 
de  Præsters  Sorg  og  Græmmelse,  da  Guden 
faldt  med  Drøn  til  Jorden  —  da  saa  han  den 
hastige  Rædsel' og  den  fortvivlede  Uvished  i  alle 
deres  Øjne,  som  stod  paa  Torvet  og  var  Vidne 
til,  hvorledes  de  danske  øvede  Vold  imod  deres 
Guder. 

Og  den  Tanke  jog  pludselig  gennem  hans  af 
Træthed  ophidsede  Hjærne: 

—  Med  hvad  Ret  handlede  jeg  saaledes?  — 
Med  hvad  Ret  tog  jeg  deres  Tro,  de  fattige 
Mænd?  —  Hvad  har  de  nu  at  bygge  paa  i  deres 
Vankundighed?  —  Treenigheden,  som  end  ikke 
jeg  kan  fatte,  hvorledes  skal  de  antage  den  saa 
hurtig,  som  man  skifter  en  Kjortel? 

Og  fra  hans  Barndom  dukkede  pludselig  et 
gammelt  Minde  op  —  hans  Moders  Ord:  Det 
kommer  ikke  an  paa,  hvad  man  tror,  men  at 
man  tror. 

En  underlig  Tomhed  isnede  hans  Hjærte. 
Han  følte  sig  fattigere  end  den  ringeste  af  sine 
Mænd.  Og  nu  saa  han  atter,  hvad  han  ikke 
vilde  se:  det  bævende  Smil  om  den  smerte- 
vredne Mund. 

Det  syntes  ham,  at  nogen  hviskede  i  hans  Øre: 

—  Du  Daare,  i  denne  Time  kræves  din  Sjæl! 

Han  for  over  Ende.  Her  maatte  handles  hur- 
tig —  syntes  han  —  nu  —  strax  —  om  han 
endnu  vilde  redde  sit  Liv. 

Men  just  som  han  vilde  handle,  spurgte  det  i 
ham: 

—  Hvad  er  det  altsammen  værdt? 

Og  han  vidste  ikke  Svaret;  eller  han  huskede 
det  ikke  for  den  store  Træthed,  som  laa  over 
hans  Hjærne. 

Da  grebes  han  af  saa  hæftig  en  Angst,  at  han 
kastede  sig  paa  Knæ  foran  Sengen  og  bad  i  stor 
Vaande. 

Endelig  tog  Søvnen  ham;  men  da  det  blev 
Morgen,  laa  han  endnu  paa  Gulvet;  og  hans 
Lemmer  værkede. 


VI 

Absalon  fandt  ikke  Ro,  før  det  Værk  var 
paabegyndt,  som  han  havde  lovet  hin  Dag,  da 
Venderne  overfaldt  de  danske  paa  Tyvsholmen 
ud  for  Havn.  Men  der  var  siden  Arkonas 
Erobring  en  Træthed  over  hans  Hu,  som  han 
aldrig  før  havde  kendt. 

Skønt  han  nødig  forlod  sin  Fædrenegaard, 
hvor  han  havde  søgt  Hvile  efter  det  anstræn- 
gende  Tog,  og  skønt  han  havde  fuldt  op  at  gøre 
paa  Bispegaarden  i  Roskilde  med  de  Kirkesager, 
som  havde  hobet  sig  op  under  hans  Fraværelse, 
saa  mente  han  dog  ikke,  at  han  burde  tøve 
længere,  da  han  en  Dag  fik  ridende  Bud  fra  sin 
Teglmester,  at  han  nu  havde  modtaget  Stenene 
fra  Bjernedeværket. 

Alt  laa  rede  paa  Holmen  og  ventede  kun  paa, 
at  Bygherren  skulde  søge  Grunden  ud  og  gøre 
det  første  Spadestik.  Saa  meldte  Budet  ogsaa, 
at  Bispens  Skibe  nu  var  komne  fra  Stevns  og 
havde  lagt  op  i  Vigen  ud  for  Vandmølle- 
taarnet. 

Absalon  bred  op  fra  Fjalneslevlille  med  Saxe 
Klerk,  Arild  Islænder  og  nogle  Svende. 

Sune  Karlsson,  en  fjærn  Frænde  af  Absalon 
og  Kongens  Bryde  paa  Østergaarden,  til  hvilken 
Havns  Bonder  og  Fiskere  var  vornede  med 
Hoveri  og  Jordskyld,  red  med  sine  Mænd  og 
Svende  Absalon  i  Møde. 

Helt  ud  til  Solbjerg  Bakke  red  han  for  at  mod- 
tage sit  nye  Herskab  paa  bedste  Maade.  Thi 
efter  at  Kongen  havde  skænket  Absalon  Byen 
Havn  og  dens  Holme,  saa  skulde  han  for  Frem- 
tiden lyde  Roskildebispen  og  være  hans  Foged 
og  Bryde,  som  han  før  havde  været  Kongens. 

Sune  Karlsson  var  en  slank  og  velbygget 
Mand,  der  trods  sine  femogtresindstyve  Aar  sad 
til  Hest  som  nogen  Yngling.  Hans  Hoved  var 
lidt  for  stort  til  Kroppen.  Næsetippen  var  rød; 
og  det  dryppede  gerne  af  den,  som  det  drypper 
fra  en  Tud. 

Hans  Øjne  havde  et  underlig  fjærnt  Blik, 
som  var  han  ikke  ret  til  Stede,  naar  man  talte 
med  ham.  Ofte-  sad  han  i  dybe  Tanker  og 
svarede  i  Øst,  naar  nogen  spurgte  i  Vest;  men 
saa  kunde  et  enkelt  Ord  vække  ham,  saa  han 
sprang  op  og  talte  løs  i  saa  rivende  en  Fart, 
at  man  havde  ondt  ved  at  følge  ham.  Hvad 
han  da  sagde,  var  det  ikke  altid  let  at  finde 
Mening  i  for  den  jævne  Mand.  Ofte  lød  f ran- 
Laurids  Bruun  :  Absalons  Saga.    II.  5 

kiske  eller  flamske  Ord  der  imellem,  som  en 
dansk  Bonde  aldrig  havde  hørt. 

Naar  han  blev  hidsig,  slog  han  med  Hovedet, 
saa  Haarlokkerne  fløj  ham  om  Panden.  Da  sad 
Haanden  løst  paa  ham;  og  mere  end  en  af  de 
Havn  Bønder  havde  faaet  Mærke  af  den  uden 
at  turde  give  igen. 

De  kaldte  ham  imellem  sig  indbyrdes  „den 
gale  Foged"  og  mente,  at  han  havde  hentet  sig 
det  sære  i  sin  Ungdom,  der  han  for  i  Flandern 
og  Frankrig;  ja  endog  i  det  hellige  Land  havde 
han  været  med  det  Korstog,  som  den  franske 
Konge  førte  an. 

De  mente,  at  han  ikke  var  stort  klogere  end 
sin  Kvinde,  hvem  han  havde  ægtet  i  Frankrig 
og  som  nu  levede  hos  Nonnerne  i  Vor  Frue 
Kloster  i  Roskilde,  fordi  hun  var  befalden  med 
saa  stort  et  Tungsind  og  Hjemve,  at  hun  ikke 
kunde  færdes  ude. 

Men  Sune  Karlsson  var  god  mod  sine  Folk, 
og  ingen  vidste  af  nogen  Uret,  han  med  Forsæt 
havde  begaaet,  mens  han  sad  paa  Østergaard 
og  vogtede  for  By  og  Havn. 

Da  Sune  fra  Bakken  endelig  fik  Øje  paa  nogle 
Ryttere,  der  langsomt  red  op  imod,  med  det 
hvide  Støv  hvirvlende  omkring  sig,  kunde  han 
ikke  længer  holde  sig  rolig  i  Sadlen,  men 
vrikkede  utaalmodigt  frem  og  tilbage  og  smaa- 
bandede  i  Skægget.  Men  da  han  endelig  skel- 
nede  Bispehuen   og   saa   den   gule   springende 

Hjort  med  de  røde  Takker  i  blaat  Felt,  det 
Bispens  Vaabenmærke,  som  Absalons  Huskarle 
ferte  i  deres  Skjold,  saa  gav  han  Hesten  Spo- 
rerne og  for  i  Galop  ned  imod. 

Sune  og  hans  Mænd  sprang  af  Hestene,  og 
Absalon  rakte  dem  Haand  til  Kys.  Saa  sad  de 
atter  op  og  fulgte  med  Bispen  ind  imod  Byen. 

Augustsolen  var  allerede  hejt  paa  Himlen,  da 
Absalon  red  indenfor  Byens  Planker.  Her  ved 
Møllebroen  over  Kattesundet,  som  de  Havn 
Fiskere  kaldte  den  Aa,  der  kom  oppe  fra  Ser- 
ridslevsøerne,  havde  Byens  Folk  med  deres 
Koner  og  Børn  forsamlet  sig. 

Alle  lettede  Huen  og  bøjede  Hovedet,  der  Ab- 
salon red  frem  imellem  dem  og  med  sin  højre 
Haand  tegnede  Velsignelsen  over  deres  Hoveder. 

De  skottede  op  under  Huen  til  den  høje  Mand 
paa  den  skimlede  Hest.  De  fleste  havde  set 
ham  før  i  Kongens  Følge,  dog  aldrig  saa  nær 
ved  som  idag.  Men  de  vidste  alle,  at  det  var 
ham,  <som  havde  tugtet  Venderne  ligesom  hans 
Farfader. 

Han  saa  farlig  streng  ud  af  Øjesyn.  Ikke  et 
Smil  var  der  paa  hans  Mund;  men  han  havde 
jo  det  Lov  paa  sig  fra  de  Roskilde  Mænd,  som 
ofte  havde  Ærinde  i  Havn,  at  han  var  ret- 
færdig og  ikke  gjorde  nogen  Forskel  mellem 
Fattig  og  Rig. 

Hans  Klerk,  den  lange  Saxe.  der  sad  og  duk- 

kede  paa  Hesten,  som  var  han  ikke  vant  at 
sidde  op,  huede  dem  heller  ikke  ret;  thi  han 
var  tavs  og  fraværende  i  sit  Blik  ligesom  sin 
Herre. 

Men  Skjalden  ved  hans  venstre  Side,  Arild 
Islænder,  som  de  havde  spurgt  Ry  af,  han  huede 
dem  alle  saa  meget  bedre. 

Det  var  ret  et  Par  milde  Ojne,  han  saa  paa 
dem  med.  De  greb  saa  fast,  hvor  Blikket  traf, 
at  det  var  ligesom  de  talte  til  En,  store  og 
tydelige  og  blaa,  som  de  var.  Og  saa  havde 
han  da  et  Smil  om  sin  Mund,  som  kunde  han 
baade  spøge  og  le  og  fryde  sig  over  anden 
Mands  Tale. 

Der  var  baade  Kvinder  og  Børn,  som  smilede 
igen  til  ham,  der  han  red  forbi.  Og  saa  nikkede 
han  til  dem,  som  vilde  han  sige: 

—  Kom  kun  til  mig,   Godtfolk! 

Nu  saa  Absalon  bag  de  spredte  Fiskeboder 
tilhøjre  for  Vejen  sine  Skibe,  som  laa  til  Ankers 
ude  i  Løbet. 

Sejlene  hang  over  Raa  og  tørrede.  Alle  Mand 
stod  paa  Rælingen  mod  Land,  saa  Skibene 
hældede  ned  lige  til  Kanten.  Og  forrest  i  Stav- 
nen paa  Absalons  eget  Høvdingeskib  stod  hans 
gamle  Baadsmand,  som  ogsaa  havde  tjent  hans 
Fader.  Da  han  opdagede  Absalons  høje  Skik- 
kelse ved  Sune  Karlssons  Side,  svingede  han 
i  Luften  med  sin  Hue,  og  saa  gjorde  alle  Skibs- 
mændene. 

Absalon  vinkede  til  dem  med  Haanden.  Saa 
faldt  hans  Øje  paa  Holmen  derovre.  Han  havde 
ikke  set  den  siden  hin  Dag,  da  Tinget  holdtes 
for  Buris. 

Der  han  fandt  Stedet  tilvenstre  for  Udkigs- 
taarnet,  saa  han  atter  levende  for  sig  det  Syn, 
som  han  ikke  vilde  se:  det  bævende  Smil  om 
den  smærtevredne  Mund. 

Saa  tydeligt  stod  det  for  ham,  at  han  hastig 
vendte  Hovedet  til  Side,  og  et  Øjeblik  lukkede 
Øjnene  for  ikke  at  se  det. 

Da  saa  han  til  venstre  ind  over  Byen.  Her 
græssede  et  Par  Køer  mellem  Hytterne.  Hist 
henne  stod  de  gamle  Pile  langs  Vejen  ud  til 
Rosengaarden,  som  laa  paa  den  anden  Side 
Byens  Rende,  hvor  Landemærket  var  sat. 

Ret  som  de  red  under  den  bagende  Sol,  lød 
Middagsklokken  fra  Sankt  Nikolaj  Kirke;  og  alle 
Hoveder  blottedes  til  Ave,  mens  Absalon  holdt 
stille  og  bad. 

Der  stod  hist  ovre  paa  Bodeholmen  den  gamle 
Trækirke  med  sit  høje  Taarn,  der  havde  trodset 
saa  mangen  Storm  af  Øst  og  frelst  saa  mangen 
Skipper  sikker  i  Havn  med  sit  Mærke.  Den 
voxede  saa  fredelig  frem  blandt  de  tætte  Buske 
paa  Kirkegaarden. 

Det  blæste  svagt  fra  Øst,  og  en  stram  Silde- 
dunst bølgede  imod  dem  fra  Skibsbroen  der- 
henne foran  Kirken,  hvor  Efteraarets  første 
Sildebaade  laa  ved  Bolværket  med  klaprende  Sejl 

og  Sildeskæl  over  Skrog  og  Tofte,  saa  det  glim- 
tede i  Solen  som  af  skinnende  Sølv. 

Henne  ved  Endeboden  strakte  Vagten  Hals  og 
Toldfogden  kom  frem  i  sin  Dør  og  skyggede 
med  Haand  over  Øjet  for  at  se  det  nye  Herskab 
ride  i  By. 

Ude  i  Vandet  sad  nogle  halvvoxne  Knøse 
overskrævs  paa  Havnebommen  med  de  nøgne 
Ben  i  Vandet. 

Nu  naaede  de  Fisketorvet,  hvor  Net  var  spændt 
ud  til  Tørring,  og  derfra  til  Bjørnebroen,  som 
den  kaldtes  fra  gammel  Tid.  Her  sad  der  fuldt 
af  Smaadrenge  paa  Brogærdet  til  begge  Sider. 
I  det  Absalon  red  frem,  trængte  Drengene  sig 
sammen  for  at  se,  saa  at  én  plumpede  i  Vandet 
og  gav  et  højt  Vræl  fra  sig;  men  et  Øjeblik  efter 
havde  han  selv  naaet  Bolværket  og  kravlede 
vaad  og  slimet  af  Aaens  Dynd  op  i  Land. 

Hestenes  Hove  drønede  over  Broen,  saa  det 
gav  Genlyd  mod  Kirken  og  hele  Broen  gyngede. 
Vejen  førte  nord  om  Kirken  mellem  Gravene 
ind  paa  Tingstedet,  hvor  Stenene  stod  i  Rund- 
kreds. 

Her  paa  Østertorv  var  nu  alle  de  fremmede, 
svenske  og  danske  Skippere  samt  Sildebodernes 
Svende  strømmet  til.  De  stod  og  maabede.  Og 
først  da  Absalon  drejede  Hovedet  om  imod  dem 
og  løftede  sin  højre  Haand  til  Velsignelsen,  kom 
Luerne  trevent  af. 

Saa  red  de  langs  Havgærdet  hen  til  Vinde- 

broen.  Og  da  de  endelig  stod  i  Kongens  gamle 
Fogedgaard,  sprang  Sune  Karlsson  af  Hesten, 
hjalp  Absalon  ned  og  førte  ham  gennem  Taar- 
nets  Vindeltrappe  op  i  Højeloftssalen. 

Her  knælede  han  og  rakte  Biskoppen  Gaar- 
dens  Nøgler  og  sit  Sværd  til  Tegn  paa  Ly- 
dighed. 

Absalon  modtog  dem  og  bad  ham  som  hidtil 
røgte  Gaard  og  Havn  vel.  Saa  rejste  han  ham 
op  fra  Gulvet  og  rakte  ham  Sværdet  tilbage. 

Da  nu  Hofpligten  var  sket  Fyldest,  strøg 
Sune  lettet  sit  graanede  Overskæg  og  førte 
Absalon  ind  i  hans  Værelse. 

Sune  slog  Vinduslugen  op  paa  vid  Gab  og  viste 
Absalon  Udsigten  over  Sundet. 

Længe  stod  Absalon  tavs  og  glædede  sig  der- 
over. I  Vandet,  som  var  mørkeblaat,  laa  de 
grønne  Skipperholme  og  flød  med  deres  græs- 
sende Køer  og  Faar.  Hist  ude  strakte  Refs- 
halen  sin  lange  grønne  Tunge  bag  om  Holmen, 
snævrede  Løbet  ind  og  tog  af  for  Dønnings- 
bølgen,  saa  at  Baade  kunde  sejle  i  smult  Vand 
ind  bag  Broen  i  den  trygge  Havn. 

Langt  ude  skinnede  Saltholmen  i  Solen,  og 
foran  Sveriges  Kyst  laa  hvide  Skyer  tungt  og 
stille  svømmende  paa  Vandet. 

Da  Absalon  kort  efter  sad  bænket  i  Hallens 
Højsæde  over  Middagen,  og  en  gammel  Kvinde, 
som  han  ikke  kendte,  bar  Maden  frem,  sagde 
Sune,   som  saa,  at  han  undredes  derpaa: 


72 


—  Maaske  ved  I  ikke,  ærværdige  Herre,  at 
Gud  i  Naade  har  taget  min  Husfrues  Forstand. 
—  Ret  meget  har  hun  aldrig  haft,  og  nu  er  den 
altsaa  væk.  Saadan  er  det,  og  ilde  er  det;  men 
hvad  Gud  vil  —  og  min  Datter,  Margrethe  — 
hende  kender  I  ikke?  —  nej,  I  kender  hende 
ikke,  hun  er  for  Tiden  hos  sin  Moder  for  at  op- 
live hende  en  Kende;  thi  hun  græder  og  hyler 
bestandig  for  tungt  Sind  og  Længsel.  Ak  ja  — 
og  her  sidder  jeg,  snart  en  gammel  Mand!  — 
Ingen  Kvinde  har  jeg  i  Huset  at  dække  min 
Dug  —  uden  det  gamle  Kvindemenneske,  som 
jeg  arvede  efter  min  Forgænger,  Hr.  Niels 
Pedersen  salig.  Og  nu  er  hun  otteogtyve  Aar, 
min  Datter,  og  sidder  altsaa  hos  sin  Moder  i 
Vor  Frue,  mens  hun  burde  sidde  her  —  her  i 
denne  tomme  Stol  og  gaa  sit  nye  Herskab  til 
Haande. 

Absalon  holdt  sig  inde  hele  Dagen  og  gik 
tidlig  til  Ro.  Men  den  næste  Morgen  stod  han 
op  med  Solen,  som  vækkede  ham,  der  dens 
Straaler  dansede  ind  til  ham  fra  Sundet. 

Han  slog  Vinduet  op  og  aandede  i  fulde  Drag 
den  stærke  Søluft  til  sig.  Saa  klædte  han  sig, 
gjorde  sin  Andagt  og  gik  Taarntrappen  ned. 

Der  var  ganske  tyst  i  Gaarden.  Kun  ovre  fra 
Stalden  bag  de  høje  Linde  lød  der  nu  og  da 
en  Raslen,   naar  Hestene,    vækkede  af   Solen, 

trak  utaalmodigt  i  Grimen  og  vendte  Hovedet 
efter  Morgenfoderet. 

Da  han  naaede  Broen,  for  Vagtknægten  op 
med  saadan  pludselig  Støj,  at  det  var  tydeligt. 
han  havde  sovet. 

Hurtig  lod  han  Vindebroen  ned  og  skævede 
efter  Bispen,  om  han  mon  havde  luret  ham. 
Men  Absalons  Tanker  var  langt  borte. 

Han  gik  langs  Mantelmuren,  til  han  naaede 
Endeboden  med  dens  brede  Vindusluge,  som 
nu  var  lukket. 

Her  yderst  paa  Skibsbroen  stod  Hellig  Olafs 
Blok  og  bag  den  Billedstøtten  af  Martyrkongen 
selv.  Den  var  skaaret  i  Træ;  den  aabne  Mund 
og  to  tykke  Kindfurer  røbede  Dødens  Smerte. 

Vandet  skvulpede  og  plaskede  ind  imod  Bol- 
værket, saa  Sildebaadene  skurede  imod  hver- 
andre og  knagede  og  knirkede. 

Paa  Dækket  midt  i  Sildeglansen  laa  en  Svend 
og  sov  med  Koften  viklet  om  sit  Hoved.  Han 
snorkede  højt  og  trak  Benene  op  under  sig  for 
Morgenkulden. 

Bommen  var  -lukket,  og  Vandet  brød  imod 
den,  frem  og  tilbage,  som  søgte  det  at  knække 
den. 

Saa  gik  han  langs  de  lukkede  Sildeboder  ved 
Stranden,  til  han  naaede  Bjørnebroen.  Herfra 
saa  han  en  Stund  paa  Kirken,  som  trængte  til 
en  ny  Dør.    Saa  vandrede  han  mellem  Gravene, 

til  han  naaede  op  til  Østergaardens  store  Have, 
der  havde  Gærde  ud  til  Kirkegaarden. 

Æblerne  hang  halvmodne  ud  over  Planke- 
værket, grønne  med  røde  Pletter  paa  Solsiden. 

Saa  gik  han  over  Østeraaen  ad  Lille-Konge- 
broen, som  den  kaldtes.  Den  førte  fra  Øster- 
gaarden  ud  til  Pilevejen,  der  strakte  sig  helt  op 
til  Pustervigen,  hvor  Sivene  stod  tæt  og  dæk- 
kede for  det  lave,  sumpede  Vand.  Tilhøjre  laa 
Pilegaarden  med  dens  lave  Længer.  Og  bag 
Sumpen  tittede  Tornebuskegaarden  frem.  Den 
havde  Navn  efter  det  tætte  Tjørnekrat,  som 
bredte  sig  helt  ned  til  Vigen.  Men  bag  Byens 
Rende  strakte  de  Serridslev  Marker  sig  helt  ind 
til  Landemærkets  Planker. 


vn 

Absalon  havde  været  flere  Dage  i  Havn, 
inden  han  bekvemmede  sig  til  at  lade  sig  færge 
over  paa  Holmen  for  at  udvælge  Grunden  for 
den  Borg,  han  havde  lovet  at  bygge. 

Han  frygtede,  naar  han  gensaa  Stedet,  at  det 
blodige  Syn,  som  saa  længe  ikke  havde  villet 
slippe  ham,  skulde  faa  ny  Kraft  i  hans  Erindring 
og  bestandig  minde  ham  om  den  grufulde 
Skæbne,  som  havde  forenet  Liden  Kirsten  og 
Prins  Buris. 

En  tidlig  Morgen  lod  han  Teglmesteren,  som 
havde  bygget  sig  en  H3<tte  paa  Holmen,  tilsige, 
at  han  vilde  komme.  Saa  gik  han  i  Baad  ved 
Endeboden  med  Saxe  og  Arild;  og  da  Færgen 
lagde  til  ved  den_stejle  Holm,  stod  Teglmesteren 
og  hjalp  ham  op  ad  Brinken,  i  hvis  Side  var 
hulet  Trin  til  Fodsti. 

De  gik  lige  henimod  Udkigstaarnet,  hvor  Tegl- 
mesteren havde  ladet  Stenene  oplægge  fra  Baa- 
dene,  som  endnu  laa  i  Løbet  mellem  Tyvs- 
holmen  og  Skarnsholmen  og  biede  paa  Bør. 

Som    hin    Dag   skinnede    Solen    stærkt    over 

Øen;  og  da  de  naaede  den  runde  Plet,  hvor 
Sandet  havde  kvalt  Græsset,  fandt  Absalons 
stærke  Øje  strax  den  Plads,  hvor  Buris  havde 
knælet  ned. 

Da  saa  han  Blodstænk  paa  den  store  Kalk- 
sten, og  i  det  samme  fyldtes  Sandet  for  hans 
Fod  med  Blod.  I  den  røde  Pøl  laa  Øjnene  med 
de  lange  Trevler.  Hundene  sloges  om  dem 
og  slikked  med  de  lange  smidige  Tunger  Blo- 
det op. 

Da  lagde  Arild  Islænder  sin  Haand  paa  hans 
Arm  og  sagde: 

—  Herre,  hvorfor  vedblive  at  stirre  paa  det, 
som  I  kun  har  Smerte  af?  —  Se  Eder  dog  om! 
Se  Sundet  —  hvor  blaat  og  fagert!  —  og  de 
hvide  Tærner  der,  som  flyve  i  Kreds,  den  ene 
i  den  andens  Følge;  de  dykker  ned  mod  Vandet 
efter  den  sprællende  Smaafisk  og  svæver  atter 
op.  Hør,  hvor  de  skrige,  mens  Solen  varmer 
deres  Dun  og  Luften  stryger  blødt  over  deres 
Bryst  og  Hale. 

Da  vendte  Absalon  Hovedet  og  sagde: 

—  Her  paa  denne  Plet  skal  Borgens  Brønd 
graves,  at  Sporet  af  Udaaden  kan  slettes  for 
bestandig! 

Teglmesteren  vinkede  ad  sine  Mænd,  som 
kom  til  med  Spær  og  med  Spade. 

Saa  huggede  han  de  tilspidsede  Spær  i  Jor- 
den, en  for  hvert  Verdenshjørne,  saa  de  dan- 
nede en  Firkant  om  den  Sten,  der  havde  suget 

Blodet  saa  fast  til  sig,  at  end  ikke  Sne  og  Regn 
havde  formaaet  at  slette  det. 

Han  rakte  Absalon  Spaden  og  bad  ham  vel- 
signe Grunden. 

Alle  tog  Huen  af  og  bøjede  Knæ,  mens  Ab- 
salon gjorde  tre  Spadestik  —  ét  i  Faderens,  ét 
i  Sønnens  og  ét  i  den  Helligaands  Navn. 

Saa  læste  han  Fadervor  og  gik  fra  Spær  til 
Spær,  lysende  Velsignelsen  ud  mod  hvert  af  de 
fire  Verdenshjørner. 

Saaledes  havde  Absalon  nu  grundlagt  Borgen 
i  Havn. 


Absalon  gik  op  og  ned  ad  Gulvet  i  sit  Kam- 
mer paa  Østergaard. 

Vinduslugen  ud  til  Sundet  stod  paa  vid  Gab. 
Den  friske  Søvind  blæste  lige  ind,  saa  Saxe 
Klerk  maatte  lægge  Haanden  over  Pergaments- 
bladene paa  Bordet,  at  de  ikke  skulde  viftes 
ned. 

Absalon,  som  agtede  at  blive  i  Havn,  indtil 
Arbejdet  paa  Borgen  var  godt  i  Gang,  havde 
sendt  Bud  efter  alle  de  Kirkesager,  som  laa  og 
ventede  paa  Bispegaarden  i  Roskilde.  Der  var 
Sager  der  imellem,  som  havde  ligget  fra  før 
Vendertoget  og  som  ikke  længer  taalte  Op- 
sættelse. 

Der  var  Tiendetrætter  mellem  Præst  og  Sogne- 
børn, hvor  begge  Parter  havde  sendt  Klage  ind. 

En  Præst  spurgte,  om  han  paany  skulde  døbe 
et  Barn,  der  var  fedt  i  Arkona  af  en  røvet  dansk 
Kvinde,  som  siden  var  bleven  ført  tilbage  til  sin 
Hjemstavn  af  de  danske  ved  Byens  Erobring. 
Hemmeligt  havde  hun  i  Vendernes  Land  døbt 
Barnet;  men  da  Præsten  forhørte  hende,  viste 
det  sig,  at  hun  end  ikke  kendte  Daabsordene 
rigtig. 

En  anden  spurgte,  om  han  maatte  vie  en  fri 
Kvinde,  der  var  Enke  og  begærede  Ægteskab 
med  sin  Staldkarl,  der  var  ufri  og  greben  i  Hor 
med  Gaardfogdens  Kone. 

Der  var  Spørgsmaal  om  de  simpleste  Ting, 
som  ingen  præsteviet  Mand  burde  være  uvi- 
dende om. 

Saxe  saa  op  paa  Absalon  og  ventede  paa, 
at  han  skulde  diktere  ham  Svaret  til  den  Guds 
Mand  i  Karise  Sogn,  der  bad  om  Penge  af  Ka- 
pitlets Midler  til  at  føre  Kirkekoret  op  af  ny. 
Thi  Lynet  havde  splintret  det  gamle. 

Men  Absalon  stod  foran  Vinduet  i  dybe  Tanker 
og  rørte  sig  ikke. 

Saxe  kremtede  forsigtig  for  at  vække  hans 
Opmærksomhed;  thi  det  var  snart  Middag;  og 
Budet,  der  skulde  ride  til  Roskilde  med  Brevene, 
var  tilsagt  inden  Aften;  og  der  var  meget  at 
skrive  endnu.  Saa  skulde  ogsaa  Bispeseglet 
sættes  paa  og  meget  andet. 

—  Jeg  tænker  paa,  sagde  Absalon,  at  vi  atter 
og  atter  spørges  om  de  samme  Ting;  atter  og 

atter  svarer  vi  det  samme.  Saa  er  det  da 
bedst,  at  vi  nedskriver,  hvad  der  synes  Ret  i 
alle  Tilfælde  og  har  været  det  her  i  Stiftet  fra 
Kristendommens  første  Tid.  Hvorfor  skal  vi 
staa  tilbage  for,  hvad  andre  kristne  Lande  har 
gjort  længe  for  os? 

Saa  fik  Karise  Præsten  Løfte  om  Midler  til 
at  føre  Kirkekoret  op.  Derefter  læste  Saxe  den 
sidste  Brevsag  op  for  Bispen,  just  som  Arild 
Islænder  kom  ind  ad  Døren  for  at  bringe  nogle 
islandske  Sagaer,  han  efter  Absalons  Ønske 
havde  nedskrevet  paa  Dansk  til  Brug  for  Saxes 
Krønike. 

Den  sidste  Brevsag  handlede  om  en  Præst, 
der  bad  om  at  maatte  beholde  den  gamle  Kvinde, 
som  han  havde  været  gift  med  i  mange  Aar. 
Kapitlet  havde  paalagt  ham  at  sende  hende  bort. 
Nu  tryglede  han  for  sit  Livs  Lykke;  thi  uden 
hende,  hans  Hjærtes  Elskede  fra  Ungdommens 
Dage,  kunde  han  ikke  leve.  Ret  som  Lyset  — 
skrev  han  —  ikke  kan  brænde  uden  Voxet,  som 
det  næres  af. 

Absalon  rynkede  Brynene.  Han  havde  troet, 
at  der  ikke  længer  fandtes  en  eneste  Præst  i 
hans  Stift,  som  endnu  sad  Pavens  Colibatsbud 
overhørigt.  Lige  fra  sin  første  Bispetid  havde 
han  nidkært  stridt  for  at  hævde  det.  Mangt  et 
Sind  vidste  han,  at  hans  Strænghed  havde  for- 
bitret; mrn  han  gav  ikke  Køb. 

—  Skriv!  —  sagde  han  —  at  hvis  hun  ikke 

inden  tre  Dage  er  ude  af  hans  Hus,  da  skal  han 
jages  med  Skam  fra  sit  Embede. 

I  det  samme  saa  Arild  op  paa  ham  med  sine 
halvtlukkede  Øjne  og  smilede. 

Det  var  det  Smil,  som  Absalon  saa  tit  havde 
set.  Ofte  havde  det  tirret  ham,  men  aldrig 
stærkt  som  idag. 

Bedst  en  Gang  for  alle  at  lære  ham,  hvad 
Agtelse  han  skyldte  sin  Herre! 

—  Hvorfor  smiler  du?  —  spurgte  han  hvast 
og  vendte  sig  med  hævet  Hovede  imod  Islæn- 
deren. 

Men  Arild  slog  ikke  Blikket  ned.  Han  lukkede 
sine  Øjne  helt  op  og  sagde: 

—  Hvem  skader  det,  at  de  to  gamle  lever 
den  Rest  af  Livet  sammen?  —  Hvorfor  tage 
Livets  L}'kke  fra  dem? 

Absalon  vilde  have  givet  ham  et  drøjt  Svar; 
men  der  var  noget  i  Islænderens  Holdning,  som 
sagde  ham,  at  om  han  viste  ham  tilbage  nu,  saa 
vilde  han  miste  ham  med  det  samme;  thi  hans 
Haand  knugede  sig  om  Trækapslen  paa  hans 
Bryst,  som  han  plejede,  naar  noget  greb  ham 
stærkt. 

—  Det  forstaar  du  ikke!  —  sagde  Absalon  og 
vendte  sig  fra  ham  —  du,  som  ikke  er  Klerk,  har 
intet  Kundskab  til,  hvad  Kirken  maa  fordre  for 
sin  egen  Skyld. 

—  Men  Livet  forstaar  jeg.  Og  jeg  ved,  at 
den  Gud,   som  skabte  det,   skabte  ikke  Kirken 

for  at  true  og  hindre  det.  Hvad  skulde  vel  være 
skønnere  for  Gud  at  skue  fra  sin  Himmel  end 
to  gamle  Menneskers  Forening,  som  har  staaet 
gennem  alle  Storme?  Skulde  nogen  Præst  have 
Ordets  Myndighed  over  mig,  saa  blev  det  ham 
den  gamle  Præst,  snarere  end  den,  der  præker 
Strænghed. 

—  Hvad  der  gælder  for  en  Læg,  gælder  ikke 
for  den,  der  er  indviet  til  et  Exempel  og  en 
Lærer  for  andre.  Den,  som  lever  Livet  med  en 
Kvinde,  kan  ikke  give  Gud,  hvad  han  kræver. 
Thi  han  kræver  den  hele  Sjæl  —  alt  kræver 
han:  men  Kvinden  drager  Mandens  Hu,  saa  at 
tilsidst  intet  bliver  fast  derinde.  Vægelsind  og 
Svaghed  er  Kvindens  Art,  og  Arten  smitter. 
Skriv,  som  jeg  siger,  Saxe,  og  du,  som  er 
Skjald,  bland  dig  ikke  op  i  noget,  som  din  Hu 
ikke  fatter. 

Det  bankede  paa  Døren;  og  et  Øjeblik  efter 
stod  Sune  Karlssøn  i  Stuen  med  Huen  i  sin 
Haand. 

Han  strøg  Tagdryppet  af  sin  røde  Næsetip  og 
hilste  forlegent  paa  Bispen. 

Absalon  rakte  ham  Haanden  og  spurgte  om 
hans  Ærende. 

—  Jeg  vilde  bede  om  Eders  Raad  i  en  saare 
vanskelig  Sag,  ærværdige  Herre  —  som  altsaa 
tynger  mig  ved  det,  at  —  men  I  har  ikke 
Stunder  ser  jeg. 

—  Har  Sagen  Hast? 

Laurids  Bruun  :  Absalons  Saga.     II.  ■ 

—  Den  er  falden  over  mig  uforvarende  som  et 
Uvejr;  og  sandt  at  sige  —  altsaa  — 

Nu  gav  Absalon  Saxe  og  Arild  Tegn  til  at 
gaa. 

Næppe  havde  Døren  lukket  sig  efter  dem,  før 
den  gamle  Foged  sukkede  dybt,  tørte  sig  over 
Panden  med  Bagen  af  Haanden  og  sagde: 

—  Han  har  meldt  sig  til  idag,  maa  I  vide  — 
jeg  venter  ham  over  Middag. 

Absalon  bød  ham  sætte  sig.  Det  varede  noget, 
inden  Sune  fik  Ordene  paa  Gled. 

—  Altsaa  —  sagde  han  endelig  og  blev  rød 
i  Kinden  —  jeg  skæmmes  ved  at  tilstaa  det  for 
Jer  —  det  er  min  Datter  —  ja,  Margrethe  er  det. 
—  Nu  jeg  er  gammel,  synes  det  mig  ofte  saare 
skønt  at  have  Smaafolk  i  Huset  —  at  se  dem 
voxe  op  og  føre  Slægten  videre  —  og  Herløg 
Esbensen  er  jo  en  rig  og  velbyrdig  Mand,  som 
man  dog  ikke  kan  give  noget  bart  Afslag.  Der 
er  hans  Fædrenegaard  i  Ølsemagle  og  Karise- 
gaard,  som  er  hans  mødrene  Arv  —  et  kønt 
Gods  er  det  jo  at  gaa  ind  til  for  en  dygtig 
Kvinde. 

Absalon  begyndte  at  forstaa,  hvad  Sagen 
drejede  sig  om.  Han  kendte  Herløg  Esbensen 
af  Navn  og  sagde: 

—  Men  naar  saa  god  en  Mand  bejler  til  Eders 
Datter,  hvorfor  da  ikke  give  Jaord?  —  Hun  er 
jo  ikke  længer  helt  ung,  og  mange  Aar  endnu 

kan  hun  vel  næppe  vente  at  have  Bejlere,  som 
I  og  hun  kan  være  tjent  med. 

—  Rigtigt  —  svarede  Sune  —  altsaa,  det  er 
rigtigt  —  mæ — æn  — 

Pludseligt  bøjede  han  sit  store  Hoved  helt  hen 
imod  Absalon,  stirrede  paa  ham  med  sine  merke, 
urolige  Øjne  og  sagde: 

—  I  maa  love,  at  hvad  jeg  nu  fortæller  Jer, 
vil  I  ikke  røbe  for  nogen.  Som  i  Skriftstolen, 
ærværdige  Herre,  bekender  jeg  dette. 

Absalon  lovede  det. 

—  For  ti  Aar  siden  kom  der  paa  Gaarden  — 
altsaa  paa  Østergaard  —  en  ung  Svend  — ; 
han  var  i  Kongens  Følge,  der  han  laa  her  paa 
Udtog  til  Venden.  Han  var  saare  skøn  og 
kraftig  at  se  til  —  var  Svenden  —  det  nægter 
jeg  ikke;  hun  var  ganske  ung  og  uforsøgt  — 
og  altsaa  —  saa  blussed'  det  og  fænged'  det;  det 
var  varmt  i  Vejret  —  just  i  Hundedagene  — 
og  Dør  og  Vinduer  stod  aabne  ved  Nat  for  den 
slemme  Hede  —  og  —  altsaa  —  saa  fandt  de  til 
hinanden  i  deres  Ungdoms  store  og  forbandede 
Letsindighed.  Svenden  drog  af  med  Kongen. 
Saa  dræbtes  han  i  Vendernes  Land  —  og  der 
sad  min  Datter  selvanden  tilbage  i  stor  Nød  og 
Elendighed. 

—  Skam  faa  I,  at  I  vogted'  det  unge  Blod 
saa  slet. 

—  Ja  altsaa  —  Skam  fik  vi  —  hun  og  jeg. 
Et  Livfuld  Hug  bekom  hun,   som  Ret  og  Pligt 

var.  Men  det  ændrede  jo  intet.  Da  fandt  jeg 
paa  at  sende  hende  til  hendes  Moder  i  Vor  Frue 
i  Roskilde,  hvor  ogsaa  Eders  Fastre,  ærværdige 
Herre,  har  siddet  med  Pryd  i  saa  mange  ret- 
skafne Aar.  Nonnerne  var  gode  ved  hende  — 
altsaa  —  og  hun  fødte  Barnet  —  et  Drengebarn 
var  det  —  saare  skønt  og  kraftigt  i  alle  Maader 

—  ak,  om  han  havde  været  hendes  med  Ære! 

—  her  paa  Gaarden  i  min  Ensomhed.  Ti  Aar 
er  det  nu  til  Paaske!  —  Men  hvad  Gud  vil  — 
altsaa  —  han  døde  i  Naade,  som  bedst  var.  Og 
til  denne  Dag,  vi  sidder  her  hos  hinanden,  i 
Fred  og  med  Gud,  har  intet  Menneske  anet,  at 
Margrethe  ikke  var  ren  og  ubrudt  som  en  ret 
Jomfru.  Nu  er  det  altsaa  det,  ærværdige  Herre, 
hvad  Kaar  I  mener,  Æren  og  Forstanden  byder. 
Se,  Herløg  Esbensen  har  jo  set  hende  som  Barn 
her  paa  Gaarden  —  nu  da  Døden  endelig  har 
befriet  ham  for  hans  Kvinde,  som  var  ond  og 
styg,  saa  kommer  han  her  og  bejler,  enddog 
han  er  saa  gammel,  at  han  kunde  være.  hendes 
Fader;  men  kraftig  er  han  jo  —  og  Godset  skønt 
i  alle  Maader.  Se  —  hvad  Kvindeforstand  han 
har  —  det  kender  jeg  ikke.  Altsaa  —  der  er 
mangen  Karl  —  mener  jeg  —  som  ikke  vilde 
skønne  sligt.  Men  aldrig  er  det  sagt  om  Sune 
Karlsson,  Kongens  Mand,  at  han  solgte  en  Hoppe 
fra  Gaarden  med  skjulte  Fejl  —  saa  og  skulde 
det  nødig  siges,  at  hans  egen  Datter  førtes  med 
Svig  i  Brudeseng. 

Absalon  rejste  sig  fra  Bordet  og  sagde: 

—  Som  ærlig  Mand  maa  I  berette  Herløg 
Esbensen  alt,  hvad  hændet  er  med  Eders 
Datter. 

Sune  rejste  sig  tungt  fra  Stolen.  Han  kram- 
mede Huen  i  sin  Haand  og  sagde: 

—  Jeg  maa  jo  det  —  ja,  jeg  maa  jo  det.  Men 
Satan  staa  i  alle  løse  Svende  og  det  unge  Blods 
forbandede  Letsindighed. 


VIII 

.Cfter  Middag  saa  Absalon  fra  sit  Vindu 
Herløg  Esbensen  ride  i  Gaard  med  sin  Vaaben- 
svend. 

Han  var  høj  og  svær  og  raabte  Vagten  for 
Vindebroen  an  med  dyb  Stemme.  Saa  lettede 
han  Jærnhuen  af  og  tørrede  sig  for  Varmen  over 
Panden.  Hans  Ansigt  var  stort  og  rødt  med  et 
tungt  og  trofast  Øjepar  som  en  Hunds,  Hans 
lange  strittende  Overskæg  var  vissengult  som 
gammelt  Halm,  og  Panden  var  lav  og  bred  med 
et  hvidt  Ar  tværs  over  venstre  Bryn. 

Da  Sune  havde  ført  sin  Gæst  i  Hal  og  sad 
og  drak  med  ham  over  Bord,  var  de  længe  tavse. 
Da  begyndte  Herløg  at  stryge  sig  om  Skægget, 
at  sukke  og  stønne  efter  hver  Slurk,  som  var 
Øllet  ikke  godt. 

Endelig  kom  det: 

—  Det  var  jo  Margrethe,  din  Datter  — 

Da  rejste  Sune  sig  saa  brat  fra  Bordet,  at 
Stolen  væltede  bag  ham.  Mørkerød  i  sit  store 
Hoved  slog  han  sin  knyttede  Haand  mod  Bord- 

pladen,  borede  sine  mørke  Øjne  fast  i  Herløgs 
og  sagde: 

—  Margrethe  —  altsaa  —  min  Datter  vil  du 
have,  Herløg  Esbensen? 

Herløg  satte  Kruset  forsigtig  fra  sig  og  saa 
forbløffet  op  paa  sit  Vært,  som  han  havde  kendt 
i  mange  Aar. 

—  Du  faar  hende  ikke  —  aldrig  i  Evighed  — 
altsaa! 

Nu  rejste  Herløg  sig  med  stor  Vidtløftighed. 
Han  tørrede  Sveden  af  sit  røde  Ansigt  med  sit 
Kjortelærme  og  pustede  sin  Mave  ud,  saa  den 
rakte  ind  over  Bordet. 

—  Jeg  er  en  Mand  paa  godt  hundrede  Bol, 
Sune  Karlsson  —  og  hvad  er  du? 

Sune  svarede  ikke.  Ogsaa  han  svedte,  saa 
de  klare  Perler  trillede  ham  ned  ad  Kinderne. 
Var  han  dog  bare  vel  over  det! 

—  Er  jeg  kanske  ikke  god  nok,  Sune  Karls- 
søn?  —  trængte  Herløg  ind  paa  ham,  og  Vreden 
begyndte  at  arbejde  i  hans  Bryst. 

—  Du  og  Gaarden  er  gode  nok! 
Nu  maatte  det  briste  eller  bære  — 

—  Men  hun  er  ikke  god  nok  til  dig!  —  raabte 
Sune  og  slog  i  Bordet,  saa  det  klirrede  i  Kru- 
sene. Saa  satte  han  sig  udmattet  ned.  Herlog 
satte  sig  ogsaa,  men  han  forstod  ikke  noget  af 
det  hele. 

Da  bøjede  Sune  sit  Hoved  og  hviskede  hen 


for  sig,  mens  han  rodede  rundt  med  Fingeren  i 
,det  01,  som  var  spildt  paa  Bordet. 

—  Seer  du,  Herløg,  hun  har  været  ved  Mand- 
folk for. 

Blodet  steg  Herløg  til  Hovedet,  efterhaanden 
som  han  fattede,  hvad  Sune  havde  sagt.  Øjnene 
stivnede,  mens  han  grundede  derpaa.  Han 
knugede  om  det  tykke  Krus,  til  Knoerne  blev 
hvide.  Saa  brød  det  løs  af  ham,  saa  han  gispede 
derved. 

—  Saa  skulde  den  Ondes  skinbarlige  Klo  — 
raabte  han  og  slyngede  Kruset  i  Gulvet  — 
Hvordan  Djævelen  har  du  passet  hende?  — 
Hvem  — ?  —  Med  hvem,  spørger  jeg.  Jeg  vil 
vide  hans  Navn,  den  Horeknebel,  at  jeg  kan 
knuse  Ryggen  paa  ham. 

—  Det  var  en  ung  Mand,  som  dræbtes  i 
Venden  —  sagde  Sune  skamfuld  —  Barnet  døde 
ogsaa.  Der  ser  du  selv,  som  jeg  sagde  dig, 
Herløg,  du  faar  hende  aldrig  i  Evighed. 

Nu  for  Herløg  op. 

—  Faar  jeg  hende  ikke?  —  Om  jeg  skal  stjæle 
hende  ud  af  din  Gaard,  vil  jeg  have  hende. 
Saadan  en  Pigeskænder  og  Hestedreng  skulde 
tage  hendes  Jomfrublomst  —  og  jeg,  Herløg 
Esbensen,  skulde  ikke  være  god  nok?  —  Der  er 
ingen  anden,  som  skal  have  hende  uden  jeg. 
Og  jeg  skal  passe  hende,  kan  du  tro.  Han  kan 
takke  sin  Gud,  den  Møtyv  og  Sengehelt,  at  han 
er  kreperet  i  Venden,   eller  jeg  skulde  spænde 

ham  ud  ved  hans  Tarme  imellem  to  Skibsmaster 
og  skyde  til  Maals  efter  det,  som  han  skændede 
med. 

Herløg  gispede  efter  Vejret  og  satte  sig  ned. 

—  Faar  jeg  hende  saa?  —  sagde  han,  da  han 
var  kommet  lidt  til  Ro  og  strakte  Haanden  ud 
mod  Sune  over  Bordet. 

Sune  slog  til,  saa  det  klaskede. 

—  Ja  Gu'  faar  du  hende,  om  du  vil  tage 
hende.  Men  husk  det  nu  til  sidenhen:  Den 
første  bliver  du  jo  aldrig,  Herløg  Esbensøn. 

Atter  for  Vreden  Herløg  i  Blodet.  Han  saa 
Margrethe  for  sig  med  det  mørke  Krushaar  om 
den  høje  Pande,  Øjnenes  blødt  tindrende  Blik, 
den  fine,  dvælende  Haand  med  den  hvide  Hud 
og  de  røde  Læber  som  en  moden  Frugt  at 
bide  i. 

Rasende  stirrede  han  efter  noget,  han  kunde 
knuse  og  smadre.  Men  der  han  intet  fandt,  saa 
slog  han  de  flade  Hænder  mod  Bordpladen,  saa 
det  spildte  01  sprøjtede  op: 

—  Jeg  skal  passe  hende!  —  jeg  skal  passe 
hende!  Hun  skal  ikke  se  Mandfolk  for  sit  Øje 
uden  mig.  Fanden  skal  slaa  mig  med  Edder  og 
Forgift,  om  jeg  ikke  skal  fornøje  hende  saa  vel, 
saa  gammel  jeg  er,  at  hun  skal  glemme  den 
anden. 

—  Ham  har  hun  glemt  for  længst,  Herløg. 
Det  er  ti  Aar  siden  nu. 

—  Naa,   er  det  det?  —  sagde  Herløg  lettet. 


90 


Saa  trak  han  Vejret  med  et  dybt  Suk  og  foldede 
Hænderne.  —  Gud  ske  Lov  for  det!  —  ti  Aar 
er  en  lang  Tid.  Der  kan  glemmes  meget  i 
dem. 

Saa  drak  de  Jaord.  Og  Dagen  efter  sendte 
Sune  ridende  Bud  til  sin  Datter  i  Roskilde,  at 
hun  skulde  komme  hastig  tilbage. 


Absalon  fik  Bud  fra  Valdemar,  at  Ærkebiskop 
Stefan  af  Upsala,  som  paa  sin  Romerrejse  havde 
forebragt  Valdemars  Andragende,  til  hvilket 
Æskild  og  hele  den  danske  Præstestand  havde 
føjet  deres  Bøn,  nu  var  vendt  tilbage  med  gode 
Tidender. 

Pave  Alexander,  hvis  Sag  Valdemar  og  Ab- 
salon saa  varmt  havde  støttet  i  St.  Jean  de  Laune 
mod  den  falske  Pave  Oktavian,  sendte  Kongen 
sin  faderlige  Hilsen  og  gav  ham  sin  Tilladelse 
til,  at  hans  højsalige  Fader  maatte  optages  af 
sin  Grav  og  skrinlægges  som  en  Helgen  paa 
Herrens  Alter.  Meget  havde  han  hørt  om  de 
underfulde  Jærtegn,  som  var  skete  ved  hans 
Grav,  saa  og  om  den  Forvisning  om  hans  Hel- 
lighed, der  alt  længe  havde  hersket  hos  det 
danske  Folk. 

Alt  for  mange  Aar  siden  havde  Absalons  Fader 
og  hans  Brødre  med  Erik  Lams  og  Ærkebispens 
Samtykke  skrinlagt  Knuds  Levninger  i  Sankt 
Bendts  Kirke  i  Ringsted. 

Absalon  huskede  saa  tydeligt  sine  Tanker  den 
Dag,  han  stod  bag  i  Kirken  ved  Ole  Stams  Side 
og  saa  Valdemar  sidde  paa  Kongebænk  mellem 
alle  Kongeætlingerne. 

Da  var  det  Knud  Magnussøn  bøjede  sig  mod 
Valdemar,  som  siden  blev  hans  Ven;  men 
Valdemar  unddrog  sig.  Da  var  det,  han  saa  Buris 
for  første  Gang  —  og  Ærkebiskop  /Eskild  med 
hans  voldsomme  Mund  og  de  smaa  stikkende 
Øjne,  som  syntes  ham  onde. 

Men  for  at  Knud  kunde  indskrives  som  Helgen 
og  dyrkes  ikke  blot  af  Folket,  men  ogsaa  tilbedes 
af  Præsterne,  var  det  nødvendigt,  at  Paven  gav 
sit  Samtykke  til,  at  han  blev  kanoniseret. 

Dette  havde  nu  Valdemar  efter  Absalons  Raad 
for  Aar  og  Dag  siden  søgt  at  udvirke.  Absalon 
huskede  den  Dag,  de  talte  sammen  derom.  Det 
var  før  Overfaldet  paa  Havn.  Dengang  galdt 
det  at  befæste  Valdemars  Enemagt  mod  Buris, 
at  give  ham  og  hans  Slægt  en  Glans  ikke  blot 
af  Berømmelse  for  Daad,  men  ogsaa  for  Hellig- 
hed, som  ingen  anden  af  alle  dem,  der  hemme- 
ligt stræbte  efter  "Kronen,  kunde  opvise  for  sig 
eller  deres  Fædre. 

Da  havde  det  syntes  ham  noget  stort  at  naa, 
om  Paven  vilde  give  denne  Tilladelse.  Hvor 
stort  det  var,  derom  vidnede  bedst,  at  Ærke- 
biskop Æskild,  som  frygtede,  at  Kongen  skulde 
faa   for   megen   Myndighed    i   Folket,    tidligere 

havde  nægtet  sin  Medvirkning  og  givet  und- 
vigende Svar. 

Nu  det  var  naaet,  syntes  det  Absalon  af  ringe 
Betydning. 

Blev  vel  Valdemar  en  anden,  fordi  hans  Fader 
blev  en  Helgen?  —  Hans  Voldsomhed,  det  uret- 
færdige Sind,  naar  Vreden  lob  af  med  ham  — 
hans  Dyder,  hans  Fejl  —  snarere  vilde  de  ©ges 
ved  den  Hovmod,  som  Absalon  frygtede,  det 
vilde  skabe  i  hans  Hjærte. 

Nu  var  jo  Modstanden  knust,  om  end  paa  en 
anden  og  mindre  retfærdig  Vis,  end  Absalon 
havde  tænkt  det.  Liden  Kirstens  Skæbne  havde 
været  Skærmbrædtet  for  Udaaden. 

Det  bævende  Smil  om  den  smertevredne 
Mund! 

Vilde  han  mon  aldrig  glemme  det  Syn.  Var 
det  derfor,  at  det  bestandig  forfulgte  ham  — 
fordi  det  raabte  til  ham  som  en  Anklage: 

—  Du,  som  er  Kongens  første  Mand,  hans 
Ven  og  Fosterbroder,  kunde  du  ikke  hindret 
det? 

Atter  prøvede  Absalon  sit  Hjærte,  som  han 
havde  gjort  i  saa  mangen  søvnløs  Nat  siden  da. 
Var  det  Had  mod  Buris,  som  havde  holdt  ham 
tilbage?  —  Var  det  Hævn,  som  ogsaa  han  havde 
stræbt  efter?  —  Først  —  før  Tinget  maaske, 
men  sidenhen  —  nej,  sidenhen  ikke! 

Var  Buris  dog  uskyldig  i  den  tunge  Skæbne, 

som  ramte  Liden  Kirsten.  Ramte  den  vel  nogen 
tungere  end  ham? 

Det  bævende  Smil  med  dets  usigelige  L/^kke 
—  aldrig  —  aldrig  skulde  det  times  ham;  aldrig 
skulde  han  føle  den  Salighed  over  al  For- 
stand. 

Som  en  Martyr  for  sin  Tro  —  ja  saligere  end 
den  laa  han  der  med  de  tomme  Øjne  mod  Him- 
len og  saa  deroppe  den  fagre  Kvinde,  som  hans 
Hjærte  havde  elsket,  —  saa  hende,  saa  alt  andet 
forgik  for  hans  Sans  —  til  Smerten  dulmedes  og 
blev  til  intet  for  den  alt  opslugende  Længsel  i 
hans  Sind. 

Ja  ja,  sket  var  sket! 

Nu  fik  da  Valdemar  sin  Vilje  paany,  som  han 
havde  faaet  den  med  Vold  hin  Dag.  Selv  gamle 
Æskild  bøjede  sig  for  hans  Magt. 

Hans  Fader  blev  en  Helgen.  Og  den  Dag, 
det  skete,  vilde  han  nytte  til  at  give  sin  Søn 
den  samme  højtidelige  Kirkens  Kroning,  som 
den  tyske  Kejser  nys  havde  givet  sin  Søn. 

Selv  havde  Absalon  undfanget  denne  Tanke. 
Selv  havde  han  raadet  Valdemar  at  afvente  denne 
Dag.  Og  nu,  det  var  sket,  syntes  det  ham  ringe, 
ja  værre  end  ringe.     Uværdigt. 

Som  et  Gøglespil  syntes  det  ham,  først  Skrin- 
læggelsen  —  Himmelkroningen  —  med  al  Kir- 
kens sjældne  Højtid,  saa  den  jordiske  Kroning 
af  det  lille  Menneskebarn,  der  gik  Livets  Uvished 
imod. 

Maaske  saa  Farfaderen  paa  selve  den  Dag  fra 
de  lyse  Riger,  hvor  hans  Gerninger  havde  bragt 
ham,  ned  paa  den  lille  og  vidste  forud,  hvad 
Skæbne  der  ventede  ham.  Maaske  smilede  han 
over  den  kortsynede  Uforstand,  som  troede,  at 
hans  Himmelkrone  kunde  lette  Barnet  den  tunge 
Byrde,  som  nu  gyldent  skulde  smykke  hans 
Hoved. 

Absalon  undredes  over  sig  selv  og  sine  Tan- 
ker. Det  var,  som  spirede  et  nyt  Syn  i  hans 
Indre,  som  stred  noget  sig  frem  til  Lyset  i  hans 
Sind,  som  han  ikke  kendte  og  ikke  vidste  dulgtes 
hemmeligt  paa  Bunden  af  hans  Sjæl. 

Skønt  han  ikke  vilde  det,  var  hans  Tanker  ofte 
hos  Arild  Islænder.  Hemmeligt  agtede  han  paa 
hans  Ord  og  hans  Færd  og  greb  sig  ofte  i  at 
tænke  hans  Tanker. 

Undertiden,  naar  de  havde  skiftet  Ord  om  et 
og  andet,  som  nu  sidst  om  den  gamle  Præst  og 
hans  Kvinde,  der  skulde  sendes  bort  —  da 
maatte  han  bagefter  give  ham  Ret  i  sit  Hjærte. 
Og  dog  vidste  han,  at  han  ikke  kunde  svare 
andet  —  for  sin  Stilling,  for  sin  Samvittighed, 
for  sin  Gud. 

Han  ængstedes  uvilkaarlig,  som  han  havde 
ængstedes  i  sin  Ungdom  i  Paris,  da  Tvivlens 
Usikkerhed  fødtes  i  ham  hin  Nat  efter  Disputat- 
sen. Men  Ængstelsen  var  langt  dybere,  og 
Uvisheden  formaaede  han  end  ikke  at  forme  i 
Ord. 

Maal  havde  han  naaet  —  dem  han  længe 
havde  stræbt  efter  som  de  dyreste. 

Og  se  —  der  de  naaedes,  syntes  de  ham  ringe 
og  deres  Værd  var  tvivlsomt  for  hans  Sind. 

Enddog  han  var  naaet  videre,  end  hans  Fader 
vel  havde  tænkt  sig,  —  enddog  han  var  Landets 
første  Mand  næst  Kongen  og  Ærkebispen,  — 
enddog  hans  Liv,  set  udefra,  syntes  rigere  end 
nogens,  saa  spurgte  han  sig  atter  og  atter,  hvad 
da  Sejren  var  værdt  —  om  den  lønnede,  hvad 
den  havde  kostet. 

Ja,  hvad  havde  den  kostet  ham?  —  Det  var 
det  store  Spørgsmaal,  som  han  ikke  formaaede 
at  udrede  for  sig  selv.  Men  stort  var  det  og 
dyrt  var  det.  Det  følte  han  for  den  ufattelige 
Tomhed,  der  stundom  gennemisnede  hans 
Hjærte. 

Gøre  sin  Gerning  uden  Svig!  Følge  Vejen, 
man  har  sat  sig!  Tjene  den  Herre,  man  har 
valgt  —  der  det  nægtedes  En  at  være  Herre 
selv! 

Hvad  andre  Kaar  gav  vel  Livet? 


Saa  drog  han  da  ti]  Ringsted  med  sine  Mænd 
for  at  tage  Del  i  Højtideligheden,  som  skulde 
udføres  af  selve  Pavens  Legat,  Stefan  af  Upsala, 
i  Forbindelse  med  Landets  højeste  Prælat,  Ærke- 
biskop Æskild. 

Det    var    første    Gang,    siden    Absalon    blev 

Biskop,  at  han  ikke  var  den,  der  stod  Valdemar 
næst  og  som  Førstemand  ledede  den  Handling, 
der  krævedes.  Her  maatte  han  staa  i  Følget 
næst  Æskild,  Fjalneættens  gamle  Fjende,  enddog 
Planen,  som  var  Højtidelighedens  Aarsag,  var 
undfanget  af  ham. 

Men  denne  Tanke  rørte  ham  ikke.  Ingen 
Bitterhed,  end  sige  Misundelse  mod  Tokeættens 
Mand  fremkaldte  den  i  hans  Sjæl.  Snarest  følte 
han  en  Lettelse  over,  at  det  denne  Gang  ikke 
var  ham,  der  stod  forrest. 

Var  han  da  —  nu  Maalene  naaedes  —  en 
anden,  den  samme  Aand,  det  samme  Legeme 
—  og  dog  en  anden  end  den,  der  fattede  Maalene 
og  kæmpede  derfor  af  hele  sin  Sjæl? 


IX 

Medens  Absalon  i  Ringsted  lagde  Purpur- 
kaaben  om  det  syvaarige  Kongebarns  Skuldre, 
kom  Margrethe  hjem  til  Østergaard. 

Sune  Karlsson  holdt  meget  af  sin  Datter;  og 
det  gjorde  ham  altid  ondt  at  se  den  Sorg,  som 
lyste  af  hendes  Øjnes  bløde  Blik,  hver  Gang 
hun  vendte  hjem  fra  Besøg  hos  sin  Moder,  der 
klagede  sig  og  led  bestandig.  Timer  igennem 
sad  hun  i  Klosterhaven  og  stirrede  mod  Syd, 
med  de  matte,  hvide  Hænder  ørkesløse  i  Skødet 
og  talte  paa  sit  Hjemlands  Sprog  med  sin  Datter 
om  sin  Ungdoms  fjærne  Dage.  Suk  og  Graad 
afbrød  hendes  Tale,  men  mildnede  den  ikke. 
Og  ofte  maatte  Søstrene  kæmpe  med  hende  for 
at  faa  hende  til  at  tage  Mad  i  sin  Mund. 

Da,  naar  Moderen  havde  taget  Solen  af  Him- 
len for  sin  Datter  og  gjort  hendes  Sind  saa  mørkt 
og  tungt,  at  ogsaa  hun  maatte  græde,  da  søgte 
Margrethe  til  Absalons  Fastre.  De  havde  deres 
Celle  op  til  Moderens  og  havde  ondt  af  den  unge 
Kvinde,  som  bøjedes  saa. 

Med  lyse,   milde  Ord  hjalp  de  hende  ud  af 

Laurids  Bruun  :  Absalons  Saga.     II.  ~ 

Mørket.  De  prækede  ikke,  dømte  ikke,  de  gamle 
to,  som  hele  deres  Liv  havde  været  sammen. 
De  gav  den  Verden,  hvori  de  saa  længe  ikke 
havde  færdedes,  hvad  Verdens  var  —  og  Gud, 
hvad  Guds  var.    Men  de  talte  nødigt  om  ham. 

Mogga  var  den  stærkeste  af  dem,  enddog  hun 
var  den,  som  havde  haft  mest  Sorg.  Aldrig 
glemte  hun  sin  Husbond,  Bispen,  hvem  først 
Kirken  og  siden  Døden  havde  skilt  hende  fra. 

Margrethe,  den  yngste  af  Skjalm  Hvides  Børn, 
var  blid  og  faamælt  og  føjede  sig  i  et  og  alt  efter 
Mogga,  som  Kvinden  efter  Manden. 

Da  Sune  hørte  sin  Datters  Stemme  i  Gaarden, 
tog  han  Taarntrappen  i  tre  Spring;  og  da  han 
saa  Sorgen  i  hendes  Ansigt,  sagde  han  for  strax 
at  glæde  hende: 

—  Kom  nu  hastig  ind,  Margrethe,  at  jeg  kan 
fortælle  dig,  hvad  glædeligt  Nyt  jeg  har  til  dig. 

Budet,  som  kaldte  hende  tilbage,  havde  ingen 
Besked  haft  derom.  Thi  Sune  vilde  overraske 
hende  og  have  Glæden  af  at  se  hendes  Glæde. 

Næppe  var  de  naaet  op  til  hendes  Kammer, 
som  hendes  Terne  havde  smykket  med  de  Blom- 
ster, hun  holdt  mest  af,  før  Sune  busede  ud  med 
Nyheden. 

Da  saa  Margrethe  paa  sin  Fader  med  et  stort 
og  smærteligt  Blik  og  tog  sig  til  Hj ærtet.  Men 
Sune  misforstod  hendes  Bevægelse  og  sagde: 

—  Du  skal  ikke  være  bange.    Du  behøver  ikke 


99 


at  sige  ham  det  selv.  Han  ved  det  allerede  — 
det  gamle  —  det,  du  ved  nok. 

Da  kunde  hun  ikke  holde  sine  Taarer  tilbage. 
Hun  vendte  sig  fra  ham,  støttede  Hovedet  mod 
Vindusposten  og  græd  i  sine  Hænder. 

Sune  blev  saa  forbavset,  at  han  strax  intet 
sagde.  Derefter  blev  han  vred;  og  nu  strømmede 
Talen  saa  hastig  fra  ham,  at  han  ikke  selv 
vidste,  hvad  han  sagde.  Han  roste  Herløg  til 
Skyerne,  talte  om  hans  Gaarde  og  hans  Heste, 
som  han  priste  og  nævnede  ved  Navn.  Saa  talte 
han  om,  hvad  Mand  hun  kunde  vente  sig;  og 
uden  at  han  vilde  krænke  hende,  talte  han  hid- 
sigt om  hendes  Ungdoms  store  og  forbandede 
Letsindighed. 

Men  medens  han  talte,  tænkte  Margrethe  ikke 
over  hans  Ord.  Hun  hørte  dem  ikke;  hun  var 
vant  til  at  fornemme  dem  som  en  plaskende 
Regn  eller  et  brusende  Vandfald,  hvor  den 
enkelte  Straale  ikke  skelnes  for  Mangfoldig- 
heden. 

Hun  tænkte  endnu  engang  over  sit  Liv  og  sin 
Ungdom. 

Ja,  en  bedre  Mand  kunde  hun  ikke  faa.  Mange 
vilde  misunde  hende;  og  om  Verden  kendte, 
hvad  der  var  sket  med  hende,  da  vilde  alle  holde 
for,  at  hendes  Lykke  var  over  Fortjeneste. 

Og  dog  —  hvilken  Tomhed  at  se  i  Møde! 

Saa  var  den  nu  endelig  forbi,  hendes  Ungdom 
—  de  fagre  Drømme  i  den  gamle  Have,   hvori 

hun  havde  leget  som  Barn,  hvor  hun  nyfigent 
havde  givet  sig  i  en  Mands  Arme  for  den 
bævende  Livslyst  i  hendes  Hjærte.  Hun  kendte 
ham  knap,  hun  elsked'  ham  ikke.  En  Dag 
stod  han  med  sit  ranke  Hoved  og  sit  lokkende 
Smil  i  hendes  Have,  ung  og  skøn  og  stærk 
at  se  til.  Han  strakte  Haanden  ud,  som  vilde 
han  danse.  Hun  gav  ham  sin.  Saa  bad  han 
om  hendes  Mund.  Hun  syntes,  det  var  stort  og 
nyt  at  kysse  en  Mand,  og  der  hendes  Læber 
rørte  hans,  da  følte  hun  en  Længsel,  som  hun 
aldrig  havde  kendt.  Hun  gav  sig  i  hans  Arm. 
Og  i  Skumringen  lærte  han  hende  saa  meget 
underfuldt  Nyt  i  Lindehuset.  Og  da  han  tog 
hende,  da  var  der  idel  Forundring  i  hendes 
Hjærte;  at  det  var  saaledes,  havde  hun  aldrig 
troet. 

Snarest  var  hun  skuffet.  Kun  den  tredje 
Gang  de  var  tilsammen,  følte  hun  en  salig  Lyst, 
—  et  Øjeblik,  saa  kort  som  Rosens  Duft  i  et 
Vindpust.  Men  da  rejste  han  med  Kongen 
Morgenen  efter. 

Nogen  Sorg  følte  hun  ikke  ved  at  høre  om 
hans  Død.  Snarest  tænkte  hun  med  Harme  paa 
ham  for  alt,  hvad  hun  siden  maatte  lide.  Thi 
hun  vidste  sig  uskyldig  i  sit  Hjærte. 

Da  kom  der  fredelige  Aar  —  ensomme  Aar 
med  meget  Arbejde.  Hele  det  store  Hus  maatte 
hun  passe,  da  hendes  Moder  mistede  Forstanden 
og  førtes  til  Søstrene  i  Vor  Frue. 

Naar  Middagen  var  endt,  baldyrede  hun  ved 
sit  Vindu,  hvorfra  hun  kunde  se  det  blaa  Sund 
og  følge  Fuglenes  Flugt.  Saa  læste  hun  ogsaa 
Bøger,  som  Sankt  Nikolaj  Præsten  skaffede  hende 
fra  Roskilde.  Og  mod  Solens  Nedgang  gik  hun 
lange  Ture  rundt  om  Byen,  helt  ud  til  Solbjerg 
Bakke  og  gennem  Serridslev  paa  den  anden 
Side  Søerne  helt  ud  til  Vandløse  Engene  og  de 
Gentofte  Huse. 

Fattigmand  undte  hun  vel.  Og  naar  en 
Kvinde  i  Byen  laa  i  Barsel,  da  bragte  hun  hende 
Mad  og  Klæder.  Hvert  et  Barn  i  Byen  kendte 
hun. 

Og  nu  —  Frue  paa  Ølsemagle  og  Karisegaard? 

Hvorfor  ikke?  —  Hvorfor  kosted'  det  hende 
Taarer? 

Var  den  Lod  da  virkelig  saa  ringe? 

Der  var  jo  ingen,  som  hendes  Hjærte  havde 
kær.  Naar  hendes  Fader  døde,  da  sad  hun 
ensom  som  aldrig  før.  Uden  Hus,  uden  Hjem. 
Bedre  dog  at  være  Frue  paa  en  Gaard. 

Hun  havde  jo  prøvet  at  gøre  en  Mand  til  Vilje. 
Og  selv  om  hun  Ikke  kunde  tænke  sig  nogen 
Lyst  ved  at  favnes  af  Herløg  Esbensen,  der 
kunde  været  hendes  Fader,  hvad  saa  — ? 

Hvem  vidste  —  maaske  skulde  hun  atter  holde 
et  lidet  hjælpeløst  Barn  i  sine  skælvende  Arme 
og  kende  den  Fryd,  at  det  var  hendes  —  af 
hendes  Legemes  Blod,  føle  den  salige  Lyst  at 
give  det  Næring  af  sit  Bryst. 

Og  som  hun  tænkte  disse  Tanker,  holdt  hun 
op  at  græde.  Der  kom  et  Smil  over  hendes 
Mund,  som  endnu  var  vaad  af  Graaden. 

Og  da  hun  saa  op  paa  sin  Fader,  som  stod 
der  forvirret  paa  Gulvet  foran  hende  og  vidste 
ikke  mere  at  sige,  fordi  Hastigheden  nu  var 
leben  af  ham,  saa  straalede  hendes  Øjne,  sterre 
og  lysere,  som  de  var  efter  Taarerne,  op  imod 
ham. 

Hun  strakte  Haanden  ud,  og  da  hun  saa  hans 
Skuffelse,  saa  lagde  hun  Armen  om  hans  Hals 
og  sagde: 

—  Tak! 


Da  Herlog  Dagen  efter  red  i  Gaard,  var  han 
meget  red  i  Hovedet.  Maven  stod  ud  af  stor 
Værdighed,  da  han  langsomt  skred  op  ad 
Trappen. 

Han  havde  foresat  sig,  at  naar  de  blev  alene, 
Margrethe  Sunesdatter  og  han,  da  skulde  hun 
vide  Sandheden  af  hans  Mund,  hvad  han  mente 
om  en  Kvinde,  der  gav  sig  til  en  ussel  Heste- 
dreng uden  Præst  og  Sakrament. 

Naar  hun  da  knæled'  ydmygt  ned  for  hans 
Fod,  da  vilde  han  forbarme  sig  over  hende,  lefte 
hende  op  i  sine  Arme  og  sige: 

—  Jeg  tager  dig  alligevel,  fordi  jeg  under 
dig  vel.  Og  ingen  ved  jo  af,  hvad  der  er  sket 
dig. 

Saa  vilde  han  trykke  et  Kys  paa  hendes  bløde 
Læber,  der  var  runde  og  rede,  ret  som  en  fuld- 
moden Frugt  at  bide  i. 

Men  da  Herløg  endelig  stod  i  Hallen  og  Sune 
trak  sig  tilbage,  —  da  han  stod  der  alene  overfor 
Margrethe,  som  han  havde  set  mildt  til  i  saa 
mange  Aar,  da  hændte  det  Herløg  Esbensen, 
at  han  med  ét  følte  sig  saa  underlig  gammel, 
ja  saa  ringe  overfor  den  skønne,  rolige  Kvinde, 
der  saa  op  paa  ham  med  saa  alvorlige  Øjne, 
som  vilde  hun  for  første  Gang  ret  se,  hvad  der 
boede  inderst  i  ham. 

Da  gled  Værdigheden  af  ham;  Hovedet  bøje- 
des, og  han  søgte  forgæves  efter  sine  stolte  Ord. 

Saa  længe  stod  han  der  og  trak  i  sit  Bælte 
som  en  ung  Svend,  at  Margrethe  tilsidst  fik  Smil 
i  Øjnene. 

Da  rakte  han  hastig  Haanden  frem  og  saa 
paa  hende  med  et  bedende  Blik  af  sine  trofaste 
Hundeøjne. 

Hun  nikkede  langsomt  til  Svar  paa  hans 
stumme  Spørgsmaal  og  tog  hans  Haand. 

Men  Kysset  fik  han  ikke.  Thi  han  turde  hver- 
ken tage  det  eller  bede  derom.  Og  hun  rakte 
ham  det  ikke. 


Da  Absalon  kom  tilbage  til  Østergaard,  bragte 
han  en  Nyhed  med,  som  paa  samme  Tid  spred- 
tes over  hele  Landet. 

Dronning  Sofie  havde  født  Valdemar  endnu 
en  Søn.  To  Dage  efter  Knud  Lavards  Skrin- 
læggelse  og  Lille  Knuds  Kroning  kom  Drengen 
til  Verden,  mens  Herskaberne  endnu  var  sam- 
lede i  Ringsted. 

Stor  og  skøn  var  Drengen,  og  alle  raadte,  at 
han  skulde  bære  sin  Faders  Navn. 

Skønt  Absalon  mere  end  nogen  anden  saa, 
hvilken  stor  Betydning  for  Valdemars  Herre- 
dømme og  for  hele  Landet  det  havde,  at  en  Hel- 
gens Søn  sad  paa  Tronen,  og  at  hans  Søn  igen 
var  kronet  af  Geistligheden,  ret  som  om  Kirken 
havde  indviet  ham  til  hans  Fremtids  Gerning 
ved  den  kristne  Daab,  saa  var  han  dog  tungere 
i  Sindet  nu,  end  da  han  drog  af  Gaarde. 

Valdemar  syntes  ham  saa  fjærn  og  kold.  Han 
havde  ondt  ved  at  kende  igen  i  ham  Barndoms- 
vennen og  Fosterbroderen. 

Ærkebiskop  Æskild  færdedes  bestandig  om 
ham,  saa  at  Absalon  næppe  havde  været  i  En- 
rum med  ham;  men  skulde  han  være  ærlig  mod 
sig  selv,  da  skøttede  han  heller  ikke  synderligt 
derom.  Det  var,  som  havde  de  ikke  mere  noget 
at  sige  hinanden  i  Fortrolighed. 

Hvis  var  Skylden?  —  Var  det  ham  selv,  eller 
var  det  Valdemar,  som  havde  forandret  sig  saa? 
—  Eller  havde  han  mon  ved  et  pludseligt  Skarp- 
syn faaet  Øjet  op  for  Egenskaber  i  Valdemars 
Sind,  som  han  ikke  kunde  forsone  sig  med? 

Lille  Knud  Konge  havde  Absalon  haft  kær, 

fra  Drengen  kom  til  Verden.  Han  saa  i  ham  ikke 
blot  Vennens  Søn,  men  han  saa  ligesom  For- 
jættelsen af  en  Gerning  i  ham,  der  endnu  var 
ugjort. 

Med  store  alvorlige  Barneøjne  havde  Drengen 
stirret  op  paa  Ærkebispen,  mens  han  talte  til 
ham  om  Ansvaret  for  Gud  —  Ord,  som  han 
ikke  forstod,  men  hvis  Vægt  alligevel  trykkede 
ham,  da  alles  Øjne  var  vendt  imod  ham. 

Og  da  Æskild  pressede  den  gyldne  Krone  ned 
over  hans  lyse  Haar,  og  Absalon  bredte  Purpur- 
kaaben  om  hans  smalle  Skuldre,  trak  det  op  til 
Graad  i  hans  Ansigt;  men  saa  megen  Selvbe- 
herskelse havde  Drengen  alt,  at  han  tvang  Taa- 
rerne  tilbage  og  bar  den  hele  Handling  stolt  til 
Ende. 

Da  Valdemar  tog  ham  i  sin  Favn,  løftede  ham 
med  Krone  og  Purpurkaabe  højt  i  sine  Arme  og 
for  alles  Øjne  trykkede  et  Kys  paa  hans  Pande, 
da  duggedes  Absalons  Øjne  af  usigelig  Vemod, 
som  steg  op  i  hans  Hjærte. 

Ikke  bar  han  Misundelse  imod  sin  Fosterbro- 
der og  hans  Lykke.  Men  han  tænkte  paa  sit 
eget  Liv  og  dets  ensomme  Kaar. 

Aldrig  skulde  det  times  ham  at  trykke  et  Barn. 
som  han  kunde  kalde  sit,  til  sit  Hjærte. 

Ak,  hvor  lidet  betød  det  ikke  —  den  ydre 
Glans,  den  Kronens  Herlighed  —  mod  det  at 
vide,  at  Kød  af  hans  Kod,  at  Sjæl  af  hans  Sjæl 

var  traadt  udenfor  ham  og  stod  lyslevende  mod 
hans  Øje  i  Livets  Virkelighed. 

Da  han  stedtes  for  Dronningen,  som  endnu 
laa  i  Barselseng,  og  skulde  se  den  lille  nyfødte 
for  at  lyse  sin  Velsignelse  over  hans  Hoved  — 
der  han  saa  den  rode,  rynkede  Hud,  det  fine 
biede  Dun  om  den  runde,  svedende  Pande,  de 
smaa  Armes  buttet  bløde  Famlen  over  Tæppet, 
da  syntes  det  ham,  helligt  i  sin  Hjælpeløshed, 
at  rumme  hele  Livets  Fylde.  I  det  Øjeblik  vilde 
han  ofret  Bispekaabe  og  Høvdingestav  for  at 
kunne  kalde  slig  en  bævende  Livssum  sin. 


X 

Da  Absalon  red  ind  paa  Østergaard,  var  det 
en  diset  Formiddag.  Det  havde  stevregnet  fra 
den  tidlige  Morgen.  Fra  Buske  og  Træer  hang 
den  fine  Væde  —  halvt  Dugperler,  halvt  Regn  — 
som  et  taaget  Spind  og  tyste.  Himlen  var  graa; 
Sundet  var  graat,  og  alle  Linjer  tegnedes  blødt 
i  Disen. 

Da  Middagsklokken  led,  gik  han  ned  i  Hallen 
for,  som  han  plejede,  at  spise  sammen  med 
Fogden.  Hverken  Saxe  Klerk  eller  Arild  Islæn- 
der var  til  Stede.  De  havde  Ærende  i  Roskilde 
og  kom  først  nogle  Dage  senere. 

Sune  hilste  glad  paa  Bispen  og  meddelte  ham 
den  gode  Tidende  om  Margrethes  Trolovelse. 

Absalon  hørte  adspredt  paa  ham  og  svarede 
kun  med  faa  Ord;  men  hans  Øjne  søgte  ud  over 
Sundet  med  den  trøstesløse  graa  Himmel 
over  sig. 

Da  gik  Døren,  og  Absalon  saa  sig  om  efter 
Lyden. 

En  Kvinde  var  det,  som  traadte  ind. 

Hun   var   middelhøj;   og   det   mørke,    blanke 

Haar  krusede  sig  om  den  neje,  alvorlige  Pande. 
Fine  Bryn  buede  sig  kysk  over  et  Øjepar,  op- 
mærksomt og  dybt  i  sit  Blik,  tindrende  varmt 
gennem  Øjekildens  Dug,  som  han  aldrig  havde 
set  det  før.  De  lange  lige  Kinder  rundede  sig 
varsomt  ned  om  den  bløde  Hage'.  Men  skøn- 
nest var  dog  Læbernes  svungne  Linjer.  Modne 
og  milde,  med  Smertefold  i  Vigene  hvilede  de 
blødt  imod  hinanden.  Og  deres  fine  Rynkers 
varme  Rødme  vidnede  om  alle  de  Ord,  som 
denne  Mund  kunde  tale,  om  den  Latter,  som  den 
havde  let  i  Ungdomsglans,  om  den  Graad,  den 
maatte  kunne  græde. 

Absalons  Øjne  dvælede  saa  længe  ved  dette 
Ansigt,  at  han  først  besindede  sig,  da  han  saa 
Rødmen  stige  op  i  hendes  Kinder,  mens  hun 
bøjede  Hovedet  til  Hilsen. 

Da  forstod  han,  at  det  maatte  være  Margrethe 
Sunesdatter. 

Han  rejste  sig  og  hilste  hende.  Og  medens  hun 
bød  Maden  frem  og  satte  Fade  paa  Bord,  fulgte 
hans  Øje  den  hvide  Haands  langsomme,  bløde 
Bevægelser.  De  mindede  ham  om  en  Haand, 
han  havde  set  i  sin  Ungdom.  Kun  én  Haand 
stod  Maal  med  den  —  Marianne  de  Crucy's. 

Som  brød  Solen  pludselig  frem  igennem  Di- 
sen og  damped'  Duggen  bort  af  Jord  og  Him- 
mel, saaledes  skiftedes  Vejret  i  hans  Sind,  uden 
at  han  mærkede  det  selv. 

Heller  ikke  Sune  mærkede  til  noget  Skifte. 

Men  Margrethe,  skent  hun  aldrig  havde  set  ham 
fer,  men  kun  hørt  hans  Lov  over  Landet  —  hun 
vidste  med  sig  selv,  hun  følte  det  af  hans  Blik 
og  lyttede  det  af  hans  Ord,  at  noget  nyt  og  frit 
og  lyst  var  kommet  i  Stuen. 

Og  da  han  vendte  Hovedet  imod  hende  og 
sagde: 

—  Det  er  sandt,  jeg  faar  vel  ønske  Eder 
Lykke  til  Trolovelsen,  Margrethe  Sunesdatter  — 

Da  mærkede  hun,  at  Blodet  veg  fra  hendes 
Kinder,  som  det  ofte  skete,  naar  noget  greb  fat 
om  hendes  Sind.  Hun  følte  det,  som  var  en 
mørk  Skygge  pludselig  kastet  ind  over  hendes 
Hjærte.  Og  hun  fandt  ingen  Ord,  bøjede  kun 
Hovedet  til  Tak. 

Da  de  endelig  rejste  sig  fra  Bordet,  blev  Ab- 
salon i  Hallen  og  talte  med  Sune.  Og  da  han 
stod  en  Stund  med  Ansigtet  vendt  fra  hende, 
saa  hun  længe,  længe  paa  hans  stolte  Væxt. 
hans  højt  hævede  Hoved  med  de  stærke  Furer 
langs  den  magre,  kraftige  Kind. 

Hun  saa  de  store  Maals,  de  høje  Tankers 
Spor  paa  hans  ska'rpt  skaarne  Hage.  Hun  saa, 
hvad  hun  aldrig  havde  set  før,  men  læst  om  og 
drømt  om:  en  Mand  med  Mandsstemplet  i  hver 
en  Fold,  i  hver  en  Bevægelse  af  sit  Legeme. 
Og  uden  at  hun  tænkte  nøjere  derover,  sammen- 
lignede hun  ham  i  sine  Tanker  med  Herløg 
Esbensen. 

Sune  bad  for  den  gamle  Præst,   som  skulde 

skilles  ved  sin  Kvinde.  De  havde  kendt  hinanden 
i  Ungdommen,  og  nu  havde  han  skrevet  til  Sune 
og  bedt  ham  tale  hans  Sag  hos  Bispen. 

—  Hvad  tjener  Kirken,  ærværdige  Herre,  ved 
at  to  gamle  Mennesker  bliver  splittet  ad?  Snart 
vil  Døden  skille  dem.  Lad  dem  da  nyde  Lykken 
saa  længe. 

—  Livets  Maal  er  ikke  Lykke!  —  sagde  Ab- 
salon og  saa  langt  ud  over  Sundet. 

—  Hvad  er  det  da? 

Det  var  Margrethe,  som  spurgte.  Hun  saa 
op  paa  Absalon  med  saa  varmt  et  Liv  i  sine  tin- 
drende Øjne,  med  en  saa  fuldtro  Hengivelse  i 
Sporgsmaalet  af  hele  sit  trestig  dvælende  Le- 
gemes bløde  Bue,  at  det  Svar,  som  tindrede  og 
bølgede  ud  fra  hende,  tog  Magten  fra  ham;  og 
da  han  endelig  svarede: 

—  Det  er  at  gøre  sin  Gerning  uden  Svig  og 
Tøven  —  at  følge  Vejen,  som  er  vist  En  — 

Da  undredes  han  ikke  over  hendes  Smil.  Han 
følte  i  sit  Hjærte,  at  hun  maatte  smile.  Og 
uden  at  han  vilde  eller  vidste  det,  tænkte  han 
selv  hendes  Tanke  og  smilte  hendes  Smil. 

Da  følte  han  i  det  samme  en  heftig  Længsel 
i  sit  Hjærte.  Næsten  tog  det  Vejret  fra  ham. 
Det  var,  som  en  varm  Bølge  var  skudt  op  i  ham 
og  truede  med  at  tage  Vejret  fra  ham.  Han 
følte  Blodet  voldsomt  i  sine  Kinder.  Hastig 
vendte  han  Hovedet  bort  og  stirrede  ud  over 
Sundet,   der  nu  laa  blaat  og  blankt  i  Solen. 

Hvad  var  det,  som  blændede  ham  saa? 

Aldrig  havde  han  set  Himlen  dyb  og  høj  som 
nu.  Aldrig  havde  Solen  flimret  saa  for  hans 
Øje.  Og  de  hvide  Sejl  der  ude  paa  det  blaa 
Vand  med  de  kruste  Toppe,  aldrig  havde  de 
skinnet  saa  lyst  og  fro.  Det  var,  som  smilede 
det  til  ham  fra  Vand  og  fra  Skib  og  fra  Jord 
med  det  Kvindesmil,  som  stirrede  det  paa  ham 
med  de  samme  mildt  tindrende  Øjne,  som  han 
følte  nu  i  sin  Nakke. 

Han  maatte  se.  dem  endnu  engang.  Og  da 
han  vendte  Hovedet,  mødtes  deres  Øjne,  mens 
hun  dvælende  drog  Blikket  til  sig,  som  ængste- 
des hun  for  at  se  og  dog  ikke  kunde  lade  det 
være. 

Som  var  det  aftalt  imellem  dem,  rejste  de 
sig  begge  i  samme  Øjeblik.  Over  hendes  al- 
vorlige Pande  gik  der  fine  Rynkers  Spil.  Og 
han  strøg  sig  med  begge  Hænder  om  Pande  og 
Øjne,  som  vilde  han  sløjfe  det  Smil  og  det  Blik 
bort,  der  havde  ramt  hans  Ansigt,  som  den  fly- 
vende Sommer,  naar  man  en  tidlig  Høstmorgen 
vandrer  gennem  Skov  og  Krat,  fanger  Ens 
Kind. 

Han  bøjede  Hovedet  tavst  til  Hilsen  mod  Sune 
og  hans  Datter  og  gik  ud  af  Hallen. 


Dagen  efter  lod  Absalon  Sune  kalde  til  sig. 
—  Nu  er  Brønden  sat  derovre  paa  Holmen  — 

sagde  han  —  og  Grunden  gravet  ud.  Kampe- 
stenene er  ført  hid  fra  Stevns.  Men  naar  vi  nu 
skal  lægge  Stenene  og  kline  dem,  da  nødes  jeg  til 
selv  at  være  til  Stede,  at  jeg  kan  have  Vished  for, 
at  det,  som  skal  bære  hele  Bygningen  og  Taarnet, 
bliver  lagt  saa  stærkt  og  saa  nøje,  at  det  kan 
staa  uden  Svig  langt  hen  i  Tiderne.  Jeg  vil  da 
nu  lade  Teglmesteren  tømre  mig  en  Hytte  ved 
Siden  af  hans  egen  og  flytte  derover.  I  skal  da 
ret  have  Tak  for  Eders  Gæstfrihed,  og  jeg  har 
bestemt,  at  naar  Borgen  endelig  staar  færdig, 
da  skal  I,  om  I  saa  synes,  være  min  Borgfoged 
tillige. 

Sune  takkede  ham  for  hans  Tilbud,  og  en 
Dag,  medens  Margrethe  var  i  By  hos  en  fattig 
Kvinde,  hvem  hun  hjalp,  lod  Absalon  sine  Sager 
bære  ud  af  Gaarden  og  føre  over  Havnen  til 
Tyvsholmen. 

Da  han  stod  paa  Vindebroen,  vendte  han  sig 
endnu  engang  halvt  om  mod  Sune  og  sagde 
meget  højt: 

—  Hils  Eders  Datter  fra  mig! 


Arbejdet  paa  Holmen  gik  raskere  fra  Haanden, 
nu  da  Bispen  selv  holdt  Øje  dermed. 

Fra  sin  Hyttes  Luge  kunde  han  overse  den 
hele  Grund.  Han  og  Teglmesteren  sad  daglig 
sammen  over  Bord  og  drøftede  de  Planer  og 

Maal,   som  Teglmesteren  efter  Absalons  Anvis- 
ning havde  ridset  op. 

De  svære  Kampesten  til  Grunden  af  Taarnet 
voldte  megen  Mén.  Der  var  fire  Mand  om  at 
vælte  dem  hen  til  Grunden.  Og  Hovedbrud 
kostede  det  at  faa  hver  Sten  lagt,  hvor  den  efter 
sin  Form  passede  bedst,  saa  og  at  vælge  Stenene 
ud,  at  de  havde  Flade  passende  til  Flade,  paa 
det  at  Leret  kunde  blive  klinet  i  Mellemrum  uden 
at  bære  nogen  Vægt  af  Stenen;  thi  da  blev 
Grunden  ikke  sikker. 

Morgen  og  Aften  gik  Absalon  en  Tur  alene. 
Ofte  nejedes  han  med  at  vandre  Holmen  rundt 
og  fra  dens  høje  Kyster  at  se  ud  over  Sundet, 
der  rødmede  i  Aftensolen,  eller  stirre  fra  Brin- 
ken ned  i  Havnen  paa  de  fremmede  Sildebaade, 
som  tog  Sejlet  ind,  naar  de  skød  frem  gennem 
den  aabne  Bom.  Han  saa  Toldfogden  komme 
ud  fra  Endeboden  i  sin  side  Kappe  og  raabe 
Baaden  an.  Saa  løb  Toldsvendene  til  og  tog 
mod  Stød,  naar  Baaden  gled  op  mod  Bol- 
værket. 

Tovet  blev  gjort  fast  til  Jærnringen,  der  var 
naglet  i  Skibsbroen.  Svendene  sprang  ombord 
og  undersøgte  Ladningen,  maalte  og  vejede  og 
talte. 

Der  var  Skippere  med  Salt  fra  Skaane.     Der 
var    høje,    langhaarede    Vendelboer,    der    førte 
jyske  Heste  over  paa  deres  Skibe.     De  skulde 
rides  til  Salg  i  Roskilde.    Der  var  tykke,  gemyt- 
Laurids  Bruun  :  Absalons  Saga.    II.  8 

lige  Østsjællændere,  der  havde  fisket  Sten  i 
Køgebugt  og  nu  førte  dem  til  Havn  for  egen 
Regning;  thi  Rygtet  om  den  Borg,  som  Biskop 
Absalon  byggede  ud  for  Havn,  var  gaaet  viden 
om  hele  Sjælland. 

Alle  knælede  de  ned  for  Hellig  Olafs  Støtte  og 
kasted'  en  Smaapenning  i  hans  Blok,  at  han 
skulde  give  dem  Handsel.  Eller  de  lønnede  ham, 
at  han  havde  ladet  dem  sejle  i  Fred  for  Vender 
og  andet  Røverpak. 

Naar  Sildebaadene  kom  i  den  graa  Morgen- 
stund med  Lasten  og  Dækket  fulde  af  sølv- 
glinsende Fisk,  som  endnu  sprællede  mat,  der 
de  laa  i  saadan  Bunke,  at  Skibsfolket  knap  kunde 
komme  over  Dækket,  saa  strømmede  Svendene 
ned  fra  Sildeboderne,  der  laa  her  ved  Stranden 
Side  om  Side  helt  op  til  Sankt  Nikolaj.  De 
raabte  i  Munden  paa  hverandre  og  bød  paa 
Ladningen,  mens  Skipperne  stod  og  ventede, 
til  der  blev  Ro  og  de  rigtige  Bud  begyndte  at 
falde. 

Naar  Handelen  var  sluttet,  gik  Skipper  og 
Svend  til  Bodens  Ejer  oppe  i  Byen  og  fik 
Pengene  udbetalte.  Bagefter  gik  de  sammen 
paa  Kroen  ved  Tingstenene  paa  Torvet,  bag  om 
Kirken,  og  drak  hinanden  til. 

Saa  ringede  det  til  Ave;  Folk  strømmede  til 
Kirken  for  at  høre  Messe.  Og  hver  Gang  Godt- 
folk kom  ned  ved  Stranden,  saa  saa  de  over  til 
Holmen    for   at   skønne,    om    Bispens   Arbejde 

havde  Art  og  Fremgang.  Thi  paa  selve  Holmen 
var  det  forbudt  alle  at  komme,  der  ikke  havde 
Ærende  hos  Bispen  eller  ved  Arbejdet. 


En  Dag  havde  Solen  brændt  stærkt  den  hele 
Dag.  Paa  den  skyggeløse  Holm  var  det  saa 
varmt,  at  Luften  stod  og  dirrede  langs  Mur  og 
Væg. 

Absalon  havde  færdedes  den  hele  Dag  i 
Varmen.  Nu  i  Eftermiddagssolen,  da  Arbejdet 
standsede,  felte  han  Trang  til  at  sege  Skygge. 
Fra  sin  Hytte  kunde  han  bag  Fisketorvets  Boder 
skelne  den  lange  Række  høje  Pile,  der  fra  Øster- 
gaardens Have  og  Lille-Kongebroen  ferte  ud  til 
Pilegaarden  og  Pustervigen.  Ogsaa  de  gamle 
Tjørne  omkring  Tornebuskegaarden  og  Æble- 
træerne i  Rosengaarden  kunde  han  se  fra 
Holmen. 

Ikke  siden  sine  ganske  unge  Dage  havde  han 
kendt  saa  stærk  en  Længsel  mod  Luft  og  Lys, 
mod  Træ  og  Have  som  i  denne  Tid. 

Han  følte  Lyst  til  at  gaa  den  By  rundt  i 
Kreds,  som  nu  var  hans  Eje,  og  lod  sig  om 
Eftermiddagen  sætte  over  til  Stranden. 

Saa  gik  han  mod  Syd  langs  Vejen,  hvor  Stran- 
den blev  flad  og  sandet,  helt  ned  til  Katte- 
sundet. 

Han  saa  Vandet  sive  ud  under  Møllehjulet. 


116 


Der  var  tæt  tilgroet  langs  Siderne,  og  det  høje 
Taarn  spejlede  sig  i  det  aftenblanke  Vand. 

Saa  gik  han  langs  Byplankerne  helt  op  til 
Byens  Rende,  der  førte  fra  Kattesundet  til  Puster- 
vig. Han  hørte  de  Serridslev  Køer  brøle  mod 
Solen  paa  den  anden  Side  Plankerne. 

Luften  var  ganske  stille.  Myggene  stod  som 
en  Byge  i  Luften  og  summede;  og  hver  Gang 
han  standsede,  slog  de  ned  over  ham,  saa  han 
maatte  værge  sig  med  begge  Hænder. 

Da  han  var  ud  for  Rosengaarden,  mærkede 
han  den  søde  Duft  tværs  over  Gærdet;  og  han 
ønskede  sig,  at  han  havde  nogle  i  sin  Haand. 
I  det  samme  tænkte  han  paa  Margrethe. 

Lige  siden  deres  første  Møde  havde  hun  ikke 
været  af  hans  Tanke.  Han  vidste  vel,  at  det 
var  derfor,  han  var  flyttet  over  til  Holmen. 
Han  undgik  at  træffe  hende.  Kun  engang  havde 
han  set  et  flygtigt  Glimt  af  hendes  krusede  Haar 
i  den  mørke  Kirke,  da  han  selv  læste  Messe  for 
de  Havn  Folk. 

Saaledes  var  det  lykkedes  ham  at  trænge  hen- 
des Billede  saa  langt  tilbage,  at  det  ikke  mere 
tvang  ham  som  i  den  første  Tid. 

Men  nu  som  han  stod  her  og  mærkede  Rosen- 
duften bølge  sig  imod,  da  skød  pludselig  den 
samme  heftige  Længsel,  den  samme  varme  Bølge 
op  om  hans  Hjærte,  som  han  havde  fornemmet 
det  hin  første  Dag.  Kun  var  den  ikke  som  en 
Glæde  for  hans  Sjæl.    Han  tænkte  nøje  derover; 

og  skønt  han  frygtede  dens  Magt  over  sit  Sind, 
saa  vilde  han  dog  ikke  undvære  den;  thi  den 
ufattelige  Tomhed,  som  havde  gennemisnet  hans 
Hjærte  saa  ofte,  fer  han  kom  til  Havn  —  den  var 
nu  forsvunden. 

Men  med  Længslen  fulgte  Uro  og  forvirrede 
Tanker.  Det  var,  som  gled  han  bort  fra  sig 
selv,  som  mistede  han  det  faste  Tag,  han  altid 
havde  haft  i  sit  Liv. 

Han  fortsatte  sin  Vej  i  dybe  Tanker.  Da  saa 
han,  at  Gærdet  var  brudt  foroven.  Et  Par  møre 
Planker  var  faldne  ud;  og  frem  over  Hullet  ludede 
en  høj  Rosenbusk  og  nikkede  med  sine  mørke, 
fulde,  duftende  Blomster  ud  over  hans  Vej. 

Han  bøjede  sig  frem  og  brød  dem  af  —  saa 
mange,  som  naaede  udover. 

Hvor  var  den  svale  Rødme  med  de  dunkle 
Skygger  dybest  inde  kvægende  for  Øjet! 

Hvor  var  den  friske  Dufts  søde  Aande  liflig 
for  hans  Sans! 

Med  begge  Hænder  trykkede  han  det  rige 
Bladebrus  mod -sit  Ansigt;  og  hans  Tanke,  som 
altid  arbejdede  —  lig  Vandet,  der  drev  under 
Møllens  Hjul  hist  nede  ved  Aaen  —  stod  stille 
for  en  Stund  og  lytted'  til  Livets  eget  store 
Hjærteslag. 

rdan  var  naaet  ned  til  Pustervigen,  uden  at 
han  vidste  deraf. 

Vejen  drog  sig  ind  om  for  det  sumpede  Uføre 
med  de  høje  Siv,  der  stod  saa  stille  og  bøjede 
kun  Hovedernes  mørke  Dunhammere  tyst  imod 
hverandre,  naar  et  sagte  Aftenpust  gled  hen  over 
dem. 

Der  lugtede  ilde  af  det  stillestaaende  Vand, 
der  var  grønt  og  slimet  af  utalligt  Smaakrybs 
Yngel;  men  han  mærkede  det  ikke.  Thi  hist 
under  Piletræerne  saa  han  en  Skikkelse,  som 
han  kendte  strax,  endskønt  han  ikke  kunde  se 
hendes  Ansigt. 

Han  vidste,  at  det  var  hende  af  sit  Hjærtes 
stærke  Banken.  Han  kendte  det  paa  Gangen, 
den  dvælende,  den  fuldtro  hengivne.  Han  saa 
det  af  de  Armes  bløde  Fald,  der  de  slankede 
sig  frit  langs  hendes  Side. 

Han  standsede;  og  en  Stemme  i  hans  Indre 
bød:  „Vend  om!" 

Men  han  blev  dog  staaende  og  saa  det  sjældne 
Syn. 

Da  i  det  samme  vendte  hun  sit  Hoved.  Det 
skete  saa  pludseligt,  som  havde  nogen  kaldt 
hendes  Hu. 

Han  saa,  hun  kendte  ham  strax.  Uvilkaarligt 
sagtnede  hun  sin  Gang;  men  hun  var  endnu  for 
langt  borte  til  at  hilse. 

Der  var  noget,  som  var  mægtigere  end  ham 
selv  og  hans  Vilje.  Noget,  som  ikke  gav  ham 
Stunder  til  at  tænke,  til  at  ville.  Det  drev  ham 
frem  imod  hende,  som  Aaen  drives  mod  Havet. 
Véd  den  det?  —  Vil  den  det?  —  Men  den  drives 
dertil. 

Og  da  han  endelig  naaede  Pilene,  og  hun 
mærkede,  at  han  fulgte  efter  hende,  saa  standsede 
hun  sin  Gang  og  vendte  sig  imod  ham. 

Som  hun  stod  der  foran  ham  og  saa  ham  til 
sig  fra  det  fjærne,  da  jog  en  heftig  Glæde  som 
et  Sting  igennem  ham.  Og  uden  at  han  vidste 
hvorfor,  mindedes  han  i  det  samme  Arilds 
gaadefulde  Smil. 

Da  han  naaede  hende,  rakte  hun  Haanden  ud 
imod  ham.  I  hendes  Øjne  tændtes  en  lysende 
Glæde,  der  gled  ud  over  Mund  og  Kind. 

Hun  vidste  ikke  selv,  at  hun  i  det  Øjeblik 
drejede  hans,  Biskop  Absalons,  Skæbne. 

De  gik  ved  hinandens  Side  og  talte  ikke 
mange  Ord. 

Den  rødmende  Aftenhimmel,  de  summende 
Myg,  de  smalle  Pileblade  over  deres  Hoveder 
—  alt  talte  til  dem,  over  dem  og  i  dem. 

Men  da  de  nærmede  sig  Pilevejens  Ende  og 
saa  Lille-Kongebroen  aabne  sig  over  Aaen  — 
over  imod  de  høje,  gamle,  merke  Træer  i  Øster- 
gaardens Have,  da  tænkte  Absalon,  at  han  maatte 
nytte  Tiden;  og- han  spurgte  hende  det  Spørgs- 
maal,  som  havde  hvilet  i  hans  Indre  fra  det  første 
Møde. 

—  Er  I  saa  vis  paa,  Margrethe,  —  I,  som 
har  levet  i  Verden,  at  Lykken  er  Livets  Maal? 

Sagte  og  usikkert  spurgte  han  og  undrede  sig 
selv,  over  at  han  endelig  havde  spurgt.  Men 
hun  vendte  sig  imod  ham,  saa  op  paa  ham 
med  hele  Sjælen  i  sit  Blik  og  svarede  ud  af  sit 
Hjærtes  inderste  Fortrøstning: 

—  Ja,  det  er  jeg! 

Og  da  han  blev  tavs  for  den  store  Tryghed, 
som  hun  havde  givet  ham  —  ikke  med  sin 
Tanke,  ikke  med  sin  Vilje;  thi  Tanke  og  Vilje, 
dem  spurgte  han  ikke;  de  boede  andetsteds, 
havde  ikke  hjemme  her  —  men  med  hele  sin 
kvindelige  Hu,  da  lod  hun  sit  Blik  glide  lang- 
somt og  dvælende  over  Engene  paa  den  venstre 
Side,  hvor  Alferne  alt  spandt  sig  Natteslør,  over 
Himlens  kyske  Rødme,  over  Træernes  dunkle 
Alvorsmørke,  og  sagde,  som  talte  hun  mere  til 
sig  selv  end  til  ham: 

—  Hvorfor  er  alt  dette  ellers  saa  saare  skønt 
og  fredeligt? 

Han  fulgte  hendes  Blik.  Og  pludselig  saa  han 
med  hendes  Øjne;  som  om  en  stor  Opdagelse 

havde  tændt  sit  Lys  i  hans  forvirrede  Sind,  saa 
han  forundret,  at  det  forholdt  sig,  som  hun 
sagde. 

—  Ja,  I  har  Ret  —  svarede  han  —  derfor  er 
alt  dette  saa  saare  skent  og  fredeligt. 

Da  de  naaede  Lille-Kongensbro,  ringede  Aften- 
klokkerne fra  Sankt  Nikolaj.  Og  for  første  Gang 
glemte  Absalon  at  bede  sit  Ave. 

—  Nu  maa  vi  skilles!  —  sagde  hun,  og  hen- 
des Øjne  blev  mørke  af  en  stor  Bedrøvelse,  som 
hun  ikke  tænkte  paa  at  skjule. 

—  Ja,  nu  maa  vi  skilles!  —  svarede  han  og 
tog  hendes  Haand. 

Han  beholdt  den  i  sin,  mens  han  i  dybe 
Tanker  saa  til  Siden  for  hende  ud  over  de 
slørede  Enge. 

Da  trak  hun  den  langsomt  til  sig. 

—  Lev  vel!  —  sagde  hun  og  gik  over  Broen; 
men  der  hun  var  naaet  til  dens  Ende  og  stod 
for  Haveleddet,  saa  vendte  hun  sig  efter  ham 
og  sendte  ham  et  Blik,  som  han  ikke  siden 
kunde  glemme. 


Nogle  Dage  efter  at  Absalon  havde  mødt  Mar- 
grethe, saa  han  en  Formiddag,  som  han  stod 
ved  Byggepladsen  med  Teglmesteren  og  vogtede 
paa,  at  Arbejderne  holdt  det  rette  Maal,  der  den 
første  Skillevæg  skulde  grundes,  Sune  Karlsson 

komme  ene  op  fra  Brinken  ved  Havn  og  stævne 
henimod  ham  over  Holmen. 

Da  han  kom  nær,  saa  Absalon  strax  af  hans 
hastige  Mine  og  Næsen,  der  var  rødere  i  Tippen 
end  sædvanligt,  at  noget  var  hændet,  som  tvang 
hans  Hu. 

Absalon  havde  faaet  Sune  kær  for  hans  Tro- 
skyldighed, mest  dog  fordi  han  var  Margrethes 
Fader.  Han  gik  ham  nu  i  Møde  med  fremstrakte 
Hænder. 

Først  bebrejdede  Sune  Karlsson  Absalon  ær- 
bødigt, at  han  aldrig  saa  ham  mere  paa  Øster- 
gaard, og  spurgte,  om  der  var  noget  dér,  som 
ikke  huede  ham  vel.  Saa  maatte  han  sige  til, 
at  det  strax  kunde  ændres. 

Men  da  Absalon  undskyldte  sig  med,  at  Ar- 
bejdet bandt  ham,  lod  han  sig  hurtig  stille  til- 
freds og  bad  nu,  at  Absalon  igen  vilde  give  ham 
Raad  og  Haandsrækning  i  en  ny  og  forbandet 
Vanskelighed,  som  ganske  uforvarende  var  kom- 
men over  ham  som  et  Uvejr. 

De  fulgtes  ad  et  Stykke  fra  Byggepladsen  for 
at  være  uhørte;  og  Sune  sagde  nu: 

—  Vil  I  tænke  Eder,  ærværdige  Herre,  hun 
Margrethe  —  altsaa  min  Datter  —  hun  kommer 
til  mig  igaar  efter  Nadver,  just  som  jeg  skal 
give  mig  til  Sengs  og  beder  om  mit  Øre  i  en 
vigtig  Sag.  Jeg  tænker,  det  er  galt  med  en  eller 
anden  i  Byen,  som  hun  har  ondt  af,  og  viser 
hende  af  til  imorgen.    Men  saa  —  altsaa  —  hvad 

Gud  vil  —  saa  giver  hun  sig  til  at  græde,  der 
hun  staar  midt  for  mig  og  siger: 

—  Jeg  ved  vel,  at  jeg  nu  ger  Jer  ondt;  men 
det  kan  dog  ikke  blive  andet.  I  maa  sende 
Herløg  Esbensen  Bud,  at  han  maa  give  Ord 
og  Fæste  tilbage;  thi  aldrig  kan  jeg  gaa  i  Brude- 
seng med  ham. 

Og  ingen  Grund,  ingen  retskaffen  Grund  er 
det  muligt  at  faa  presset  ud  af  hendes  Mund  — 
kun  dette  bare  Afslag.  Jeg  bliver  jo  hastig  og 
siger  mange  Ord,  som  min  Sæd  er  —  jeg 
husker  ikke,  hvad  jeg  sagde.  Men  hun  staar 
ret  op  og  ned  og  svarer  mig  ikke.  Saa  taler 
jeg  mildt:  jeg  er  en  gammel  Mand  nu  og  har 
tænkt  at  faa  Smaafolk  i  Gaarde  —  Slægten  og 
Arven  —  og  hvad  Gud  vil.  Men  ikke  et  Ord 
bider  paa  hende,  ret  som  medede  jeg  uden 
Snøre  og  Madding.  Saa  bad  jeg  hende  tilsidst 
om  at  komme  sig  lidt  fort  ud  af  mit  Kammer 
og  søge  bedre  Tanker,  mens  hun  sover.  Men 
nu  i  den  lyse  Morgenstund,  vi  hilser  Godmorgen, 
saa  er  det  den  samme  Vise.  —  Nu  ved  jeg  ikke 
bedre,  end  at  I,  som  raadte  mig  saa  godt  for- 
gangen, at  I  vil  kalde  hende  for  Jer  og  tale  hende 
til  Fornuft  og  Lydighed  imod  sin  Fader. 

—  Det  tilkommer  ikke  mig!  —  svarede  Ab- 
salon kort  og  vendte  Hovedet  mod  Sundet. 

—  Der  er  dog  ingen,  hvis  Ord  gælder  mere 
hos  hende  end  I. 

—  Det  kan  jeg  ikke,  Sune  Karlssøn. 

Fogden  blev  tavs  og  strøg  nedslaaet  sit  store 
Overskæg.     Saa  sagde  han: 

—  Hun  mente  selv,  da  jeg  nævnede  Jer,  at 
I  vilde  give  hende  Ret.  Da  fortalte  jeg  hende, 
hvor  godt  I  havde  raadet  mig.  Sandt  at  sige 
blev  hun  meget  bedrøvet,  da  hun  hørte,  at  jeg 
havde  betroet  Eder  hendes  Ungdoms  store  og 
forbandede  Letsindighed.  Men  dog  mente  hun, 
at  I  vilde  holde  med  hende.  Se  derfor  tænkte 
jeg:  Naar  hun  har  Bispens  Ord  for  det,  saa  giver 
hun  Køb. 

Absalon  vendte  sig  fra  ham  og  stirrede  langt 
ud  for  sig,  mens  hans  Ansigt  blev  stift  og  koldt 
og  Øjnene  store  og  mørke. 

Han  tænkte  paa  det,  som  Sune  havde  fortalt 
om  sin  Datters  Ungdom.  Det,  som  da  ikke  havde 
gjort  noget  Indtryk  paa  ham,  det  føltes  nu  saa 
tungt  at  tænke,  ja  saa  ufatteligt,  nu  da  hendes 
Billede  stod  levende  for  hans  Hu.  Endelig 
aandede  han  op,  som  besindede  han  sig,  at  han 
ikke  var  alene. 

Han  strøg  sig  over  Panden  og  sagde: 

—  Naar  hun  mener  det,  saa  faar  jeg  vel  tale 
med  hende  og  søge  at  bringe  hende  paa  andre 
Tanker. 

Sune  takkede  ham  hjærteligt;  idet  han  trykkede 
hans  Haand,  sagde  han: 

—  Er  det  ikke  bedst,  at  jeg  sender  hende  til 
Skrifte  hos  Jer? 

Da  mærkede  Absalon  Blodet  i  sine  Kinder. 

—  Nej!  —  svarede  han  hastig  —  jeg  skrifter 
ingen  uden  Kongen  og  de  af  mine  Præster 
og  Klerke,  som  beder  mig  derom.  Men  lad 
hende  komme  til  mig  paa  Holmen  imorgen  fer 
Middag. 


Den  Nat  laa  Absalon  længe  vaagen  og  tænkte 
over,  hvad  han  skulde  svare  Margrethe. 

Sune  havde  Ret:  Hun  burde  staa  ved  sit  Ord 
overfor  Herløg  —  om  der  da  ikke  var  en  eller 
anden  hemmelig  Aarsag,  som  ændrede  Sagen. 

Først  fordi  hun  engang  havde  givet  sit  Ord. 
Dernæst  fordi  hun  skyldte  sin  Fader  Lydighed. 
Og  endelig  fordi  det  var  saa  godt  et  Tilbud,  som 
nogen  Kvinde  i  hendes  Alder  og  med  hendes 
Fortid  kunde  vente  sig.  Hvis  der  da  ikke  var 
nogen  Aarsag,  som  — 

Herløg  var  jo  en  velbyrdig  og  retskaffen  Mand, 
som  havde  levet  hæderligt  med  sin  første  Kvinde 
i  mange,  mange  Aar.  Han  vilde  sikkert  unde 
hende  vel  og  give  hende  de  bedste  Kaar,  han 
vidste.     Men  — 

Absalon  søgte  at  fremkalde  Herløgs  Ydre  i  sin 
Erindring.  Og  lidt  efter  lidt  dukkede  det  tykke, 
røde  Ansigt  med  de  trofaste,  stive  Hundeøjne 
frem  —  den  svære,  lidt  hængende  Mave,  Arret 
over  hans  Pande  —  Træk  for  Træk. 

Men  medens  han  saaledes  med  ivrig  Hu  kaldte 
ham   frem  blandt  den   store   Flok   af  Kongens 

Stridsmænd,  som  han  havde  set  færdes  med 
ham  i  Leding,  og  nidkært  søgte  at  finde  noget 
ufordelagtigt,  som  maatte  være  sagt  om  ham  — 
en  eller  anden  Plet  paa  hans  Liv,  som  kunde 
komme  hende  til  Skade,  saa  kom  der  efter- 
haanden  en  sælsom  Uro  over  hans  Sind. 

Og  da  han  nu  erindrede,  at  Herløg  var  saa 
gammel,  at  han  kunde  være  hendes  Fader,  saa 
syntes  det  ham  med  ét,  som  var  en  Forbindelse 
imellem  dem  ganske  umulig. 

—  Lykke  er  jo  Livets  Maal!  —  tænkte  han 
med  hendes  Tanker.  Skulde  nogen  Lykke  kunde 
times  hende  ved  at  komme  fra  sit  skønne,  rolige, 
ensomme  Liv  paa  Østergaarden  til  en  gammel 
Enkemands  Hus  for  at  passe  ham  i  hans  Alder- 
dom? Saa  var  hendes  Fader  dog  nærmest 
dertil. 

Men  Ordet  var  givet.    Kun  noget  nyt  og  sær- 
ligt kunde  ændre  det. 
Da  tænkte  han  med  ét: 

—  Om  hun  nu  bliver  gift  med  Herløg,  da  skal 
vi  aldrig  mere  vandre  sammen  mod  Aften  gen- 
nem Haven  og  tales  ved  om  de  Tanker,  som 
fylder  os  begge  —  hun,  som  er  forstandigere 
end  nogen  Mand,  fordi  hun  tillige  er  hengiven 
som  en  Kvinde.  Atter  skal  jeg  gaa  ensom  frem 
igennem  Livet  —  just,  som  jeg  fandt  det  Øre, 
der  forstod  at  lytte,  og  et  Sind,  der  kunde  svare 
mig,  som  Harpens  Strenge  klinge  med,  naar 
nogen  af  dem  røres. 

Saa  trøstesløst  faldt  denne  Tanke  over  ham, 
at  han  mærkede  den  gamle  isnende  Tomhed 
paany  gribe  fat  om  hans  Hjærterod. 

Da  rejste  han  sig  over  Ende  i  Sengen  og  skød 
med  Magt  de  Tanker  fra  sig,  som  nu  greb  ham, 
saa  han  ængstedes  derved. 

Men  da  han  atter  var  Herre  over  sig  selv, 
besluttede  han  at  raade  hende,  hvad  For- 
standen bød. 


Da  Absalon  Dagen  efter  saa  Margrethe  komme 
op  paa  Holmen,  følte  han,  at  han  blev  bleg,  og 
hans  Hjærte  begyndte  at  banke  voldsomt. 

Han  betvang  sig  dog  hastig  og  gik  hende 
smilende  i  Møde. 

Som  om  ingen  hemmelige  Tanker  havde  faaet 
Ord  imellem  dem,  spurgte  han: 

—  Naa,  Margrethe  Sunesdatter,  I  vilde  dog 
besøge  mig  paa  Holmen  og  se,  hvor  vidt  vi  er 
naaet  frem? 

Men  hun  bøjede  Hovedet  alvorligt  og  var 
kendelig  forlegen.  Hele  Tiden  holdt  hun  sine 
Øjne  fra  ham.  Kun  engang,  da  han  vendte  sig 
hastig,  strejfede  hendes  Blik  hans.  Og  han  følte 
det  som  et  Stik  i  Hjærtet,  da  han  saa,  at  Taarer 
havde  blændet  det. 

Da  holdt  han  op  at  spørge  og  gik  tavs  ved 
hendes  Side,  indtil  hun  endelig  selv  løftede 
Hovedet  stolt,  saa  ud  over  Sundet  og  sagde: 

—  Fader  har  sendt  mig  til  Jer. 

Da  samlede  han  al  sin  Besindelse  og  talte 
til  hende  med  sagte  Stemme,  at  ikke  nogen 
Vaklen  i  hans  Røst  skulde  røbe  hans  Sinds  Be- 
vægelse. 

—  Jeg  kender  Eders  Liv,  Margrethe.  Før 
dømte  jeg  det,  som  jeg  maa  dømme  det.  Men 
nu,  jeg  har  lært  Eder  selv  at  kende,  dømmer 
jeg  ikke  mere.  Der  er  Ting  i  en  Kvindes  Sjæl, 
som  ingen  Mand  fuldt  forstaar  —  Ting,  som  ikke 
Forstanden,  men  kun  Hjærtet  kan  dømme.  Dette 
erkender  jeg,  som  er  Biskop,  som  kender  Mæn- 
denes Hu  trods  nogen.  Jeg  vidste  det  ikke  før; 
I  har  lært  mig  det. 

Men  som  jeg  har  lært  Eders  Hjærte  at  kende, 
saa  spørger  jeg  da  nu: 

—  I,  som  sætter  Livets  Maal  i  Lykken,  mener 
I  ikke,  at  den  største  Lykke,  som  kan  times 
Jer,  er  den  at  føde  et  lidet  Barn  til  Verden  og 
give  det  Eders  Kærlighed.  Eller  er  det  kun, 
fordi  jeg  er  Mand,  at  jeg  tiltror  Eder  det  saa- 
ledes? 

Hun  saa  paa  ham  fra  Siden  med  et  hastigt 
Glimt  fra  sine  mørke  tindrende  Øjne;  men 
han  saa  ned  for  sig,  og  hun  svarede  efter  nogen 
Tøven : 

—  Jo,  det  er  en  stor  Lykke.  Og  jeg  har  en- 
gang prøvet  den. 

Absalon  nikkede  og  sagde  videre: 

—  Men  er  det  saa,  vil  det  da  ikke  være  rettest 

for  Eder  at  gaa  ind  til  et  hæderligt  Ægteskab 
med  en  Mand,  I  kan  agte,  saa  meget  mere  som 
I  derved  tillige  fornøjer  Eders  Fader,  der  længes 
efter  at  se  Slægten  fortsat,  nu  han  er  gammel 
og  begynder  at  tænke  paa  Døden. 

Margrethe  svarede  ham  ikke.  Hun  gik  stær- 
kere til,  saa  hun  kom  foran  ham,  og  vendte 
Hovedet  bort. 

—  Har  I  nogen  skellig  Grund  —  spurgte  nu 
Absalon;  og  uden  at  han  vilde  det,  kom  der 
noget  af  den  Strænghed  i  hans  Tone,  som  han 
havde,  naar  han  talte  til  Mænd  —  til  ikke  at 
modtage  Herløgs  gode  Tilbud  —  eller  rettere  til 
nu  at  vægre  Eder  ved  at  opfylde  det  Løfte,  I 
engang  har  givet? 

Margrethe  svarede  ham  heller  ikke  nu,  men 
vedblev  at  se  til  Siden. 

—  Hvis  det  er,  at  I  har  nogen  anden  kær,  da 
kan  I  trygt  betro  Eder  til  mig. 

Han  vilde  ikke  sagt  det;  men  noget  lokkede 
ham  mod  hans  Vilje.  Og  just,  som  han  havde 
sagt  det,  fortrød  han  det.  Og  da  hun  i  det 
samme  vendte  sit  Ansigt  imod  ham  med  en 
Hæftighed,  som  han  ikke  før  havde  set  hos 
hende  —  da  hendes  varme  Blik  tindrede  fuldt 
og  stort  imod  ham,  medens  den  smærtelige  Fold 
om  hendes  Læber  bredte  sig  over  hele  hendes 
skønne  Mund,  saa  at  Læberne  aabnede  sig,  mens 
de  skælvede  —  da  blegnede  han,  blev  kold  om 

Laurids  Bruun  :  Absalons  Saga.     II.  9 

Panden   og  var  lige  ved   at   strække   Haanden 
afværgende  ud  imod  hende. 

Hun  rynkede  sin  Pande,  trak  Munden  sam- 
men og  spurgte  med  en  Stemme,  der  ikke  havde 
sin  vante  Klang: 

—  Synes  I  da,  jeg  er  saa  gammel,  at  jeg 
ikke  skulde  kunne  fatte  Kærlighed  til  nogen 
mere? 

—  Jer  elsker  jeg  —  Jer!  nu  ved  I  det  —  vilde 
hun  sige;  men  hendes  Øjne  røbede  Ordene. 
Han  læste  dem,  fer  de  endnu  var  talte.  Og 
skønt  en  pludselig  Glæde  jublede  igennem 
ham,  saa  mørknedes  dog  hans  Blik  og  bød 
hende  tie. 

—  Sig  det  ikke!  —  bad  hans  Øjne.  Han 
havde  jo  vidst  det  hele  Tiden;  han  vidste  det 
forgangen  Aften,  da  de  skiltes  ved  Broen;  han 
vidste  det  i  Nat,  da  han  kæmpede  med  sig  selv. 
Men  han  tillod  ikke  sin  Tanke  at  nævne  det. 
Og  nu  stod  hun  der  for  ham,  flammende  af  al 
sin  Dejlighed  og  vilde  sige  det  ud  imellem  dem 
—  det  Ord,  som  maatte  skille  dem  for  bestandig. 
Og  hans  Blik  raabte  til  hende,  mens  det  stirred 
ind  i  hendes: 

—  I  ved  ikke  selv,  hvad  I  gør.  Sig  det 
ikke,  at  vi  maa  kunne  tales  ved  bestandig. 
Dræb  ikke  det,  som  har  drevet  den  isnende 
Tomhed  ud  af  mit  Sind  og  er  blevet  min 
Lykke. 

Hun  forstod  ham,  og  hun  sagde  ikke  Ordet. 

—  Kom,  skal  jeg  vise  Eder,  hvad  vi  har 
bygget!  —  sagde  Absalon  hastigt  og  førte  hende 
hen  til  Byggepladsen. 

Han  hjalp  "hende  ned  i  den  udgravede  Grund, 
viste  hende  den  svære  Kampestensmur  og  for- 
klarede hende  Rummene,  som  de  laa  delt  ved 
de  Skillevægge,  der  nys  var  begyndt. 

Hun  blev  munter  og  spurgte  nysgerrigt  efter 
alt.  Saa  gav  hun  ogsaa  Raad,  som  han  lyttede 
til.  Det  saas  af  hendes  Øjnes  Glans,  at  hun 
levede  sig  ind  i  Bygningen,  som  var  det  et 
fælles  Hjem  for  ham  og  hende,  han  byggede 
paa. 

Da  hun  endelig  brød  op  for  at  naa  hjem  til 
Middag  og  stod  paa  Holmens  Brink,  hvor  Færge- 
baaden  var  vinket  over  fra  Endeboden,  saa  rakte 
hun  ham  Haanden  og  spurgte  i  det  samme,  mens 
hun  saa  ham  fast  i  Øjet: 

—  Skal  jeg  saa  ægte  Herløg  Esbensen? 
Da  svarede  han  redeligt: 

—  Jeg  tør  ikke  raade  Jer  dertil. 
Ingensinde  vil  det  volde  hende  Lykke,  tænkte 

han,  om  hun  ægter  en,  mens  hendes  Hu  staar 
til  en  anden.  Thi  selv  om  hun  aldrig  kan  til- 
høre den,  hun  længes  imod,  saa  vil  hendes 
Hjærte  dog  altid  være  hos  ham  i  Stedet  for  hos 
hendes  Husbond.  Ogsaa  denne  vil  være  ilde 
stedt;   thi   enten   tilstaar    hun    ham    sit   Hjærtes 

Hemmelighed,  som  Ret  er,  og  da  vil  han  synes 
at  øve  Vold  imod  hende,  om  han  tager  hende 
i  Favn;  eller  hun  vil  skjule  den  for  ham;  og  da 
vil  han  harmes  over  og  lide  under  hendes  Kold- 
sindighed. 


XII 

Oiden  den  Dag  var  Margrethe  bestandig  i 
Absalons  Tanker.  Det  var,  som  Livet  havde 
skiftet  Farve  for  hans  Øje.  Han  saa  med  hendes 
Blik,  og  Drømme,  som  han  aldrig  havde  kendt, 
listede  sig  lempelig  paa  ham  ved  Aftentide. 

Naar  Solen  vækkede  ham  med  sine  Straaler, 
saa  han  hendes  tindrende  Øje  for  sig.  Og  naar 
han  mødig  efter  Dagens  Gerning  gik  til  Ro, 
mindedes  han  hvert  Ord,  de  havde  vexlet,  og 
hvert  af  hendes  Træk  steg  dybere  og  skønnere 
frem  af  Mørket. 

Men  skønt  hele  hans  Hu  saaledes  længtes 
imod  hende,  saa  søgte  han  dog  ikke  over  til 
Østergaard  forfat  mødes  med  hende. 

Han  vilde  det  ikke,  turde  det  ikke.  Han 
vidste  jo,  at  hun  elskede  ham.  Og  om  han  nu 
kom  til  hende,  da  vilde  hendes  Hjærte  lide 
under  at  færdes  med  ham,  hvem  hun  dog  aldrig 
kunde  tilhøre. 

Han  led  ved  Savnet  af  hende,  mere  end  han 
vilde  indrømme  for  sig  selv.  Tavs  og  ene  gik 
han  frem  og  tilbage  over  Holmen  og  saa  ud  over 

Sildeboderne  under  Kirketaarnet,  til  hans  Blik 
blev  hængende  ved  de  høje  Pile,  hvor  de  havde 
vandret  tilsammen,  den  Dag  da  han  for  første 
Gang  i  lange  Tider  følte  Lykke  i  sit  Sind. 

Men  om  Natten,  naar  han  laa  vaagen,  faldt 
der  en  stor  Bedrøvelse  over  ham.  Han  kastede 
sig  for  Uro  i  Sindet,  og  en  dump  Vrede  tog 
Vejret  fra  ham.  Han  tænkte  over  sit  Liv  — 
over  sine  Maal,  over  alt,  hvad  der  havde  haft 
hans  Hu. 

Nu  endelig  havde  Tvivlen  formet  sig  for  ham. 
Hun  havde  formet  den  —  og  i  samme  Øjeblik 
besvaret  den. 

Ja,  hvad  havde  alt  det,  han  stræbte,  hjulpet 
ham  mod  Lykken,  mod  den  skønne  Fred  be- 
standig at  have  Hj ærtet  med  i  Tanke  og  Vilje? 

Han  erindrede  sin  Barndoms  Ulyst  mod 
Præstestanden.  Han  vilde  ikke  være  Præst,  men 
Kriger  som  de  andre  af  hans  Slægt. 

Det  syntes  ham  nu,  at  hans  Liv  var  ledet  ud 
af  sin  rette  Bane  fra  dets  første  Begyndelse,  ja 
før  han  endnu  kunde  skønne;  thi  hans  Fader 
havde  handlet  for  ham. 

Ak,  om  han  havde  fulgt  sin  Lyst!  Om  ikke 
Præstevielsen  og  Bispestaven  havde  bundet  ham 
for  Livet,  da  vilde  han  nu  have  ejet  hende,  hvis 
Hjærte  slog  i  Takt  med  hans. 

Da  vilde  den  Borg,  han  byggede  sig  nu,  være 
bygget  til  et  Hjem  for  ham  og  hende. 

Sammen  skulde  de  levet,  sammen  skulde  de 

virket.  Da  var  han  vel  bleven  sit  Livs  Herre 
selv.  I  Stedet  for  som  nu  at  skulle  tænke  Kir- 
kens og  Kongens  Tanker,  vilde  han  have  tænkt 
sit  eget  Hj ærtes  Tanker,  virket  for  Maal,  som 
kun  var  hans. 

Men  nu  —  Forsagelse  —  Forsagelse. 


Ærkebiskop  Æskild  var  Kongens  Gæst  i  Ros- 
kilde siden  Lille  Knuds  Kroning. 

Han  havde  sine  Værelser  i  Kongsgaardens 
vestre  Fløj.  Og  daglig,  naar  han  kom  fra  Messe, 
søgte  han  til  Dronningen. 

Han  priste  hendes  store  Skønhed;  og  da  hun 
en  Dag  havde  bedt  ham  tage  hende  til  Skrifte 
og  i  Skriftemaalet  havde  bekendt  sin  Vrede  over, 
at  hun  ikke  ejede  Valdemars  Tanke,  at  han  hørte 
mere  efter  Absalons  Ord  end  efter  Dronningens, 
saa  forærede  han  hende  et  Smykke  af  kostbare 
Ædelstene,  som  han  havde  købt  i  Palæstina, 
og  som  den  hellige  Veronika  sagdes  at  have 
baaret. 

—  Kun  saa  skøn  en  Hals  som  Eders  —  sagde 
han  og  smilede  af  sin  voldsomme  Mund,  der  nu 
skjultes  af  -Skægget,  han  havde  ladet  voxe  paa 
sin  Pilgrimsfærd  —  er  værdig  at  bære  saa  koste- 
ligt et  Smykke. 

Sofie  rødmede  af  Glæde  og  bad  ham  sige 
hende,  hvad  hun  kunde  gøre  ham  til  Gengæld. 

Æskild  havde  efter  sin  Hjemkomst  med  hæftig 

Misundelse  set,  hvor  stor  en  Magt  Absalon  øvede 
paa  Kongens  Sind  og  dermed  over  hele  Riget. 
Især  kunde  han  ikke  glemme,  at  Valdemar 
havde  skænket  Absalon  Byen  Havn  med  dens 
rige  Indtægter  af  de  fremmede  Skibe,  saa  og 
fjorten  Landsbyer  deromkring  —  og  dertil,  at 
han  havde  tilladt  ham  at  bygge  sig  en  Borg  paa 
dette  Sted.  Det  gamle  Had  mellem  de  to 
Grene  af  den  samme  Stamme  blussede  op  i 
ham;  han  taalte  det  ikke,  at  en  Biskop,  som  var 
hans  undergivne,  evnede  mere  end  Ærkebispen 
selv. 

—  Lad  mig  lede  Eder  som  en  Fader  sit 
kære  Barn!  —  sagde  han  og  greb  Dronningens 
Haand,  som  han  kyssede  —  Mere  begærer  jeg 
ikke. 

Derefter  talte  han  til  hende  om  Valdemar  og 
lærte  hende,  hvorledes  hun  skulde  indynde  sig 
hos  sin  Husbond.  Fordi  han  var  hastig  og  vold- 
som i  al  sin  Færd,  burde  hun  bekæmpe  sin  egen 
Nidkærhed  og  komme  ham  mild  og  ydmyg  i 
Mode.  Ikke  Stolthed,  men  den  blide  Smiger 
kunde  tæmme  saa  hæftigt  et  Sind. 

Saa  talte  han  ogsaa  til  hende  om  Absalon;  og 
skønt  han  ikke  sagde  det,  saa  følte  Sofie  dog 
strax,  at  Ærkebispen  nærede  det  samme  mis- 
undelige Nag  til  Bispen  som  hun  selv. 

De  forstod  hinanden  uden  Ordets  Røben.  Og 
han  lærte  hende,  hvorledes  hun  skulde  søge  at 
bringe  Absalon  i  Mistanke  hos  sin  Husbond  som 

den,  der  søgte  egne  Maal  og  vilde  være  Kongens 
Konge. 


En  Dag,  som  Valdemar  sad  i  Hallen  hos 
Dronningen  og  Ærkebispen,  sagde  han: 

—  Vi  har  besluttet,  nu  da  Rygen  er  i  vort  Eje, 
og  den  stolte  Stad  Stettin  tagen,  at  vi  vil  søge 
til  Aldenborg  i  Vagrien;  og  naar  denne  rige  By 
er  falden,  vil  vi  tage  det  Land  Usedom  og  Byen 
Wolgast  og  kristne  ogsaa  den  Egn.  Hvad  siger 
du  dertil? 

Saaledes  spurgte  han  sin  Dronning.  Men 
Æskild  sendte  hende  et  hastigt  Blik,  og  hun 
svarede  med  blid  Alvor,  som  vilde  hun  vide,  om 
han  havde  beraadt  sig  med  sin  Gud  og  sin  Sam- 
vittighed: 

—  Det  huer  mig  vel!  Men  har  du  Absalons 
Samtykke  dertil? 

—  Absalons  Samtykke?  —  spurgte  Valdemar 
og  studsede.  Men  derpaa  skød  Blodet  op  i  hans 
Kinder. 

—  Der  haves  ikke  Samtykke  behov  af  nogen 
af  mine  Mænd.  Som  jeg  vil,  saa  vil  og  be- 
faler jeg. 

—  Men,  kære  Herre,  om  Absalon  mener  det 
ubelejligt,  saa  vil  du  dog  vel  ikke  drage  ud?  — 
sagde  Sofie  og  lagde  sin  Haand  paa  Kongens 
Arm,  som  rettede  hun  en  øm  Bebrejdelse  imod 

ham  —  det  gaar  dog  ikke  an  at  handle  mod  hans 
Vilje. 

Da  for  Kongen  op  fra  Sædet  med  et  vredt 
Udraab.  Men  han  standsede  sig  og  lo  højt  og 
hvast. 

—  Absalon  vogter  sig  vel  at  ytre  nogen  Vilje 
imod  sin  Herre  og  Konge. 

Nu  strøg  Æskild  Hænderne  gennem  sit  lange 
Skæg  og  sagde: 

—  Jeg  har  ofte  følt  Lyst  til  engang  igen  at 
føre  Sværdet  mod  Hedningerne,  som  jeg  gjorde 
i  mine  unge  Dage.  Men  jeg  frygter,  at  vor 
unge,  myndige  Bisp  ikke  vil  tillade  saa  gammel 
en  Mand  som  mig  at  være  med  i  Krigen. 

Da  mindedes  Kongen  alle  de  Gange,  Absalon 
havde  sat  sin  Vilje  imod  hans,  naar  de  for  ude 
sammen.  Han  mindedes  de  tre  Aars  Alders- 
forskel og  tænkte,  at  den  Myndighed,  som 
Absalon  havde  over  ham  som  Dreng,  den  havde 
han  uforsigtigt  indrømmet  ham  ogsaa  senere. 

Ja,  for  mægtig  var  han  bleven  i  Ly  af  Barn- 
domsvenskab og  Fostbroderskab. 

Havde  han  end  ikke  ogsaa  vovet  at  dadle 
ham,  naar  Mænd  var  til  Stede.  Der  var  den 
Gang  —  og  den  Gang  ved  Dansen  med  Liden 
Kirsten  —  da  for  han  til  og  greb  ham  —  Kongen 
—  i  Armen! 

Og  sidst,  da  de  laa  med  deres  Skibe  i  Mørket 
ud  for  Rygen,  havde  Absalon  set  hvast  til  ham, 

og  hans  Blik  havde  revset  ham,  saa  at  han 
kendte  sig  som  en  Pog  under  hans  Øjne. 

Det  var  paa  Tide,  at  Bispen  mærked  Herre 
over  sig.  To  Herrer  havde  han,  Kongen  og 
Ærkebispen . 

Han  vendte  sig  brat  mod  /Eskild,  og  mens 
hans  Blik  blev  mørkt  af  den  Hæftighed,  som 
arbejdede  sig  op  i  hans  Sind,  sagde  han: 

—  Det  er  et  Ord!  —  I  følger  med  og  sidder 
mig  næst  i  mit  Raad.  Det  vil  saa  vist  glæde 
Absalon  at  tjene  paa  samme  Tid  begge  sine 
Herrer. 


Nogle  Dage  senere  gik  det  Rygte  gennem 
Byen,  at  en  af  Kongens  Ryttere  havde  truffet 
væbnede  Mænd  skjulte  i  Skoven,  hvor  Valdemar 
var  vant  til  at  jage  med  sine  Falkedrenge.  De 
kunde  ikke  ret  klare  for  sig,  hvad  Ærende  de 
havde  haft  der. 

Sofie  var  meget  ængstelig  for  Kongens  Liv 
og  bad  ham  tage- sig  i  Vare.  Sikkert  var  der 
atter  Sammensværgelser  i  Gang  imod  ham. 

Valdemar,  som  siden  Kampen  med  Buris, 
havde  saaret  let  til  Mistanke,  beholdt  de  fangne 
Svende  indtil  videre.  Han  lod  dem  pine  af 
Bødlen,   men  fik  dog  intet  ud  af  dem. 

Nogle  Dage  efter  blev  en  af  Kongens  Hus- 
karle,  der  var  kendt  for,  at  han  lignede  Kongen 
paa  Højden  og  Væxten,  saa  man  ofte  i  Afstand 

havde  taget  fejl  af  dem,  funden  bastet  og  kneblet 
i  Skoven  ved  Morgentid.  Det  var  tydeligt,  at 
nogle  havde  haft  den  Agt  at  føre  Kongen  hemme- 
ligt i  Borgfængsel;  men  at  de  var  bleven  for- 
styrrede og  maatte  fly,  inden  de  ret  havde  set 
deres  Fejltagelse. 

Huskarlen  fortalte,  at  han  ved  Aften  var 
bleven  overfalden;  men  Mørket  havde  hindret 
ham  i  at  skelne  Karlene,  og  deres  Ansigt  var 
formummet. 

Kongen  havde  just  om  Formiddagen  bestilt 
Falkedrengene  til  Jagten;  men  efter  Middag 
havde  han  opgivet  det,  da  han  havde  faaet 
Hovedværk. 

Der  blev  nu  stort  Røre  i  Kongsgaarden.  Det 
blev  forbudt  at  tale  om  det  passerede  til  det 
menige  Folk;  men  paa  Gaarden  var  alle  ængste- 
lige for  Kongens  Liv;  og  man  gissede  frem  og 
tilbage  paa,  hvilken  Stormand  der  vel  kunde 
staa  sig  ved  dette  Overfald.  En  befæstet  Borg 
maatte  han  have  for  at  vove  det. 


Da  Tiden  nærmede  sig,  at  Kongen  vilde  be- 
gynde Toget  til  Venden,  skikkede  han  Bud  til 
Absalon  om  strax  at  give  Møde  med  sine 
Mænd. 

Absalon  studsede  over  den  korte  Besked,  men 
red  dog,  saa  hurtig  ske  kunde  for  de  nødvendige 
Forberedelser,  fra  Havn. 

Da  han  traadte  ind  i  Kongens  Hal,  fik  Lille 
Knud  Konge  Øje  paa  ham.  Han  sprang  op  fra 
sin  Leg  og  stormede,  imod  ham  med  udbredte 
Arme;  thi  han  elskede  ham  lige  saa  højt  som  sin 
Fader. 

Absalon  greb  ham  i  Armen  og  løftede  ham 
højt  til  Vejrs. 

—  Knud,  kom  hid!  —  kaldte  Kongen. 
Absalon  studsede  over  den  haarde  Tone.    Han 

var  vant  til,  at  Kongen  rejste  sig  og  gik  ham 
i  Møde  med  Smil  og  Vennehilsen,  naar  han 
traadte  ind. 

Nu  kaldte  han  hvast  sin  Søn  til  sig,  og  selv 
rejste  han  sig  ikke  fra  sit  Sæde  ved  Dronningens 
Side. 

Absalon  saa  forbavset  paa  sin  Fosterbroder  og 
fra  ham  til  de  andre.  Men  da  han  nærmest 
Kongen  opdagede  Ærkebispens  lange  Skæg  under 
den  kraftige  Næserod  og  de  smaa  stikkende 
Øjne,  da  anede  det  ham  for  det  Udtryk,  som 
var  i  hans  Ansigt,  at  Tokes  Ætling  paa  en  eller 
anden  Maade  havde  Lod  og  Del  i  Kongens 
Kulde. 

Han  gik  nu  langsomt  frem  uden  at  tage  Øjnene 
fra  Valdemars  Ansigt. 

—  Du  kommer  silde!  —  sagde  Kongen  og  saa 
hvast  til  ham. 

Da  steg  Vreden  op  i  Absalon  som  aldrig  før. 
Han  havde  Møje  med  at  betvinge  sig,  tøvede 
derfor  med  Svaret.    Men  da  han  atter  var  rolig, 

traadte  han  endnu  et  Skridt  frem  og  sagde  koldt, 
idet  hans  Blik  ikke  veg  fra  Valdemars: 

—  Naar  I  en  anden  Gang  sender  Bud  efter 
Roskildebispen,  da  faar  I  unde  ham  en  bedre 
Frist,  Herre  Konge. 

Sofie  saa  til  Kongen,  som  vilde  hun  sige: 

—  Hvad  vover  han  at  svare  dig? 

Men  Valdemar  blev  rod  i  Kinden  under  Ab- 
salons Blik  og  søgte  forgæves  efter  Ord,  Han 
bød  ham  ikke  Plads  hos  sig,  som  han  plejede. 
Men  fordi  han  ikke  kunde  unddrage  sig  Magten 
i  Absalons  Blik,  blev  han  hastig  i  Sindet,  og 
inden  han  ret  havde  betænkt  sig,  spurgte 
han  nu: 

—  Hvorledes  gaar  det  med  Borgen  i  Havn? 

—  Godt!  —  svarede  Absalon  og  tog  ikke  sine 
Øjne  fra  Kongens. 

Herover  blev  Kongen  end  mere  vred.  Han 
snappede  efter  Vejret  og  spurgte  med  ond  Mis- 
tanke i  sine  Øjne: 

—  Har  du  alt  Borgfængslet  færdigt? 
Absalon  forstod  ham  ikke.     Han  tænkte  over, 

hvad  han  vel  kunde  mene,  og  svarede  derpaa: 

—  Ja,  Kælderen  er  alt  sat.  Et  dybt  og  sikkert 
Fangehul  har  jeg  deri. 

Æskild  saa,  at  Valdemar  ikke  længer  kunde 
beherske  sig.  Han  frygtede,  at  Kongen  skulde 
buse  ud  i  en  blodig  Fornærmelse  mod  Bispen, 
et  aabenbart  Brud.     Derfor  rejste  han  sig  og 

sagde,  idet  han  hilste  Absalon  venligt  med 
Haanden: 

—  Med  Eders  Tilladelse,  Herre  Konge,  vilde 
jeg  gerne  meddele  min  kære  Ven  og  Undergivne, 
hvilken  Bestemmelse  I  og  jeg  har  taget.  —  I  maa 
da  vide.  Herre  Biskop,  at  Kongen  har  stævnet 
Eder  hid,  fordi  han  paatænker  et  Tog  til  Alden- 
borg  iVagriens  Land.  Og  da  det  lyster  mig  igen 
engang  at  føre  Sværd  mod  Hedningerne,  saa  har 
han  bifaldet,  at  jeg  følger  med  og  bistaar  næst 
i  Kongens  Raad.  I  vil  saaledes  nu  faa  Lejlighed, 
min  kære  Absalon,  til  paa  samme  Tid  at  tjene 
begge  Eders  jordiske  Herrer. 

Nu  begyndte  Absalon  at  forstaa.  I  et  eneste 
Blik  paa  Ærkebispens  smilende  Ansigt,  paa 
Sofies  nedslagne  Øjne  og  paa  Valdemars  urolige 
Rødme  saa  han  Sammenhængen  klart.  Men  i 
samme  Nu  forargedes  og  vrededes  han  paa  sin 
Fosterbroder.  Han  tænkte  strax  at  bede  Valde- 
mar om  en  Samtale  i  Enrum;  men  da  han 
følte,  at  han  vilde  faa  et  Afslag,  saa  undlod 
han  det. 

Skriftens  Ord:  Ingen  kan  tjene  to  Herrer,  laa 
paa  hans  Læber;  men  dette  vilde  være  en  Ud- 
æskning baade  til  Kongen  og  til  Ærkebispen, 
hvis  Følger  han  ikke  hastig  kunde  overse,  og 
som  vilde  give  dem  begge  Ret  imod  ham. 

Han  blev  da  tavs;  og  mens  alles  Øjne  hvilede 
nysgerrig  paa  ham,  nogles  med  Skadefryd, 
andres  med  skjult  Harme  over  den  Haan,  som 

bødes  ham,  bøjede  han  Hovedet,  som  vilde  han 
sige: 

—  Kongen  har  at  befale! 

I  det  samme  var  hans  Tanke  hos  Margrethe. 
Han  saa  hendes  alvorlige  Pande  og  de  blødt 
tindrende  Øjne  smile  til  ham.  Foragten  for 
Valdemars  usle  Mistænksomhed  og  utaknemme- 
lige Sind  tændte  i  ham  som  Lysglimt  en  Tanke, 
han  aldrig  før  havde  haft: 

—  Hvad  om  jeg*  føjed  dig  i  din  Mistro?  — 
Jeg  er  bedre  Herre  end  du,  saa  vist  som  ingen 
skulde  evne  at  dreje  mit  Sind  saa  grundløst.  — 
Hvad  om  jeg  kasted'  Bispekaaben  for  bestandig 
og  var  Herre  selv?  —  Hvad  om  jeg  bygged' 
Borgen  til  eget  Værn  og  gav  Danmark  en  Konge 
af  Fjalneætten,  som  altid  var  sit  Fædreland  tro? 
—  Hvad  om  jeg  hjemførte  Margrethe  og  avled' 
med  hende  en  Søn,  som  tog  Arv  efter  mig,  som 
jeg  selv  har  taget  Arv  efter  min  Fader?  Ogsaa 
i  mig  er  der  Kongeblod. 

Og  da  Æskild  endnu  bestandig  smilede  til 
ham,  sendte  han  Ærkebispen  et  Blik,  som 
sagde: 

—  Det  er  det  Blod,  som  er  imellem  din  og 
min  Æt,  der  har  ledet  dig.  Jeg  ved  det  vel. 
Men  vogt  dig.  Nu  staar  du  hos  Kongen  og 
mener  dig  stærk  derved;  men  som  Tokes  Ætling 
burde  du  vide  bedre  end  nogen,  at  den  Stamme, 
som  vi  begge  tilhore,  ogsaa  har  kendt  Mænd, 
der  gik  Kongen  imod,   naar  han  ved  Uret  og 

Grusomhed  forspildte  sin  Ret  til  at  være  Herre. 
Hvorledes  var  det  med  Tokes  guldomvundne 
Pil? 


Under  Felttoget  i  Venden  holdt  Absalon  sig 
saa  langt  borte  fra  Valdemar  og  Æskild,  som 
han  kunde. 

Ikke  en  eneste  Gang  søgte  han  Enrum  med 
Valdemar.  Aldrig  gav  han  sit  Raad  uspurgt. 
Og  da  Valdemar  mærkede,  hvorledes  det  var  fat 
med  ham,  gjorde  det  ham  vel  ondt,  at  der  var 
kommen  denne  Kulde  imellem  dem;  men  han 
var  for  stolt  til  at  give  gode  Ord;  og  desuden 
undlod  Æskild  ikke,  hver  Gang  han  mærkede, 
at  Valdemar  savnede  Absalon  og  hans  trofaste 
Raad,  at  hentyde  til  den  Magt,  Bispen  havde 
vidst  at  skaffe  sig  i  Riget  og  hos  den  menige 
Mand. 

Det  blev  da  saa,  at  Kongen  og  Ærkebispen  i 
Forening  plejede  Raad  og  ledede  hele  Felttoget, 
mens  Absalon  fik  Ordrer  at  udføre  som  enhver 
anden  af  Kongens  Mænd.  Herover  glædede  sig 
de  selvraadige  Jyder,  som  altid  havde  haft  et 
Horn  i  Siden  paa  den  myndige  Bisp.  Men 
Sjællandsfarerne  var  vrede  over,  at  deres  Herre 
ikke  fik  den  Ære  og  den  Gerning,  som  tilkom 
ham. 

Hæren  stod  foran  Peene  Aa,  hvor  Staden 
Demmin  laa  vel  befæstet  bag.     Længe  havde 

Laurids  Bruun  :  Absalons  Saga.     II.  ^ 

man  forgæves  belejret  Byen  og  søgt  at  danne 
Bro  over  Vandet  paa  de  Piller,  som  stod  igen, 
efter  at  Byens  Folk  havde  afbrudt  den  gamle 
Bro. 

Men  Venderne  skod  paa  de  danske,  mens  de 
arbejdede  paa  Broen,  saa  at  de  maatte  holde 
Skjoldet  over  deres  Hoved  med  den  ene  Haand, 
mens  de  arbejdede  med  den  anden.  Da  lavede 
Venderne  sig  lange  Stager  til  at  fange  Skjoldene 
med  og  lette  dem  fra  de  danske,  saa  at  Bue- 
skytterne kunde  komme  til  at  ramme  dem. 

Nu  mistede  Jyderne  Taalmodigheden  og  søgte 
til  Ærkebispen. 

Dette  fik  ikke  nogen  Ende,  klagede  de.  Man 
maatte  hellere  lade  den  Sten  ligge,  som  man 
ikke  evnede  at  rokke.  Nu  stundede  Høsten  til, 
og  Markerne  ventede  derhjemme  paa  Karlfolk. 

Men  Absalon  og  hans  Sjællændere,  som  ikke 
vilde  give  Arbejdet  op,  var  utrættelige  i  deres 
Anstrængelser.  Absalon  gik  selv  forrest  imellem 
dem,  og,  hvor  han  var,  fortnede  Arbejdet  be- 
standig bedst. 

Æskild  talte  nu  hemmeligt  til  Valdemar  og 
forestilled  ham,  hvad  Jyderne  havde  sagt.  Selv 
længtes  han  ogsaa  hjem  til  sit  kære  Lund.  Han 
foreslog  derfor  Kongen,  at  man  skulde  faa  Byen 
til  at  overgive  sig  mod  Løfte  om  at  skaane 
alle  Byens  Folk,  deres  Kostbarheder  og  Hellig- 
domme. 

Men  da  Valdemar,  som  kendte  Absalon,  fryg- 

tede  hans  Dom,  saa  befalede  han  Bispen  at 
drage  med  sine  Sjællændere  ind  over  Landet  til 
Skoven,  dels  for  at  hente  Brændsel,  dels  for  at 
skaffe  Proviant  til  Hæren. 

Medens  han  var  borte,  aabnede  Kongen  For- 
handlingen med  Byens  Raad. 

Absalon  kom  imidlertid  hastigere  tilbage,  end 
nogen  havde  ment.  Thi  det  anede  ham,  at  der 
var  Ugler  i  Mosen. 

Da  han  nu  saa,  at  vendiske  Mænd  førtes  over 
Vandet  og  stedtes  i  Telt  hos  Kongen,  saa  vidste 
han  Besked.  Hans  Mænd  forstod  ogsaa  strax, 
hvad  der  var  i  Gære.  De  blev  rasende  og 
knurrede  højlydt  over  den  Fejghed:  at  give  godt 
Køb,  bedst  som  Belejringen  skulde  til  at  begynde. 
Saa  brystede  de  sig  ogsaa  af  det  Arbejde,  som 
de  selv  havde  gjort,  og  harmedes  over,  at  det 
skulde  være  spildt. 

Men  Absalon  havde  hørt  om  Æskilds  og  Jy- 
dernes Raad  og  betænkte  sig  nu  ikke  længe. 

Ikke  skulde  den  Skændsel  overgaa  danske 
Mænd ! 

Nu  vilde  han  være  Herre,  siden  Valdemar 
ikke  magtede  det.  Koste  hvad  det  vilde  —  List 
eller  Magt  — ,  saa  skulde  Byen  ikke  have  Freds- 
kaar,  før  den  var  faldet  med  Hæder  for  de 
danske. 

Da  han  nu  saa,  at  der  fra  Kongeteltet  gik  Bud 
efter  Gotskalk,   som  var  de  danskes  Tolk,   saa 

vinkede  han  hurtig  Venderen  til  sig,  inden  Kon- 
gens Mænd  fandt  ham,  besvor  ham  ved  alt, 
hvad  han  hidtil  havde  gjort  for  ham,  og  lovede 
ham  Absolution  for  alle  hans  Synder,  om  han 
vilde  forvanske  Vendernes  Ord,  der  han  over- 
satte dem,  saa  at  deres  Krav  blev  urimelige  og 
deres  Tale  usømmelig  og  haanfuld  for  en  dansk 
Konge  at  høre  paa. 

Gotskalk  gjorde,  som  han  blev  bedt.  Og  da 
Valdemar  nu  hørte,  hvilken  formastelig  Tale  de 
vendiske  Sendebud  førte  trods  deres  ydmyge  La- 
der og  Miner,  blev  han  saa  rasende,  at  han  brød 
al  Forhandling  af  og  havde  glemt  sit  givne  Lejde, 
om  ikke  Ærkebispen  havde  mindet  ham. 

Næppe  var  de  fredsøgende  Vender  naaede 
ind  i  Byen,  før  Absalon  og  hans  Sjællændere 
paany  stormede  frem  foran  de  andre. 

Broen  blev  bygget.  Og  skønt  den  brast  med 
det  første  Hold,  der  vilde  over,  saa  at  Absalon 
selv  faldt  i  Vandet  og  reddede  sig  og  flere  ved 
Svømning,  saa  naaede  dog  efterhaanden  saa 
mange  over,  at  Byen  stormedes. 

Sjællænderne  strømmede  ind  og  tog  det  første 
Bytte.  Derefter  kom  Jyderne,  som  nu  gerne 
vilde  være  med. 

Absalon  havde  faaet  sin  Vilje.  Han  havde 
ledet  Slaget  og  vundet  det. 

Men  da  Valdemar  skamfuld  kom  ham  i  Møde 
paa  Torvet  i  den  erobrede  By  og  vilde  takke 


149 


ham  for  hans  Daad,  da  kunde  Absalon  ikke 
glemme  ham  hans  Mistanke  og  hans  Utroskab. 

Han  lod,  som  om  han  ikke  saa  den  frem- 
strakte Haand.  Og  da  Valdemar  nu  for  at  und- 
skylde sig,  fortalte  ham,  hvorledes  han  var  fert 
til  at  mistænke  ham,  sin  Fosterbroder,  for  For- 
ræderi, ja  at  han  endog  havde  troet,  at  Absalon 
byggede  Borgen  for  Havn  saa  stærkt,  fordi  han 
vilde  bruge  den  til  Værn  imod  Kongen  —  som 
han  i  sin  Ungdom  selv  havde  fortalt  ham,  at 
de  utro  franske  Vasaller  gjorde,  saa  svarede  Ab- 
salon ham  intet,  men  tænkte  atter,  hvad  han 
havde  tænkt,   da  han  krænkedes  i  Roskilde: 

—  Du  er  det  værdt,  at  jeg  handlede  efter  din 
Mistanke. 

Medens  han  dengang  havde  tænkt  det  i  Vrede, 
saa  saa  han  nu  alvorligt  og  i  fuld  Klarhed  for 
første  Gang,  at  han,  Absalon,  var  bedre  egnet 
til  at  være  Herre  end  den,  han  havde  valgt  sig 
at  tjene.  Det  syntes  ham  endogsaa,  at  Valde- 
mars grundlese  Mistanke  røbede,  at  han  selv 
følte,   at  det  var -saa. 

Men  Ærkebispen,  der  maatte  høre  Kongens 
Uvilje  over  de  slette  Raad,  han  havde  givet,  alt 
medens  han  saa,  hvorledes  Absalon  havde  Magt 
over  Kongens  Sind  og  over  det  menige  Folks 
Hjærte  mere  end  nogensinde  —  han  tog  sig  sit 
Nederlag  saa  nær,  at  han  begærede  Orlog  af 
Kongen  for  at  drage  til  Frankrig  en  Tid  og  søge 

Trøst  for  sine  Genvordigheder  i  Danmark  hos 
Munkene  i  Klostret  Clairvaux,  dem  han  kendte 
og  havde  saare  kær  fra  sin  Ungdoms  Dage,  da 
den  hellige  Mand  Abbed  Bernhard  modtog  ham 
som  en  Fader  sin  Søn. 


XIII 

Da  Absalon  roede  ind  i  Havn  med  sine  Skibe, 
og  Saxe  Klerk  og  Arild  Islænder,  som  havde 
været  hjemme,  kom  ham  i  Møde  foran  Holmen, 
der  han  lagde  til  ved  Brinken,  da  forbavsedes 
de  over  den  Forandring,  der  var  foregaaet  med 
ham. 

Han,  som  fer  Toget  gik  tavs  og  vejles  om- 
kring og  saa  med  urolige  Øjne  ud  for  sig,  som 
om  han  bestandigt  tyngedes  af  noget,  'ingen 
vidste  —  han  var  nu  ligesom  forynget. 

Hans  Gang  var  bleven  hastigere  og  mere  fast. 
Hans  Blik  saa  frit  og  aabent  og  helt.  Og  Ho- 
vedet bar  han  atter  rank  og  spændstigt  som  i 
sine  ganske  unge  Dage. 

Arild  smilede  og  tænkte  ved  sig  selv: 

—  Slig  er  Elskovs  Magt! 

Men  Saxe  Klerk  mente,  at  det  var  Glæden  over 
den  store  Sejr,  de  danske  havde  vundet. 

Ja,  en  Forandring  var  der  foregaaet  med  ham. 
Han  vidste  det  nu.     Sin  Tid  havde  han  udtjent. 

Herre  havde  han  valgt  sig  at  tjene,  der  han 
skuffet  i  sit  Inderste  og  med  Mistillid  til  egne 

Kræfter  rejste  hjem  til  Danmark.  Konge  og 
Kirke  havde  han  tjent  trofast  og  strengt. 

Men  nu  havde  Valdemar  selv  aabnet  hans 
Øjne.  Et  Hoved  var  han  højere  end  sin  Herre. 
Da  var  det  nødvendigt,  at  han  —  Absalon  — 
bød;  thi  den  bør  være  Herre,  der  har  Evnen. 

Da  havde  han  nu  Valget  mellem  at  svigte 
Valdemar,  sin  Barndomsven,  eller  aabenlyst  at 
være  Kongens  Konge. 

Om  Valdemar  trods  sin  Underlegenhed  ikke 
vilde  kende  ham  for  Herre,  da  maatte  han  tvinges 
dertil  med  Magt. 

Ofte  dvælede  han  ved  Tanken  om  at  stifte  et 
eget  Herredømme.  Det  var  Tanken  om  Mar- 
grethe, som  lokkede  ham,  Tanken  om  et  eget 
Kongedømme  af  hendes  og  hans  Livsfrugt.  Men 
da  maatte  han  undsige  Valdemar,  sin  Barndoms- 
ven. Og  Ærkebispen  vilde  slynge  Banstraalen 
ud  over  hans  Hoved  og  fryde  sig  over  nu  endelig 
at  have  ramt  Fjalneætten  dødeligt. 

Det  gjaldt  dog  hverken  Navn  eller  Titel. 
Gerne  maatte  Valdemar  beholde  Kongenavn  og 
Æskild  Ærkebispetitel.  Naar  kun  han,  som 
havde  Evnen  dertil  fremfor  nogen  anden,  blev 
den,  der  styred'  Land  og  Kirke. 


Efteraaret  var  begyndt.  Kornet  var  i  Stak  og- 
Lade.  Høststormen  jog  fra  Sundet  ind  over  den 
nøgne  Holm,  susede  og  vred  sig  omkring  Hyt- 

tens  Træværk  og  peb,  der  den  slog  ned  mellem 
de  nybyggede  Mure,  som  gabede  nøgent  op  i 
Luften. 

Taagen  laa  ved  Aften  tæt  over  Havn  og  de  Sol- 
bjerg Enge.  Men  frem  over  Disen  ragede  Øster- 
gaards ældgamle  Linde  og  de  høje  Piletræer, 
som  groede  de  underfuldt  op  af  det  hvide  Tæppe, 
der  skjulte  Sildebaadene  ved  Stranden. 

Og  der  Maanen  stod  højt  paa  Himlen,  sejlede 
hvide  Skyer,  sønderrevne  og  jagede  af  Stor- 
men, hen  over  den  runde  Skive,  saa  dens  Lys 
vexlede  bestandig. 

Absalon  elskede  den  stærke  Vind.  Den  lige- 
som gav  Tone  til  Stormen  i  hans  Indre. 

Efter  Nadver  lod  han  sig  færge  over  Løbet 
og  vandrede  en  lang  Tur  udenfor  Byens  Plan- 
ker, helt  op  til  Solbjerg  Bakker,  hvorfra  han  saa 
ned  over  Byen  med  de  spredte  blege  Lys  fra 
Hytternes  Luger;  og  i  det  fjærne  Østergaards 
mørke  Have,   der  skjulte  den  hvide  Gavl. 

En  Aften  gik  han  over  Møllebroen  og  havde 
Møje  med  at  holde  Kappen  sammen  om  sig  for 
den  stærke  Vind. 

Han  gik  ind  over  de  side  Enge  udenfor  Byen, 
hvor  Køerne  havde  lagt  sig  til  at  sove.  Helt 
ned  til  Strandkanten  gik  han  og  lod  Vinden  ret 
suse  gennem  hans  Lunger. 

Der  lugtede  af  Tang  og  forraadnede  Sø- 
stjerner,    som    Dønningen    havde    kastet    ind. 

Bølgerne  brød  stærkt  mod  Stenene  og  skyllede 
helt  op  mod  hans  Fødder.  Nu  og  da  sprøjtede 
Skummet  for  et  kraftigt  Vindpust  mod  hans 
Øjne. 

Da  saa  han  en  Skikkelse  komme  sig  i  Møde 
syd  fra. 

Det  var  en  Kvinde.  Hun  gik  bøjet  forover 
for  Vinden,  og  ofte  stod  hun  stille  og  tænkte  sig 
om  eller  samlede  sig  til  Kamp  mod  Blæsten. 

Da  han  kom  nærmere,  saa  han,  at  det  var 
Margrethe. 

Han  havde  ikke  set  hende  siden  den  Dag,  da 
hun  besøgte  ham  paa  Holmen. 

Han  havde  ikke  været  paa  Østergaard,  fordi 
han  ikke  vilde  træffe  hende  —  ikke  endnu. 

Nu  skød  en  pludselig  Glæde  op  i  ham.  Uden 
at  tænke  paa  at  undgaa  hende,  strakte  han  Ar- 
men ud  imod  hende  paa  lang  Afstand. 

Da  hun  saa  ham,  standsede  hun  først  forvirret 
og  betagen  og  stirrede  imod  ham  med  aaben 
Mund. 

Hendes  Kinder  var  røde  af  den  stærke  Vind. 
Og  de  store  Øjne  straalede  dybt  for  den  an- 
strængte  Gang,  der  de  et  Øjeblik  dvælede  ved 
hans. 

Saa  vendte  hun  sig  hastig  til  Siden  for  at  gaa 
ind  over  Engen. 

Men  Absalon  raabte  hendes  Navn  og  løb  til 
hende. 

Han  greb  hende,  i  Armen  og  saa  forbavset  paa 
hende. 

—  Hvorfor  vilde  I  gaa?  —  spurgte  han. 

Hun  vendte  sig  lige  imod  ham.  Hendes  Kin- 
der blegnede,  men  hendes  Øjne  flammede  vildt 
og  vredt  imod  hans. 

—  Hvad  vil  I  mig?  —  spurgte  hun. 

Og  idet  hun  atter  hastig  vendte  sig  fra  ham 
og  rev  sin  Arm  til  sig  for  at  gaa,  tilføjede  hun 
koldt  og  tonlest: 

—  Det  er  bedst  for  os  begge,  at  vi  ikke 
mødes! 

Da  brød  det  overtvært  i  hans  Indre.  Alle 
Forsætter  svandt  ud  af  hans  Sind  som  Dampen 
af  et  Hul,  der  pludselig  brydes.  Han  tænkte 
ikke  paa  Stilling  eller  Ansvar,  ikke  paa  Ret  eller 

Pligt- 

Hjærtet  handlede  alene;  og  han  greb  om  hende 
med  begge  sine  Arme  og  sluttede  hende  tæt  i 
sin  Favn. 

—  Margrethe!  —  stønnede,  han.  Og  nu  talte 
hans  Mund  alle  de  Ord,  som  Hjærtet  vilde.  Og 
alt,  som  han"  talte  dem  og  hørte  sin  egen 
Stemme,  blev  han  sig  bevidst,  at  de  ikke  turde 
siges,  og  dog  formaaede  han  ikke  at  standse 
den  Strøm,  som  saa  længe  var  dæmmet  til- 
bage. 

Han  sagde,  at  han  elskede  hende.  At  han 
aldrig  havde  vidst,  hvad  Kærlighed  var,  før  han 
saa  hende. 

Han  sagde,  at  han  aldrig  havde  vidst,  hvad 
L}^kke  var.  før  hun  sagde  ham  det  og  gav  ham 
den  i  det  samme. 

Han  sagde,  at  Bispekaabe  og  Høvdingesværd 
var  ham  intet,  intet  imod  det  at  eje  hende. 

Han  sagde,  at  han  hele  sit  Liv  havde  kæmpet 
for  andre.  Nu  da  han  havde  hende,  vilde  han 
kæmpe  for  egne  Maal,  hendes  og  hans. 

Selv  vilde  han  være  Herre,  og  Borgen  vilde 
han  b}7gge  hende  og  sig  til  Værn. 

Hun  svarede  ham  ikke.  Han  mærkede  kun, 
hvor  forunderligt  hun  skælvede  over  hele  sit 
varme  Legeme,  som  han  holdt  i  sine  Arme. 

Ikke  siden  sin  allerførste  Ungdom  i  Paris 
havde  han  holdt  en  Kvinde  saa;  og  han  kendte 
det  ikke  igen.  Saaledes  som  hun  skælvede, 
havde  ingen  skælvet  i  hans  Arme.  Mens  han 
tænkte  paa  dette,  følte  han,  at  hun  rejste  sig  i 
hans  Favn.  Og  pludselig  mærkede  han  to 
varme,  bløde  Læber  tæt  imod  sine. 

Et  Øjeblik  dvælede  de  der,  saa  rev  hun  sig 
løs  og  gik  tavs  ved  hans  Side;  men  hun  holdt 
bestandig  hans  Haand,  og  han  mærkede,  hvor- 
ledes hun  knugede  sig  til  den.  som  vilde  hun 
aldrig  slippe. 

Saaledes  gik  de  gennem  Byen  i  September- 
mørket. De  hviskede  til  hinanden.  Men  nu  og 
da  trykkede  hun  sig  op  til  ham,  som  søgte  hun 
Beskyttelse  ikke  blot  mod  Verden  derudenfor, 
men  ogsaa  mod  sine  egne  ængstelige  Tanker. 

Han  forstod  hende  og  sagde: 

—  Frygt  ikke!  En  Biskops  Frille  skal  du 
ikke  blive. 

Da  standsede  hun  og  spurgte  angstfuldt: 

—  Vil  du  da  ikke  have  mig? 

Han  trykkede  hende  til  sig  og  svarede: 

—  Jeg  vil  have  dig.  Bispehuen  vil  det  koste 
mig;  men  den  har  ikke  længer  sit  Værd.  Og 
skulde  det  end  koste  Banstraalen  over  mit  Hoved 

—  han  tav;  og  uvilkaarlig  gøs  det  igennem  ham 

—  din  og  min  Lykke  er  vel  en  Banstraale  værd. 


Dagen  efter,  kort  før  Middag,  fik  Absalon 
Besøg  paa  Holmen. 

Det  var  Karl,  den  ældste  af  Ærkebispens  to 
Dattersønner,  som  tillige  paa  fædrene  Side  var 
i  fjærn  Slægt  med  Absalon. 

Han  kom  herover  fra  Jylland,  hvor  han  havde 
været  Gæst  hos  Erik  Lams  Frillesøn  Maagens, 
hvem  Valdemar  efter  Gratheslaget  havde  skænket 
ikke  blot  Livet,  men  desuden  Forlening  og 
Hertugtittel. 

Karl  klagede  sig  for  Absalon,  at  Valdemar 
ikke  undte  ham  og  hans  Broder  noget  Len,  end- 
dog  de  tjente  ham  tro  og  ærlig.  Han  bad  nu 
efter  Hertug  Maagens'  Raad  Absalon  om  at  ride 
til  Valdemar  og  tale  hans  Sag,  saa  at  han  fik 
nogen  Forlening  eller  Understøttelse  af  Kronen. 

Skønt  Absalon  ikke  led   ham   synderlig,    saa 

gav  han  dog  for  den  Glæde,  som  hans  Hjærte 
var  fuldt  af,  det  gode  Svar,  at  da  han  just  agtede 
sig  til  Kongen  i  Roskilde  i  sit  eget  Ærende,  saa 
vilde  han  søge  Lejlighed  til  ogsaa  at  forebringe 
hans  Sag.  Men  noget  Løfte  turde  han  ikke  give, 
saa  meget  mindre  som  hans  eget  Ærende  var  saa 
vanskeligt,  at  det  krævede  Kongens  fulde  Naade. 
Han  bad  ham  nu  være  sin  Gæst  til  Middag 
og  afskedigede  ham  sidenhen,  efter  at  han  havde 
spurgt  til  hans  Broder  Knud  og  til  hans  Ven, 
Hertugen.  Saa  lovede  han  ogsaa  at  tage  Hilsen 
med  til  Knuds  Halvbroder,  Frillesønnen  Bengt, 
der  tjente  i  Kongens  Gaard. 


Absalon  red  til  Roskilde,  ene  ledsaget  af  to 
Svende. 

Han  havde  taget  sin  Beslutning,  og  Afgørelsen 
lettede  hans  Sind. 

Da  han  var  naaet  en  Mils  Vej  fra  Havn,  saa 
han  tre  Ryttere  komme  imod  sig  over  Heden. 

Han  betragtede  dem  skarpt.  Det  kendtes  paa 
Hætterne,  at  det  var  gejstlige  Mænd. 

Sagtens  agtede  de  sig  til  Bispen  for  at  kræve 
hans  Ord  i  en  vanskelig  Sag. 

Absalon  smilede  ved  sig  selv. 

De  skulde  blot  vide  —  de  gode  Mænd! 

Ikke  havde  han  Stunder  nu  til  at  drøfte  Kirke- 
sager. Saxe  Klerk  maatte  modtage  dem  og 
handle  efter  sit  eget  Skøn. 

Ja,  Saxe  derhjemme,  som  trofast  ludede  over 
Pergamentet  og  skrev  ned  alle  de  gamle  Sagaer, 
som  Arild  Islænder  lærte  ham  —  han  skulde  blot 
vide,  hvad  Forsæt  hans  Herre  bar  i  sin  Hu. 

Nu  var  Rytterne  saa  nær,  at  Absalon  kunde 
skelne  deres  Ansigter.  Han  saa  da  til  sin  For- 
undring og  Glæde,  at  det  var  Abbed  Vilhelm  fra 
Æskilsø  Kloster  med  to  af  sine  Munke. 

Han  smilede  paa  Afstand  til  sin  gamle  Ven 
fra  Ungdommens  Dage.  Det  syntes  ham  et  godt 
Varsel,  at  han  netop  skulde  møde  ham. 

Da  i  det  samme  faldt  det  ham  i  Sinde,  at 
ingen  mere  end  Vilhelm  vilde  misbillige  hans 
Forehavende,  om  han  kendte  det. 

Det  gjorde  ham  et  Øjeblik  mismodig.  Men 
snart  havde  Hjærtets  overstrømmende  Glæde 
atter  faaet  Bugt  med  hans  Hu. 

Vilhelm  straalede  over  hele  sit  magre  Ansigt 
med  de  af  Bodsøvelser  og  Faste  hærdede  Træk 
og  de  store,  mørke  Øjne,  der  laa  dybt  i  deres 
Huler. 

Da  Absalon  hørte,  at  Vilhelm  agtede  sig  til 
ham  i  et  vigtigt  Ærende,  gjorde  det  ham  ondt,  at 
han  var  gaaet  glip  af  Vilhelms  Besøg.  Han  søgte 
nu  at  formaa  ham  til  at  blive  i  Havn  og  oppebie 
hans  Tilbagekomst.  Men  Vilhelm  maatte  afslaa 
det;  thi  han  havde  ogsaa  Ærende  til  Lund; 
bagefter  felte  Absalon  sig  i  Grunden  lettet  ved 
hans  Afslag. 

Men  et  Stykke  paa  Vej  maatte  Vilhelm  følge 

ham.  Og  mens  de  saaledes  red  sammen  hen 
over  Heden,  spurgte  Absalon  ham  nu  om  hans 
Ærende. 

Vilhelm  takkede  ham  da  først  ret  hjærteligt  for 
de  sex  Mark  Sølv,  som  Absalon  havde  tilstaaet 
Klostret  af  sin  egen  Lomme  for  hvert  fremtidigt 
Aar.  Desværre  forslog  det  ikke  synderligt.  Det 
kneb  bestandig  med  at  forskaffe  de  franske  af 
Brødrene  de  nødvendige  Klæder,  hvortil  de  stil- 
lede store  Krav,  fordi  Kulden  var  dem  uvant. 
Selv  bar  Vilhelm  en  Skjorte  vævet  af  Haar  paa 
sit  bare  Legeme,  og  hans  Leje  redtes  altid  paa 
Straa,  hvorover  var  bredt  et  Uldtæppe  og,  naar 
det  var  koldt,  et  Bjørneskind. 

Dernæst  fortalte  han,  at  Æskilsø  i  den  senere 
Tid  flere  Gange  havde  været  oversvømmet,  saa 
at  Klostrets  Have  stod  under  Vand  og  de  dybe 
Kældere  fyldtes.  Den  lille  0  var  meget  lav,  og 
Søen  gik  med  Nordenstrøm  saa  stærkt  ind  i 
Fjorden,  at  det  skyllede  hen  over  Øen. 

Det  vilde  være  nødvendigt  for  Klostrets  Sikker- 
heds Skyld  at  forlægge  det  et  andet  Sted  hen. 
Ofte  havde  han  tænkt  derpaa,  men  først  nu,  da 
det  paany  gik  imod  Vinter,  havde  han  taget 
Beslutning  om  at  søge  det  gennemført. 

—  Har  du  da  fundet  nogen  anden  Plads? 

—  Ja  —  svarede  Vilhelm  —  paa  den  anden 


Sex  Mark  Salv   svarer   efter  Datidens  Prisforhold  om- 
trent til  1200  Kroner  nu. 

Side  Fjorden,  dér  ligger  lange,  flade  Enge,  og 
her  —  inden  man  naar  den  store  Skov,  vil  der 
være  en  skøn  Plads  til  en  Bolig  for  Herren. 
Æbelholt  hedder  Byen. 

Absalon  tænkte  en  Stund  over  hans  Ord. 

Saa  bad  han  ham  tale  med  Saxe  Klerk  derom, 
naar  han  kom  til  Havn  og  aftale  med  ham  alt 
det  fornødne. 

—  Med  din  Klerk?  —  spurgte  Vilhelm  for- 
bavset. —  Sagen  taaler  vel  at  vente,  til  du  selv 
kan  afgøre  den. 

—  Maaske  blev  det  for  længe  at  vente!  — 
sagde  Absalon  og  saa  alvorlig  frem  for  sig. 

Vilhelm  mærkede,  at  der  var  noget  under. 
Han  greb  Absalons  Haand  og  sagde: 

—  Det  har  jeg  altid  ventet  mig  af  dig.  Sik- 
kert staar  du  i  Begreb  med  at  rejse  til  det  hellige 
Land,  som  Ærkebiskop  Æskild  gjorde  før  dig. 

—  Nej  —  svarede  Absalon  —  men  tvivlsomt 
er  det  —  føjede  han  til  efter  nogen  Tøven  — 
om  du  oftere  vil  faa  Lejlighed  til  at  høre  min 
Dom  i,  hvad  Kirkens  Sager  er. 

Som  om  han  frygtede  at  have  sagt  for  meget, 
brød  han  nu  kort  af  og  tog  saa  hjærtelig  en 
Afsked  med  sin  gamle  Ven,  at  Vilhelm  blev 
alvorlig  angst  for,  at  der  forestod  Absalon  noget, 
hvorved  hans  Liv  stedtes  i  Fare. 

Flere  Gange  vendte  han  sig  efter  ham  i  Sadlen 
og  var  tvivlraadig,  om  han  ikke  skulde  ride  til- 
bage og  kræve  fuld  Besked  for  deres  Venskabs 

Laurids  Bruun  :  Absalons  Saga.     II.  H 

Skyld.  Men  Absalon  red  nu  saa  hurtig,  at  der 
ikke  var  Tale  om  at  naa  ham. 

Da  tænkte  han  paa  deres  mange  Samtaler  i 
Ungdommens  Dage  og  sukkede  ved  sig  selv: 

—  Intet  paa  Jorden  er  lifligere  end  at  tale 
fro  troligt  med  en  Ven.  Hvor  længe  Talen  end 
varer,  aldrig  synes  den  dog  lang  nok. 


XIV 

JDa  Absalon  traadte  ind  i  Hallen,  kom  Val- 
demar ham  denne  Gang  hastig  i  Møde. 

Han  rakte  begge  sine  Hænder  ud  imod  ham, 
som  havde  han  noget  at  afbede.  Og  da  Absalon 
fik  set  nøjere  paa  ham,  saa  han,  at  der  var  Be- 
kymring paa  hans  Pande,  og  hans  Øjne  havde 
et  ængsteligt  og  flakkende  Udtryk. 

Han  trykkede  Absalons  Haand  flere  Gange; 
og  uden  at  spørge  ham,  hvad  hans  Ærende  var, 
drog  han  ham  strax  med  sig  i  Enrum,  som  om 
han  selv  havde  skikket  Bud  efter  ham. 

—  Du  kommer  i  en  sørgelig  Stund,  kære 
Fosterbroder  —  sagde  han  —  Ikke  længe  har 
mit  Sind  været  saa  nedtrykt,  ikke  længe  har  jeg 
haft  saa  megen  Trang  til  at  tale  med  en  Ven 
som  nu,  da  jeg  er  omgiven  af  Forrædere  og 
Øjentjenere  paa  alle  Kanter. 

Absalons  Blik  blev  mørkt  og  bedrøvet.  Og 
Valdemar,  som  forstod  hans  Tanke,  bøjede  sit 
Hoved  og  sagde: 

—  Ja,  du  har  Ret;  havde  jeg  kun  altid  for- 
staaet  dette.     Men  sket  er  sket;  og  nu  beder 

jeg  for  vort  Barndomsvenskab,  for  vore  gode 
Minder,  at  du  vil  slette  af  din  Hu  alt  Nag,  som 
du  bærer  til  mig  for  min  Adfærd  imod  dig,  da 
vi  sidst  færdedes  sammen  i  Venden. 

I  det  samme  rakte  han  Haanden  ud  over 
Bordet  mod  Absalon.  Hans  Blik  saa  paa  ham, 
troskyldigt  og  ærligt  som  i  hans  unge  Dage. 
Og  som  da,  naar  Vreden  var  løben  af  med  ham, 
rynkede  han  Brynene  bekymret,  uvis  om  Vennen 
vilde  tilgive  ham  eller  ej. 

Da  mindedes  ogsaa  Absalon  alt,  hvad  godt  og 
stort  de  havde  haft  sammen.  De  senere  Tiders 
Bitterhed  svandt  af  hans  Hu.  I  det  Øjeblik 
glemte  han  sit  Ærende  og  greb  tavs  Valdemars 
Haand  og  trykkede  den. 

Nu  fortalte  Kongen  ham,  hvad  der  var  sket  i 
disse  Dage. 

En  jysk  Abbed  var  reden  i  Kongsgaarden  og 
havde  berettet,  at  han  nys  havde  besøgt  en 
Ordensbroder,  der  levede  som  Eneboer  i  den 
store  Skov  nord  for  Slesvig.  Det  var  den 
Broder,  som  i  sin  Tid  var  bleven  jaget  af  Klostret 
af  Ærkebiskop  Æskild,  fordi  han  saa  slet  havde 
røgtet  den  Sendelse,  han  havde  betroet  ham, 
nemlig  at  hente  Ærkebispens  kostbare  Skatte  og 
Helligdomme  hjem  fra  Frankrig. 

Absalon  huskede  vel  denne  Sag  med  Drikke- 
bægeret  af  Guld,  som  Munken  havde  taget  frem 
i  Kroen,  og  som  havde  fristet  nogle  Landevejs- 
røvere.    Det  var  jo  den  Historie,  der  for  første 

Gang  bragte  ham  Vanskeligheder,  fordi  hans 
Foresatte,  Ærkebispen,  vilde  bruge  ham  imod 
hans  Ven,  Kongen. 

Mange  Vejfarende  søgte  ind  til  Eneboeren, 
fordi  hans  Bolig  laa  ved  den  alfare  Vej,  langt  fra 
By  og  Kro.  Og  hver,  der  bedede  hos  ham,  fik 
Natteleje  og  et  Maaltid  Mad  for,  hvad  han  selv 
evnede  at  give  Munken  til  Gengæld. 

Saaledes  havde  Eneboeren  fortalt  Abbeden,  at 
to  tyske  Svende,  der  tjente  i  Maagens's  Gaard 
og  nu  red  hans  Ærende  i  Holsten,  nys  segte 
Natteleje  hos  ham.  Men  da  de  laa  og  ikke 
kunde  sove  for  den  store  Hede,  saa  talte  de 
løst  og  fast;  og  Eneboeren,  som  forstod  deres 
tyske  Maal,  hørte  hvert  Ord,  de  sagde. 

De  havde  da  talt  sammen  om,  hvor  underfuldt 
Kongen  hidtil  var  bleven  frelst  fra  alle  de  onde 
Anslag,  som  Hertug  Maagens  og  hans  Venner, 
Ærkebiskoppens  Dattersønner,  Knud  og  Karl, 
havde  lagt  for  ham. 

Atter  og  atter  havde  de  passet  ham  op,  naar 
han  færdedes  ene  eller  med  ganske  ringe  Følge. 
Men  hver  Gang  var  noget  kommet  til,  som  havde 
forpurret  det. 

Engang  havde  de  fejlagtig  grebet  en  af  Kon- 
gens Huskarle,  som  var  sin  Herre  saare  lig,  paa 
Jagten  og  bastet  og  bundet  ham. 

Ja,  selve  Kongens  Fuglefænger,  der  kørte  hans 
lille  Jagtvogn,  naar  han  var  paa  Falkejagt,  stod 
i  deres  Sold  og  skulde  søge  at  dræbe  ham,  naar 

han  sprang  af  Vognen  og  bukkede  sig  over 
Falken  for  at  vriste  Smaaf uglen  af  dens  Klo. 

Men  endnu  havde  ingen  haft  Held  til  at  gøre 
Kongen  noget.  Sikkert  var  det  da  hans  Fader, 
Hellig  Knuds  Forbøn  og  Beskyttelse,  som  gjorde 
ham  usaarlig. 

—  Saaledes,  Absalon,  staar  det  til  med  mig 
og  min  Magt.  Maagens,  hvem  jeg  skænkede 
Livet  og  gav  Forlening  og  Hertugnavn,  standser 
ikke,  før  han  faar  hævnet  sig  for  min  Velger- 
ninger. Og  Knud  og  Karl,  som  daglig  færdes 
omkring  mig,  og  bestandig  søger  nær  til  mig, 
roser  min  Tale  og  berømmer  hvert  af  mine 
Skridt,  —  de  søge  kun  at  gøre  mig  tryg  for  des 
bedre  at  kunne  forraade  mig. 

Dig  alene,  Absalon,  har  jeg  tilbage.  Kun  dig 
kan  jeg  tro.  I  dit  Hjærte  var  aldrig  Svig.  Jeg 
rødmer  for  mig  selv,  naar  jeg  tænker  paa,  at 
der  dog  var  Øjeblikke,  hvor  andre  lokkede  mig 
til  at  tro  dig  ilde.  Kan  du  tilgive  mig,  Ven,  af 
dit  ganske  Hjærte?  Megen  Smerte  har  jeg  voldt 
dig  i  mit  Liv. 

Absalon  havde  aldrig  set  Valdemar  saa  be- 
væget. Han  læste  af  hans  Øjne,  at  han  tænkte 
paa  Tove  og  paa  Liden  Kirstens  forsmædelige 
Skæbne. 

Helt  kunde  Absalon  ikke  glemme  det.  Hvad 
der  havde  pint  ham  saa  længe  og  saa  ofte, 
kunde  ikke.  glemmes  i  ét  Nu.  Men  lige  meget 
—  derom  kunde  der  altid  tales.     Større  og  far- 

ligere  Ting  laa  for,  nu  da  han  saa,  at  hans 
Fosterbroders  Liv  var  truet. 

Han  betroede  strax  Valdemar,  hvor  falsk  og 
fræk  Karl  havde  været,  at  han  havde  formaaet 
selve  Absalon,  Valdemars  Ven,  til  at  tale  hans 
Sag  hos  Kongen. 

Rimeligt  var  det,  at  han  derved  havde  tænkt 
at  styrke  Kongens  Tillid  til  sig  —  eller  var  det 
mon  et  Forsøg  paa  at  gøre  ogsaa  Absalon  mis- 
tænkt hos  Kongen? 

Karl  var  jo  selv  til  Stede  i  Hallen  sidste  Gang, 
da  Valdemar  i  Heftighed  robede  Uvilje  mod  sin 
Barndomsven.  Var  det  mon  Meningen  at  drage 
Absalon  med  ind  i  Sammensværgelsen,  saa  at 
hvis  Valdemar  fik  Nys  om  noget,  og  hans  ubæn- 
dige Vrede  brød  løs,  at  den  da  først  skulde  vende 
sig  mod  Absalon  og  dermed  tirre  ham  til  et 
Brud,  som  for  Alvor  kunde  drive  Biskoppen  over 
paa  Hertugens  Parti. 

Men  som  Absalon  tænkte  over  dette,  da 
bluedes  han  ved  sig  selv  for,  hvad  han  havde 
givet  Plads  i  sin  Hu. 

Ikke  Svig  —  intet  Forrædderi,  men  dog  en 
Opsigelse  af  Huldskab  og  Troskab  havde  været 
i  hans  Tanke,  baade  da  han  stod  krænket  i 
Hallen  sidst,  og  da  han  tilsidesattes  i  Vendernes 
Land  —  og  mest  da  han  stod  med  Margrethe  i 
sine  Arme  og  tænkte  paa  Lykke. 

Nej  —  det  kunde  ikke  ske.  Han  kunde  ikke 
bryde  med  Valdemar,   sin  Fosterbroder.     Lige 

saa  lidt  som  han  kunde  svige  ham  hemmeligt, 
lige  saa  umuligt  var  det  at  undsige  ham  aaben- 
lyst. 

Var  han  dog,  som  han  sad  der  for  ham  — 
ængstelig  og  raadlos  —  lig  en  yngre  Broder, 
Absalon  selv  havde  været  med  at  danne  til  Livet. 
Var  han  dog  som  Konge  med  Stormænd  i  sit 
Følge  —  med  sin  lille  kronede  Son,  som  Absalon 
undte  saa  vel,  noget  af  hans,  Absalons  eget 
Livsværk ! 

Nej  —  det  kunde  ikke  ske. 

Saa  blev  der  da  kun  ét  tilbage.  Lægge 
Bispekaaben  og  drage  herfra.  Søge  til  Frankrig 
eller  Flandern  med  sin  Elskede  som  saa  mangen 
Ridder  før  ham,  leve  fjærnt  fra  sin  fædrene 
Jord,  men  i  Lykkens  underfulde  Land. 

Dog  —  nu  var  der  ikke  Tid  at  tale  derom. 
Først  maatte  der  handles  for  Valdemars  Liv. 
Netop  fordi  han  havde  svigtet  ham  i  sine  Tanker, 
syntes  hans  Velfærd  at  hvile  helt  og  holdent  paa 
Absalons  Skuldre,  nu  da  hans  Liv  stod  i  Fare. 

Længe  sad  de  sammen  over  Bord  og  drøftede, 
hvad  der  var  at  gøre. 

Men  paa  det  at  Kongen  ikke  atter  skulde 
dadles  for  Grusomhed  som  sidst  i  Buris's  Sag, 
dersom  han  uden  nøjere  Bevis  lod  de  sammen- 
svorne dræbe  eller  dog  gribe  og  kaste  i  Fængsel, 
blev  de  enige  om,  at  Valdemar  ikke  skulde  lade 
sig  mærke  med  nogen  Viden,  men  kun  iagttage 
enhver  mulig  Forsigtighed.     Aldrig  vove  sig  af 


169 


Gaarde  uden  med  sin  Hird  i  Følge  og  hemme- 
ligt lade  holde  Opsyn  med  hvert  et  Skridt,  som 
de  sammensvorne  foretog  sig,  indtil  han  havde 
Sikkerhed  for  sin  Viden. 

Men  da  Absalon  kendte  Valdemar  og  vidste, 
hvor  vanskeligt  det  vilde  være  ham  at  overholde 
denne  bestandige  Forsigtighed,  samt,  naar 
Vreden  tog  ham,  at  beherske  sig  saa  vidt,  at 
han  intet  rebede,  saa  skød  Absalon  nu  sine  egne 
Planer  foreløbig  til  Side  for  at  kunne  være  hos 
og  staa  ham  bi  med  Raad  og  Daad,  indtil  de 
sammensvorne  var  fangne  i  deres  egne  Garn  og 
gjort  uskadelige. 


Da  Abbed  Vilhelm  havde  søgt  Saxe  Klerk  paa 
Holmen  og  forkyndt  ham  sit  Ærende  samt  Ab- 
salons Befaling  om  at  være  ham  behjælpelig  med 
Ordningen  af  Klostrets  Anliggender,  førtes  han 
af  Saxe  og  Arild  Islænder  til  den  nye  Borgs 
Mure. 

Han  besaa  den  dybe,  faste  Kælder  og  be- 
undrede den  Kunst,  hvormed  Brønden  var  sat. 
De  svære  Mure  hævede  sig  alt  i  Mands  Højde 
over  Kampestensgrunden,  saa  at  man  nu  tyde- 
ligt kunde  skønne,  hvorledes  Taarnet  og  Gaar- 
den  vilde  komme  til  at  ligge  indenfor  Ring- 
muren. 

Da  Absalons  tømrede  Hytte  var  for  snæver  til 
at  rumme  Gæster,   sendte  Saxe  Bud  til  Øster- 

gaard.  Strax  efter  lod  Sune  Karlsson  sig  færge 
over  til  Holmen  for  i  Absalons  Navn  at  byde  den 
sjældne  Gæst  Velkommen  paa  den  gamle  Kongs- 
gaard. 

Abbeden  tog  med  Tak  imod  Indbydelsen  og 
lovede  at  være  Sunes  Gæst,  indtil  der  blev 
gunstig  Bor  og  Skibslejlighed  for  at  komme  over 
Sundet  til  Ærkebispens  Stad. 

Da  Vilhelm  sad  i  Hallen  hos  Sune  med  Saxe 
og  Arild  og  Margrethe  traadte  ind,  blev  han 
strax  greben  af  den  forunderlige  Blanding  af 
Lykke  og  Sorg,  som  laa  over  hendes  alvorlige 
Pande. 

Abbed  Vilhelm,  som  havde  taget  mange  Men- 
nesker til  Skrifte,  kendte  ikke  nogen  større 
Glæde  end  at  se  ind  i  en  Menneskesjæl,  for- 
staa  den  og  derefter  lede  den  til,  hvad  han 
ansaa  for  det  rette.  Han  fæstede  sit  dybe  milde 
Blik  paa  Margrethes.  Og  da  hun  slog  Øjnene 
ned,  i  det  hendes  Kinder  fik  pludselig  Farve, 
besluttede  han  at  efterforske  hendes  Aasyns 
Hemmelighed,   inden  han  drog  herfra. 

Maaske  lykkedes  det  ham  da  at  sprede  Sorg- 
skyggerne over  hendes  Pande,  saa  at  den 
lysende  Lykke  i  hendes  skønne  Øjne  blev  alene 
tilbage. 

Da  Abbeden  hørte,  at  hun  var  født  af  en 
fransk  Kvinde,  og  at  baade  hun  og  hendes 
Fader  talte  hans  Modersmaal,   blev  han  meget 

glad,  og  Samtalen  ved  Bordet  førtes  nu  paa 
Fransk. 

Sune  talte  om  den  store  Glæde,  han  havde 
haft,  at  faa  Biskop  Absalon  til  sin  Herre. 

Da  Abbed  Vilhelm  nu  roste  ham  stærkt  og 
fortalte,  hvilket  Venskab  der  havde  været 
imellem  dem  allerede  i  Paris,  samt  at  det  væsen- 
lig var  hans  Kærlighed  til  Absalon,  der  havde 
formaaet  ham  til  at  følge  Kaldelsen  til  Danmark, 
saa  straalede  Margrethes  Øjne;  og  Smilet  om 
hendes  Mund  røbede  for  Vilhelm,  at  ingen  Ros 
var  hende  kærere. 

Saa  talte  Sune  til  Abbeden  om  den  strenge 
Gerning,  som  denne  havde  paataget  sig  saa  langt 
fra  sit  Hjemland. 

—  Ingen  Gerning  —  sagde  Abbeden  paa 
Dansk  —  er  mig  kærere  end  at  pleje  Menneske- 
sjæle. Som  den  hellige  Fader  Gregor  sagde: 
„Sjæleplejen  er  Kunsternes  Kunstu. 

Da  blandede  Arild  Islænder  sig  i  Samtalen  og 
sagde : 

—  Om  et  Menneske  ret  forstod  at  øve  denne 
Kunst,  synes  den  mig  i  Sandhed  at  være  stor. 
Men  — 

—  Den  Evne  haves  ikke  af  Naturen;  den  er 
en  Naadegave!  —  sagde  Vilhelm  og  saa  paa 
Margrethe,  i  det  han  tænkte  ved  sig  selv: 

Kom  til  mig,  du  unge  Kvinde,  med  din 
hemmelige  Bekymring,  at  jeg  kan  skænke  dig 
Trøst! 

Og  som  hun  læste  Tanken  af  hans  Blik,  rød- 
mede hun  dybt  og  slog  hastig  Blikket  ned. 

Da  de  havde  rejst  sig  fra  Bordet,  sagde  Sune 
afsides  til  Abbeden: 

—  Om  I  vil  skrifte  min  Datter,  Hr.  Abbed, 
da  vilde  jeg  takke  Eder  meget.  Thi  skønt  jeg 
har  givet  Jaord  for  hende  til  en  rig  og  velbyrdig 
Mand,  saa  nægter  hun  dog  nu  at  lyde  mig,  sin 
Fader. 

Da  gik  Vilhelm  hen  til  Margrethe  og  sagde: 

—  Eders  Fader  ønsker,  at  jeg  skal  tage  Eder 
til  Skrifte.  Men  hvis  det  huer  Eder  ilde,  skal 
jeg  ikke  tale  mere  derom. 

Margrethe  saa  sky  op  paa  hans  Ansigt;  men 
der  var  kun  Mildhed  i  hans  Blik.  Dog  turde 
hun  ikke  sige  Ja.  I  det,  som  fyldte  hendes  Hu, 
kunde  saa  vist  ingen  Præst  give  hende  Raad. 

Men  Arild,  som  forstod,  hvad  der  gik  for  sig, 
nærmede  sig  hende  strax  efter  og  hviskede: 

—  Hvad  vil  I  betro  Eders  Hemmeligheder  til 
en  Munk,  som  intet  kender  til  Livet?  —  Hvad 
ved  han  om  Lykke?  —  Det  er  ikke  fromme  Ord, 
man  skal  lytte  til,  men  til  Hjærtets  Stemme. 

Hun  saa  hastig  paa  Arild;  men  der  var  intet 
Tegn  til,  at  han  havde  set  eller  vidste  noget  om, 
hvad  der  var  Absalon  og  hende  imellem. 

Næppe  havde  Arild  vendt  hende  Ryggen,  før 
Saxe  Klerk,  som  havde  faaet  Margrethe  saare 
kær,  søgte  nær  til  hende,  bøjede  sin  lange  Skik- 
kelse imod  hende  og  hviskede: 

—  Sandelig  skulde  I  nytte  det  sjældne  Besøg. 
Thi  Abbed  Vilhelm  er  den  bedste  Skriftefader  i 
Landet. 

Da  tænkte  hun,  at  han  havde  Ret.  Ingen 
havde  hun  at  tale  med,  ingen  kunde  hun  betro 
sig  til.  Om  hun  gik  i  Skriftestol,  da  kunde  hun 
dog  tale  om  sin  Kærlighed  uden  at  frygte,  at  det 
vilde  komme  andre  for  Øre. 


Næste  Morgen  efter  Messen,  som  Abbeden 
havde  holdt  i  Nikolaj  Kirke,  søgte  Margrethe  til 
ham  og  bad  om  at  lades  ind  til  Skrifte. 

Det  varede  noget,  før  hun  ret  kunde  aabne 
sit  Hjærte;  men  han  spurgte  saa  mildt  og  saa 
menneskeligt,  forstod  saa  lempeligt  at  lede  hende 
paa  Vej,  at  hun  tilsidst  fortalte  ham  hele  sit  Livs 
Historie.  Og  da  hun  var  naaet  over  sin  Ung- 
doms Letsindighed,  saa  lagde  hun  sit  Hjærte 
ganske  aabent  for  ham;  om  Herløgs  Frieri  for- 
talte hun,  og  om  den  Kærlighed,  som  gjorde 
hende  det  umuligt  at  lyde  sin  Fader. 

Men  skønt  hun  ikke  nævnede  Absalons  Navn, 
saa  forstod  Vilhelm  øjeblikkelig,  at  det  var  ham, 
hun  elskede;  og  han  mindedes  med  ét  de 
mærkelige  Ord,  som  Absalon  havde  ladet  falde, 
da  de  mødtes  paa  Vejen. 

En  stor  Angst  kom  over  ham  og  sammen- 
snørede hans  Hjærte. 

Hvad  var  der  sket?  —  hvad  vilde  der  ske? 

Han  spurgte  hende,  hvorfor  hun  da  ikke  kunde 
ægte  den,  hun  elskede. 

Margrethe  tøvede  med  Svaret;  men  tilsidst 
forstod  hun,  at  det  ikke  nyttede  at  skjule  noget. 
Da  nævnede  hun  endelig  Absalons  Navn. 

Men  i  samme  Øjeblik,  som  hun  nævnede  det, 
vidste  hun,  hvilken  Ulykke  det  var.  Hun  saa 
det  pludselig  med  Præstens  Øjne,  der  hun 
knælede  i  Herrens  Hus.  Saa  voldsomt  betoges 
hendes  Hjærte  deraf,  at  hun  kastede  Hovedet 
ned  i  sine  Hænder  og  ikke  kunde  tale  længer 
for  Graad. 

Nu  ventede  hun  at  høre  Fordømmelsen  over 
sit  Hoved;  men  Abbeden  var  tavs,  saa  længe 
hun  græd.  I  Stedet  for  de  frygtelige  Ord  mær- 
kede hun  hans  Haand  paa  sit  Hoved.  Han 
klappede  hende,  som  man  klapper  et  grædende 
Barn  for  at  dulme  dets  Graad. 

Da  han  endelig  begyndte  at  tale,  lød  Ordene 
mildt  fra  hans  Læber. 

Han  fordømte  ikke,  bebrejdede  ikke.  Men 
han  talte  til  hende,  om  hvor  lidet  menneskelig 
Lykke  havde  at  sige,  at  man  for  dens  Skyld 
skulde  ofre  sin  Sjæl  til  de  evige  Luers  Ild. 

—  Det  er  mere  til  Byrde  end  til  Frelse  at  have 
Lykke  i  Verden,  sagde  han.  Det  er  i  Himlen, 
at  man  skal  have  sit  Hjærte.  Jo  mere  man 
drømmer  om  den  korte  Lykke  her,  jo  mindre 
er  Længslen  efter  den  evige  Lykke  hist  i  de 
saliges  Boliger. 

Og  om  I  nu  alligevel  valgte  den  jordiske 
Lykke,  fordi  I  syntes,  at  Livet  var  ikke  værdt  at 
leve  uden  i  Samkvem  med  ham,  I  elskede  — 
om  I  da  saaledes  for  Eders  egen  Person  valgte 
at  fryde  Legemets  Sanser  og  lade  Sjælen  for- 
tæres, hvorledes  tror  I  da,  at  I  kunde  bære,  at 
ogsaa  hans  Sjæl  skulde  ofres  —  at  den,  I 
elskede,  skulde  lide  evindelig  for  Eders  Skyld? 
Thi  det  maa  I  vide,  at  om  hans  Hu  vender  sig 
ril  Eder,  saaledes  at  han  svigter  sin  Gerning 
og  forraader  den  Hyrdestav,  som  Gud  har 
givet  ham,  da  bærer  I  ikke  blot  Ansvaret  for 
Eders  egen  Sjæl,  som  I  bærer  det  ogsaa  for 
hans,  men  da  skal  I  visselig  kaldes  til  Ansvar 
ogsaa  for  deres  Sjæle,  hvem  Gud  havde  betroet 
ham  at  frelse  i  det  høje  Kald,  han  havde  lagt  paa 
sin  utro  Tjeners  Skuldre. 

Margrethe  græd.  Det  var  jo  sandt,  som  han 
sagde.  Hun  havde  følt  det  i  disse  Dage,  men 
ikke  turdet  tænke  Tanken  ud,  fordi  hendes  Hjærte 
var  saa  fuldt  af  Haab  og  Glæde. 

—  Og  om  I  da_nu  begge  fulgte  Eders  Hjærters 
Røst  og  levede  tilsammen  i  Synd,  hvad  vilde 
da  I,  Margrethe,  gøre,  om  Dagen  kom,  at 
Absalon  vaagnede  af  Vildfarelsen?  Thi  den 
guddommelige  Visdom  og  Naade  kan  pludselig 
aabne  et  Menneskes  Øjne.  Den  forstaar  at 
vække  ham  af  Søvnen,  at  vise  ham  den  rette 
Vej,  den  han  forlod  og  ikke  mere  kan  naa.     Da 

lærer  han  at  foragte,  hvad  han  tidligere  attraaede 
af  hele  sit  Hjærte. 

Om  du  da  ser  hans  uendelige  Fortvivlelse  og 
føler  hans  Hjærtes  svindende  Varme,  da  vil  du 
kaste  dig  ned  og  bekende:  Om  jeg  havde  villet 
det,  da  kunde  jeg  reddet  ham.  Og  om  du  ser 
ham  i  de  evige  Luer  hinsides,  da  vil  du  vide: 
Det  er  mig,  som  har  tændt  Flammen.  Det  er 
for  min  Skyld,  han  vrides  af  Smerte.  Og  der 
hans  vaandefulde  Øjne  vender  sig  imod  dig  og 
hans  Sjæl  raaber  til  dig  gennem  Mørket,  at  du 
skal  tage  disse  Pinsler  fra  ham,  da  kan  du  end 
ikke  naa  at  salve  hans  Saar;  og  om  hans  Gane 
slides  af  Tørsten  for  den  mægtige  Hede,  da  kan 
du  ikke  række  ham  at  drikke. 

Margrethe  hulkede  højt  i  sine  Hænder,  mens 
hun  virrede  med  Hovedet  for  de  grufulde  Tan- 
ker. Ogsaa  Abbeden  græd  over  sine  egne  Ord; 
hans  Taarer  faldt  ned  og  forsvandt  i  hendes 
mørke  Haar. 

Men  da  hendes  Graad  begyndte  at  stilne,  da 
sagde  han  mildt,  som  strøg  han  hendes  Hjærtes 
Saar  med  lægende  Salve: 

—  O,  hvor  skønt,  hvor  frydefuldt  er  det  ikke, 
at  alt  dette  grufulde  kan  I  frelses  for  —  du  og 
han  —  alene  ved  dig!  Hvor  saligt  er  det  ikke, 
at  Gud  har  givet  os  en  Sjæl,  hvorved  vi  kan 
elske  gennem  Tid  og  Rum!  Hvilken  Lykke  for 
dig  at  vide,  at  skønt  dine  Øjne  aldrig  ser  ham 
og  hans  Ører  ikke  hører  din  Tale,  saa  lever  han 

dog  bestandig  i  dit  Hjærte,  og  din  Sjæl  hvisker 
til  ham  i  Drømme!  Naar  du  da  sidder  som 
Herløgs  Frue  i  din  Hal  i  Mørkningstiden,  tænk 
da,  hvor  lykkeligt  dine  Tanker  kan  svæve  mod 
hans  —  tænk  da,  hvor  saligt  at  vide,  at  om 
Døden  tager  Jer  i  Favn,  da  skal  I  mødes  og 
leve  evigt  tilsammen,  Haand  i  Haand,  i  de 
lysende  Boliger,  hvor  Engle  i  hvide  Gevandter 
synger  liflige  Toner  imod  den  Højestes  Trone. 
Da,  naar  du  sidder  i  din  Hal,  da  vil  du  takke 
og  lovprise,  at  Gud  den  almægtigste  aabnede 
dine  Øjne,  mens  det  endnu  var  Tid,  —  at  han  for- 
barmede sig  over  dig  og  ham,  hans  kære  Børn, 
—  at  han  ikke  tillod,  at  I  saa  kort  skulde  færdes 
her  nede  i  Synd  og  siden  brænde  fjærnt  fra 
hinanden;  men  at  han  vilde,  at  I  evigt  skulde 
blive  tilsammen  i  Lys  og  i  Lykke  —  I  to,  som 
han  skabte  hinanden  til  Glæde. 

De  Sjæle,  som  i  Sandhed  er  forbundne  i 
Kærlighed,  dem  formaar  hverken  Tid  eller  Rum 
eller  farefuldt  Hav  at  adskille.  Thi  den  sande 
Kærlighed,  mit  elskede  Barn,  er  stærkere  end 
Døden. 

Da  hævede  Margrethe  Hovedet  af  sine  Hæn- 
der. I  Halvmørket  tindrede  hendes  graadfulde 
Øjne  imod  hans.  Hendes  Læber  aabnede  sig 
og  smilede  gennem  Smerte  for  den  store  Salig- 
hed, som  han  havde  vist  hende. 

—  Tag  mig  med  Jer  herfra!  —  bad  hun.  — 

Lad  mig  felge  med  til  Jert  Kloster,  at  ikke  mit 
syndefulde  Sind  skal  lede  mig  vild  paa  ny.  Da 
kan  I  give  mig  til  Herleg,  naar  I  lyster;  og  jeg 
vil  gøre  min  Fader  til  Vilje,  for  at  Absalons  og 
min  Sjæl  kan  leve  evigt  tilsammen. 


XV 

Absalon  blev  længere  Tid  borte,  end  han 
havde  tænkt  sig.  Thi  da  han  havde  lovet  sig 
selv,  at  han  ikke  vilde  rejse  fra  Valdemar,  end 
sige  nævne  den  Beslutning,  han  havde  fattet,  fer 
Sammensværgelsen  var  fuldt  opklaret  og  hans 
Fosterbroder  uden  for  al  Livsfare,  saa  ledede 
han  nu  selv  alt,  hvad  der  hemmeligt  maatte  for- 
fares i  Sagen,  inden  Rettergang  kunde  ske. 

Karl,  som  havde  besøgt  Biskoppen  i  Havn, 
anede  saa  lidet,  hvad  Nyt  Absalon  havde  spurgt, 
at  han  kom  ridende  til  Roskilde,  da  han  erfarede, 
at  Absalon  opholdt  sig  der,  for  at  minde  ham 
om  hans  Løfte  og  faa  ham  til  at  trænge  ind  paa 
Kongen  for  at  opnaa  et  Tilsagn. 

Absalon  lod  sig  ikke  mærke  med  nogen  Viden. 
Men  da  han  betroede  Valdemar  Karls  Frækhed, 
sagde  Kongen  med  bitter  Spøg,  at  naar  han  kom 
over  til  Jylland,  saa  vilde  han  betænke  sin  utro 
Tjener  med  en  god  Forlening. 

Da  Karl  erfarede  dette,  at  han  skulde  faa  en 
god  Forlening,  naar  Kongen  kom  til  Jylland, 
saa  glædede  han  sig  saare  og  opsøgte  strax  sin 

Broder  Knud  for  sammen  med  ham  at  drage 
over  til  Ribe  at  besøge  deres  Morfader,  Ærke- 
biskop Æskild,  som  da  just  var  vendt  tilbage  fra 
sin  Rejse  til  Clairvaux. 

Nu  er  at  fortælle,  at  Bengt,  Karls  og  Knuds 
Halvbroder,  var  fuld  af  Ondskab  og  meget  opsat 
paa  at  staa  Valdemar  efter  Livet. 

En  Aften,  da  Kongen  gjorde  Gilde  for  sine 
Huskarle,  sad  han  og  legede  med  sin  Kniv  i 
Haanden. 

Han  slog  og  kastede  til  Maals  med  den,  som 
om  han  øvede  en  Kunst;  men  nogle  saa,  at  hans 
Øjne  imidlertid  bestandig  stirrede  ondt  paa  Kon- 
gen. Da  nu  Valdemar  blev  gjort  opmærksom 
derpaa,  gav  han  sin  Køgemester  Niels  Befaling 
til  at  holde  Øje  med  ham.  Men  da  Bengt  mær- 
kede dette,  stak  han  strax  Kniven  i  Skeden  og 
teede  sig  ordenligt  og  roligt. 

Kongen  var  dog  saa  ilde  berørt  af  den  aaben- 
lyse  Ondskab,  at  han  efter  Maaltidet  kaldte  sine 
Huskarle  sammen  og  sagde  dem,  at  han  vidste, 
at  der  her  iblandt  disse,  der  alle  var  satte  til  at 
vogte  hans  Liv,  var  nogle,  som  pønsede  paa  at 
tage  ham  af  Dage  ved  hemmeligt  Forrædderi. 
Deres  Navne  vilde  han  ikke  nævne,  paa  det  at 
de  endnu  kunde  gaa  i  sig  selv  og  afstaa  fra  deres 
onde  Forsæt. 

Men  han  vilde  bede  sine  Huskarle,  at  de 
vogtede  ham  bedre  end  tidligere.  Aldrig  maatte 
de  lægge  deres  Sværd,  naar  de  var  i  hans  Følge. 

De  maatte  kun  tro  sig  selv,  men  tvivle  om 
enhver  anden. 

Huskarlene  blev  saa  fortørnede  over  at  have 
Forræddere  imellem  sig,  at  de  trængte  ind  paa 
Kongen  for  at  faa  ham  til  at  nævne  dem.  Men 
Kongen  sagde,  at  Tiden  dertil  var  endnu  ikke 
kommen.     Dermed  maatte  de  lade  sig  nøje. 

Bengt  rømte  nu  om  Natten  fra  Kongsgaarden 
saa  hurtig,  at  han  ikke  naaede  at  faa  sit  Har- 
nisk og  sin  Udrustning  med  sig.  Og  da  Maagens 
Eriksson  i  Jylland  fik  Bengts  Bud,  brød  han  op 
strax  om  Natten  og  sejlede  til  Liibeck,  hvorfra 
han  drog  til  Hertug  Henrik  af  Sachsen  og  tog 
Tjeneste  hos  ham. 

Da  Bengts  Bud  derefter  naaede  Karl  og  Knud, 
saa  stjal  de  sig  hemmeligt  ud  af  Ribe,  red  over 
Hals  og  Hoved  til  Randers  og  indskibede  sig 
derfra  til  Sverige,  til  deres  Frænde,  Børge  Jarl 
af  Vestergøtland. 

Men  da  Ærkebispen  erfarede,  hvorfor  hans 
Dattersønner,  som  han  elskede  højt,  havde 
hemmeligt  forladt  ham  fra  Ribe,  ramtes  den 
gamle  Mand  saa  haardt  af  Sorg  og  Græmmelse, 
at  han  mistede  Mælet. 

Da  han  paa  Hjemrejsen  mødte  Kongen  i 
Viborg,  tog  Valdemar  venligt  imod  ham,  at  han 
ikke  skulde  tro  sig  mistænkt  for  nogen  Andel  i 
hans  Dattersønners  Forrædderi.  Æskild  turde 
ikke  gaa  i  Forbøn  for  dem;  og  først  da  han 


182 


naaede  hjem  til  Lund,  skaffede  Lægerne  ham 
Maal  og  Mæle  tilbage. 

Maagens,  som  blev  vel  modtagen  af  Hertugen, 
skammede  sig  ved  at  tilstaa,  hvorfor  han  var 
rømmet  af  Landet,  men  bad  dog  Hertugen  om 
at  tale  hans  Sag  i  Danmark. 

Hertugen  skikkede  nu  skriftligt  Bud  til  Kongen, 
men  i  Stedet  for  Brev  tilbage  sendte  Valdemar  sin 
Staldmester  Henrik,  der  talte  saare  godt  Tysk. 

Da  nu  Maagens  saa  sit  Forræderi  afsløret  for 
Hertugen,  traadte  han  dristig  frem  og  bød  sig 
til  Tvekamp  paa  sin  Uskyldighed. 

Staldmesteren  sagde,  at  han  havde  ingen  Be- 
faling af  Kongen  om  at  drive  Sagen  med  Vaaben 
og  Værge.  Men  da  Hertugen  spurgte  ham,  hvad 
den  danske  Lov  bød  i  slige  Tilfælde,  saa  sagde 
han,  at  man  plejede  at  skytte  sig  med  Jærnbyrd. 

Maagens  lo  nu  haanligt  op  og  mente,  at  Jærn- 
byrd var  en  ganske  uvis  Prøve,  som  kunde 
lykkes  og  mislykkes  i  Flæng;  men  derved  blev 
hans  Sag  mistænkt  hos  Hertugen  og  mange 
andre. 

Maagens  begærede  da,  at  Hertugen  skulde 
skaffe  ham  sikkert  Lejde  til  at  gaa  og  komme, 
saa  vilde  han  selv  drage  til  Kongen.  Men  skønt 
Hertugen  lovede  ham  dette,  turde  han  alligevel 
ikke  stole  derpaa;  han  forlangte,  at  Biskop  Ab- 
salon, paa  hvis  Ord  han  vidste,  man  fuldt  kunde 
lide,  skulde  sige  god  for  Lejdet. 

Denne  Besked  bragte   Staldmesteren   tilbage; 

og  da  Kongen  nu  tilstod  Hertugen  Lejdet  i  sit 
og  Absalons  Navn.  saa  drog  Maagens  hjem  og 
lagde  sig  ind  paa  sin  Gaard  i  Jylland,  indtil  Ret- 
tergangstinget skulde  holdes  i  Aarhus. 

Herfra  sendte  han  to  Breve,  et  til  Skaanin- 
gerne,  hvem  han  bad  om  Bistand  mod  den  ty- 
ranniske Konge,  og  et  til  sine  Fæller,  Knud  og 
Karl,  hvori  han  bad  dem  drage  til  Skaane  og 
begynde  et  Oprør  imod  Kongen. 

Disse  Breve  blev  opsnappede  af  Valdemars 
Mænd,  som  var  satte  ved  alle  Udskibningssteder 
til  at  ransage  Vejfarendes  Breve  og  Rejsetøj. 

Da  Maagens  erfarede  dette,  udspredte  han 
hastig  det  Rygte,  at  hans  Skriver  Lambert  havde 
tabt  hans  Indsegl,  hvilket  en  eller  anden  Uven 
maatte  have  fundet  og  skrevet  disse  Breve  paa 
hans  Ulykke. 

Da  nu  Tiden  for  Rettergang  nærmede  sig.  sej- 
lede Maagens  med  to  Skibe  Absalon  i  Mode: 
han  kom  fra  Sjælland  med  sine  egne  og  de 
skaanske  Baade. 

Hertug  Maagens  søgte  ombord  hos  Bispen  og 
beklagede  sig  over  den  onde  Mistanke  samt  over 
det  Vanheld,  han  havde  haft  med  sit  Indsegl. 
Absalon  svarede  ham  ikke  meget,  saa  kun  be- 
standig paa  ham  med  et  koldt  forskende  Blik. 

Kong  Valdemar  kom  nu  ridende  fra  Viborg, 
hvor  han  havde  haft  Ærende;  og  Tinget  blev 
sat  ved  Viby  udenfor  Aarhus  i  hele  Ridderskabets 
Nærværelse. 

Da  Kongen  i  haarde  Ord  havde  klaget  paa 
Maagens  og  omtalt  de  opsnappede  Breve,  som 
beviste  hans  Falskhed,  stod  Hertugen  frem  og 
ikke  blot  bedyrede  sin  Uskyldighed,  men  klagede 
ogsaa,  at  Kongen  forfulgte  ham  med  saa  ussel 
og  uret  Mistanke.  Han  mindede  derpaa  omBuris, 
der  blev  stævnet  til  Vordingborg  for  samme 
Brøde,  og  sagde,  at  han  ikke  havde  ventet,  at 
Kongen  vilde  bruge  falske  Breve  imod  ham,  lige- 
som brugt  var  imod  Buris. 

Valdemar  bekæmpede  sin  Vrede  og  mindede 
ham  og  Forsamlingen  om  de  Velgerninger,  han 
havde  bevist  Maagens:  at  han  efter  Gratheslaget 
ikke  blot  havde  skaanet  hans  Liv,  men  endda 
givet  ham  Forlening  og  Hertugtitel.  Hvorvidt 
Brevene  var  falske,  derom  vilde  nu  alle  og  enhver 
selv  kunne  domme. 

Brevene  blev  frembaarne;  enhver,  som  kendte 
Maagens'  Segl,  fik  dem  til  Undersøgelse;  og  alle 
erklærede,  at  det  var  hans.  Da  nu  Brevene  var 
læst  højt  paa  Tinge,  og  alle  Mand  trængte  sig 
frem  for  at  høre,  hvad  Maagens  kunde  sige  hertil, 
saa  svigtede  Modet  Forrædderen.  Han  skiftede 
Farve  og  blev  saa  forskrækket,  at  han  ikke  kunde 
fremføre  et  eneste  Ord  til  sit  Forsvar. 

Absalon  mindedes  den  sidste  Gang,  der  var 
holdt  Rettergang  i  en  lignende  Sag.  Han  saa 
Buris  for  sig,  der  han  stod  anklaget  og  værgeløs 
imod  Valdemars  Vrede.  Paa  det,  at  nu  ikke  en 
lignende  Uret  skulde  begaas  som  dengang,  eller 

dog  at  Hertugens  Folk  senere  skulde  henvise  til 
Buris'  Skæbne  og  sige,  at  ogsaa  Maagens  havde 
staaet  ene  og  værgeløs  mod  Valdemars  Vrede, 
saa  han  af  Frygt  intet  havde  kunnet  mæle  og 
var  bleven  straffet  uden  ret  Lov  og  Dom,  —  saa 
bad  nu  Absalon,  at  Tinget  maatte  udskydes,  for 
at  Maagens  kunde  raadfore  sig  med  sig  selv  og 
sine  Venner,  om  hvad  han  skulde  svare  paa 
den  haarde  Anklage. 

Da  Maagens  kom  til  sig  selv  igen,  bad  han 
Absalon  og  Biskop  Toke  af  Børglum,  som  havde 
været  hans  Faders  Præst  og  Skriftefader  og  for- 
gangen havde  ført  Vidnesbyrd  mod  Buris,  om 
at  gaa  i  Enrum  med  ham,  for  at  han  ret  kunde 
forklare  sig. 

Da  de  var  alene,  stod  Maagens  lang  Tid 
paa,  at  hans  Fjender  havde  digtet  disse  Breve 
paa  hans  Hals;  men  da  de  viste  ham,  at  ikke 
blot  Seglet  var  hans,  men  ogsaa  Skriften  hans 
Skrivers,  ligesom  Stilen  og  Skrivemaaden  var 
den,  Maagens  sædvanlig  brugte,  saa  at  den,  der 
havde  stjaalet  Irjdseglet,  ogsaa  maatte  have 
stjaalet  Skriverens  Haand  samt  Maagens'  egen 
Mund  og  Tale,  —  saa  faldt  Hertugen  sammen  og 
spurgte  i  stor  Angst,  om  der  ikke  stod  nogen 
Redning  tilbage  for  ham,  hvis  han  aabent  be- 
kendte alt,  hvad  sket  var. 

Absalon  vilde  ikke  modtage  hans  Bekendelse 
alene,  for  at  det  ikke  skulde  faa  Betydning  af 
et  Skriftemaal,  hvor  han  var  bunden  ved  Tavs- 

hed,  men  forlangte,  at  hans  Broder  Esbern  og 
hans  Fætter  Sune  Ebbesøn  skulde  høre  med 
derpaa. 

Da  Maagens  havde  bekendt  alt,  turde  Absalon 
ikke  give  ham  noget  Løfte,  men  raadte  ham  til 
i  alle  Mands  Nærværelse  aabent  og  ærligt  at  staa 
frem  med  en  fuld  Bekendelse;  da  var  det  jo 
muligt,  at  Valdemar  vilde  lade  Naade  gaa  for 
Ret. 

Tinget  blev  nu  paa  Maagens'  Bøn  opsat  til 
næste  Dag. 

Mens  Valdemar  om  Morgenen  drog  nogle  Mil 
ind  i  Landet  med  sine  Mænd  for  at  besøge  den 
rige  Bonde  Unno,  søgte  Absalon  med  sin  Broder 
Esbern  og  sin  Fætter  Sune  til  Kongen,  der  han 
en  Stund  red  ene  for  sig  selv. 

De  bad  ham  da,  om,  hvis  Maagens  vilde  of- 
fentlig vedgaa  sit  Forrædderi,  at  tage  ham  til 
Naade;  thi  derved  mente  de,  at  Valdemar  vilde 
være  bedst  tjent  selv.  Der  blev  intet  at  hævne; 
og  det  vilde  være  vanskeligt  for  ligesindede  For- 
ræddere  at  samle  ny  Uvilje  imod  Kongen, 
medens  der  i  modsat  Fald  altid  vilde  findes 
nogle,  som  vilde  tage  sig  paa  at  hævne  Maagens 
Eriksson.  Saa  vilde  ogsaa  i  den  menige  Mands 
Øjne  denne  Kongens  Mildhed  bøde  paa  hans 
Grusomhed  imod  Buris. 

Valdemar  bifaldt  dette  Raad.  Efter  Middag 
blev  Tinget  sat  paa  ny.  Da  stod  Maagens  frem 
og  tilstod  for  Kongen  og  de  forsamlede  Mænd 


187 


alt,  hvad  han  og  hans  Fæller  havde  foretaget 
imod  Kongen. 

Han  lagde  ikke  Skjul  paa  noget,  men  næv- 
nede tillige  alle,  som  havde  staaet  ham  bi.  Der- 
iblandt var  ogsaa  to  af  Ærkebispens  Broder- 
sønner, Kristjan  Svendssøn  og  Asger  Svendssøn. 
Den  sidste  var  Domprovst  i  Lund;  han  havde 
vel  ikke  selv  taget  Del  i  Sammensværgelsen, 
men  dog  været  vidende  om  den  og  dulgt  den. 

Da  hans  Bekendelse  var  til  Ende,  kastede  Maa- 
gens sig  ned  paa  Jorden  for  Kongens  Fødder  med 
udbredte  Arme  og  bad,  at  Valdemar  vilde  skaane 
hans  Liv. 

Kongen  spurgte  ham  ud,  om  det  virkelig 
havde  været  hans  Hensigt  at  dræbe  ham,  der 
dog  havde  bevist  ham  saa  mange  Velgerninger. 
Dette  bejaede  han,  men  var  da  meget  sønder- 
knust. 

Kongen  skænkede  ham  Livet,  men  forbød  ham 
at  komme  i  hans  Nærhed.  Derimod  vilde  han 
ikke  høre  Tale  om  at  benaade  Knud  og  Karl. 

Da  Domprovsten  Asger  Svendssøn  nogen  Tid 
efter  red  Ærkebiskoppens  Ærende  til  Kongen 
for  at  bede  om  Naade  for  hans  Dattersønner  og 
ikke  vidste  noget  om,  at  Valdemar  kendte  Asgers 
egen  Andel  i  Sammensværgelsen,  saa  spurgte 
Kongen  ham,  om  han  mon  selv  havde  rent 
Mel  i  Posen.  Han  blev  saare  forskrækket  og 
søgte  forgæves  at  klare  for  sig;  men  Valdemar 
straffede  ham  ved  Forvisning  fra  Land  og  Rige. 

Da  den  gamle  Ærkebiskop  herte  denne  Ti- 
dende, blev  han  atter  syg  og  laa  til  Sengs  saa 
godt  som  hele  Vinteren  igennem. 


Endelig  var  Sagen  nu  fuldt  opklaret,  Dom- 
men falden  og  Valdemar  uden  for  al  Fare,.  Saa 
vel  var  det  gaaet,  at  Valdemar,  som  Absalon 
havde  spaaet,  høstede  megen  Ære  af  sin  milde 
Dom. 

Absalon  aandede  lettet  op,  da  han  drog  fra 
Aarhus  med  den  sjællandske  og  skaanske 
Flaade. 

Han  havde  intet  Øjeblik  glemt  sine  egne 
Planer.  Nu  da  han  ved  gode  Raad  havde  tjent 
Valdemar  saa  vel,  var  Øjeblikket  kommet  til  i 
Enrum  at  betro  sin  Fobterbroder,  hvad  der  be- 
vægede sig  i  hans  Sind. 

Kongen,  som  mere  end  nogen  anden  havde 
bojet  sit  Liv  ikke  efter  Pligt  og  Ret,  men  efter 
hvad  der  drog  hans  Hu  som  Lykke  —  han,  d^r 
i  sin  første  Ungdom  uden  nogen  Skrupel  havde 
taget  Tove,  skønt  hun  var  som  Datter  af  den 
Mand,  der  mere  end  nogen  anden  havde  vist 
ham  Tillid  —  maatte  ikke  han  kunde  forstaa, 
naar  hans  Fosterbroder  nu  kom  til  ham  og  sagde: 

—  Min  Fader  og  min  Slægt  bestemte  over 
mit  Liv,  mens  jeg  endnu  var  Barn  og  ikke  kunde 
skønne.  Jeg  vilde  bære  Sværd  og  ikke  Præste- 
kaabe;  men  ingen  spurgte  mig.    Jeg  adlød  deres 

Bud.  Jeg  danned'  mig  til  Præst,  skønt  min  Hu 
stod  til  Livet  her  fremfor  til  Livet  hisset.  Har 
jeg  ikke  trofast  tjent  den  Kirke,  som  blev  min 
ene  Herre?  —  Har  jeg  ikke  trofast  tjent  dig, 
som  blev  den  anden? 

Allerede  i  Paris  i  min  ferste  Ungdom  følte  jeg, 
at  jeg  havde  som  en  Taage  for  Øjnene,  at  jeg 
saa  paa  Verden  gennem  den  Skygge,  som  Livet 
hinsides  Døden  med  sin  straalende  Glans  kaster 
tilbage  over  Tingene  —  Dødens  Skygge.  Jeg 
forsøgte  dengang  at  sønderrive  Taagesløret,  men 
det  lykkedes  mig  ikke.  Jeg  var  for  ung  og 
havde  ikke  egen  Dom. 

Men  nu  er  der  hændt  mig  noget,  som  har 
draget  Sløret  bort  med  et  Ryk  —  som  har  bragt 
Dødens  Skygge  til  at  vige.  En  Kvinde  har  voldt 
det.  Og  se  —  da  laa  Livet  for  mig  med  sine 
egne  Maal,  med  det  Maal,  som  ethvert  Menneske 
har  Ret  til  at  stille,  saavist  som  det  har  faaet 
Sans  og  Hjærte  til  at  glæde  sig  ved,  hvad  der 
er  skønt  og  stærkt  og  frit  omkring  det.  Og 
dette  Maal  er  Lykken  her  —  den  visse  Lykke 
fremfor  den  Salighed,  om  hvilken  vi  kun  har 
hørt  og  læst,  men  intet  ved  igennem  vore  Sansers 
Vidnesbyrd. 

Ikke  har  jeg  tænkt  mig  til  dette;  thi  saa  længe 
jeg  tænkte,  førtes  jeg  den  anden  Vej.  Men  jeg 
har  følt  mig  dertil,  i  samme  Øjeblik,  som  jeg 
lærte  at  elske.  Da  aabnedes  mit  Hjærte,  da 
varmedes  det  som  aldrig  før.     Og  jeg  saa,  hvor 

ringe  det  er  —  alt  det,  vi  stræber  efter  —  den  høje 
Magt,  den  ydre  Ære  —  alt  det,  som  blænder  og 
lokker;  thi  selv  Munken  i  sin  Haarskjorte  kæmper 
for  ærgerrige  Maal. 

Hvor  ringe  er  det  ikke  alt  imod  den  Livets 
simple  Herlighed,  der  fedes  og  bæver  omkring 
os  i  Naturen  som  i  Menneskenes  Hjærte  —  den, 
som  vi  har  her,  i  Nuets  Glans  —  og  som  aldrig, 
aldrig  kommer  igen,  medens  Evigheden  er  som 
en  Kæde,  hvis  enkelte  Led  vender  bestandig  og 
uafvendelig  tilbage. 

Vi  glemmer  Nuet  og  haaner  dets  Ret,  fordi  vi 
stirrer  os  blinde  mod  det  fjærne,  som  vi  alligevel 
ikke  kan  se.     Hvor  taabeligt  og  ringe! 

Saa  agter  jeg  da  nu  at  drage  Bispekaaben  af 
og  lægge  Staven  ned.  Ikke  vil  jeg  tjene  Kirken 
og  ikke  dig.  Medens  det  endnu  er  Tid,  vil  jeg 
gribe  Lykken,  der  endelig  byder  sig  til  mig, 
og  drage  herfra  med  den,  som  jeg  elsker. 
Sammen  vil  vi  friste  Livets  frie  Kaar  i  Lande, 
hvor  ingen  kender  mit  Navn  og  min  Daad. 


Da  Absalon  nu  red  til  Roskilde  fra  sine  Skibe 
i  Isefjord  for  at  tale  i  Enrum  med  Valdemar, 
erfarede  han,  at  Kongen  lige  var  dragen  af  By 
for  at  møde  nogle  sachsiske  Sendemænd,  der 
skulde  forhandle  om  hans  Søns,  unge  Kong 
Knuds  forestaaende  Bryllup  med  Hertug  Henriks 
Datter  Gertrude. 

Absalon  var  da  saa  længselsfuld  efter  at  gense 
Margrethe,  at  han  ikke  vilde  tøve  og  afvente 
Kongens  Tilbagekomst,  men  opsatte  sit  Ærende 
for  at  ride  til  Havn  og  gense  hende. 

Da  han  nærmede  sig  Byen,  blev  han  over- 
falden af  en  saadan  Utaalmodighed,  at  han 
red  saa  hurtig,  hans  Hest  kunde  bære  ham. 
Medens  han  red,  og  Blæsten  stod  imod  ham, 
saa  hans  Kappe  bølgede  for  Vinden  bag  ham 
lig  en  Fane,  tænkte  han  paa  alt,  hvad  han  vilde 
ofre  paa  at  eje  den  Kvinde,  som  havde  givet 
ham  Lykke. 

Sit  Embede,  sin  hele  Gerning  i  Danmark,  som 
i  saa  mange  Aar  havde  haft  alle  hans  bedste 
Tanker,  sit  Venskab  for  Valdemar,  sin  Slægts 
Huldskab  —  alt. 

Forgæves  søgte  han  efter  noget,  som  var  ham 
for  dyrt.  Men  han  fandt  det  ikke.  Selv  Ban- 
straalen  vilde  han  bære  med  oprejst  Pande  for 
den  Lykke  at  leve  Livet  sammen  med  hende, 
at  se  en  Livsfrugt  spire  af  deres  Kærlighed  — 
han,  hvis  Liv  fra  Barndommen  for  Slægtens 
Ærgerrigheds  Skyld  var  dømt  til  Ensomhed  og 
til  Kulde. 

Da  han  fra  Solbjerg  Bakke  saa  Nikolaj  Kirkes 
Taarn  i  det  fjærne,  bankede  hans  Hjærte  højt 
af  Glæde.  Da  han  naaede  ned  paa  Engene  og 
saa  Muren  rage  frem  paa  Holmen  af  den  Borg, 
han  var  i  Færd  med  at  bygge,  da  skar  det 
ham  af  Vemod  i  Hjærtet,   at  han  ikke  skulde 

kalde  den  sin.  Tænk,  om  han  havde  kunnet 
føre  den  op  til  et  Hjem  for  sig  selv  og  hende! 

Da  han  var  færget  over  og  nærmede  sig  Hytten 
paa  Holmen,  kom  Teglmesteren  ham  i  Møde  fra 
Byggepladsen.  Lidt  efter  stod  Arild  Islænder  i 
Hyttens  Dør  og  skyggede  med  Haand  for  Øjet 
for  at  se,  hvem  det  var. 

Hurtig  gik  han  Absalon  i  Møde.  Der  han  tog 
hans  fremstrakte  Haand,  saa  han  til  Side;  men 
Absalon  lagde  ikke  Mærke  til  Sorgen  i  hans 
Ansigt,  fordi  hans  eget  Sind  var  fuldt  af  glad 
Forventning. 

Det  var  saa  sent  paa  Dagen,  at  det  syntes 
Absalon  upassende  endnu  iaften  at  søge  over  til 
Østergaarden.  Men  han  havde  ingen  Ro  paa 
sig.  Og  strax  efter  Nadveren  lod  han  sig  færge 
til  Byen  for  at  gaa  den  Aftentur,  han  plejede  at 
vandre. 

Maaske  havde  hun  alt  spurgt  hans  Komme 
eller  dog  mærket  paa  sig,  at  han  atter  var  hende 
nær.  Da  vilde  hun  sikkert  fyldes  af  Uro  som 
han  selv;  og  hun  vilde  som  han  vandre  den 
vante  Tur  mod  Aften. 

Absalon  gik  Byens  Planker  rundt  fra  Mølle- 
taarnet.  I  Landemærkets  Gærdehul  hang  nogle 
Roser  visnede  paa  Stængel.  De  høje  Pile  paa 
den  anden  Side  Pustervig  havde  alt  begyndt 
at  gulne  deres  Blade.  Han  gik  den  hele  Række 
igennem,  til  han  stod  ved  Lille-Kongebroen  og 
stirrede   over   Haveleddet   ind   i   Østergaardens 

merke  Trægaard.  Men  Margrethe  var  der 
ikke. 

Skuffet  gik  han  til  Hvile;  men  skønt  han  laa 
længe  vaagen,  var  han  dog  tidlig  oppe. 

Strax  efter  Davre  gik  han  alene  over  Holmen 
til  Færgen.  Alt  som  han  fra  Endebroen  over 
Østertorv  nærmede  sig  til  Gaardens  Vindebro, 
bankede  hans  Hjærte  stedse  stærkere.  Ofte 
maatte  han  standse  og  tage  sig  med  Haanden 
til  sit  Hj ærtested;  saa  stærkt  bevægedes  han  ved 
Tanken  om,  at  idag  slog  hans  Livs  Time. 

Han  vilde  strax  begære  Sune  i  Tale  og  sige 
ham  alt.     Og  da  — 

Broen  gik  ned.  Absalon  lod  sig  melde.  Han 
ventede  i  Gaarden,  fordi  det  var  saa  tidligt  paa 
Dagen.  Hans  Øjne  søgte  til  hendes  Vindus- 
luger,  mens  hans  Hjærte  bankede  af  Utaal- 
modighed. 

Da  hørte  han  tunge,  hastige  Trin  i  Taarn- 
trappen.  Døren  gik  op,  og  Sune  Karlsson  kom 
stormende  ud  imod  ham  med  fremstrakte 
Hænder. 

—  Endelig  —  endelig  er  I  da  atter  hjemme!  — 
Velkommen  tilbage,  Herre  Bisp !  —  sagde  han  og 
trykkede  hans  Hænder. 

Mens  han  gik  foran  ham  op  ad  Taarntrappen, 
talte  han  uafbrudt  og  vendte  Hovedet  om  imod 
ham.     Pludselig  standsede  han. 

—  Saa  ved  I  vel  heller  ikke  det  glædeligste 
Nyt,  som  er  timedes  mig  i  mange  Aar?  —  Ak 

nej,  hvor  skulde  det  være  rygtedes  til  Jylland? 
—  For  andre  er  det  jo  kun  en  ringe  Sag,  som 
for  mig  er  saa  stor  en  Glæde. 

Min  Datter  har  endelig  bøjet  sit  stridige  Sind 
og  givet  sig  i  Ægteskab  med  Herløg  Esbensen. 
Og  ved  I,  hvem  der  lærte  hende  Ydmyghed  og 
Pligt?  —  Det  gjorde  den  fromme  og  gode  Mand, 
Abbed  Vilhelm.  For  ham  aabnede  hun  sit 
Hjærte  i  Skriftestolen.  Siden  fulgte  hun  med 
ham  til  hans  Kloster;  og  derfra  tillod  hun  Herløg 
Esbensen  at  føre  hende  i  Brudeseng. 

Absalon  standsede  og  greb  efter  Vejret;  men 
han  sagde  intet.  Han  blev  med  ét  saa  tung  i 
Benene,  at  det  syntes  ham  umuligt  at  naa 
Trappen  op. 


XVI 

Absalon  sendte  hemmeligt  Brev  og  Bud,  men 
fik  intet  Svar. 

Da  kaldte  han  Arild  Islænder  for  sig  og  be- 
troede ham  sin  Sjælevaande. 

—  Rid  selv  til  Ølsemagle  —  sagde  Arild  — 
og  tag  mig  med,  da  lover  jeg  at  skaffe  Eder 
hende  i  Tale,  hvad  det  end  skal  koste.  Jeg  har 
erfaret,  at  Heriøg  ofte  mod  Aften  rider  til  Karise- 
gaard  og  dobler  med  sin  Bryde  der.  Naar  hun 
da  sidder  ene  paa  Gaarden,  er  det  Tid  at  kalde 
hende. 

Absalon  lod  Heste  sadle  til  sig  og  Arild.  Saa 
red  han  en  Eftermiddag  ad  Køgevejen. 

Blæsten  stod  Ind  fra  Sundet;  og  der  de  red 
ud  i  Strandkanten,  fløj  det  klare  Skum  fra  Havet 
som  Fnug  mod  deres  Kinder. 

I  Skoven,  som  de  red  igennem,  sukkede  det 
langt  gennem  de  høje  Egekroner.  Løvet  hvirv- 
ledes op  af  Hestens  Hov  og  førtes  af  Vinden 
raslende  hen  mellem  Stammerne. 

Solen    stod   rød   over    Skoven;    og   de   tunge 

Skyer,  som  favnede  den,  truede  med  Uvejr  for 
Morgendagen. 

Paa  Marken  saa  græssende  Køer  og  Heste, 
der  stod  med  Halen  vendt  mod  Blæsten  og  krøb 
sammen  for  den  barske  Vind,  langt  efter  de 
hastige  Ryttere. 

Hist  hilste  en  Bonde  Guds  Fred  fra  sin  Lade- 
port. Og  hans  Karl  stirrede  fra  Truget  efter  de 
kappeklædte  Mænd,  som  jog  af  sted  paa  de  kraf- 
tige, velholdte  Dyr. 

Sagtens  var  det  en  Stormand  og  hans  Svend, 
der  red  saa  fort. 

Hvem  ved,  maaske  red  de  Kongens  Ærende. 
Saa  var  vel  Krig  og  Ufærd  atter  over  Landet. 

Bonden  vendte  sig  mod  Vest,  slog  Kors  mod 
Solens  Nedgang  og  sukkede  for  alle  onde  Tiden- 
der, som  Aaret  endnu  bar  i  sit  Skød  —  — 

Ingen  af  dem  talte.  Absalon  stirrede  ud  for 
sig  mod  et  fjærnt  Syn;  hans  Øjne  var  mørke 
og  store,  som  var  hans  Sind  tynget  ud  over 
Evne. 

Arild  skottede  hemmeligt  til  ham;  men  hver 
Gang  han  saa  den  dybe,  fortvivlede  Skygge  over 
den  før  saa  klare  og  rolige  Pande,  saa  tænkte 
han  paa  sin  egen  Elskovsskæbne  og  bøjede 
Hovedet  af  gammel  Smerte. 

Hen  imod  Aften  saa  de  fra  Skovens  Udkant 
Højelse  Kirkes  Taarn;  og  snart  efter  viste  den 
mørke  Masse  af  tætte  Træer  hist  henne,  hvor 
Ølsemagle  Gaard  laa  bag  Volde  og  Grave. 

Nu  holdt  Absalon  Hesten  an.  Uden  Ord 
pegede  han  derhen.  Arild  nikkede  og  maalte 
Afstanden  med  Øjet. 

—  Bliv  I  nu  her!  —  sagde  han  og  red  et 
Stykke  ind  imellem  Stammerne,  hvor  han  under- 
søgte Træerne  nøje. 

—  Ved  denne  Eg!  —  sagde  han  og  pegede 
paa  et  Træ,  som  Lynet  havde  spaltet  ned  indtil 
Hovedstammen,  saa  at  det  lyse  Ved  gloede  frem 
og  kendetegnede  Træet  fra  de  andre. 

—  Vent  mig  her!  om  I  skal  vente  til  Midnat, 
maa  I  ikke  ride,  før  jeg  kommer.  Thi  hun  skal 
sikkert  følge  med. 

Absalon  nikkede,  og  Arild  red  langsomt  hen- 
imod  Gaarden. 

Der  stod  noget  Ungkvæg  ude  paa  Toften.  Og 
bag  Laden  saas  de  høje  Stakke,  som  var  sat  nu 
i  Høst.  Men  ingen  Lyd  kunde  høres  fra  Gaar- 
den; saa  stærkt  bar  Vinden  paa. 

Absalon  saa  Arilds  høje  Skikkelse  tegne  sig 
sort  paa  den  blege  Aftenhimmel;  den  blev 
mindre  og  mindre,  slugtes  tilsidst  af  Træernes 
Mørke. 

Med  en  lang  og  sørgelig  Tone  lød  Bølgernes 
uafladelige  Brud  imod  Stranden.  Nu  og  da 
skreg  en  Maage  hæst  i  det  fjærne;  og  Flager- 
musene strøg  iltert  og  lydløst  som  Aandepust 
af  hvileløse  Skygger  frem  og  tilbage  gennem 
Luften. 

Noget  efter  kom  en  mørk  Skikkelse  til  Hest 

ud  fra  Gaarden.  Den  nærmede  sig  hastig. 
Absalon  vilde  allerede  ride  længere  tilbage  i 
Skoven  for  at  være  uset,  da  Manden  vinkede 
til  ham,  og  han  genkendte  Arild. 

Det  gøs  gennem  Absalons  Hjærte,  da  han  saa, 
at  han  kom  ene. 

—  Jeg  spurgte  en  Hyrde  om  Vejen  til  Køge; 
af  ham  erfarede  jeg,  at  hans  Herre  endnu  var 
hjemme;  men  efter  Nadveren  rider  han  til  Karise- 
gaard  med  nogle  Svende. 

De  ventede  nu  tavse  i  Skovbrynet,  indtil  det 
blev  saa  mørkt,  at  de  ikke  kunde  skelne  noget 
længer. 

Efter  Arilds  Raad  red  de  da  langs  Brynet, 
indtil  de  naaede  det  Sted,  hvor  Vejen  til  Karise- 
gaard  førte  ind  gennem  Skoven. 

Her  maatte  Herløg  komme  forbi.  De  holdt 
stille  saa  nær,  at  de  var  vis  paa  at  kunne  høre, 
naar  Mændene  kom  ridende,  selv  om  de  ikke 
kunde  skelne  Skikkelserne. 

Det  varede  godt  en  Time.  Da  hørte  de  Hov- 
slag af  flere  Ryttere  og  lidt  efter  højrøstet  Tale 
som  af  Folk,  der  har  spist  og  drukket  godt. 

—  Det  er  ham!  —  hviskede  Arild  og  tænkte 
paa,  at  Herløg  Esbensen  havde  Ord  for  at  drikke 
mere  end  til  Tørsten. 

Nu  klaprede  Hestenes  Hove  lige  imod  dem 
over  den  haarde  Vej .  Og  da  Hovslagene  pludse- 
lig gav  Genlyd,   vidste  de,   at  Rytterne  nu  var 

komne  inden  for  Skovbrynet,  ind  mellem  Stam- 
merne. 

De  ventede,  indtil  ikke  en  Lyd  var  at  høre. 

Saa  sagde  Arild  Islænder: 

—  Vent  nu  her,  Herre,  hvor  Vejen  drejer  ind 
i  Brynet;  thi  det  er  saa  mørkt,  at  vi  ellers 
næppe  vil  kunne  finde  Jer.  Og  Raaben  er  ikke 
sikkert  saa  nær  ved  Gaarden.  Ej  heller  er  det 
vist,  om  det  kan  høres  for  Blæsten  og  for  Havets 
Larmen. 


Arild  red  for  Broen  og  raabte  Vagten  an 
igennem  Mørket. 

—  Hvem  der?  —  svaredes  der. 

—  Ilbud  fra  Havn! 

—  Hvis  Ærende  rider  I? 

—  Sune  Karlssons  fra  Østergaard. 

—  Hvem  bringer  I  Bud  fra  ham? 

—  Hans  Datter  Margrethe,  Herløg  Esbensens 
velbyrdige  Husfrue. 

—  Hvad  Bud  bringer  I  hende? 

—  Det  rager -ikke  Jer!  —  svarede  Arild,  men 
skyndte  sig  at  tilføje: 

—  Forresten  er  det  ingen  Hemmelighed. 
Sune,  Bispens  Foged,  ligger  syg  og  begærer  at 
se  sin  Datter,   inden  han  dør. 

Nu  kom  Broen  ned  i  en  Fart.  Og  Arilds  Hest 
drønede  over  dens  Planker. 

Brovagten  stod  midt  for  Porten  og  løftede 
Lygten  op  imod  Arilds  Ansigt;  men  da  han  saa, 
at  Rytteren  var  uden  Harnisk,  saa  tog  han  Lygten 
til  sig  og  lod  ham  passere. 


Arild  stod  i  Hallen. 

Fru  Margrethe  rejste  sig  imod  ham.  Ingen 
af  dem  talte,  før  Svenden,  som  meldte  ham, 
havde  lukket  Døren  efter  sig. 

—  Hvad  Bud  bringer  I?  —  spurgte  hun  og 
lagde  Haanden  ved  sit  Hjærte,  mens  hendes  Øjne 
stirrede  stort  og  ængsteligt  paa  ham. 

Arild  søgte  i  det  knappe  Lys  fra  Armstagen 
at  læse  Sorgen  ud  af  hendes  Ansigt,  af  hendes 
smærtefulde  Mund.  Da  han  ikke  svarede  strax, 
gik  hun  henimod  ham,  greb  Stagen  fra  Bordet 
og  løftede  den  mod  hans  Ansigt. 

Arild  overvejede  endnu  engang.  Dog  vovede 
han  ikke  at  tale  sandt.     Saa  sagde  han: 

—  I  maa  sidde  op  nu  strax,  Fru  Margrethe. 
Eders  Fader,  Sune  Karlsson,  er  syg  og  begærer 
at  se  Eder. 

Der  bredte  sig  som  en  Skuffelses  Skygge  over 
hendes  Ansigt;  men  i  næste  Øjeblik  satte  hun 
Stagen  og  sagde  dæmpet  med  sænkede  Laag: 

—  Er  det  Døden? 

—  Ikke  just  Døden.  Men  I  maa  tro  mig:  der 
er  ingen  Tid  at  spilde. 

Da  gik  Margrethe  hastig  til  Døren  og  kaldte 

ud.  Hendes  Terne,  som  kom  springende,  fik 
Besked  om  at  lade  sadle  strax. 

Lidt  efter  kom  Pigen  tilbage  med  Kappe  og 
Hue. 

Imedens  hun  klædte  sin  Frue  til  det  natlige 
Ridt,  vendte  Margrethe  sig  til  Arild  og  spurgte: 

—  Jeg  maa  vel  have  Svende  med? 

—  Tiden  er  for  knap!  —  sagde  Arild  og 
traadte  frem  imod  hende.  —  Tror  I  mig  ikke 
saa  vel,  at  I  ter  betro  Eders  Liv  til  mig,  Biskop 
Absalons  Mand? 

Da  bøjede  hun  Hovedet,  sendte  sin  Terne  bort 
og  gik  foran  ham  ned  ad  Trappen.  I  Gaarden 
holdt  Karlen  alt  med  Hesten.  Arild  hjalp  hende 
op,  og  sammen  red  de  ud  af  Gaarden. 

Da  Vindebroen  var  hejst  efter  dem  og  ingen 
kunde  høre  deres  Tale,  spurgte  hun: 

—  Hvornaar  blev  han  syg? 

—  Vi  maa  ride  hastig!  —  svarede  Arild  og 
satte  Sporerne  i.  Hun  fulgte  efter,  og  snart 
naaede  de  det  Sted,  hvor  Vejen  til  Havn  krydsede 
Vejen  til  Skoven. 

Xu  kunde  Arild"  ikke  længer  skjule  sit  sande 
Ærende.  Just  som  hun  vilde  dreje  af  tilhøjre, 
holdt  han  Hesten  an  og  sagde: 

—  Fru  Margrethe.  I  maa  tilgive  mig.  Jeg  har 
anvendt  Svig  imod  Eder.  Eders  Fader  er  ikke 
syg;  men  en  anden,  som  staar  Eders  Hjærte 
endnu  nærmere,   er  syg  i  Sindet;  og  da  I  har 

voldt  hans  Sygdom,  saa  tilkommer  det  ogsaa 
Eder  at  læge  den. 

Da  kom  Margrethe  saaledes  til  at  ryste,  der 
hun  sad  paa  Hesten,  at  hun  ikke  kunde  tale. 

Han  red  hende  ganske  nær  for  at  støtte  hende, 
om  hun  havde  det  behov. 

—  For  Vor  Herre  Frelsers  Skyld,  Arild,  sig 
mig  Sandheden!  —  bad  hun  sagte;  og  hendes 
Hjærte  bankede,  saa  hun  knap  kunde  drage 
Vejret. 

—  Biskop  Absalon  holder  til  Hest  hist  henne 
og  beder  om  at  faa  Eder  i  Tale. 

—  Hvor?  —  hvor?  —  sagde  hun  og  stirrede 
gennem  Mørket. 

—  Hist  henne  i  Brynet,  hvor  Vejen  drejer 
ind!  —  sagde  han. 

Da  satte  hun  Hesten  i  Løb;  men  lidt  efter 
sagtnede  hun  Farten. 

—  Hvad  vil  han  mig?  —  spurgte  hun;  og  han 
kendte  næppe  hendes  Stemme. 

—  Hvor  skulde  jeg  vide  det?  —  sagde  Arild 

—  Sagtens  vil  han  sige  det  selv. 

Da  holdt  hun  Hesten  an  og  rakte  ud  for  at 
gribe  hans  Arm. 

—  Med  Svig  har  I  lokket  mig  af  Gaarde.  Saa 
lov  mig  da  nu,  at  I  atter  vil  føre  mig  tilbage, 

—  hvad  der  end  sker. 
Han  lovede  det. 

—  Ogsaa  om  Eders  Herre  har  en  anden  Vilje! 

—  hviskede  hun. 


203 


Han  lovede  det.- 

—  Ogsaa  om  jeg  ikke  vil  det  selv!  —  føjede 
hun  til,  og  hendes  Stemme  skjalv. 

—  Hvorfor  vil  I  tage  saa  strængt  et  Lefte?  — 
spurgte  han  bedrøvet. 

—  Lov  det!  —  svarede  hun  hastig  —  Ved  alt, 
hvad  helligt  er! 

—  Jeg  lover  det!  —  sagde  han  —  Ved  alt, 
hvad  der  er  mig  helligt,  lover  jeg  det. 

Da  aandede  hun  dybt  op;  og  nu  bankede 
hendes  Hjærte  frit  mod  den,  som  ventede. 

De  naaede  Skoven.  En  høj  Skikkelse  red  hen 
imod  dem. 

Hun  kendte  ham  trods  Mørket.  Saa  red  hun 
til.  Men  da  deres  Heste  mødtes,  drejede  Arild 
hastig  til  Siden,  saa  langt  at  han  intet  kunde 
høre. 

—  Margrethe!  —  hviskede  Absalon  og  greb 
om  hendes  Haand,  som  klemte  Tøjlen. 

Hun  svarede  ikke,  men  dybere  og  dybere 
bøjedes  hendes  Hoved.  Og  da  han  strakte 
Armene  ud  om  hendes  Liv,  faldt  der  hede  Taarer 
paa  hans  Haand. 

Da  flammede  hans  Sind  op  i  pludselig  Vælde. 

Han  sprang  af  Hesten  og  kastede  dens  Tøjle 
over  en  Gren,  som  rakte  ud  fra  Brynet. 

Saa  lettede  han  hende  af  Sædet.  Men  der 
han  bar  hende  i  sine  Arme,  glemte  han  hendes 
Hest. 

Og  medens  hendes  Arme  slyngedes  om  hans 

Hals,  søgte  Dyret  til  Side  og  snusede  i  Græsset 
efter  Foder. 

Da  hørte  Arild  den  løse  Hest,  red  til  og  greb 
dens  Tøjle. 

Endelig  løsnedes  deres  Favntag,  og  Absalon 
spurgte : 

—  Hvor  kunde  du? 

Hun  svarede  ikke,  lagde  kun  sit  Hoved  mod 
hans  Bryst  og  rørte  sig  ikke. 

Atter  og  atter  spurgte  han;  men  hun  svarede 
ikke.  Han  mærkede  kun  en  Bevægelse  mod  sit 
Bryst,  som  holdt  hun  med  stort  Besvær  sin 
Graad  tilbage. 

Han  vilde  spurgt  hende,  hvad  Vilhelm  havde 
sagt,  hvorledes  det  var  lykkedes  ham  at  overtale 
hende.  Men  han  opgav  det;  thi  han  kendte 
Abbedens  Ry  som  Skriftefader;  og  han  vidste 
som  Biskop,  hvad  han  havde  foreholdt. 

—  Lykken?  —  spurgte  han  sagte  og  greb  om 
hendes  Haand  for  at  løfte  hendes  Aasyn  op  imod 
sit.  Men  hun  stred  imod  og  svarede  ikke.  Da 
mærkede  han,  at  Graaden  sivede  ud  af  hendes 
Øjne;  da  hørte  han  dens  Tag  i  hendes  Strube 
og  følte  Stødet  af  dens  Hulken  mod  sit  Bryst. 

Længe  var  han  tavs.  Thi  hans  Tanke  fandt 
ingen  Vej;  og  hans  Hjærte  vidste  ikke  af  nogen 
Trøst. 

—  Hvad  skal  der  blive  af  os?  —  hviskede 
han,  som  talte  han  mere  til  sig  selv  end  til 
hende. 

Da  endelig  rejste  hun  Hovedet.  Hendes  Arme 
drog  ham  til  sig,  mens  hendes  graadblanke  Øjne 
søgte  hans  igennem  Mørket. 

—  Jeg  vilde  frelse  din  Sjæl!  —  hviskede  hun. 
Da  bøjede  han  sig  og  kyssede  de  vaade  Øjnes 

Laag  og  de  aabne  Læbers  smilende  Sorg. 

Det  dulmede  hans  Sind;  det  lindrede  hans 
Smerte,  at  han  havde  hende  saa  tæt  mod  sit 
Bryst.  Men  atter  vaagnede  Besindelsen  frem, 
og  hans  Hænders  Tag  om  hendes  Hoved  slappe- 
des for  det  trøstesløse  Mørke,  som  hans  Sind 
saa  ind  i. 

Men  hun  klyngede  sig  op  til  ham  og  hviskede: 

—  Tog  jeg  fejl,  saa  tag  mig! 

Og  pludselig  flammede  hendes  Øjne  imod  hans: 

—  Forbandet  være  hans  Ord,  at  de  lokked' 
mig!  —  Tag  mig!  —  bad  hun  —  tag  mig  med 
dig  herfra!  —  Jeg  holder  det  ikke  ud!  —  Aa, 
hvad  har  jeg  gjort! 

Hun  jamred'  sig  højt  i  hans  Arme. 

—  Kom,  det  er  Tid  endnu.  Lad  os  ride  langt 
herfra.  Lad  os  flygte  til  Skibs  mod  et  fremmed 
Land. 

Han  tog  hende  i  sine  Arme.  Han  bar  hende 
mod  sin  Hest.  Hvor  var  hendes?  —  Han  saa 
den  ikke.     Lige  meget! 

Han  satte  hende  op  foran  sig  i  sin  Saddel. 
Han  løsnede  Tøjlen  af  Grenen  — 

Da  holdt  Arild  hos  dem  med  hendes  Hest  ved 
sin  Side. 

—  Fru  Margrethe!  —  sagde  han. 

Hun  mindedes  det  Løfte,  hun  havde  krævet. 
Men  hun  svarede  ikke,  klyngede  sig  tæt  op  til 
Absalons  Bryst  og  hviskede  skælvende  i  hans 
Øre: 

—  Rid  til! 

Da  Absalon  saa  den  rytteriøse  Hest,  sagde  han 
til  Arild: 

—  Tag  den  med,  at  den  ikke  skal  røbe  os! 

—  Bedre  er  det,  Herre,  at  Fru  Margrethe 
sidder  op  paa  sin  egen  Hest.  Da  gaar  Ridtet 
fortere,  end  om  én  Hest  skal  bære  Jer  begge. 

—  I  har  Ret!  —  sagde  Absalon  og  hævede 
Margrethe  i  sine  Arme.  Men  hun  klyngede  sig 
til  ham  og  hviskede  som  før: 

—  Rid  til!  —  rid  til!  —  Bryd  dig  ikke  om, 
hvad  han  siger. 

Absalon  forstod  hende  ikke. 

—  Ret  nu  rider  vi  til.  Men  hurtigst  gaar  det, 
om  hver  har  sin  egen  Hest. 

Saa  satte  han  hende  ned  i  Sadlen  paa  hendes 
egen  Hest,  som  Arild  havde  ført  tæt  til  hans 
Side. 

Men  inden  hun  endnu  havde  faaet  Tøjlen  fat, 
rev  Arild  Hesten  til  sig  ved  Bidslet.  Da  strakte 
hun  Armen  ud  efter  sin  Elskede  og  skreg  hans 
Navn,  som  var  hendes  Liv  i  Fare. 

Men  Arild  red  til  Side  i  Mørket  med  begge 
Hestene  og  raabte: 

—  I  kræved'  ved  alt,  hvad  helligt  var,  at  jeg 

skulde  fere  Eder  tilbage.     Husker  I  det,    Fru 
Margrethe? 

Hun  svarede  ham  ikke,  men  gav  sig  af  Smerte 
som  et  Barn. 

—  Hold  stille!  —  raabte  Absalon  og  søgte 
frem  efter  Lyden;  men  Arild  veg  atter  til  Side 
og  raabte: 

—  Ogsaa  imod  Eders  Vilje  skulde  jeg  føre 
Eder  tilbage.     Husker  I  det,  Fru  Margrethe? 

Da  for  Absalon  til  som  en  rasende.  Han 
glemte,  han  var  vaabenløs  og  greb  til  sit  Sværd. 

—  Hold  stille!  —  eller  det  gælder  dit  Liv!  — 
raabte  han  og  sporede  sin  Hest. 

Arild  veg  til  Side  i  Mørket  og  sagde: 

—  Mit  Løfte  maa  jeg  holde,  Herre;  men  aldrig 
giver  jeg  det  mere.  Næste  Gang  skal  I  sikkert 
faa  hende. 

Saa  sparked'  han  Hesten  i  Siden,  at  den 
sprang.  Og  nu  for  han  gennem  Mørket  hen  over 
Engen  med  den  klagende  Kvinde. 

Men  Absalon  holdt  stille  og  lyttede  ud  i  Natten 
efter  deres  Ridt. 


XVII 

JVLargrethe  kunde  ikke  sove.  Urolig  kastede 
hun  sig  paa  sit  Leje  og  tænkte  paa  de  Nætter, 
hun  allerede  havde  tilbragt  her  ved  Herlogs 
Side. 

Hun  bebrejdede  sig,  at  hun  havde  taget  det 
Løfte  af  Arild;  men  dog  var  hun  uvis,  om  hun 
ikke  for  Absalons  Saligheds  Skyld  burde  takke 
Gud  derfor. 

Da  brød  -  hun  sammen  i  Hulken  og  kunde 
intet  sanse  for  den  dybe  Fortvivlelse  i  hendes 
Sind. 

Af  og  til  faldt  hendes  Øjenlaag  til  af  den  store 
Træthed,  som  var  over  hende  for  den  bestandige 
Kamp  med  sig  selv.  Men  hendes  Søvn  var 
som  Gisp  af  et  saaret  Dyr.  Hun  for  skræk- 
slagen op  og  syntes,  at  hun  saa  Djævelens 
grinende  Fjæs  paa  Døren  og  hørte  Troldes  onde 
Latter. 

Pludselig  blev  hun  lysvaagen  og  holdt  Vejret 
mod  en  fjærn  og  ravende  Lyd. 

Den  kom  nærmere  og  nærmere.    Nu  lød  ogsaa 

en    slæbende    Stemme.      Hun    vidste,    det   var 
Herløg,  som  kom  hjem  fra  Dobbel  og  Svir. 


Strax  da  Herløg  førte  Margrethe  i  Gaarde, 
kunde  han  ikke  fatte  hendes  tavse  Koldsindighed. 
Han  forøgede  sin  Ømhed  og  bad  hende  nævne 
alt,  hvad  hun  savnede. 

Han  købte  kostbare  Silketæpper  og  hængte 
dem  i  Hallen.  Han  klædte  hende  med  Zobel- 
skind og  Hermelin,  som  han  havde  tusket  sig 
til  i  Havns  Boder. 

Da  det  intet  hjalp,  blev  han  mut  og  tvær  og 
talte  ikke  til  hende  Dage  igennem.  Men  det 
pinte  ham  selv  at  være  ond;  thi  han  var  godsindet 
af  Naturen  og  voldte  ikke  gerne  nogen  Sorg, 
naar  han  kunde  spare  det. 

Bestandig  sad  hun  ved  Vinduet  med  Haand 
under  Kind,  naar  han  kom  ind  fra  Marken.  Og 
naar  hun  over  Bord  ved  Middag  blanded'  hans 
Vin,  da  var  hendes  Tanker  andetsteds  henne. 
Og  hun  svarede  ham  kun  med  Ja  og  Nej. 

Saa  blev  han  vred;  og  i  Vreden  drak  han  sig 
en  Dag  drukken  med  sine  Svende.  Natten  der- 
paa  krævede  han  sin  Ægtemands  Ret  med  mange 
grove  Ord  om  hendes  Ungdoms  Letsind. 

Hun  føjede  sig  for  hans  Vilje;  men  hun  græd, 
som  hendes  Hjærte  skulde  briste. 

Dagen  efter  var  han  flov.  Han  turde  ikke  se 
i  hendes  Øjne.     Da  det  blev  Middag,  drog  han 

Laurids  Bruun  :  Absalons  Saga.     II.  ^ 

sig  ud  af  Gaarden  og  lod  sige,  at  et  Bud  havde 
hentet  ham  til  Karisegaard. 

Dér  satte  han  sig  over  Bord  med  sin  Bryde, 
den  tyske  Jørgen,  som  de  kaldte  ham.  For  at 
trøste  sig  drak  han  sig  drukken  paa  ny.  Men 
da  han  kom  hjem,  søgte  han  ikke  deres  Leje. 
Han  skammede  sig  derved.  .Næste  Morgen  fandt 
Ternerne  ham  i  Hallen.  Han  laa  med  Hovedet 
op  imod  Væghjørnet  og  Benene  strakte  ud  fra 
sig  over  Stengulvet. 

Da  red  han  efter  Middag  til  Præsten  i  Karise 
og  klaged'  sin  Nød.  Dog  husked'  han  sit  Løfte 
til  Sune  Karlsson,  at  han  ikke  maatte  tale  om 
hendes  Fortid.  Saa  var  det  ogsaa  hans  Ære  for 
nær,  at  nogen  skulde  vide,  hvad  Plet  der  var  paa 
hans  Husfrue. 

Præsten  i  Karise  var  en  ældre  Mand,  som 
vilde  Ret  og  Skel  for  alle.  Han  syntes,  at 
Herløg  var  for  gammel  en  Karl  til  Margrethe; 
men  han  sagde  det  ikke.  Thi  han  havde  meget 
godt  at  være  Herløg  taknemmelig  for. 

Da  nu  Herløg  bad  ham,  saa  red  han  en  Dag 
til  Ølsemagle  og  begærede  at  tale  med  Hus- 
fruen. 

Herløg,  som  vidste,  naar  han  var  ventendes, 
drog  i  Tide  af  Gaarde. 

Præsten  og  Margrethe  talte  længe  sammen. 
Saa  mildt  var  hendes  Sind  og  saa  skønt  hendes 
Øjenpar,  at  han  ynkedes  over  hende,  at  hun 
havde  viet  sig  til  en  gammel  tykvommet  Enke- 

mand,  enddog  han  ejede  to  gode  Gaarde.  Og 
da  han  sidenhen  paa  hendes  Begæring  tog  hende 
til  Skrifte,  og  hun  betroede  ham,  at  hendes  Hu 
stod  til  en  anden,  som  hun  ikke  kunde  faa,  saa 
kendte  hans  Medfølelse  ingen  Grænser. 

Hun  lovede  ham  at  feje  sig  i  sin  Skæbne;  men 
det  blev  dog  ikke  bedre. 

Men  siden  da  drog  Herløg  til  Karisegaard 
og  drak  med  sin  Bryde,  naar  hans  Sind  var 
tungt  over  Margrethes  utaknemmelige  Kold- 
sindighed. 


Nu  lød  Herløgs  ravende  Skridt  op  ad  Taarn- 
trappen.  Han  bumsede  mod  Døren,  raabte  en 
Ed  og  famlede  efter  Laasen. 

Hjælpeløst  saa  hun  sig  om  efter  Frelse. 

Hun  kunde  det  ikke.  Hun  taalte  det  ikke.  I 
Nat  ikke! 

Aa,  om  dog  Arild  havde  brudt  sit  Løfte! 

Hun  kasted'  sig  ned  i  sit  Skindtæppe  og  bad 
af  sit  inderste  Hjærte,  at  Herløg  skulde  gaa 
hendes  Dør  forbi. 

Da  brased'  den  op  i  det  samme. 

Og  der  stod  Herløg  vaklende  i  Døraabningen 
med  det  flakkende  Skær  over  sit  røde,  oppustede 
Ansigt  fra  Lysestagen,  som  svajede  i  hans 
Haand,  mens  Flammen  bevægedes  af  Træk- 
vinden fra  Trappen. 

14* 

Han  lod  Døren  falde  til  efter  sig  og  vaklede 
ind  med  tungt  drønende  Skridt. 

Han  satte  Stagen  paa  Bordet.  Saa  fortrak 
han  sin  brede  Mund  til  et  Smil,  at  hans  spidse, 
sorte  Tandstumper  synedes.  Han  strøg  sig 
famlende  gennem  det  lange,  vissengule  Over- 
skæg, der  var  fugtigt  af  Septemberluften.  Drik- 
ken sad  endnu  i  dets  Spidser. 

Han  kneb  Laagene  forborgent  sammen  over 
de  stirrende  Hundeøjne  og  smiskede  hen  imod 
hendes  Seng. 

Hun  lod,  som  hun  sov.  Dog  maatte  hun 
hemmeligt  skotte  til  ham  for  at  skønne,  hvad 
Sind  han  havde. 

Da  satte  han  sig  paa  sin  Brix  og  trak  de 
tunge  Sko  af.  Det  voldte  en  Del  Larm.  Han 
skældte  og  tyssede  paa  sig  selv.  Og  hele 
Tiden  smaasnakkede  han  dæmpet  og  hikkede  der 
imellem. 

Da  Skoene  var  dragne  af,  rejste  han  sig  og 
nærmede  sig  hendes  Seng.  Der  bøjede  han  sig 
ned  og  stirrede  ind  i  hendes  Ansigt,  saa  hans 
drukne  Aande  slog  mod  hendes  Næse. 

Længe  stod  han  saaledes  og  støttede  sig  med 
Hænderne  mod  sine  Knæ,  mens  hans  Øjne 
berusede  sig  i  det  mørke,  blanke  Haars  Fylde, 
i  hendes  Pandes  Renhed,  i  hendes  Læbers  bløde 
Bue. 

Han  sukkede  flere  Gange  dybt  og  stønnede. 


213 


Maaske  var  det  fra  Hjærtet,  det  kom;  maaske 
var  det  den  bøjede  Stilling,  som  voldte  det. 

Da  kunde  han  ikke  mere.  Han  faldt  tungt 
paa  sine  Knæ  og  greb  hendes  Hoved  med  sine 
plumpe  Hænder,  mens  hans  fugtige  Læber  bored' 
sig  ind  i  hendes  Mund,  saa  hun  mærked'  hans 
Tandstumper  imod  sine  Tænder. 

Med  et  voldsomt  Kast  vred  hun  sig  les  og 
for  over  Ende.  Han  mistede  Ligevægten  og 
faldt  frem  over  Sengen.  Men  inden  han  atter 
havde  rejst  sig,  var  hun  ude  af  Tæppet  og  nede 
paa  Gulvet. 

—  Vil  du  lege,  min  Putte?  —  raabte  han  og 
grinede  til  hende,  mens  han  ravede  frem  over 
Gulvet  med  udbredte  Arme. 

Da  pustede  hun  Lyset  ud. 

Han  raabte  højt  en  Ed  og  famlede  mod 
Mørket  med  sin  tomme  Favn.  Hun  smuttede 
bag  om  ham  hen  til  Døren,  som  endnu  stod 
aaben.  Og  inden  han  aned',  hvad  hun  vilde, 
var  hun  ude  og  stængede  efter  sig. 

Et  Øjeblik  lytted'  hun  mod  hans  rasende 
Skælden.  Hun  hørte  ham  rave  efter  Døren; 
men  han  fandt -den  ikke.  Saa  lød  et  dumpt  Fald. 
Han  skælded'  og  banded'  endnu  en  Stund;  men 
det  syntes,  som  blev  han  liggende.  Lidt  efter 
blev  der  stille.     Da  sov  han  vist. 

Sagte  listed'  hun  Trappen  ned. 

Hvad  skulde  hun  gøre? 

Raadvild  blev  hun  staaende  og  mærkede  ikke 

den  kolde  Trækvind  fra  Taarnets  aabne  Luge, 
ikke  den  fjærne  sørgelige  Tone  fra  Havets  Blæse- 
bælg. 

Nu  —  i  Nattens  Mørke  —  kunde  hun  finde 
Hesten  frem,  hendes  egen,  som  kendte  hendes 
Stemme  —  da  var  hun  jo  fri,  da  red  hun  gen- 
nem Natten  til  sin  Elskede. 

—  Lider  du?  —  spurgte  hun  ud  for  sig  — 
længes  du?  —  Snart  er  jeg  hos  dig. 

Da  gik  hun  først  til  Arnen  i  Stegerset  og 
tændte  Lys  ved  Gløden  under  Asken.  Saa  gik 
hun  op  til  Klædekamret  og  søgte  ud  deraf  til  at 
klæde  sig.  Saa  fandt  hun  sin  Kappe  frem.  Og 
med  Skoene  i  Haanden  listed'  hun  sig  ned  til 
Brovagtens  Rum  i  Muren. 

—  Jens!  —  kaldte  hun;  og  da  han  for  op  med 
Søvn  i  Øjnene,  sagde  hun  strengt: 

—  Sover  du  paa  Vagten? 

Da  bad  han  saa  mindelig  for  sig,  at  hun  ikke 
vilde  røbe  det. 

—  Hvis  du  hjælper  mig  flinkt  og  hastigt,  skal 
jeg  tie  dermed.  Det  bæres  mig  for,  at  min 
Fader  nu  er  døende.  Derfor  skal  du  sadle  min 
Hest  og  lade  Broen  gaa  ned.  Men  om  du  taler 
om  dette  til  nogen,  da  skal  jeg  imorgen  klage 
paa  dig,  at  du  piskes  med  Skam  af  Gaarden  for 
din  Søvn. 

Saa  sadled'  han  Hesten,  og  Broen  gik.  Men 
da  hun  red  hen  ad  Vejen,  hvor  hun  nys  havde 
redet  med  Arild,  da  faldt  der  Angst  og  Beklem- 

melse  over  hendes  Sind;  og  hun,  som  fer  var 
saa  sikker,  vidste  ikke  længer  Raad. 

Om  hun  vilde  ride  nu  til  Havn,  da  naaede 
hun  der  ikke  før  den  lyse  Morgen. 

Hvad  vilde  de  sige  i  Byen,  hvor  Hvermand 
kendte  hende?  —  Ikke  kunde  det  skjules.  — 
End  om  hun  søgte  til  Holmen  og  lod  sig  færge 
derover,  endnu  før  det  ret  var  Dag,  hvad 
Ærende  skulde  hun  da  give  sig  hos  Bispen,  at 
ikke  Hvermand  vilde  tænke,  at  hun  søgte  hans 
Seng? 

Og  om  hun  red  til  sin  Faders  Gaard,  hvilken 
Ufærd  vilde  der  ikke  ske  hende?  —  Hendes 
Fader  var  den  sidste,  hvem  hun  turde  tilstaa, 
hvad  hun  havde  i  Sinde. 

Visselig  vilde  han  imorgen  den  Dag  selv  føre 
hende  tilbage  til  Herløgs  Gaard.  Da  blev  det 
sidste  værre  end  det  første. 

Hvem  ved,  maaske  er  han  end  ikke  i  Havn, 
Absalon,  at  han  kan  beskytte  mig! 

Maaske  dvæler  han  her  i  Omegnen  et  Sted  i 
denne  Time  og  lurer  kun  paa,  at  det  skal  blive 
Dag,  at  han  paany  kan  kalde  mig  ud? 

Aa,  om  han  var  her  —  i  Skoven  hist  henne 
—  visselig  maatte  hans  Hjærte  da  kunne  for- 
nemme hendes  Vaande. 

Længe  holdt  hun  stille  og  lyttede.  Vinden 
blæste  raat  ind  fra  Søen,  men  hun  ænsede  det 
ikke.  Hendes  Hjærtes  Slag  og  Tankernes  Lar- 
men i  hendes  Hoved  døvede  Havets  Tone. 

Men  da  hun  saa  den  første  spæde  Stribe  af 
Lys  over  Vandet  i  Øst,  da  turde  hun  ikke 
længer  tøve,  da  besluttede  hun  at  ride  til  den 
eneste  Ven,  hun  kendte  paa  Egnen,  Præsten  i 
Karise. 

Den  Vej,  som  hun  saa  ofte  havde  redet  til 
Kirke,  den  kendte  hun  i  Mørket.  Hun  satte 
Hesten  i  Galop  og  standsede  ikke,  før  hun  i 
Morgenlyset  saa  Karise  Kirkes  høje  Kor,  som 
Præsten  nys  havde  bygget  op  af  Sten  for  Kapitlets 
Midler  med  Absalons  Minde. 

Hun  holdt  for  det  lave  Præstehus  og  banked* 
med  sin  Kno  paa  den  lukkede  Luge,  hvor  hun 
vidste,   at  Præsten  havde  sit  Leje  bag. 

Tre  Gange  maatte  hun  banke,  højere  og 
højere.  Da  endelig  lød  den  kendte  Røst  ud 
gennem  Lugen: 

—  Hvem  der? 

—  Det  er  mig,  Margrethe,  Herløgs  Husfrue. 
Luk  op  for  Guds  Barmhjærtigheds  Skyld! 

Præsten  aabnede  Lugen;  og  under  Nathuen 
stirrede  hans  blege  Øjne  himmelfaldne  imod 
hende. 

Hun  kaldte  ham  ud;  og  der  han  stod  rystende 
i  Morgenkulden  og  hørte  hendes  vaandefulde 
Klage,  da  hun  bad  ham  om  Husly  og  Skjul  for 
en  Dag  eller  to,  da  vidste  han  ikke  sine  levende 
Raad.  Men  hun  tryglede  og  græd,  saa  hans 
Hjærte  rørtes,  og  han  tænkte  sig  om  for  at 
mindes  et  Sted,  hvor  ingen  vilde  søge;  thi  om 

hun  skulde  skjules  ved  ham,  da  maatte  det  være 
saa  godt  et  Sted,  at  ingen  kunde  finde  det;  thi 
ellers  galdt  det  Ufærd  ogsaa  for  ham. 

Da  faldt  hans  Øje  paa  den  lyse  Korrunding, 
som  han  selv  havde  bygget,  og  som  bestandig 
frydede  ham. 

Rigeligt  havde  Midlerne  strakt;  og  da  der  var 
Sten  tilovers,  saa  havde  han  ført  Koret  højere 
op,  saa  det  rakte  til  Kirkens  Rygning.  Oven 
over  Koret  blev  der  et  Rum,  hvortil  man  kun 
kunde  komme  fra  Kirkens  Loft,  og  som  hverken 
havde  Vindu  eller  Hul,  saa  at  det  udefra  kunde 
anes. 

Han  hentede  Nøglen  til  Kirken.  Saa  førte  han 
hende  gennem  Vaabenhuset  op  ad  Taarntrappen 
—  ind  over  det  skraa  Loft  med  de  mange  Spær, 
som  man  matte  bukke  sig  for,  om  man  vilde 
frem. 

Han  aabnede  Lugen  til  Rummet  over  Koret. 

—  Her  er  mørkt!  —  sagde  han  —  og  ingen 
vil  finde  Jer.  Om  Dagen  kan  I  fange  lidt  L3-S 
fra  Loftets  Tagluger,  hvis  I  lader  Lugedøren  paa 
Klem.  Mad  og  Drikke  skal  jeg  bringe  Jer  selv. 
Men  bed  nu  til  "Gud  og  alle  Helgener,  at  han 
maa  lære  Eders  Sind,  hvad  der  er  det  rette. 

Da  han  gik  tilbage  til  sin  Stue,  saa  mødte 
hans  Øje  Hesten,  som  de  begge  havde  glemt, 
ved  Gærdet. 

Længe  tænkte  han  efter,  hvad  herved  var  at 
gøre.     Endelig  løsned'  han  Sadlen  og  Gjorden, 

gik  tilbage  til  Koret  og  gav  dem  til  Margrethe, 
at  de  kunde  skjules  hos  hende. 

Med  hendes  Vilje  førte  han  derefter  Hesten 
ved  Bidslet  saa  langt  ud  ad  Vejen,  at  Kirken 
ikke  længer  kunde  ses.  Da  slap  han  den  og  gav 
den  et  Slag  i  Lysken,  saa  den  sprang  op  og  løb 
hjem  ad  mod  Gaarden. 

Da  Præsten  kom  tilbage,  mødte  han  sin  Stald- 
karl paa  Toften.  Han  havde  set  sin  Husbond 
føre  den  fremmede  Hest  hen  ad  Vejen  og  kunde 
ikke  fatte,  hvor  Præsten  havde  faaet  den  fra,  og 
hvorfor  han  kom  ene  tilbage.  Men  han  turde 
ikke  spørge,  thi  han  stod  sig  ikke  godt  med 
sin  Husbond. 


XVIII 

JDa  Herløg  vaagnede  næste  Morgen  paa  Gulvet 
og  saa,  at  Margrethes  Seng  var  tom,  kunde  han 
ikke  i  Øjeblikket  erindre,  hvad  der  var  sket. 
Men  da  det  værkede  i  hans  Skulder,  der  han 
vilde  rejse  sig  op,  saa  huskede  han,  at  han  var 
falden;  og  nu  dukkede  efterhaanden  frem  i  taa- 
gede  Omrids  alle  Nattens  Begivenheder. 

Da  han  med  Møje  havde  faaet  rejst  sin  svære 
Krop,  gik  han  til  Døren  og  greb  i  Laasen  for  at 
aabne  den.  Da  mærkede  han,  at  den  var  stænget 
ude  fra;  og  han  blev  saa  vred,  at  Besindelsen 
forgik  ham. 

Hastig  gik  han  til  Vinduet,  slog  det  op  med 
sin  knyttede  Næve  og  raabte  ned  i  Gaarden,  saa 
det  skingrede  tilbage  fra  Stalden. 

Alle  Svende  og"  Terner  kom  ud  fra  Borgestuen, 
hvor  de  just  sad  over  Mellemmaden.  Da  de  saa 
Herløgs  glødende  Ansigt  med  de  blodskudte 
Øjne,  saa  vidste  de,  han  var  vred. 

Omsider  forstod  Gaardfogden,  hvad  det  var, 
han  vilde.  Og  medens  de  alle  undredes  paa, 
hvad  der  havde  voldt  hans  Vrede,   for  Fogden 


220 


op  ad  Taarntrappen  og  aabnede  den  stængede 
Dør. 

Herlog  gav  sig  ikke  Tid,  men  slog  paa  Døren 
indefra.  Da  den  sprang  op,  for  han  imod 
Fogden,  greb  ham  i  Kraven  og  raabte: 

—  Hvor  i  den  Ondes  Navn  er  hun  henne? 

—  Hvem,  Herre? 

—  Margrethe,  min  Husfrue. 

Da  forstod  Gaardfogden  det  hele. 

Drukken  havde  Husbond  krævet  sin  Ret.  Saa 
var  hun  undflyet  hans  Favn  og  havde  stængt 
efter  sig. 

Da  Gaardfogden  ikke  kunde  give  noget  Svar, 
stødte  Herløg  ham  til  Side  og  for  Trappen  ned. 

Men  i  Hallen  var  hun  ikke.  Han  søgte  i 
Klædekammer;  der  var  tomt.  I  Stegerset  stod 
Ternerne  forfærdede  op  imod  den  rasende  Mand 
og  kunde  kun  svare,  at  de  intet  havde  set  til 
Husfruen  og  intet  havde  hørt. 

Da  løb  han  ud  i  Gaarden  og  stod  der  med 
det  tynde  visne  Haar  i  Blæst  om  den  lave 
Pande,  hvor  det  hvide  Ar  synedes  stærkt  i  det 
fordrukne  Ansigts  Vredesrødme.  Han  slog  ud 
med  begge  Arme  og  gispede  efter  Vejret  for  alle 
de  onde  Forbandelser,  han  kaldte  ned  over 
hende  og  dem  alle. 

Svende  og  Terner  krøb  i  Skjul  for  hans  vildt 
stirrende  Blik,  mens  han  stod  der  og  lovede  at 
piske  og  hænge  hver  En,  som  ikke  bekendte 
ham  Sandheden.     Men  om  nogen  af  dem  havde 

hjulpet  hende  til  at  fly  af  Gaarde  eller  blot  vidst 
Besked  derom,  da  skulde  han  dingle  saa  højt, 
at  alle  Himlens  vilde  Rovfugle  skulde  komme 
og  hakke  'hans  Øjne  og  hans  Lever. 

Da  kasted  Brovagten  Jens  sig  ned  i  sit  Rum 
og  bad  til  alle  Helgene.  Thi  han  turde  ikke 
tale;  men  han  turde  endnu  mindre  tie. 

I  det  samme  rungede  Herløgs  Stemme  mod 
Bromuren.  Thi  da  han  nu  endelig  besindede 
sig,  hvem  der  havde  haft  Vagten,  kaldte  han 
Jens  ud. 

Knægten  kom  luskende  frem  som  en  Hund. 
Han  skælvede  over  hele  Kroppen.  Og  da  Herløg 
skridtede  over  til  ham,  saa  faldt  han  ned  paa 
sine  Knæ  og  tiggede  om  Naade. 

—  Er  det  dig?  —  Hvad?  —  Er  det  dig  — 
din  —  du  — 

Han  sparkede  til  ham,  saa  han  trillede  om 
og  blev  liggende. 

—  Sig  til,  hvad  du  ved  —  eller  jeg  knækker 
din  Ryg  med  min  Skohæl. 

Jens  raabte,  at  han  vilde  sige  alt,  om  han 
vilde  unde  ham^Fred. 

Saa  fortalte  han  om  det  Bud,  der  var  kommet 
fra  Sune  Karlssøn  i  Havn,  og  som  havde  ført 
Husfruen  med  sig. 

—  Kendte  du  ham?  —  spurgte  Herløg. 

—  Nej,  Herre,  jeg  har  aldrig  set  ham  før. 

—  Kendte  du  ham  ikke?  —  hvæsede  Herløg 

—  dit  skabede,  skævrumpede  Høved?  —  Hvad? 

—  Jeg  skal  lære  dig  at  kende  Folk! 

Og  Herløg  sparkede  ham  paany,  saa  han 
skreg  af  Smerte. 

—  Herre,  vent  med  at  tugte  ham,  til  I  har 
hørt,  hvad  han  ved!  —  dristede  Gaardfogden  sig 
til  at  sige. 

—  Hold  din  Kæft!  —  brølede  Herløg  og 
langede  forgæves  ud  efter  ham. 

Saa  tog  Anstrængelsen  Vejret  fra  ham.  Han 
maatte  puste  en  Stund;  og  imedens  indsaa  han, 
at  Fogden  havde  Ret. 

Han  tørrede  Sveden  af  sin  Panden  med  Bagen 
af  Haanden  og  begyndte  igen  med  Brovagten  i 
mere  spagfærdig  Tone. 

Da  fortalte  Jens,  at  Margrethe  atter  var  vendt 
tilbage.  Og  endelig  kom  det  angerfuldt  fra  ham, 
hvorledes  hans  Frue  havde  tvunget  ham,  fordi 
han  havde  blundet  paa  Vagten. 

—  Sov  du?  —  sov  du?  —  din  —  du  — 
Herløg  gispede  af  Raseri. 

Saa  sparked'  han  til  Karlen,  som  krøb  fra 
ham,  saa  hastig  han  kunde,  mens  han  skreg 
højt.  Men  Herløg  var  efter  ham  og  sparked' 
ham  snart  med  det  venstre,  snart  med  det  højre 
Ben,  alt  medens  han  slynged'  en  Strøm  af  For- 
bandelser over  hans  Hoved  og  lovede  ham  tusend 
Fold  Døden. 

Da  han  tilsidst  var  ved  at  miste  Ligevægten, 
maatte  han  holde  op  og  støtte  sig  til  Muren,  hvor- 

hen  han  var  naaet.  Det  Øjeblik  nyttede  Karlen 
til  at  fly  ned  gennem  Hullet  til  Kælderen,  hvor 
Øllet  laa  i  Tønder. 


Hen  ad  Middag  vrinskede  Margrethes  Hest  for 
Vindebroen. 

Uden  Saddel  og  Gjord  stod  den  der  nok  saa 
fornøjet  og  gumlede  af  Græskanten. 

Da  red  Herløg  til  Havn  for  at  spørge  til  Sunes 
Helsen  og  klage  sin  Nød  for  ham. 

Sune  mødte  ham  i  bedste  Velgaaende  ved 
Taarn døren.  Han  vidste  ikke  af  noget  Bud  fra 
Østergaard. 

Da  Absalon  hørte,  at  Margrethe  var  forsvunden 
fra  Gaarden,  tvivlede  han  ikke  om,  at  hun  jo 
var  flygtet  til  ham;  men  hvor  opholdt  hun  sig 
da  nu? 

Selv  turde  han  ikke  forlade  Havn,  at  ikke 
hendes  Bud  hemmeligt  skulde  søge  ham  for- 
gæves. Han  sendte  da  Arild  ud;  men  heller  ikke 
ham  lykkedes  det  at  finde  rede  i  Sagen. 

Herløg  var  ude  af  sig  selv  af  Vrede  over  den 
sorte  Utaknemmelighed,  som  denne  Kvinde, 
hvem  han  havde  taget  paa  Naade  og  Barmhjær- 
tighed  trods  hendes  Ungdoms  Syndefuldhed, 
havde  bevist  ham:  at  løbe  af  Gaarde  og  udsætte 
ham  for  Godtfolks  Grin  og  Foragt. 

For  at  trøste  sig  drak  han.    Men  naar  han  da 

blev  drukken  og  hans  tunge  Blod  kom  i  Be- 
vægelse, blev  hans  Sind  end  mere  ophidset;  og 
han  svor  ved  alle  Helgene,  at  om  han  fandt 
hende  igen,  da  skulde  han  visselig  revse  hende 
over  al  Maade,  at  Lysten  vel  skulde  forgaa 
hende.  Thi  det  var  en  klar  Sag,  at  han  havde 
undt  hende  bedre,  end  hun  fortjente  og  hendes 
Sind  ret  vel  kunde  taale. 

Saa  udlovede  han  da  den  tredje  Dag  en  stor 
Belønning  for  den,  som  kunde  skaffe  ham  Kund- 
skab om  hans  Husfrues  Skjulested. 


Præstens  Karl  i  Karise,  som  hin  Morgen  havde 
set  sin  Husbond  med  den  fremmede  Hest,  var 
strax  klar  over  Sagen,  der  han  hørte  Rygtet  om 
Hesten,  som  var  kommen  tilbage  uden  Saddel 
og  Gjord. 

Sikkert  vidste  Præsten  nogen  Besked  om 
Flugten.  Men  da  hans  Husbond  var  tavs  og  lod 
lige  saa  forbavset  som  alle  andre,  saa  forstod 
han,  at  det  var  bedst  at  tie  med,  hvad  han  selv 
havde  set.  Dog  lovede  han  sig  at  holde  Øje 
med  sin  Husbond;  for  om  han  kendte  hendes 
Skjulested,  hvad  rimeligt  var,  da  vilde  han 
sikkert  ogsaa  søge  til  hende;  thi  ellers  maatte 
hun  jo  omkomme  af  Sult  og  Nød,  hvis  hun  da 
endnu  var  paa  Egnen. 

Han  kunde  dog  ikke  blive  klog  af  noget  usæd- 
vanligt.    Thi  Præsten  gik  ingen  andre  Steder, 

end  der  han  plejede  —  fra  og  til  Kirken  og  ellers 
i  Gaard  og  Mark. 

Da  hørte  Karlen  en  Dag  i  Folkestuen  om  den 
Belønning,  som  Herløg  havde  udsat.  Og  da 
han  samme  Dag  fik  Præstens  Vrede  for  en  Sæk 
Havre,  som  han  havde  listet  af  Gaarde  til  sin 
Broders  Hest,  saa  loved'  han  sig  selv,  at  han 
vilde  tjene  den  Sum  Penge.  Og  nu  fulgte  han 
sin  Husbond  med  Øjnene  overalt,  hvor  han 
færdedes. 

En  Dag,  som  Karlen  stod  og  skar  Tidsler  til 
Grisen  langs  Kirkediget,  syntes  han,  der  lød 
Stemmer  oppe  fra  Kirketaget.  Han  lyttede;  thi 
han  vidste  ikke  bedre,  end  at  Præsten  var  i 
Kirken  ved  dette  Tidslag. 

Da  kom  det  ham  for,  at  han  kunde  skelne  en 
Kvinderøst.  der  klagede  sig,  og  saa  atter  hans 
Husbonds  Stemme. 

Nu  løb  han  hastig  til  Laagen,  gennem  den  og 
hen  til  Vaabenhuset.  Han  søgte  at  lette  Klinken; 
men  Døren  var  stænget  inde  fra. 

Det  var  en  besynderlig  Sag;  thi  Præsten  brugte 
aldrig  at  lukke  efter  sig.  Tværtimod  lod  han 
Døren  staa  paa  vid  Gab,  for  at  den  mugne  Luft, 
der  laa  derinde  efter  Korets  Bygning,  kunde 
trænge  ud  efterhaanden. 

Han  listede  sig  nu  langs  Kirkemuren  og  lyttede, 
alt  det  han  orkede.  Da  han  ingenting  kunde  høre 
paa  den  ene  Side,   saa  gik  han  bag  om  Koret 

for  at  komme  om  paa  den  anden  Side,  der 
vendte  mod  Kirkediget. 

Men  just  som  han  gik  bag  Koret,  saa  lød  der 
atter  Stemmer  ovenfra.  Denne  Gang  hørte  han 
tydelig,  at  den  ene  var  en  Kvinde. 

Da  tænkte  han  ved  sig  selv: 

—  Enten  har  vor  Far  Utugt  paa  det  hellige 
Sted  med  en  Kvindeperson,  eller  ogsaa  holder 
han  Herløgs  Husfrue  skjult  deroppe  under  Taget. 

Han  ventede  en  Stund.  Og  da  han  endelig 
hørte  Præstens  Trin  i  Kirkeskibet  lyde  ud  gennem 
en  af  Lugerne,  som  stod  aaben,  saa  skyndte  han 
sig  til  Vaabenhuset. 

I  det  samme  Præsten  aabnede  Døren  og  kom 
ud,  traadte  han  frem  og  sagde: 

—  Naa,  det  er  vor  Far  selv.  Ja,  for  jeg 
hørte  nogen  klage  sig  fra  Koret,  der  jeg  stod 
og  skar  Tidsler.  Saa  løb  jeg  hid  for  at  hjælpe, 
om  nogen  var  i  Vaande;  men  da  var  Døren 
laaset. 

Blodet  for  hastig  i  Præstens  gamle  Kinder. 
Han  rømmede  sig  forlegent  og  stammede: 

—  Jeg  —  jeg  stødte  min  Fod  paa  —  paa 
Alterstenen  derinde,  og  saa  har  jeg  sagtens  givet 
mig  af  Smærte. 

Men  da  vor  Far  vendte  sig  og  skyndte  sig 
fra  Karlen,  saa  havde  hans  Ben  ingen  synlig 
Skade  taget.  Først  da  han  naaede  Diget,  be- 
gyndte han  pludselig  at  hinke  stærkt  paa  den 
venstre  Fod. 


227 


Nu  vidste  Karlen  Besked;  og  efter  Nadver 
søgte  han  Ærende  til  Karisegaard,  hvor  Herløg 
var  om  Aftenen. 

Da  han  kom  der,  sad  Manden  og  drak  over 
Bord  med  sin  Bryde,  som  han  plejede.  Først 
vilde  Svenden  ikke  lade  ham  komme  ind;  men 
da  han  sagde,  at  han  vidste  en  hemmelig  Kund- 
skab for  hans  Husbond  alene,  saa  hented' 
Svenden  Herløg  ned  til  ham  i  Hallen. 

Da  Svenden  var  gaaet,  fortalte  Karlen,  hvad 
han  vidste. 

Herløg  sprang  op,  som  havde  en  Bi.  stukket 
ham,  da  han  hørte  den  Besked.  Han  for  til 
Døren  og  vilde  strax  med  Karlen  tilbage,  mens 
Blodet  stod  ham  for  Hovedet,  og  hans  Øjne  blev 
sprængte  som  en  Tyrs. 

Men  Karlen  standsed'  ham  og  sagde,  at  han 
matte  bruge  List  for  at  komme  til  hende;  thi 
Kirken  var  forsvarlig  laaset  og  Vinduerne  for 
smaa  til,  at  nogen  kunde  krybe  den  Vej. 

Dog,  om  Herløg  vilde  lønne  ham  bravt  for 
hans  Umage  og  Livsfare,  saa  vilde  han  over 
Midnat  liste  Nøglerne  fra  Præstens  Kammer  og 
selv  hjælpe  ham  til  hans  Ret. 

Herløg  lovede  ham  Guld  for  hans  Godvilje; 
og  det  blev  aftalt,  at  Herløg  skulde  komme 
alene  en  Time  efter  Midnat  og  holde  ved  Digets 
søndre  Hjørne;  da  skulde  Karlen  være  hos  med 
Nøglen.  Men  ingen  maatte  vide  derom,  at  intet 
skulde  røbes  i  det  yderste  Øjeblik. 

15* 

Herløg  gik  tilbage  til  Bryden.  Men  skønt 
denne  frittede  ham  stærkt,  saa  kom  dog  ikke  et 
Ord  over  hans  Læber.  For  ikke  at  røbe  sig,  tav 
han  bomstille  den  hele  Tid  og  svarede  kun  paa 
Brydens  Ord  med  Hovednik.  Dog  drak  han  det 
ene  fulde  Stob  efter  det  andet,  til  hans  Hunde- 
øjne stirrede  ubevægeligt  frem  af  hans  røde 
Ansigt. 

Da  Vagten  raabte  Midnat  ud  i  Gaarden,  rejste 
han  sig  og  forlangte  sin  Hest.  Saa  red  han 
uden  et  Ord  til  Bryden  ud  over  Broen. 

Der  han  naaede  Kirkediget,  stod  Præstens  Karl 
paa  Pletten.  Han  hjalp  ham  af  Hesten  og  bandt 
den  til  en  Pil  ved  Diget.  Saa  viste  han  ham 
Nøglen  og  gik  foran  ham  til  Vaabenhuset. 

Mens  de  gik,  hørte  han,  at  Herløg  stønnede; 
saaledes  arbejdede  Vreden  sig  op  i  ham.  En 
Gang  standsede  han  og  gav  sig  Luft  i  en  Ed. 
Men  Karlen  tyssede  paa  ham  og  skyndte  sig,  at 
ingen  skulde  høre  dem. 

Han  havde  sørget  for  Lys.  Og  da  de  var 
indenfor  Vaabendøren,  som  de  for  alle  Til- 
fældes Skyld  lod  aaben  efter  sig,  tændte  Karlen 
sin  Lygte. 

De  listed'  sig  op  ad  Taarnets  Vindeltrappe; 
men  da  de  havde  naaet  Taget  og  lod  Lygtens 
Lys  falde  hen  over  det  skraa  Bjælkeloft,  var  der 
ganske  tomt. 

Da  opdagede  Karlens  skarpe  Øje  Lugen  for 
Enden  af  Loftet.     Han  huskede,   at  Lyden  var 

kommet  fra  Koret;  og  nu  gik  det  op  for  ham, 
at  Koret  udenfor  naaede  helt  op  til  Tagrygningen, 
medens  det  inden  i  Kirken  var  lavt  og  afrundet 
som  alle  andre  Kor.  Altsaa  maatte  der  være 
Rum  ovenover.  Han  havde  aldrig  tænkt  derpaa 
før.     Nu  pegede  han  paa  Lugen. 

—  Der  inde!  —  nikkede  han. 

Det  stønnede  i  Herløgs  svære  Krop.  Han  gis- 
pede efter  Vejret  i  Aandenød,  fordi  han  ikke 
maatte  give  sig  Luft.  Men  da  han  forstod,  at 
hun  sad  derinde,  saa  tog  han  Lygten  fra  Karlen 
og  pegede  paa  Trappen. 

Han  vilde  være  ene  med  hende. 

Karlen  listede  sig  ned;  men  i  Vaabenhuset 
blev  han  siddende  og  ventede. 


Da  Herløg  stødte  Lugen  op  og  Lygtens  Lys 
faldt  ind,  sad  Margrethe  over  Ende,  og  hendes 
store  Øjne  stirrede  fra  det  dødblege  Ansigt  som 
to  vilde  Dyr  i  Dødsangst.  Hendes  Mund  stod 
aaben,  og  Læberne  sitrede,  men  ikke  en  Lyd 
kom  over  dem.^ 

Hun  havde  hørt  Kirken  blive  aabnet,  hørt 
Trin  give  Genlyd  mellem  de  nøgne  Mure. 

Blodet  forlod  hendes  Hjærte,  og  det  isnede 
gennem  hende,  der  hun  fornam  Trinene  paa 
Trappen.  Da  hun  hørte  det  rave  tungt  over 
Bjælkeloftet,    da   genkendte    hun   Lyden.      Hun 

maatte   bide   sine   Læber   sammen   for   ikke   at 
skrige  sin  Rædsel  ud. 

Hun  famlede  med  Hænderne  efter  Muren, 
skønt  hun  vidste,  der  var  kun  den  ene  Vej .  Hun 
vilde  springe  op  og  ud  af  Lugen,  støde  ham 
omkuld  paa  det  skraa  Loft  og  undløbe.  Men 
hun  havde  hørt,  at  de  var  to.  Og  hendes  Ben 
var  lammede  af  Rædsel.  Saa  sad  hun  stiv  og 
ventede  paa  Slaget. 

Da  han  opdagede  hendes  Øjne  der  i  Mørket, 
blev  han  først  bange.  De  stirrede  som  en  ond 
Aand  paa  ham.  Men  lidt  efter  kendte  han 
Panden  og  Læberne. 

Da  krøb  han  ind  til  hende  gennem  Lugen  og 
satte  Lygten  fra  sig  paa  Gulvet. 

—  Saa  her  sidder  du,  min  Putte!  —  sagde 
han  og  grinede  ondt  med  sine  spidse  Tand- 
stumper, mens  hans  Øjne  lyste  rødt  imod 
hendes. 

Aldrig  havde  han  følt  en  saadan  Lyst  efter 
hendes  bløde  Mund,  der  den  skælvede  for  ham 
af  Angst.  Aldrig  havde  han  kendt  en  saadan 
Brand  efter  at  favne  hende;  og  paa  samme  Tid 
kogte  det  i  ham  efter  at  tugte  hende  for  al  den 
Tort  og  Harme,  hun  havde  voldt  ham.  Han 
følte  det,  som  maatte  han  se  hendes  Blod  flyde, 
inden  han  gik  herfra. 

Da  rakte  han  sine  Arme  ud  efter  hendes  Hoved. 
Han  knuged'  det  op  til  sig  op  klemte  hendes 
Bryst  imod  sit,  saa  hun  ikke  kunde  aande. 

—  Kom  saa!  —  stønnede  han  —  kom  saa, 
min  Putte!  —  Nu  skal  vi  have  Lyst  tilsammen. 

Og  han  pressede  sine  Læber  imod  hendes,  saa 
han  bed  dem  til  Blods. 

Da  han  rørte  hende,  fik  hun  pludselig  Kraft 
og  stødte  ham  fra  sig  med  begge  Hænder. 

Men  da  brød  Vreden  løs  i  ham  for  Alvor. 
Mens  han  slyngede  al  sit  Sinds  opdæmmede 
Raseri  over  hende,  rev  han  Bælteremmen  af. 
greb  hende  ved  Haaret  og  piskede  hende  af  al 
sin  Kraft. 

Først  da  hun  gav  sig  over  i  stille  Jamren, 
kastede  han  Remmen  fra  sig.  Saa  brød  han 
hendes  Klæder  op;  men  da  hun  mærked'  hans 
plumpe  Hænder  paa  sit  nøgne  Legeme,  saa 
samled'  hun  sin  sidste  Kraft,  spændte  ham  fra 
sig  og  naaede  ud  igennem  Lugen. 

Inden  hun  var  ved  Taarnet,  havde  han  fat 
i  hendes  Haar,  der  havde  løst  sig  op  og  bølged' 
ud  over  hendes  Ryg. 

Idet  han  rev  hende  til  sig  af  al  sin  Kraft, 
tørnede  hun  voldsomt  mod  en  af  Tagets  Skraa- 
bjælker. 

Med  et  skærende  Skrig  strakte  hun  Armene 
fra  sig.  Hendes  Bliks  sidste  rædselsfulde  Syn 
ramte  hans  i  Døden  og  gjorde  ham  kold  og  ædru. 
Endnu  en  Trækning  løb  som  en  Gysen  gennem 
hele  hendes  Legeme. 

Saa  blev  hun  stille.     Livløs  laa  hun  der  for 


232 


hans  Fod;  og  hendes  vidaabne  brustne  Øjne 
raabte  til  Himlen  om  Hævn. 

Herlog  gyste,  da  han  saa,  hvad  der  var  sket. 
Den  kolde  Sved  sprang  frem  paa  hans  Pande; 
og  Rusen  var  som  blæst  ud  af  hans  Blod. 

Det  tog  paa  at  ryste  saa  over  hans  Krop.  at 
han  knap  kunde  staa.  Imedens  stormede  Tan- 
kerne forvirret  rundt  i  hans  Hoved. 

Han  havde  dræbt  sin  Husfrue  —  hende,  som 
han  altid  havde  undt  saa  vel.  Aldrig  havde  han 
villet  det  saa.  Kun  sin  Ret  vilde  han  hævde. 
Det  havde  han  lovet  sig  selv. 

For  Mord  vilde  han  blive  klaget  til  Rettergang 
—  han,  Herlog  Esbensen,  Manden  med  de  to 
Gaarde,  som  aldrig  havde  været  kæret  til 
Doms. 

Sune  Karlssøn  vilde  kræve  hans  Liv  til  Bod. 

Et  Øjeblik  tænkte  han  paa  at  dræbe  sig  selv, 
styrte  sig  ned  fra  Taarnet  eller  saa;  —  da  løb 
den  Tanke  gennem  hans  Hoved,  der  han  saa, 
at  hun  laa  dræbt  uden  }<Tdre  Saar,  uden  rindende 
Blod:  Om  han  hængte  hende  op  i  Rummet  der- 
inde og  listed'  sig  herfra.  Da  vilde  Præsten  finde 
hende  imorgen  og  tro,  at  hun  havde  hængt  sig 
op  af  Sorg  og  Fortvivlelse. 

Ja.  andet  var  der  ikke  at  gøre. 

Han  tog  hendes  Livbaand,  som  han  før  havde 
sprængt  fra  hendes  Kjortel.  Han  bandt  det  i  en 
Løkke.  Saa  bar  han  hende  i  sine  rystende  Arme 
ind  i  Rummet.     Her,    paa  den  fremspringende 

Stævn  af  en  af  Tagets  Bjælker,  hængte  han 
hende  op  med  Løkken  spændt  om  Halsen. 

Han  turde  ikke  se  paa  hende.  Han  famlede 
sig  frem  med  Haanden.  Saa  rev  han  Lygten  til 
sig  og  skyndte  sig  ud. 

Da  han  kom  ned  i  Vaabenhuset  og  fandt 
Præstens  Karl,  da  for  han  tilbage,  som  var  det 
Djævelen  selv.     Thi  han  havde  glemt  ham. 

Af  Karlens  forvildede  Øjne  og  blege  Aasyn 
saa  han,  at  han  havde  hørt  alt. 

Skal  jeg  dræbe  ham?  —  tænkte  han  og 
knyttede  Næven  til  Slag.  Men  som  Karlen  følte 
hans  Tanke  paa  sig,  for  han  foran  ham  ud  af 
Døren. 

Da  Herløg  kaldte  ham  tilbage,  blev  han 
staaende  i  nogle  Skridts  Afstand. 

—  Hun  har  hængt  sig  paa  Stolpen  deroppe  — 
sagde  han  —  Om  I  tier  med  alt.  da  giver  jeg 
Jer  Hus  og  Jord  med  Fæ  og  Indbo  Eders  hele 
Levetid.  Aldrig  skal  det  mangle  Jer  paa  Kost 
eller  Foder.  Og  vil  I  have  Penge,  da  kan  I 
roligt  komme  til  mig.  Men  taler  I  til  nogen,  da 
skal  jeg  slaa  Jer  ihjæl,  saa  vist  som  jeg  selv 
har  mit  Liv  kært. 

—  Jeg  skal  nok  tie!  —  sagde  Karlen. 

Da  gik  de  udenfor  Kinkediget  og  skiltes  tavse 
ved  det  søndre  Hjørne. 

Herløg  løsnede  sin  Hest  og  red  derfra. 

Samme  Nat  vaagnede  Absalon  og  for  over 
Ende.  Margrethes  Øjne  stirrede  paa  ham  fra 
det  dødblege  Ansigt.  Og  i  hans  Øre  lød  endnu 
det  Dødsskrig,  som  vakte  ham. 

Han  tumlede  ud  paa  Gulvet  og  stirrede  frem 
i  Stuens  Mørke. 

Da  tog  hans  Hjærte,  som  var  svagt  af  alt, 
hvad  han  havde  lidt  i  den  sidste  Tid,  saaledes 
paa  at  skælve,  saa  han  ikke  kunde  staa  oprejst. 
Han  faldt  paa  Knæ  og  strakte  Armene  raadløst 
ud  for  sig. 

Saledes  laa  han  et  Øjeblik  sanseløs  i  stor 
Vaande.  Da  faldt  der  med  ét  en  Kulde  og  Ro 
over  ham,  som  var  Døden  tyst  gledet  gennem 
hans  Kammer  og  havde  strejfet  hans  Pande  med 
sin  Finger. 

Han  rejste  sig  op  og  gik  til  Arilds  Kammer, 
som  laa  Væg  om  Væg  med  hans.  Han  kaldte 
ham  ved  Navn.  Og  da  Arild  slog  Øjnene  op, 
saa  stod  hans  Herre  i  Døren  med  den  første 
Dæmrings  Lys  over  sit  Ansigt. 

Arild  ængstedes  for  hans  Liv.  Thi  hans  Ansigt 
var  blodløst,  og  hans  store  Øjne  stirrede  glans- 
løst imod  Væggen,  uden  Blik. 

—  Hvad  er  sket,  Herre?  —  spurgte  han  og 
rejste  sig  helt  over  Ende. 

Da  strøg  Absalon  sig  over  sit  Ansigt,  saa  op, 
som  vaagnede  han  først  nu  og  forbavsedes  over 
at  finde  sig  her. 

—  Jeg  ved  det  ikke!  —  svarede  han  stille  og 
gik  ind  til  sig  selv. 

Men  der  han  atter  lagde  sig  til  Sengs  og  sagte 
at  sove,  da  faldt  den  gamle  Præst  og  hans 
Kvinde,  som  han,  Absalon,  havde  tvunget  til 
at  skilles,   i  hans  Sind. 

Skamfuld  i  sit  Inderste  ønskede  han  sit  Bispe- 
brev uskrevet.     Nu  lod  det  sig  ikke  ændre. 

Hvor  mange  af  hans  Bispebreve  havde  mon 
ikke  dræbt  Menneskers  Livslykke?  —  Ogsaa  hans 
Faster  Mogga  havde  mistet  sin  Husbond,  fordi 
Kirken  vilde  det.     Vilde  Gud  det  ogsaa? 

Saa  vanskeligt  var  det  at  dømme.  Saa 
tung  en  Lod  var  det  at  have  Magt  og  Magtens 
Pligt. 

Nu  da  han  selv  stod  under  Dommen,  saa  han 
det  klart. 


XIX 

JVLens  Valdemar  var  i  Lund  for  at  gøre  sin 
Søns,  unge  Kong  Knuds,  Bryllup  med  Gertrude 
af  Sachsen,  Hertug  Henriks  Datter,  begærede 
Ærkebiskop  Æskild  at  tale  med  ham  i  Enrum. 

Han  meddelte  da  Kongen,  at  han  længe  havde 
haft  i  Sinde  at  nedlægge  sit  Embede.  Han  var 
gammel  og  følte  sig  syg  og  svag,  siden  den 
store  Ulykke  havde  ramt  ham,  at  hans  Datter- 
sønner havde  forraadt  Kongen. 

Saa  havde  han  ogsaa  i  sin  Ungdom  lovet 
Abbed  Bernhard  af  Clairvaux,  den  hellige  Mand, 
at  drage  til  hans  Kloster  og  give  sig  ind  som 
Broder,  at  hans  Livs  Lys  maatte  slukkes  hos  de 
fromme  Munke  der. 

Han  havde  allerede  faaet  Pavens  Bud  paa,  at 
han  maatte  afsige  sig  sit  Embede,  og  at  han 
som  den  romerske  Stols  Legat  kunde  over- 
antvorde  det  til  hvemsomhelst,  han  dertil  maatte 
finde  mest  skikket. 

Valdemar  blev  ængstelig  for,  at  det  skulde 
være  Æskilds  Mening  at  ville  indsætte  sin 
Brodersøn,  Domprovst  Asger,   der  havde  været 

vidende  om  Sammensværgelsen  mod  Kongens 
Liv.  Han  søgte  da  at  overtale  Ærkebispen  til 
at  staa  fra  sit  Forsæt,  idet  han  sagde,  at  han 
ikke  kendte  nogen,  som  kunde  tage  Gerningen 
op  efter  ham. 

Da  sagde  Æskild,  at  han  vidste  ingen  bedre 
dertil  end  Kongens  gode  Ven  og  hans  egen 
Frænde,  Absalon  Hvide.  Thi  Ærkebispen  haa- 
bede,  at  om  han  skaffede  Absalon  den  store  Ære 
og  Magt  at  blive  hans  Efterfølger,  da  vilde  alt 
gammelt  Nag  imellem  Stammens  to  Grene  kunne 
slettes;  thi  da  havde  nu  Fjalneætten  naaet  en 
lige  saa  stor  Myndighed  som  Tokeætten. 

Naar  han  drog  ud  af  Landet  for  bestandig 
og  ikke  længer  selv  kunde  være  sin  Slægt  til 
Beskyttelse,  da  var  det  godt  at  vide  Absalon 
forsonet;  thi  som  Kongens  nære  Ven  kunde  han 
holde  sin  Haand  over  Æskilds  Dattersønner, 
Knud  og  Karl,  dem  han  elskede  højt,  men  for 
hvis  Liv  han  ikke  turde  bede. 

Desuden  —  den,  man  alligevel  ikke  mægter 
at  holde  nede,  ham  bør  man  søge  at  vinde  og 
hjælpe  ham  frem,_  tænkte  Æskild. 

Kongen  lovede  at  fortie  for  enhver,  hvad 
Æskild  havde  betroet  ham. 

Men  Maanedsdagen  efter  lod  Ærkebispen  Kon- 
gen, alle  Rigets  Bisper  og  de  højeste  Gejstlige 
stævne  til  Møde  i  Lund. 

Den  Dag,  da  Budskabet  om  Margrethes  Selv- 
mord naaede  Havn,  sank  Absalon  sammen. 

Han  lukkede  sig  inde  i  sin  Borg,  som  nu  var 
under  Tag.  Ingen  vidste  om  hans  Tilstand  uden 
Arild  Islænder.  Selv  Saxe  Klerk,  der  var  vant 
til  hver  Aften  at  læse  for  sin  Herre,  hvad  han 
i  Dagens  Løb  havde  skrevet  færdigt  i  sin  Krø- 
nike, blev  ikke  lukket  ind,  men  maatte  paa  egen 
Haand  besørge  Bispeforretningerne  og  træffe 
Afgørelse  i  alle  Sager,  der  ikke  taalte  Op- 
sættelse. 

Det  hed  sig  i  Byen,  at  Bispen  var  syg,  men 
kun  vilde  plejes  af  Arild  Islænder,  der  var  kyndig 
i  Lægekunsten. 

Hele  Timer  igennem  sad  han  tavs  ved  Vin- 
duet og  stirrede  ud  over  Sundet.  Og  naar  Arild 
talte  til  ham  og  forsøgte  at  sprede  hans  Sind, 
rystede  han  kun  paa  Hovedet  og  bad  ham  med 
en  Haandbevægelse  at  tie. 

Naar  han  gik  til  Ro,  kunde  Arild  høre,  hvor- 
ledes han  kastede  sig  søvnløs  paa  sit  Leje, 
Stundom  lød  ved  Nat  hans  Trin  over  Gulvet 
frem  og  tilbage,  og  han  talte  halvhøjt,  som  var 
der  nogen  i  Stuen  hos  ham. 

Da  Ærkebispens  Bud  kom  til  Havn  for  at 
stævne  Biskoppen  til  Kirkemødet,  gik  Arild  i 
Kammeret  til  Absalon  for  at  meddele  ham 
Tidenden. 

Da  rejste  Absalon  sig,  drog  Vejret  dybt  og 
sagde: 

—  Ja,  saa  er  det  bedst! 

Arild  søgte  at  faa  at  vide,  hvad  han  mente 
dermed.     Men  Bispen  var  tavs. 

Dog,  fra  den  Dag  syntes  hans  Sind  at  have 
faaet  Fred.  Atter  viste  han  sig  udenfor  Borgen, 
og  Saxe  Klerk  fik  hans  Øre  for  de  Sager,  som 
det  var  nødvendigt  at  afgøre. 

Men  alle  undredes  paa,  hvor  de  Dages  Syg- 
dom havde  taget  paa  Biskoppen.  Det  var  godt 
at  se,  at  en  snigende  Feber  havde  hærget  ham; 
thi  hans  Tindinger  var  bleven  hule,  saa  Aare- 
nettet  saas  deri;  og  paa  hver  Kind  drog  en  dyb 
Fure  sig  langs  Næsen  ned  til  Munden. 


Da  Absalon  red  ind  i  Ærkebispens  By  i 
Spidsen  for  de  Roskilde  Domherrer,  der  havde 
sluttet  sig  til  ham  i  Havn  for  at  befordres  paa 
hans  Skib  til  Sverige,  var  der  Røre  blandt  den 
menige  Mand. 

Der  maatte  være  sket  noget  usædvanligt;  thi 
Folk  stod  i  Smaaklynger  paa  Torvet  og  udenfor 
Husene  og  talte  dæmpet  indbyrdes.  Mange  saa 
bekymrede  ud,  og  kun  faa  havde  Sind  eller 
Stunder  for  at  se  efter  de  fremmede  Ryttere. 

En  af  Domherrerne  spurgte  sig  for;  og  da  han 
hørte,  at  den  gamle  Ærkebiskop  just  samme 
Dag  havde  holdt  Landsting  for  at  meddele  Al- 
muen, at  han  agtede  at  nedlægge  sit  Embede, 
saa  meddelte  han  strax  det  vigtige  Nyt  til  Ab- 


240 


salon.  Men  denne  forbavsedes  ikke  derover. 
Han  bøjede  Hovedet  og  tænkte  paa  sit  eget 
Ærende. 

Da  de  red  over  Torvet,  raabte  nogle  Almues- 
mænd  vredt  og  højlydt,  at  de  kunde  takke  Kon- 
gen for,  at  de  mistede  deres  gamle  Ærkebiskop. 
Han  havde  truet  ham  fra  Sædet  med  at  øve  Vold 
mod  hans  Dattersønner. 

Æskild  tog  imod  sin  Frænde  i  Bispegaardens 
Dør.  Den  gamle  Mand,  hvis  høje,  knoglede 
Skikkelse  de  sidste  Tiders  Genvordigheder  havde 
bøjet,  aabnede  sine  Arme  imod  ham. 

De  tykke  Læber,  som  Sygdom  havde  bleget, 
hilste  ham  Velkommen  med  et  vemodigt  Smil; 
og  hans  smaa  Øjne,  der  engang  havde  fore- 
kommet Absalon  saa  onde  og  stikkende,  havde 
mistet  deres  sorte  Glød,  og  der  sivede  bestandig 
Væde  frem  under  de  glippende  Laag. 

Æskild  bød  Absalon  være  sin  Gæst  under 
Kirkemødets  Dage;  og  da  de  efter  Middag  sad 
alene  sammen  i  den  Stue,  som  Absalon  skulde 
bebo,   sagde  Ærkebispen: 

—  Kære  Frænde,  ofte  har  jeg  ønsket,  at  al 
gammel  Ufred,  som  skyldes  vor  Slægts  Fortid, 
maatte  blive  glemt  imellem  os.  Har  I  noget  paa 
Hjærte,  som  volder  Eder  Vrede  imod  mig,  saa 
beder  jeg,  at  I  vil  sige  det  aabent,  som  en  Søn 
betror  sig  til  sin  Fader. 

Absalon  tænkte  paa  den  Dag,  da  Valdemar 
modtog  ham  i  Roskilde  med  Ærkebispen  ved  sin 

Side,  —  paa  det  Felttog,  som  fulgte  efter,  hvor 
Æskild  havde  indtaget  hans  Plads.  Dengang 
vidste  han  ikke,  at  det  jo  var  Ærkebispen,  der 
havde  foraarsaget  Valdemars  Mistanke. 

Men  hvad  var  der  ikke  sket  siden  da?  —  Saa 
meget  stort  og  større  var  gaaet  over  hans  Hoved 
og  igennem  hans  Hjærte,  at  den  Tid  syntes  ham 
for  fjærn  og  dens  Bitterhed  for  ringe,  til  at  den 
kunde  regnes  i  denne  Stund. 

Han  bar  ikke  noget  Nag  til  den  gamle  Mand, 
der  sad  der  og  saa  ængsteligt  forskende  paa 
ham  under  de  plirrende  Laag  og  de  hvide,  vildt 
buskede  Bryn. 

Han  havde  ingen  anden  Tanke  end  det 
Ærende,  som  han  selv  var  kommen  for  at  ud- 
rette, fordi  hans  Hu  ikke  lod  ham  Fred,  for  det 
var  sket. 

—  Selvom  den  Lykke  ikke  nu  kan  times  mig, 
for  hvilken  jeg  vilde  ofre  Bispehuen,  saa  maa 
min  Éeslutning  dog  staa  ved  Magt.  Med  hvad 
Ret  skal  jeg  dømme  andre  i  mit  Kald  —  jeg  som 
selv  er  under  Dommen  nu?  —  Med  hvad  Myn- 
dighed kan  jeg  forkynde  Kirkens  Ord,  naar  jeg 
ikke  tror,  at  de  er  fuldt  overensstemmende  med 
Guds  Mening? 

Da  Absalon  tøvede,  strakte  Æskild  Haanden 
ud  imod  ham  —  som  vilde  han  bede  ham  om 
Overbærenhed  med  sin  Alder  og  Svaghed. 

Absalon  besindede  sig  nu  hastig  og  svarede 
paa  hans  Spørgsmaal: 

Laurids  Bruun  :  Absalons  Saga.     II.  ** 

—  Gerne  vil  jeg,  at  det  gamle  Nag  mellem 
Tokes  og  Fjalnes  Æt  skal  være  glemt;  og  der 
er  ingen  Vrede  hos  mig  imod  Eder. 

Som  Absalon  nu  vilde  rejse  sig  for  at  bekende, 
at  han  uværdig  beklædte  sit  Embede  og  derfor 
begærede  sin  Afsked,  stod  Æskild  op  i  det 
samme. 

—  Saa  er  alting  vel!  —  sagde  han  og  sluttede 
Absalon  i  sine  Arme  til  Besegling  af  deres 
Venskab. 

Derefter  undskyldte  han  sig  med  de  mange 
Forretninger,  som  hvilede  paa  ham  i  Anledning 
af  Kirkemødet  imorgen,  og  forlod  Stuen. 


Da  Absalon  red  til  Byens  Port  for  at  modtage 
Kongen,  hilste  Valdemar  ham  med  et  betydnings- 
fuldt Smil,  som  han  ikke  forstod. 

Men  da  de  kort  efter  red  ved  hinandens  Side 
over  Torvet,  sagde  Kongen  til  ham: 

—  Hvor  du  er  bleg!  Mager  er  du  ogsaa 
bleven.    Har  du  været  syg? 

—  Ja!  —  nikkede  Absalon  og  vendte  Hovedet 
til  Side,  at  Valdemar  ikke  skulde  se  den  Dug, 
som  bredte  sig  over  hans  Øjne. 

—  Da  ved  jeg  stort  Nyt,  som  vil  helbrede 
dig!  —  sagde  Valdemar. 

—  Nu? 

—  Ved  du,  hvem  Æskild  har  udset  til  sin 
Efterfølger. 

—  Nej! 

—  Roskildebispen  Absalon  Hvide. 

Absalon  saa  hastig  efter,  om  det  var  hans 
Alvor.     Deres  Øjne  mødtes. 

—  Aldrig!  —  sagde  Absalon  fast  og  bed  Læ- 
berne sammen. 

Næste  Morgen  strømmede  alle,  høj  og  lav,  til 
Sankt  Laurentius  Kirken,  som  hurtig  fyldtes. 

Kirkens  tjenende  Brødre  havde  travlt  med  at 
paase,  at  Prælaterne  fik  de  dem  tilkommende 
Pladser,  hvis  Afstand  fra  Højaltret  rettede  sig 
efter  deres  Rang  og  Stand. 

Til  Valdemar  og  hans  Mænd  holdtes  der  Plads 
forrest  i  Midtskibet,  saa  at  Kongens  og  Ærke- 
bispens Stol  stod  lige  overfor  hinanden. 

Saa  mange  Domherrer  og  andre  Gejstlige  fra 
hele  Landet  var  til  Stede,  at  der  for  den  menige 
Mand  ikke  blev  anden  Plads  tilbage  end  Side- 
skibene og  Vaabenhuset. 

Da  Døren  lukkedes,  gav  Ærkebispen  fra  sin 
Stol  Tegn  til  Ærkedegnen.  Han  gik  med  sin 
Diakon  og  Kordrengene  ind  i  Sakristiet;  lidt 
efter  vendte  de  tilbage,  bærende  kostbare  Daabs- 
fade,  Alterbægre  og  andre  Kirkeklenodier  af  Guld 
og  Sølv.  De  bar  dem,  en  efter  en,  op  til  Altret, 
knælede  paa  Trinet  og  satte  dem  fra  sig  paa 
Alterbordet. 

Saa  mange  Herligheder  udbar  de,  at  de  maatte 

gaa  fem  Gange  frem  og  tilbage,   inden  alt  var 
fremme. 

Da  rejste  Æskild  sig,  pegede  med  sin  rystende 
Haand  op  imod  Altret  og  sagde: 

—  Alt  dette  har  jeg  i  min  Embeds  Tid  skænket 
til  Herrens  Hus. 

Forsamlingen  strakte  Hals  for  ret  at  se  det 
meget  Guld  og  Sølv,  som  straalede  blankpudset 
i  Morgensolen. 

Derefter  drog  han  Vejret  dybt,  vendte  sig  mod 
Kongen  og  sagde: 

—  Ingen,  som  her  er  til  Stede,  ved,  hvilken 
Sorg  og  mangfoldig  Fare  jeg  har  lidt  i  mit  lange 
Levnets  Løb,  for  at  Kirken  og  Kirkens  Tjenere 
kunde  frit  og  uhindret  nyde,  hvad  der  tilkommer 
dem  efter  Gud  Herrens  Bud  og  den  hellige  Faders 
Formaning. 

Derpaa  vendte  han  sig  mod  sine  Domherrer, 
der  stod  i  en  Halvkreds  foran  hans  Stol,  og 
sagde: 

—  Nu  jeg  er  gammel  Og  affældig,  kan  jeg 
ikke  længer  være  Eder  en  Fader  som  hidtil,  men 
maa  give  Eder  en  anden  i  mit  Sted,  som  er  ung 
og  duelig  og  skikket  dertil. 

Da  Ærkebispen  havde  sat  sig,  rejste  Kongen 
sig  og  sagde: 

—  Jeg,  Kongen  af  Danmark,  giver  Eder, 
ærværdige  Herre  Ærkebiskop,  det  Lov  og  Vid- 
nesbyrd, at  —  omendskønt  der  ofte  har  været 
stor  Uenighed  mellem  Eder  og  dem,  der  beklædte 

Tronen  før  mig,  saa  har  I  altid  røgtet  Eders 
Kald  med  stor  Troskab.  Med  Sorg  har  jeg  hørt 
Eders  Budskab,  at  I  for  Alder  og  Svagelighed 
vil  nedlægge  Eders  Embede.  Men  om  det  ikke 
staar  til  at  ændre,  saa  beder  jeg  Eder,  ærværdige 
Herre,  her  i  alle  Mænds  Paahør  —  Kongen  vendte 
sig  mod  Almuesmændene  nederst  i  Kirken;  thi 
han  havde  erfaret  Rygtet  imellem  dem  —  at  sige 
fra,  om  jeg  eller  nogen  af  mine  Mænd  paa  mine 
Vegne  har  givet  Eder  Aarsag  til  dette  Skridt. 

Ærkebispen,  som  vel  kendte  det  onde  Rygte, 
opløftede  nu  begge  sine  Hænder  mod  Højaltret 
og  svor  ved  alt,  hvad  helligt  var,  at  han  hverken 
af  Had  eller  Vrede  til  Kongen  eller  til  noget  andet 
Menneske  frasagde  sig  sit  Embede,  men  alene 
fordi  han  fra  denne  Dag  vilde  forlade  den  time- 
lige Forfængeligheds  Verden  og  tænke  ikkun  paa 
den  evige  Ære. 

—  Jeg  spørger  Eder  derhos,  ærværdige  Herre, 
om  jeg  nogen  Tid  har  tøvet  med  at  straffe  den 
med  det  verdslige  Sværd,  hvem  I  først  straffede 
med  Kirkens  Ban  og  det  aandelige  Sværd. 

—  Intet,  intet,  Herre  Konge,  har  jeg  at  skylde 
paa  Eder  uden  Ære,  Dyd  og  Godhed  i  al 
Maade. 

Medens  Ærkebispen  og  Kongen  nu  atter  tog 
Plads,  klirrede  det  gennem  Kirken  af  Brynjerne, 
der  Kongens  Mænd  vendte  sig  vredt  og  haanligt 
mod  den  skaanske  Almue,  som  dukkede  sig  be- 
skæmmet for  den  urette  Mistanke. 

Nu  begærede  Kongen,  at  Pavens  Brev,  hvori 
Ærkebispens  Afsked  bevilgedes,  skulde  oplæses. 

Domprovsten  stod  frem,  foldede  Pergament- 
arket med  det  store  Pavesegl  ud  og  læste  det 
saa  højt  og  langsomt,  at  alle  kunde  høre  og 
fatte  det.  Bagefter  oversatte  han  det  paa  Dansk 
til  Bedste  for  den  menige  Mand,  at  enhver  selv 
kunde  skønne,  at  alt  gik  til  efter  Guds  og  Pavens 
Vilje. 

Da  Brevet  var  læst  og  Pergamentet  atter  sam- 
menfoldet, blev  der  ganske  stille  i  Kirken;  men 
alles  Øjne  søgte  Ærkebispen,  som  sad  sammen- 
falden i  Stolen  med  begge  Hænder  hvilende  paa 
Armstødene. 

Han  saa  ubevægelig  frem  for  sig,  som  var 
han  falden  i  Søvn.  Da  endelig  rejste  han  sig 
med  Besvær.  Langsomt  rettede  han  sig  op  i 
sin  fulde  Højde  og  saa  sig  om  i  Kirken  under 
de  plirrende  Laag.  Hans  tykke  Læber,  der  nu 
var  ganske  hvide,  bevægede  sig  uafladelig,  som 
talte  han;  men  der  kom  ingen  Lyd  over  dem. 
Saa  rakte  han  Haanden  ud  efter  Krumstaven. 
Og  nu  gik  han  i  hele  sit  ærkebiskoppelige  Skrud 
frem  til  Højaltret. 

Da  han  havde  naaet  dette,  lagde  han  Krum- 
staven paa  Alterbordet  foran  Klenodierne;  saa 
løftede  han  Ærkebispehuen  af  sit  lange,  hvide 
Haar  og  satte  den;  endelig  drog  han  den  store 
Ring,  som  saa  mange  havde  kysset  for  Bod  og 
Herrens  Forladelse,  af  sin  Finger,  viste  den  frem 

i  sin  hævede  Haand,  førte  den  til  sine  Læber 
og  lagde  den  paa  Alterbordet  ved  det  andet. 

Han  knælede  ned  og  bad;  og  da  han  havde 
bedt,  vendte  han  sig  mod  Kirken  og  de  for- 
samlede Mænd. 

—  Se  —  sagde  han  med  skælvende  Stemme 
—  alle  mit  hellige  Embedes  Tegn  har  jeg  lagt 
for  Guds  Fødder.  Ærkebiskop  /Eskild  er  ikke 
mere.  Men  den,  som  knæler  her  for  Eders 
Aasyn,  er  en  Synder  for  Gud,  der  raaber  til 
Himlen  om  Forbarmelse. 

Da  styrtede  Taarerne  ud  fra  de  plirrende 
Øjne,  som  han  laa  der  paa  Knæ  med  Hænderne 
samlede  rakte  imod  Gud. 

Men  alle,  som  var  til  Stede,  ynkedes  over  det 
Syn;  og  mange  af  Almuens  Mænd  græd  og 
sukkede,  saa  det  hørtes  over  hele  Kirken. 

.Længe  blev  Æskild  liggende  paa  Knæ. 

Da  rejste  Kongen  sig,  gik  hen  og  hjalp  ham 
op  med  begge  Hænder. 

Domprovsten  traadte  frem,  udfoldede  atter 
et  stort  Pergamentark  med  Pavesegl  og  læste 
det  andet  Brev,  som  den  hellige  Stol  havde 
sendt  Ærkebispen.  Heri  gaves  der  ham  Magt 
og  Myndighed  til  selv  at  kaare  sin  Efterfølger. 

Da  Brevet  var  læst,  rejste  Æskild  sig  atter  og 
sagde,  vendt  til  Kirkens  Domherrer: 

—  Den  Magt,  som  her  er  givet  mig,  den  giver 
jeg  til  dem,  hvem  den  tilhører  fra  Arilds  Tid. 
Thi  heller  viger  jeg  fra  min  egen  Ret,  end  jeg 
krænker  andres  Frihed;  og  ikke  vil  jeg  paa  min 
sidste  Dag  berøve  denne  Kirkes  Kapitel,  som 
jeg  i  saa  mange  Aar  trofast  har  værget,  den  Ret 
og  Myndighed,   som  tilkommer  det. 

Domherrerne  skottede  indbyrdes  til  hverandre. 
De  ældste  erindrede,  hvorledes  det  var  gaaet  til 
i  Roskilde,  da  Absalon  blev  valgt.  Ingen  af  dem 
vilde  derfor  give  sin  Stemme  uden  først  at 
kende,   hvad  der  var  Kongens  Ønske  og  Vilje. 

Thi  nu,  da  deres  Broder,  den  forrige  Domprovst 
Asger,  var  forvist  for  sin  Kundskab  til  Sammen- 
sværgelsen, kunde  Kongen  tro,  om  de  gik  imod 
ham,  at  det  skete  af  Hævn  og  Uvilje  for  denne 
Sag. 

Domprovsten  stod  da  frem  og  begærede,  at 
Konge  vilde  give  dem  sit  bedste  Raad  i  dette 
høje  og  vigtige  Anliggende. 

Valdemar  betænkte  sig  et  Øjeblik  og  skottede 
hemmeligt  til  Absalon,  der  saa  til  Siden,  mens 
hans  Læbers  Bevægelse  rebede  den  Spænding, 
hvori  han  var  stedt. 

Saa  stod  han  frem  og  sagde  saa  højt,  at  alle 
kunde  høre  det: 

—  Det  er  en  vanskelig  Sag  at  raade  i  paa 
egne  og  Menigmands  Vegne.  Thi  dersom  jeg 
ikke  giver  den  Mand  til  kende,  som  fremfor 
nogen  synes  mig  duelig  og  bekvem  til  dette 
høje  Kald,  da  falder  jeg  i  Guds  Vrede.  Og 
hvis  jeg  nævner  denne  Mand  ved  Navn,  da 
frygter  jeg  at  forspilde  det  gamle  Venskab,  som 
er  imellem  ham  og  mig.  Men  sandt  er  det,  at 
han  er  duelig  fremfor  nogen  til  denne  Gerning; 
thi  ikke  alene  har  han  røgtet  det  Bispekald,  han 
nu  i  tyve  Air  har  beklædt,  med  den  største 
Hæder,  men  tillige  har  han  tjent  sit  Fædreland 
med  Sværdet  bedre  end  nogen. 

Valdemar  tøvede  og  vendte  sig  mod  Absalon, 
som  var  hvid  i  Ansigtet  og  stirrede  med  sine 

store  Øjne,  mørke  af  Bevægelse,  ufravendt  op 
imod  Altret. 

Da  vidste  alle,  hvem  han  mente.  Og  da  den 
gamle  Ærkebiskop  nu  ligeledes  vendte  sig  mod 
Absalon  og  nikkede  frem  for  sig,  saa  bad  Dom- 
provsten hojt  og  indtrængende,  at  Kongen  vilde 
nævne  Manden. 

—  Det  er  Biskoppen  af  Roskilde,  jeg  mener! 

—  raabte  Valdemar  —  min  udkaame  Ven  fra 
Barndommens  Dage.  I  kender  ham  alle  og  ved, 
hvad  Mand  han  er. 

Der  blev  nu  Røre  i  Forsamlingen.  Nogle  af 
Kongens  Mænd  gav  frit  deres  Bifald  Luft.  Men 
de  Roskilde  Domherrer,  der  stod  Absalon  nær, 
formaaede  ikke  at  skjule  deres  Angst  for  at  miste 
ham. 

Nederst  i  Kirken  lød  der  Knurren  blandt  de 
skaanske  Almuesmænd;  de  undte  Absalon  ilde, 
fordi  han  var  en  Sjællænder  og  dertil  kendt  for 
Nidkærhed  og  Strenghed.  Helst  havde  de  set 
en  Skaaning  som  de  selv. 

Nu  gik  Absalon  frem  fra  sin  Plads.  Og  der 
han  stod  frit  i  Kirken  for  alles  Øjne,  undrede  en 
og  hver  sig  paa  hans  Udseende. 

Var  det  den  myndige  Herre,  som  de  kendte 
fra  Vendertogene?  —  Var  det  den  nidkære  Bisp, 
hvis  Dom  i  Stiftet  hver  af  hans  Præster  frygtede? 

—  Var  det  ham,  som  ubarmhjærtig  skilte  Men- 
neskers Lykke,  om  Kirken  krævede  det? 

Med  bøjet  Hoved  stod  han  for  dem.    Fra  hans 

høje,  hvide  Pande  løb  Svedperler  ad  hans  hule 
Tinding  ned  over  den  lange,  magre,  furede  Kind. 
Hans  Læber  bevægede  sig  af  Smerte.  De  store 
Øjnes  Blik  var  mørkt  og  flakkende  som  dens,  der 
er  stillet  for  Dommen. 

Langt  om  længe  fandt  han  Ord. 

—  Dette  Embede  —  sagde  han  —  ligger  langt 
over  mine  Kræfter;  og  det  bør  alle  vide,  at  jeg 
er  uværdig  dertil. 

Da  Æskild  hørte  af  hans  Tonefald,  at  det  ikke 
var  klog  Beskedenhed,  som  talte  ud  af  hans 
Mund,  men  hans  Hjærtes  Mening,  blev  han  saare 
ængstelig. 

Ikke  havde  han  tænkt  sine  Planer  krydsede 
fra  dens  Side,  i  hvis  Lod  en  slig  Magt  og  Ære 
var  falden.  Hans  gamle  Mistanke  brød  op;  og 
den,  som  ofte  selv  havde  skjult  sin  Hu  for  saa 
meget  bedre  at  fremme  sin  Vrede,  frygtede  nu, 
at  Absalon  pønsede  paa  Svig  og  nægtede  at  tage 
Æskilds  Udvælgelse  for  at  have  frie  Hænder 
imod  ham  og  ikke  være  bunden  af  Taknemme- 
lighed imod  Tokes  Ætling. 

Han  vendte  sig  nu  til  sine  Domherrer  og 
sagde  vredt: 

—  Hvorfor  "giver  I  ikke  hastig  Eders  Mening 
til  kende,  om  I  samtykker  Kongens  Valg  eller 
ikke? 

Da  raabte  de  alle  med  én  Mund,   at  de  ikke 
vidste  nogen  bedre  Mand  end  Absalon. 
I  det  samme  gik  Æskild  over  til  Absalon  og 

greb  hans  højre  Haand  for  at  føre  ham  til  Ærke- 
bispesædet. For  ret  at  vise  Kapitlets  Sindelag 
gik  ogsaa  Domprovsten  til  og  tog  hans  venstre 
Haand. 

Da  nu  Absalon  hastig  drog  Hænderne  til  sig, 
løb  alle  Domherrerne  til;  thi  de  troede,  det  var 
ædel  Beskedenhed,  som  bevægede  ham.  Nu 
trak  de  ham  fra  alle  Sider  for  at  faa  ham  hen 
til  Sædet. 

I  det  samme  gav  Æskild  Tegn  til  Koret; 
Brødrene  istemmede  den  Hymne,  som  skulde 
synges,  naar  er  Ærkebiskop  blev  valgt;  de 
havde  indøvet  den  forinden.  Alle  Gejstlige  faldt 
i  med;  og  da  de  menige  Mænd  nederst  i  Kirken 
hørte  Sangen,  som  de  ikke  kendte,  saa  sang 
de  selv  en  anden  gudelig  Sang,  som  de  var 
vant  at  synge.  Og  alle  glædedes  over,  at  der 
saa  let  var  kommen  Enighed  og  Ende  i  denne 
saare  vigtige  og  vanskelige  Sag1. 

Men  der  Absalon  var  bleven  dragen  til  Sædet, 
uden  at  hans  Ord  kunde  høres  for  den  stærke 
Sang,  da  vilde  han  ikke  for  nogen  Pris  tage 
Plads  i  Stolen. 

Domherrerne  trængte  paa  og  vilde  presse  ham 
ned;  men  da  blev  han  vred,  og  flere  fik  at  føle, 
at  han  endnu  havde  sine  gamle  Kræfter. 

Nogle  stødte  han  omkuld;  men  derved  blev 
de  andre  kun  saa  meget  nidkærere,  at  han 
ligefrem  maatte  brydes  med  dem,  og  nogle  fik 

baade  Kappe  og  Kjortel  revne  sønder  under 
Taget. 

Den  menige  Mand,  som  ikke  forstod,  hvad  der 
foregik  oppe  ved  Altret,  og  mente,  at  det  saa 
var  Skik  og  Brug,  naar  en  Ærkebisp  skulde 
kaares,  sang  kun  saa  meget  hejere  og  fri- 
modigere, enddog  der  lød  Raab  og  Bulder  af 
stor  Trætte  ned  imod  dem. 

Da  gik  Æskild  og  Valdemar  tæt  hen  til  Absalon 
og  foreholdt  ham  i  Mindelighed,  at  dette  var  en 
Skam  og  Vanære  for  Kirken.  Men  Absalon 
hørte  intet,  saa  intet.  Han  vidste  kun  dette,  at 
han  ikke  for  al  Verdens  Pris  vilde  lade  sig  lokke 
eller  tvinge  til  Ærkebispesædet,  saa  vist  som 
hans  Agt  og  Ærende  var  det  at  nedlægge  sin 
Bispestav  og  drage  af  Land,  om  hans  Sind  atter 
skulde  fange  Fred. 

Da  stod  Abbed  Vilhelm  op  fra  sin  Plads  i 
Kirken  og  banede  sig  Vej  hen  til  Absalon. 

Han  greb  ham  i  Armen  og  sagde: 

—  Nu  handler  du  selv  som  hine  foragtelige 
Korherrer  i  Geneviéve  Kirken,  der  krænkede  det 
hellige  Sted  med  deres  Larm  og  Trætte. 

Absalons  Blik  borede  sig  ind  i  hans,  der  han 
svarede : 

—  Du  mere  end  nogen  burde  staa  paa  min 
Side  i  denne  Sag! 

Han  tænkte  paa,  hvad  Vilhelm  vidste  fra  Mar- 
grethes Skriftemaal. 

Saa  løftede  han  Haanden  og  bad  dem  give  sig 

Ørenlyd  for  et  eneste  Ord,  inden  de  tvang  ham 
med  Vold. 

De  slap  ham;  og  nu  raabte  han  med  høj 
Stemme: 

—  Jeg,  Biskop  af  Roskilde,  skyder  min  Sag 
ind  under  Rom  og  forbyder  alle  og  hver  at  tage 
Ord  i  dette  Anliggende,  indtil  den  hellige  Fader 
selv  har  talt. 

Da  blev  der  Tavshed  i  Kirken.  Alle  undredes 
paa,  at  nogen  saa  ihærdigt  vilde  skyde  den 
største  Ære  og  Magt  fra  sig. 

Nu  da  det  var  klart,  at  det  ikke  var  Beskeden- 
hed alene,  som  ledede  Absalon,  traadte  Niels, 
den  ældste  af  hans  Roskilde  Domherrer,  frem  ved 
hans  Side  og  ydede  ham  Bistand. 

—  Ogsaa  jeg,  Niels,  Domprovst  i  Roskilde, 
begærer  paa  hele  Kapitlets  Vegne,  at  denne  Sag 
afgøres  af  vor  hellige  Fader  selv. 

Da  blev  Æskild  vred  og  raabte,  at  han  skulde 
vise  Absalon  og  det  hele  Roskilde  Kapitel,  hvem 
der  stod  bedst  hos  det  romerske  Sæde. 

Der  blev  nu  efterhaanden  Ro  i  Kirken.  Absalon 
gik  tilbage  til  sin  Plads,  Ærkebispestolen  forblev 
tom,  og  Messen  begyndte. 

Da  Gudstjenesten  var  til  Ende,  gik  Æskild 
hen  til  Absalon  og  bad  ham  om  at  lyse  Velsig- 
nelsen, som  det  burde  sig;  thi  han  selv  havde 
intet  mere  at  skaffe  med  Kirketjenesten;  men 
efter  ham  var  Roskildebispen  den  fornemste 
Prælat. 

Absalon  frygtede,  at  det  siden  skulde  hedde 
sig,  at  han  dog  havde  forrettet  Ærkebispens 
Gerning  og  saaledes  vedkendt  sig  Kaldet. 

Han  svarede  derfor,  at  om  Æskild  end  ikke 
længer  var  Ærkebiskop,  saa  var  han  dog  endnu 
Pavens  fuldmyndige  Legat  i  Norden,  og  som 
saadan  tilkom  det  ham,  den  fornemste,  at  lyse 
Velsignelsen. 

Æskild  maatte  erkende,  at  han  havde  Ret. 
Men  da  Velsignelsen  var  lyst  over  det  forsamlede 
Folk,  og  alle  strømmede  mod  Døren,  gik  Absalon 
til  Æskild  og  bad,  at  han  vilde  tale  med  ham 
i  Enrum. 


Da  Absalon  blev  alene  med  Æskild  i  hans 
Bedekammer,  da  lagde  den  gamle  Mand,  som 
ikke  forstod,  hvad  ondt  Absalon  vel  kunde  have 
i  Sinde  imod  ham  og  hans  Slægt,  siden  end  ikke 
den  store  Magt  og  Anseelse  formaaede  at  friste 
ham  derfra,  sig  ned  paa  Knæ  for  ham.  Saa 
stærk  var  hans  Angst  formedelst  Affældighed  og 
Svaghed,  at  den  engang  saa  myndige  Mand 
grædende  bad  sin  Undergivne  og  Frænde  om 
ikke  at  forraade-  ham.  men  gøre  ham  til  Vilje 
i  denne  Sag,  som  laa  ham  saa  meget  paa 
Hjærte. 

Da  rejste  Absalon  Æskild  op  og  sagde: 
—  Ikke  bør  det  sig,  at  I  knæler  ned  for  mig. 
Og  nu  skal  I  vide  den  sande  Grund,    hvorfor 

jeg  aldrig  kan  tage  mod  det  Kald,  som  bydes 
mig. 

Om  I  ikke  havde  stævnet  mig  hid  til  Kirke- 
møde, da  var  jeg  dog  kommen  til  Jer.  Jeg  be- 
kender her  for  Eder,  at  jeg  med  Urette  bærer 
Bispekaaben  og  Staven.  Uværdig  er  jeg,  saa 
vist  som  jeg  har  forbrudt  mig  mod  den  Stilling, 
som  er  givet  mig;  thi  jeg  har  gjort  mig  skyldig 
i  det,  hvorfor  jeg  ofte  selv  har  dømt  andre.  En 
Kvinde  bærer  jeg  i  mit  Hjærte.  Og  om  hun 
end  ikke  lever  mere  og  ikke  kan  give  mig  den 
Lykke,  som  jeg  begærede  hos  hende,  og  som 
hendes  Hjærte  lovede  mig,  saa  er  det  dog  hæftig 
mod  min  Vilje,  at  vi  ikke  levede  tilsammen. 
Hun  har  lært  mig  at  se,  hvad  jeg  aldrig  saa. 
Om  jeg  havde  set  og  fattet  det  før,  havde  jeg 
aldrig  baaret  denne  Hue  eller  denne  Ring,  som 
jeg  her  lægger  fra  mig. 

Da  saa  Æskild  længe  paa  hans  sorgfulde 
Ansigt,  og  tilsidst  smilede  han  til  ham  og 
sagde: 

—  Om  I  angrer  Eders  Synd,  da  har  jeg  Magt 
at  forlade  den. 

—  Jeg  angrer  den  ikke.  Og  om  hun  i  dette 
Øjeblik  vendte  tilbage  fra  den  Død  for  egen 
Haand,  hun  valgte  for  min  Sjæls  Saligheds 
Skyld,  da  vilde  jeg  sige  til  hende:  Kirkens  Dom 
er  ikke  den  yderste  Dom.  Et  Menneske  bærer 
ikke  Ansvar  for  det,  som  han  ikke  frit  har  valgt 
af  sin  egen  Drift.    Længe  kan  han  vandre  blindt 

ad  en  Vej,  han  ikke  kender.  Men  naar  da  om- 
sider hans  Øjne  aabnes,  da  er  det  Gud  selv, 
som  viser  ham  Vejen,  og  da  maa  han  standse, 
se  sig  tilbage  og  vende  om.  Han  har  ingen 
Ret  at  dræbe  hos  sig  selv  og  hos  den,  som 
hører  hans  Liv  til,  hvad  der  er  deres  fælles 
Lykke. 

—  Min  Søn,  Livets  Maal  er  ikke  Lykke. 

—  Saa  har  jeg  lært  det  selv;  og  jeg  har  dræbt 
Menneskers  Lykke  paa  denne  Lære.  Men  dette 
kan  jeg  ikke  mere.  Ikke  kan  jeg  lære  andre, 
hvad  jeg  ikke  tror  paa  selv.  Ikke  kan  jeg 
dømme  andre  for,  hvad  jeg  frikender  hos  mig 
selv.  Men  da  Kirken  kræver  dette  af  mig  i  den 
Stilling,  som  jeg  beklæder  til  et  Exempel  for 
Menigheden,  saa  maa  jeg  sige  mig  fra  min 
Gerning  og  begære  at  løses  af  de  Baand,  som 
binder  mig. 

Da  lagde  Æskild  sig  tilbage  i  Stolen;  og  i  hans 
sløve  Blik  tændtes  Glansen  af  noget  fjærnt  i  hans 
Minde.  Endelig  bøjede  han  sig  frem  og  sagde 
til  Absalon: 

—  Se,  I  har  kæmpet  mod  mig,  og  jeg  har 
holdt  Jer  nede,  saa  vidt  det  stod  til  mig.  Og 
nu,  da  Livet  rinder  ud  af  mine  Aarer,  saa  mødes 
vi  to  Ætlinge  af  den  gamle  Stammes  fjendtlige 
Skud.  Og  I,  som  er  den  unge.  hvisker  i  mit 
Ore  om  en  Synd,  I  har  begaaet  —  og  I  ved 
ikke,  at  den  samme  Skæbne  ramte  mig  for 
længst.      Jeg    har    kæmpet    mod    den    samme 

Fjende,  som  nu  raser  i  Eders  Hjærte.  Jeg  har 
som  I  i  min  unge  Alder  følt  den  livsalige  Glæde 
bruse  igennem  mig,  som  kun  en  elskende 
Kvinde  kan  skænke.  Og  se,  jeg  gjorde  som  I, 
jeg  begik  den  liflige  Synd.  Jeg  holdt  en  Kvinde 
i  mine  stærke  Arme,  enddog  jeg  var  sat  som  I 
til  et  Exempel  for  Kirkens  Mænd.  Hun  fødte 
mig  en  Datter,  som  nu  længst  er  død;  men  end 
lever  de  Sønner,  som  hun  avlede  —  I  kender 
dem  begge  —  Karl  og  Knud.  Ved  dem  hænger 
hele  mit  Hjærte;  og  mit  Øje  har  maattet  se 
paa,  at  de  dømtes  som  Misgerningsmænd.  Jeg 
synded'  som  I  mod  Kirkens  Bud,  skønt  jeg 
vidste,  at  Lydighed  mod  den  hellige  Lære  er  en 
Gejstligs  første  Pligt.  Som  I  fortvivlede  jeg  i 
mit  hovmodige  Sind;  og  jeg  søgte  til  den  hellige 
Fader  i  Rom  for  at  begære  at  løses.  Men  paa 
Vejen  drog  jeg  ind  til  Abbeden  i  Clairvaux,  den 
fromme  Mand  Bernhard,  som  nu  er  højsalig  hos 
Gud.  Han  aabnede  mine  Øjne,  som  jeg  nu 
forsøger  at  aabne  Eders  til  Gengæld.  Han 
hørte  paa  mig  i  Tavshed;  og  han  sagde  til  mig: 
Min  Søn,  om  du  favner  en  Kvinde,  da  synder 
du  mod  Kirkens  Bud;  men  om  du  hovmoder 
dig  i  dit  Hjærte  og  begærer  for  din  Synds 
Skyld  at  løses  fra  de  Baand,  som  dit  Embede 
binder  dig  med,  da  staar  du  frem  med  din 
Synd  paa  Gader  og  Stræder,  da  gør  du  din 
Synd  til  en  Lære,  da  fristes  dermed  svage  Sjæle 
til    din   Efterfølgelse,    da    krænker    du    Kirkens 


259 


hellige  Myndighed,  og  da  i  Sandhed  har  du 
begaaet  en  Dødssynd,  at  det  var  bedre,  du  aldrig 
var  født  til  Verden.  —  Saalænge  talte  han  til 
mig,  at  mit  Hjærte  tilsidst  lærte  at  bøje  sig  i 
Ydmyghed. 

—  Skilte  I  Eder  da  ved  Eders  Kvinde? 

—  For  Folkets  Øjne  skiltes  jeg  ved  hende; 
men  jeg  levede  bestandig  med  hende  i  det 
skjulte;  og  alt,  som  jeg  syndede,  begærede  jeg 
Aflad.  Mange  rige  Skatte  har  Kirken  tjent  paa 
min  Syndebod.  Men  om  jeg  havde  skilt  mig 
ved  mit  Embede,  om  jeg  var  dragen  af  Landet, 
som  jeg  vilde  det  først,  med  hende,  da  skulde 
visselig  Paven  have  ramt  mig  med  sin  Ban- 
straale,  for  min  store  Hovmodigheds  Skyld. 

Og  nu  kommer  I  til  mig  og  begærer,  at  jeg 
skal  løse  Jer,  skønt  Kvinden,  der  havde  Eders 
Tanker,  end  ikke  mere  lever  —  skønt  I  ikke 
længer  kan  synde  med  hende!  Sandelig,  saa 
hovmodigt  et  Sind  havde  jeg  ikke  ventet  hos 
Eder.  Om  de  menige  Klerke  kendte  disse  Eders 
Tanker,  da  vilde  sikkert  Frafaldet  blive  stort, 
og  mange  Sjæles  Fortabelse  vilde  I  faa  at  svare 
til  i  det  evige. 

Absalon  tænkte  længe  over  hans  Tale;  og  de 
Ord,  som  hans  gamle  Lærer,  Adam  de  parva 
ponte  havde  sagt  til  ham  om  Sandheden,  som 
var  to,  steg  frem  i  hans  Minde  med  en  ny 
Belysning. 

—  Maaske  har  I  Ret  —  sagde  han  tilsidst  — 

men  Ærkebiskop  kan  jeg  ikke  blive.  Ikke  tør 
jeg  tage  det  øverste  Ansvar,  naar  mit  Hjærte 
bekender  imod. 

Længe  bad  Æskild  ham  om  at  ændre  sin 
Bestemmelse.  Han  viste  ham  alle  Kirkens  rige 
Skatte.  Han  sendte  sine  Huskarle  at  sværge 
ham  Troskab;  men  Absalon  modtog  dem  ikke. 

Han  bød  ham  rige  Gaver;  men  Absalon  blev 
ved  sit:  at  Paven  alene  maatte  bære  Afgørelsens 
Ansvar.  Og  da  han  sidenhen  affærdigede  sine 
betroede  Mænd  til  den  hellige  Fader,  da  gav 
han  dem  en  forseglet  Skrivelse,  hvori  han  be- 
kendte for  Paven  sin  Synd,  og  hvad  hans  Hjærte 
mente  derom,  samt  bad  om  at  løses  af  sine 
Baand. 

Men  ogsaa  Æskild  sendte  sine  Legater  til 
Rom;  og  han  hovmodede  sig  over,  at  hans  Ord 
havde  mere  Magt  der  end  Roskildebispens. 

Absalon  tænkte,  at  naar  hans  Brevs  Bekendelse 
naaede  frem,  da  vilde  Paven  ikke  alene  fritage 
ham  for  Ærkebispens  Kald,  men  tillige  dømme 
ham  fra  hans  Bispestol  som  en  uværdig. 


XXI 

U  den  Sang  og  uden  Lys,  uden  Bøn  og  uden 
Messe  havde  Præsten  i  Karise  maattet  lade  Selv- 
mordersken Margrethe  jorde. 

Hendes  Grav  blev  kastet  af  Dødegraveren  i 
en  sen  Aftentime.  Ene  kørte  han  hendes  Baare 
ud  i  Strandkanten,  et  Stykke  fra  Vejen.  Der 
valgte  han  for  Guds  Barmhjærtigheds  Skyld 
Pladsen  under  en  forpjusket  Pil,  der  var  krøget 
af  Østenvinden  fra  Havet,  som  et  Menneske 
krøges  af  bestandig  Modgang.  Han  bar  det  ikke 
over  sit  Hjærte  at  lægge  hende  ned  i  den  flade 
Strand  uden  Kendingstegn. 

Men  skønt  Præstens  Karl  frittede  Døde- 
graveren ud  om,  hvor  hun  laa  jordet,  saa  be- 
varede han  dog  Hemmeligheden,  som  hans  Pligt 
var;  og  ingen  uden  Præsten  selv  fik  Stedet  at 
vide. 

Siden  den  Stund,  da  Herløg  dræbte  sin  Hus- 
frue, havde  han  hverken  Ro  Dag  eller  Nat. 

Hans  Øjne  flakkede  urolig  omkring;  og  hver 
Gang    han    mødte    nogen    Kending,     slog    han 

Blikket  ned;  thi  det  syntes  ham,  at  alle  forskede 
ham  ind  i  Sjælen  og  læste  der  som  i  en  aaben 
Bog,  hvad  Daad  han  havde  øvet. 

Hans  ranke  Ryg  bøjedes,  og  hans  statelige 
Gang  blev  usikker.  Det  var,  som  om  han  med 
ét  Slag  endelig  havde  faaet  Aarenes  Vægt  at  føle 
—  han,  der  før  bar  sig  frem,  strunk  som  en 
fyrretyveaarig. 

Den  svære  Mave  hang  slunken  ned  over 
Knæene;  og  ofte  maatte  han  standse  og  rette 
sig  møjsommelig  op,  som  pintes  han  af  en  ind- 
vendig Sot,  der  drog  ham  ned.  Folk  rundt  om 
havde  ondt  af  ham,  som  han  græmmede  sig. 
Hun  var  det  saa  vist  ikke  værd,  mente  de. 

Kun  naar  han  havde  drukket,  fik  han  Ryggen 
rettet.  Da  sad  han  og  stirrede  frem  over  Bord, 
som  han  plejede  før,  mens  han  tømte  det  ene 
Stob  efter  det  andet. 

Btyden  holdt  dog  ikke  af  at  have  ham  til 
Gæst  mere.  Thi  han,  som  før  var  godmodig 
og  gild,  naar  han  var  drukken,  han  taalte  nu 
ikke  et  Ord.  Selv  om  B ry den  var  ganske  tavs 
og  passede  sit  Stob,  saa  for  han  ofte  op  imod 
ham  og  sagde,  han  kunde  se,  hvad  han  tænkte 
paa.  Men  han  skulde  give  ham  Døden  og 
Djævelen,  om  han  ikke  holdt  sine  Øjne  og 
Tanker  hos  sig  selv. 

Ubændig  hidsig  raabte  han  stundom  til  den, 
der  tankeløst  lod  sit  Blik  dvæle  ved  hans: 

—  Hvad  glor  I  efter? 

Hans  egne  Folk  lærte  snart  at  vogte  sig;  men 
de  talte  indbyrdes  om,  at  deres  Husbond  ikke 
havde  været  klar  i  Hovedet  siden  sin  Husfrues 
Død. 

En  Aften  var  Jens,  som  havde  Brovagten  hin 
Nat,  da  Margrethe  lob  af  Gaarde,  af  Hjemme- 
fogden  sendt  i  et  Ærende  til  Karisegaarden. 

Han  blev  opholdt,  fordi  han  maatte  vente  paa 
Besked  af  Bryden.  Imedens  sad  han  i  Folke- 
stuen og  nød  Nadver  med  de  andre.  Der 
vankede  stærkt  01,  fordi  det  var  Oldfruens 
Navnedag.  Der  blev  sunget  over  Bord  og  for- 
talt Sagn  og  Krøniker. 

Der  var  en  gammel  Karl,  som  kunde  huske, 
at  han  med  sin  Fader  var  gaaet  gennem  Harald- 
sted Skov  ved  Aften  kort  efter  Mordet  paa 
Knud  Lavard.  Der  havde  de  set  Lyset  brænde 
over  Mordstedet;  og  nogen  Tid  efter  havde  hans 
Fader  læsket  sine  syge  Øjne  af  den  Kilde,  som 
sprang  frem  der,  og  Øjnene  var  strax  blevne 
karske. 

Mange  underfulde  Ting  drøftedes  over  Bord; 
og  da  Karlen  endelig  drog  af  Gaarde  og  søgte 
hjemad,  var  hans  Sind  fuldt  af,  hvad  han  havde 
hørt. 

Som  han  nu  gik  hastig  hen  ad  Vejen  og 
lyttede  til  Havets  hemmelighedsfulde  Tone,  der 
Bølgerne  langsomt  rullede  ind  mod  Kysten  og 
gled    hen    over    de    løse    Sten,    saa    stod    han 

pludselig  stille  med  aaben  Mund  og  kold  Sved 
paa  sin  Pande. 

Han  hørte  nogen  sukke  og  stenne.  Og  hist 
henne  i  Strandkanten  bevægede  et  flakkende  Lys 
sig  hid  og  did. 

Han  tænkte  paa  Hellig  Knuds  Mord,  og 
det  slog  pludselig  ned  i  ham,  at  her  i  Nær- 
heden maatte  Margrethe  Herløgs  være  kastet  i 
Jorden. 

Han  turde  ikke  tøve  paa  Stedet,  men  skyndte 
sig  derfra.  Dog  vendte  han  idelig  Hovedet  om; 
og  længe  efter  kunde  han  øjne  det  flakkende 
Lys.  Den  vaandefulde  Sukken  og  Stønnen  lød 
endnu  i  hans  Øre,  da  han  var  længst  forbi. 

Hjemkommen  fortalte  han  det  til  Gaardfogden; 
men  denne  skældte  ham  for  at  være  drukken  og 
vilde  ikke  høre  paa  hans  Tøv. 

Da  han  næste  Aften  efter  Nadver  nævnede  det 
i  Borgestuen,  der  de  sad  om  Arnen,  saa  var  alle 
enige  om,  at  det  var  en  underlig  Ting;  man 
vilde  nok  snart  spørge  mere  af  den  Slags. 

Der  gik  kun  to  Dage,  saa  kom  en  af  Pigerne 
løbende  hjem  ved  høj,  lys  Eftermiddag  og 
sagde,  at  hun  havde  set  ret  ud  til  højre  for 
Vejen  ved  den  krogede  Pil  et  Kors  skyde  op  af 
Jorden. 

Nu  vovede  flere  sig  ud  sammen.  Og  da  de 
i  Frastand  saa  Korset,  saa  vidste  de,  at  det  ikke 
var  gjort  af  Menneskehaand.     Thi  alle  kendte 

den  krogede  Pil  i  Strandkanten,  og  aldrig  havde 
der  været  Kors  der  før. 

Saaledes  var  det  nu  røbet  for  Folk  paa  Egnen, 
hvor  Margrethes  Grav  var,  enddog  Kirken  bød, 
at  ingen  maatte  kende,  hvor  en  Selvmorder  laa 
kastet  i  Jorden. 

Nu  blev  der  fler  og  fler,  som  saa  Lyset  ved 
Nat  og  hørte  den  fæle  Sukken  og  Stønnen. 

Og  da  det  endelig  en  Dag  rygtedes,  at  en 
Karl,  som  var  lidt  modigere  end  de  andre,  var 
gaaet  helt  nær  til  Graven,  og  da  havde  der 
groet  de  skønneste  Roser  der  i  den  bare  sandede 
Jord,  da  vidste  nu  alle,  at  det  aldrig  kunde 
hænge  rigtig  sammen  med  deres  Husfrues  onde 
Daad,  efterdi  Englene  kom  og  tjente  hende  ved 
Graven  og  plantede  Kors  og  Roser  i  det  nøgne 
Sand. 

Nu  begyndte  Almuesfolk  at  strømme  til  Stedet, 
som  de  før  havde  frygtet.  De  saa  og  følte  paa 
Korset,  som  var  af  livagtigt  Træ,  og  de  lugtede 
til  de  skønne  Roser,  som  voxede  under  det. 
Saa  faldt  de  paa  Knæ  og  bad;  og  de  af  dem, 
der  havde  syge,  førte  dem  ud  til  Stranden  ved 
Aftentide,  at  de  kunde  ligge  Natten  over  ved 
Graven,  som  de  kaldte  Hellig-Margrethes  Jorde- 
sted. 

Da  var  der  en  ung  Kvinde,  som  blev  karsk 
for  Modersyge  ved  at  lugte  til  Hellig-Margrethes 
Roser;  og  en  Dreng,   som  havde  den  faldende 

Syge,  holdt  sig  opret  i  mange  Dage,  fordi  han 
havde  gnedet  sin  Pande  imod  Korset. 


Saaledes  gik  det  Vinteren  over. 

Hen  paa  Foraaret  kom  Rygterne  den  gamle 
Præst  for  Øre.  Forst  slog  han  dem  hen.  Men 
der  han  en  Eftermiddag  selv  kom  ridende  forbi 
ad  Vejen  og  saa  Korset  under  Pilen,  saa  be- 
sluttede han  at  undersøge  den  mærkelige  Sag. 

Da  han  kom  hjem,  kaldte  han  sin  Staldkarl 
ind  og  sagde  til  ham: 

—  Har  du  hørt  om  alle  de  underlige  Tegn  og 
Gerninger  ved  Margrethe  Herløgs  Grav? 

Karlen  blev  ganske  hvid  i  sit  Ansigt  og  stirrede 
skræmt  paa  Præsten  med  sine  blege  Øjne. 

Jo,  det  havde  han  da  hørt;  men  sligt  noget 
regnede  han  aldrig  uden  for  Tøv  og  Arne- 
snak. 

—  Det  er  rigtigt  nok!  —  sagde  Præsten  — 
men  nu  vil  jeg  dog  selv  undersøge,  hvorledes 
det  hænger  sammen.  Thi  jeg  tænker,  der  er 
nogen,  som  færdes  der  ude  ved  Nat  og  har 
deres  Morskab  eller  Fordel  af  at  bedrage  den 
menige  Mand.  Derfor  vil  vi  i  Nat  lægge  os  ud 
paa  Lur;  og  saa  vil  vi  gøre  nogle  Nætter,  til  det 
lykkes  os  at  faa  Klarhed  i  Sagen.  Men  forinden 
skal  du  nu  gaa  ud  til  Graven  og  rive  Korset  op 
for  at  lokke  den,  som  har  sin  Gang  derude,  til 
at  komme  ved  Nat  og  sætte  det  igen. 

Karlen  vendte  og  drejede  sig. 

—  Det  tør  jeg  aldrig  i  Evighed,  Husbond!  — 
sagde  han. 

Præsten  smilede  i  Skægget  og  sagde: 

—  Ja,  naar  det  er  saa  slet  bevendt  med  din 
Tro,  saa  vil  jeg  gøre  det  selv.  Men  hold  dig 
saa  oppe  i  Nat,  at  vi  kan  følges  ad  derud. 

Karlen  var  hvidere  end  den  kalkede  Væg  i 
Præstens  Stue.  Han  saa  ud,  som  skulde  han 
styrte.  Men  han  sagde  ingenting,  nikkede  kun 
og  gik  langsomt  ud  af  Stuen. 

Ved  Midnat,  da  Præsten  kaldte  ved  hans 
Kammerluge  i  Stalden,  saa  svarede  han  ikke. 
Og  da  Præsten  gik  ind,  stod  Brixen  urørt,  og 
Karlen  var  borte. 

Om  Morgenen  gik  Præsten  selv  til  Graven, 
rev  Korset  op  og  tog  det  med  sig,  men  den 
natlige  Færd  opsatte  han.  Da  nu  Karlen  ikke 
kom  igen  den  næste  Dag  og  heller  ikke  den 
tredje,  da  f rygted'  Præsten,  at  der  skulde  være 
hændt  ham  en  Ulykke. 

Saa  hørte  han,  at  Karlen  havde  været  paa 
Ølsemaglegaard  om  Andendagen  og  begæret 
Herløg  i  Tale.  Han  havde  set  ud  af  sine  Øjne, 
som  sad  Fanden  i  hans  Nakke. 

Længe  havde  Husbond  talt  med  ham;  men 
der  han  drog  af  Gaarde,  saa  var  han  atter  Karl 
for  sin  Hat  og  gik  syngende  over  Broen,  og 
Vagten    fulgte    ham    med    Øjnene    helt    ud    til 

Roskildevejen.  Men  Præsten  spurgte  aldrig 
noget  til  ham  sidenhen. 

Alt  som  Tiden  skred,  skete  der  flere  under- 
fulde Helbredelser  ved  Hellig-Margrethes  Grav, 
enddog  Korset,  som  var  borttaget,  ikke  mere 
rejste  sig  paany. 

Da  gik  den  gamle  Præst  alene  ud  ved  Nat  for 
selv  at  høre  og  se. 

Han  stod  længe  paa  Vejen  og  spejdede;  men 
der  var  intet  mærkeligt  at  øjne.  Tilsidst  gik  han 
helt  hen  til  Graven;  og  da  han  havde  staaet  lidt 
i  Stilhed  og  lyttet  til  Havets  Tone,  saa  manede 
han  tre  Gange  ud  over  Stedet;  men  der  skete 
intetsomhelst,  som  mærkeligt  var. 

Det  var  en  dejlig  stjærneklar  Nat.  Havet 
sang  saa  mildt  og  drøveligt,  at  han  gik  helt  ned 
i  Havstokken  og  saa  ud  over  Vandet,  mens  Bøl- 
gen slikkede  helt  op  imod  ham,  hvor  han  stod. 

Langt  om  længe  gik  han  hjem.  Men  nu  havde 
han  faaet  den  smukke  Aftentur  saa  kær,  at  han 
den  næste  Dag  længtes  derefter.  Og  da  Mørket 
var  faldet  paa,  og  Stjærnerne  var  tændte,  søgte 
han  ud  det  samme  Sted,  forbi  Graven  og  ned 
til  Stranden.  Sidenhen  gik  han  herned,  hver 
Gang  han  trængte  til  frisk  Luft  før  Natten. 

Som  han  nu  sad  en  silde  Aften  paa  en  Tue 
i  Strandkanten  og  lyttede  til  Havet,  hørte  han 
en  Lyd  bag  sig  oppe  ved  Vejen.  Saa  standsede 
det;  men  lidt  efter  lød  det  atter  og  denne  Gang 
nærmere. 


269 


Han  ventede  spændt  paa,  hvad  der  vilde 
komme;  thi  det  anede  ham,  at  han  nu  endelig 
skulde  faa  Gaaden  løst. 

Da  herte  han  nogen  slaa  Ild  af  et  Fyrtøj.  Og 
lidt  efter  tændtes  en  Lygte. 

Forsigtig  bøjede  Præsten  sig  frem,  saa  langt 
han  kunde. 

Det  var  en  Mand,  som  knælede  ned  paa 
Graven,  kunde  han  se.  Og  hør  —  nu  sukkede 
og  stønnede  han,  som  kom  det  fra  hans  Hjærtes 
inderste  Dyb. 

Lidt  efter  saa  Præsten,  at  Manden  drog  noget 
frem  under  sin  Kappe. 

Det  var  et  Kors;  og  ved  Lygtens  Skin  gravede 
han  nu  med  de  bare  Hænder  et  Hul  i  Jorden  og 
satte  Korset  deri. 

Som  han  laa  der  paa  Knæ  og  klappede 
Jorden  fast  derom,  havde  Præsten  listet  sig  helt 
nær. 

Nu  stod  han  op  i  Skygge  af  Piletræet  og  sagde 
med  høj  Røst: 

—  Hvem  er  du,  som  helliger  en  navnløs 
Grav? 

Da  for  Skikkelsen  brat  over  Ende  af  Rædsel. 

Men  der  Præsten  traadte  frem  fra  Piletræet 
for  at  skelne  den  ubekendte,  rejste  denne  sig  op 
og  for  i  Spring  ind  over  mod  Vejen. 

Da  den  svære  Skikkelse  sprang  gennem  Lyg- 
tens Lysbælte,  saa  Præsten  til  sin  store  For- 
bavselse, at  Skikkelsen  var  Herløgs. 

I  det  samme  vaktes  hos  ham  en  levende 
Mistanke,  som  forklarede  den  besynderlige  For- 
andring, der  var  sket  med  Herren  paa  Karise- 
gaard  siden  Margrethes  Død. 


Præsten  tænkte  længe  frem  og  tilbage  over 
det,  han  havde  været  Vidne  til.  Tilsidst  vidste 
han  ikke  bedre  end  at  aflægge  Herløg  Esbensen 
et  Besøg  paa  hans  Gaard  for  nærmere  at  ud- 
forske ham. 

Men  da  han  holdt  i  Ølsemaglegaarden  og  lod 
sig  melde,  saa  fik  han  den  Besked  tilbage,  at 
Manden  var  ikke  hjemme. 

Tre  Gange  søgte  han  ham  forgæves.  Da  gik 
han  hjem  og  skrev  et  Embedsbrev  til  sin  Herre, 
Bispen  i  Havn. 


XXII 

Da  Absalon  havde  faaet  Præstens  Brev,  hvori 
han  bekendte,  hvilken  Andel  han  havde  haft  i 
Margrethes  Skæbne,  saa  og  at  hans  Karl  havde 
set  ham  hin  Morgen  med  Hesten  og  siden  hert 
hendes  Stemme  i  Kirken;  og  endelig,  hvad  der 
sidst  var  sket,  Jærtegnsrygterne,  Karlens  For- 
svinden og  Herløgs  natlige  Færd  ved  Graven,  — 
bred  det  gamle  Saar  op  paany. 

I  hans  Øre  led  igen  det  Dødsskrig,  som  havde 
vækket  ham  hin  Nat.  Det  forekom  ham,  at 
han  i  hint  Øjeblik  havde  set  og  vidst  det  hele; 
men  i  samme  Nu,  som  han  vaagnede,  svandt 
det  hen,  som  en  Ting  udviskes  af  en  sløvet 
Hukommelse  for  først  at  erindres  paa  ny  i  det 
Øjeblik,  Sagen  berettes  af  en  anden.  Da  rækker 
Sindet  sig  op  og  siger: 

—  Ja,  saaledes  var  det,  jeg  saa  det! 

Et  Mord  var  her  sket.  Hun,  som  han  elskede 
fremfor  noget  Menneske,  var  taget  af  Dage  ved 
et  andet  Menneskes  Haand. 

Dog  selv  om  han  vidste  den  skyldige,  selv 
om  han  løftede  sin  Haand  og  tog  hans  Liv  til 

Gengæld  —  ikke  vilde  denne  Gerning  føre  hende 
tilbage  til  Lyset.  Om  det  ikke  var  saa,  da  skulde 
han  visselig  dø;  thi  intet  er  bittert  som  en 
Daads  uafvendelige  Følger. 

Sandheden  vilde  han  vide  til  dens  sidste 
bedske  Draabe.  Og  da  vilde  han  skaffe  hendes 
Minde  en  Oprejsning,  som  det  aldrig  var  set  i 
Danmark  for  nogen  Kvinde,  der  led  Uret. 

Han  tænkte  længe  frem  og  tilbage.  Endelig 
fandt  han  Raad. 


Sorgen  havde  mærket  Margrethes  Fader  — 
ikke  langsomt  som  en  snigende  Sygdom,  men 
pludseligt,  som  Frosten  kan  komme  i  en  tidlig 
Høstnat  og  lægge  alle  Aarets  sidste  Roser  øde, 
saa  de  drysser  mod  Jorden,  Blad  for  Blad. 

Stundesløs  gik  han  om  i  Gaard  og  i  Have; 
men  hvor  han  kom  hen,  mødte  han  Minder  om 
hende,  som  var  hans  eneste  Barn,  hans  Mand- 
doms og  hans  Alderdoms  bestandige  Glæde. 

Hastig  flygtede  han  for  Mindet;  og  saaledes 
joges  han  rastløs  omkring  og  formaaede  ikke  at 
tage  Vare  paa  nogen  Ting  af  sin  Gerning. 

Ofte  lod  han  sig  sætte  over  til  Holmen  og 
besøgte  Absalon  paa  hans  nye  Borg  med  det 
høje  Stentaarn  bag  de  fire  tykke  Mure. 

Men  naar  han  da  sad  i  Stuen  hos  ham  og 
stirrede  ud  ad  Lugen  mod  Skipperholmenes 
grønnende  Enge,    da  mindedes  han   den  Dag, 

da  han  kom  til  Absalon  for  at  bede  ham  tale 
hende  til  rette;  og  Taarerne  kom  ham  i  Øjnene 
for  den  Bitterhed,  det  var,  at  vide,  at  han  selv 
var  Aarsag  i  hendes  onde  Skæbne. 

Da  bedst,  som  han  sad,  for  Vreden  i  ham. 
Han  skældte  og  bandte  sit  Raseri  ud  i  Luften 
og  ænsede  intet  omkring  sig,  før  Hidsigheden 
var  gaaet  ham  af  Blodet. 

Saa  faldt  han  sammen  paa  Bænken  som  fer 
og  hørte  taalmodig  paa  den  fattige  Trøst,  som 
Absalons  saarede  Hjærte  kunde  byde  ham. 

En  Dag,  da  de  sad  sammen,  sagde  Absalon 
til  Sune: 

—  Bedre  end  bestandig  at  ruge  over  Sorgen 
var  det,  om  I  sendte  Bud  efter  Herløg  og  bød 
ham  til  Gæst.  Da  kunde  vi  tales  ved  om  hende 
og  høre  om  hendes  sidste  Dage. 

Dette  gjorde  Sune;  og  Ugedagen  efter  red 
Herløg  med  to  af  sine  Svende  ind  paa  Øster- 
gaard. 

Ogsaa  Herløg  længtes  efter  at  tale  med  nogen, 
som  havde  kendt  hende  og  haft  hende  kær.  Thi 
den  bestandige  Tavshed  i  den  store  Gaards 
tomme  Hal  var  som  en  stum  Anklage,  der 
tyngede  ham  lig  en  Mare. 

Da  Absalon  første  Gang  saa  den  Mand  Ansigt 
til  Ansigt,  som  uden  eget  Vidende  havde  haft 
hans   Skæbne   i   sin   Haand,    og   hvem   han   nu 

Laurids  Bruun  :  Absalons  Saga.     II.  1° 

mistænkte  for  saa  ond  en  Daad,  samlede  han 
al  sin  Kraft  og  traadte  ham  aabent  og  tillidsfuldt 
i  Møde. 

En  Skygge  jog  over  Herløgs  hærgede  Ansigt; 
thi  han  havde  Angst  for  hvert  et  fremmed  Aasyn; 
men  da  han  skottede  til  ham  for  at  se,  hvad 
den  fremmedes  Øjne  forraadte,  saa  mødte  han 
Absalons  Blik,  der  saa  koldt  og  fjærnt  paa  hans, 
som  var  hans  Tanker  langt  borte. 

Mens  de  spiste,  var  der  ingen,  som  talte, 
uden  Absalon.  Men  Sune  og  Herløg  sukkede 
hørligt  over  Bordet  til  hinanden,  som  om  de 
førte  en  ordløs  Samtale  om  det  samme  ene 
Emne1. 

Sidenhen,  da  Fadene  blev  baaret  ud,  og  de 
drak  over  Bord  sammen,  løsnedes  Sunes 
Tunge. 

Jo  mere  han  drak,  des  blødere  blev  hans 
Stemme.  Han  drog  alle  gamle  Minder  frem,  fra 
dengang  hun  løb  rundt  som  Barn,  indtil  hun 
drog  fra  Gaarde  som  Abbed  Vilhelms  Gæst. 
Tilsidst  flød  Taarerne  ustandseligt  fra  hans 
runde  Øjne. 

Herløg  sukkede  og  stønnede,  men  i  Stedet  for 
Taarer  kom  hans  Næse  i  Vand,  saa  han  idelig 
maatte  snøfte  og  viske  sig  om  Tippen. 

Imedens  veg  Absalons  Øjne  ikke  fra  hans 
Ansigt.  For  hver  en  Trækning  af  Sorg  eller 
Gru,  som  løb  over  de  røde  Kinder  eller  rynkede 
det  hvide  Ar  i  Panden  over  de  sammentrukne 

Bryn,  gjorde  han  sig  hemmeligt  Regnskab  og 
vejede  dem  paa  den  Mistankens  haarfine  Vægt, 
som  han  bar  i  sit  Sind. 

Da  Sune  endelig  gav  sig  til  at  tale  om  den 
ufattelige  Daad,  hun  havde  øvet:  at  hænge  sig 
hen  til  evig  Fordømmelse  i  selve  Guds  Hus,  da 
saa  Absalon  Rødmen  svinde  af  Herløgs  Kinder, 
mens  Blikket  stirrede  hjælpeløst  ud  til  Siden, 
som  veg  det  for  et  grufuldt  Syn,  der  trængte  sig 
paa.  Da  saa  han  hans  Haand  skælve,  der  han 
hastig  forte  Stobet  til  Munden  for  at  svælge  sit 
Sinds  Vaande  ned  med  den  stærke  Drik.  Og 
Absalon  var  sikker  i  sin  Sag. 

Bispen  brød  op,  mens  det  endnu  var  høj  Dag. 
Men  da  de  skulde  skilles  paa  Vindebroen,  saa 
bad  han  Herløg  slaa  Følge  for  at  vise  ham  den 
faste  Borg,  som  han  havde  bygget  paa  Holmen, 
sig  selv  til  Bolig  og  Byen  til  Værn. 

De  gik  over  Torvet  og  Kirkegaarden.  til  de 
naaede  Lille-Kongebroen.  Thi  Absalon  vilde,  at 
de  skulde  gaa  den  smukke  Tur  rundt  langs 
Byens  Planker  i  det  skønne  Vejr. 

Mens  de  gik  under  de  høje  Pile,  mindedes 
Absalon  den  Gang,  han  gik  her  med  Margrethe. 

En  dump  Vrede  skød  op  i  ham.  Hans 
Haand  søgte  uvilkaarlig  til  Sværdhæftet;  men 
han  beherskede  sig  og  gik  roligt  ved  hans 
Side. 

Det   var,    som   om   noget   af   hende   dvælede 

i  Luften  omkring  dem  under  de  slanke  Træer; 
det  hørtes  af  Herløgs  stønnende  Aandedræt 
og  den  idelige  Snøften,  at  ogsaa  hans  Hu  var 
bunden  af  den  samme  Tanke. 

Nu  drejede  de  forbi  Pilegaarden;  og  endelig 
naaede  de  Pustervig  med  dens  høje  Siv. 

Absalon  gik  tæt  til  det  sumpede  Vand. 
Mens  hans  Haand  brød  en  af  de  lange  Dun- 
hammere, som  svajede  foran  dem,  sagde  han 
stille,  som  gav  han  Svar  til  den  andens  uudtalte 
Tanke : 

—  Sandelig,  Herløg  Esbensen,  svært  har  det 
været  for  Jer  at  klynge  den  Kvinde  op,  I  engang 
har  elsket. 

I  det  samme  vendte  han  sit  Blik  fuldt  og  stort 
og  sikkert  vidende  imod  Herløgs. 

Men  denne  slog  ud  med  Armene,  som  ramtes 
han  af  et  Slag.  Blodet  for  ham  voldsomt  til 
Hovedet;  Øjnene  flakkede  uden  Blik.  Læberne 
skiltes  og  bevægede  sig  skælvende,  men  der 
kom  intet  Ord.  Tilsidst  rystede  han  over  hele 
sin  svære  Krop,  saa  Knæene  vaklede  under 
ham. 

Da  tog  han  sig  sammen  med  sin  yderste 
Kraft.  Han  famlede  efter  sit  Sværd;  men  da 
han  saa  Absalon  fast  og  kampberedt  imod  sig, 
gyste  han  for  Døden,  som  tilkom  ham,  og  greb 
hans  Arm: 

—  Herre,  om  I  vil  spare  mit  Liv,  da  giver  jeg 
Halvdelen  af  mit  Gods  til  Eders  Kirke. 

Absalon  tav;  men  nu  —  nu  endelig  —  slap 
han  alt  sit  Had,  sin  Foragt,  sin  Vrede  mod  den 
bævende  Synder  løs  i  sit  Blik. 

Dræbe  ham?  —  støde  ham  ned? 

Hvor  ussel  en  Hævn,  hvor  ringe  en  Trøst! 

Medens  hans  mørke  Blik  vedblev  at  hvile  paa 
Herløgs,  som  martredes  derunder,  saa  han  næppe 
kunde  staa,   tav  han  bestandig. 

Da  kastede  Herløg  sig  ned  paa  Knæ  og  kyssede 
hans  Kjortelflig. 

—  Herre,  om  I  vil  spare  mit  Liv,  da  skænker 
jeg  hele  mit  Gods  til  Eders  Kirke  og  drager  til 
det  hellige  Land,  som  jeg  staar  og  gaar.  Ingen 
rolig  Time  har  jeg  haft  siden  hin  Nat  —  jeg 
vilde  det  jo  ikke  —  jeg  vilde  jo  ikke  hendes 
Død. 

Nu  brød  det  i  det  store  Legeme.  En  tung  og 
stønnende  Hulken  arbejdede  sig  op  fra  Brystet 
og  trængte  med  saadan  Vælde  ud  af  hans  Hals, 
at  Læberne  vrængedes  af  Smerte. 

Da  sagde  Absalon  endelig: 

—  Dræbe  Jer?  —  Det  er  kun  en  ringe  Straf 
for  den,  der  kender  Livets  Bitterhed.  —  I  vilde 
det  ikke,  siger  I?  —  Saa  bekend  mig  da  her, 
som  i  Skriftestol,  hver  Tanke,  hvert  Ord,  hver 
Gerning,  der  var  Jer  imellem.  Men  skjuler  I 
blot  den  lønligste  Flig,  da  skal  ikke  en  af 
Helvedes  Pinsler  gaa  Eder  forbi,  da  skal  hvert 
usandt  Ord  svide  Eders  Lever  og  Hjærte  i  den 

evige  Ild,  saa  sandt  Gud  har  givet  mig  det  høje 
Kald,  jeg  beklæder. 

Da  satte  Herløg  sig  ved  Kanten  af  Vejen;  og 
nu  bekendte  han  alt,  som  det  var  hændet  og 
sket.  Og  da  han  var  færdig,  da  græd  ogsaa 
Absalon  ned  i  sit  Skød;  og  han  var  længe 
tavs. 

Men  inden  de  skiltes,  havde  Herløg  skænket 
Halvdelen  af  sit  Gods  til  lige  Deling  mellem 
Margrethes  Fader  og  Kirken;  og  Dagen  efter 
drog  han  hemmeligt  for  alle  som  vandrende 
Ridder  til  det  hellige  Land  for  at  bede  om 
Naade. 


Menig  Mand  havde  alt  i  et  Aar  dyrket  Mar- 
grethe Sunesdatter  som  en  Helgeninde.  Og  nu 
da  det  kom  for  en  Dag,  at  hun,  der  jordedes 
uden  Bøn  og  Velsignelse  ved  det  aabne  Hav 
som  den  usleste  Misdæder,  var  død  uskyldig  for 
sin  Ægtemands  Vold,  stævnede  Absalon  Præsten 
i  Karise  til  Møde  i  Havn  med  Abbederne  fra 
Roskilde,  Ringsted  og  Sorø. 

Da  den  gamle  Præst  her  havde  berettet  sine 
Embedsbrødre  om  hendes  retfærdige  Vandel, 
enddog  hun  var  fristet  i  sit  Hjærte  af  lønlig 
Elskov,  som  hun  havde  røbet  det  i  Skriftemaal, 
og  da  Absalon  havde  tilføjet,  at  han  havde  kendt 
hende  bedre  end  nogen  og  borgede  for,  at  hun 
var  død  som  en  Martyr  for  sin  og  en  andens 

Saligheds  Skyld,  saa  blev  det  vedtaget,  at 
hendes  Lig  skulde  optages  af  den  usle  Grav  og 
skrinlægges  med  den  største  Hæder  i  Vor  Frue 
Kloster  Kirke  i  Roskilde. 

Samtidig  vilde  man  sende  Brev  og  Bud  til 
Paven  i  Rom  om  at  give  sit  Minde  til  hendes 
Kanonisation.  Men  selv  om  det  ikke  skulde 
lykkes  at  opnaa  denne  højeste  Ære,  fordi  den 
romerske  Stol  vilde  mene,  at  hendes  Gerninger 
var  for  faa  og  for  lidet  kendte,  saa  skulde  hun 
til  alle  Tider  nævnes  paa  Sjælland  som  den 
hellige. 

Absalon  forkyndte,  at  han  af  sine  egne  Midler 
vilde  rejse  et  Kapel  over  hendes  Grav  i  Stranden. 
En  Tredjedel  af  alt,  hvad  der  ofredes  paa  dette 
Alter,  skænkede  han  til  Vor  Frue  Kloster  i 
Roskilde,  hvor  hun  selv  saa  ofte  havde  været 
paa  Besøg,  hvor  hendes  Moder  og  Absalons 
Fastre  endnu  levede.  Endvidere  skænkede  han 
Klostret  de  rige  Kirker  i  Sengeløse  og  Gadstrup. 
Og  endelig  stiftede  han  en  Kollekt,  som  skulde 
bære  hendes  Navn  til  evigt  Minde.  Denne 
Margrethe-Kollekt,  til  hvilken  tolv  østsjællandske 
Herreder  havde  at  bidrage,  skulde  komme  Vor 
Frue  Nonner  til  gode  og  til  alle  Tider  anvendes 
efter  deres  Bestemmelse. 


Alt  Arbejde  i  Havn  hvilede,  og  Nikolaj  Kirkes 
Klokker  kimede  over  Sund  og  By,  da  Absalon 

drog  med  Sune  Karlsson,  sine  Huskarle,  komne 
hid  fra  Roskilde,  og  sit  Følge  af  Munke  og 
Præster,  stævnede  sammen  fra  hele  Stiftet, 
gennem  Engene,  over  Solbjerg  Bakke  ad  Køge 
Landevejen  for  at  samles  med  Almuen  fra  de 
omliggende  Herreder  og  Sogne  ved  Margrethes 
Grav. 

Langsomt  bevægede  Processionen  sig  frem; 
og  da  man  endelig  naaede  Graven,  stod  Strand- 
kanten fuld  af  Almuesfolk,  som  blottede  Hove- 
derne og  knælede  ned. 

Absalon  gav  Tegn  til  at  standse;  og  medens 
Præster  og  Munke  samlede  sig  i  en  Halvkreds 
om  den  forpjuskede  Pil,  gik  han  og  Sune  alene 
hen  til  Graven. 

De  knælede  ned  og  bad  længe.  Almuen,  som 
trængte  sig  nysgerrigt  sammen  i  Strandkanten, 
saa,  at  Biskoppen  græd  i  sine  Hænder;  og  da 
han  endelig  rejste  sig,  plukkede  han  den  eneste 
Rose,  som  endnu  var  tilbage,  og  stak  den  ind 
i  sin  Kaabes  Ærme. 

Derefter  gav  han  Tegn;  og  nu  samlede  Præster 
og  Munke  sig  i  Rundkreds  om  Graven  og  sang 
en  hellig  Lovsang,  mens  Dødegraveren  fra  Karise 
og  hans  Medhjælp  forsigtig  kasted'  Jorden  til 
Side. 

Da  Spaden  endelig  fik  fat  i  en  Flig  af  Ligets 
Kjortel,  vendte  Sune  og  Absalon  sig  bort.  De 
taalte  ikke  at  se  hende,    som   de  havde   elsket 

højest  paa  Jorden,  i  Ødelæggelsens  Vederstygge- 
lighed. 

Medens  en  frygtelig  Liglugt  steg  op  i  Luften 
omkring  de  syngende  Munke,  der  lukkede 
Øjnene  for  det  rædselsfulde  Syn,  rensede  Døde- 
graveren Liget  for  Jord.  Derpaa  vaskede  de 
det,  skønt  Kødet  havde  løst  sig  fra  Benene,  saa 
godt  de  formaaede  med  det  Vand,  de  i  Forvejen 
havde  baaret  hid  fra  Stranden;  men  det  kunde 
ikke  hindres,  at  nogle  Kødklumper  tabtes  og 
faldt  ned  i  Graven. 

Da  de  endelig  svøbte  Liget  i  det "  kostbare 
Linned,  som  Absalon  havde  skænket,  saa  løste 
den  venstre  Arm  sig  og  gled  ned;  thi  ved  Døds- 
faldet paa  Kirkeloftet  var  Armbenet  brudt  strax 
ovenfor  Albueleddet. 

Dødegraveren  sprang  ned  i  Hullet  og  samlede 
Armen  op  tilligemed  de  andre  Kødstumper.  Han 
lagde  dem  i  Linnedet  oven  paa  Liget;  og  nu 
sænkede  de  det  alt  i  den  Kiste,  som  de  havde 
baaret  hid. 

Nagler  blev  slaaet  i,  mens  Munkene  sang. 
Og  der  Brødrene  fra  Abbed  Vilhelms  Kloster 
løftede  Kisten  og  gik  fra  Graven,  fulgte  alle  efter 
i  Rang  og  Følge.  Men  nærmest  efter  Kisten  gik 
Absalon  og  Sune. 

Munkene  tændte  deres  Fakler  og  ordnede  sig 
foran,  to  og  to.  Saaledes  skred  det  store  Tog 
med  Hellig-Margrethes  Levninger  langsomt  frem 
ad  Vejen  til  Roskilde. 

Vidt  ud  over  Marken  lød  Munkenes  Sang;  og 
hvor  Toget  drog  forbi,  standsede  Bonden  sin 
Plov,  blottede  Hovedet  og  knælede  ned. 


Absalon  blev  i  Roskilde  Vinteren  over. 

Fra  Bispegaarden  gik  han  ofte  til  Vor  Frue 
Kloster  og  talte  med  sine  Fastre,  Mogga  og  Mar- 
grethe. De  mindede  ham  om  hans  Fader  og 
Barndomsdagene  paa  Fjalneslevlille. 

Hver  Morgen  knælede  han  ved  Margrethes 
Grav  i  Klosterkirken.  Han  følte,  at  hun  visselig 
kunde  se  ham,  hvor  hun  færdedes  nu.  Og  det 
styrkede  ham  til  den  Kirkegerning,  der  ikke 
længer  havde  hans  Hu  som  i  gamle  Dage. 

En  Dag  i  Fastens  Begyndelse  kom  der  store 
Fremmede  til  Byen. 

Det  var  de  Afsendinge,  som  Æskild  havde 
skikket  fra  Lund.  De  vendte  tilbage  i  Sam- 
drægtighed og  Følge  med  Absalons  Sendebud; 
thi  Paven  havde  forenet  dem  under  en  Legat, 
ved  Navn  Gallandus,  som  sendtes  med  dem  for 
at  forkynde  Absalon  den  hellige  Stols  Vilje  og 
iklæde  ham  Palliet. 

I  Kirken  oplæste  Gallandus  et  paveligt  Brev, 
som  paalagde  Absalon  at  modtage  Ærkebispe- 
vielsen under  Straf  af  Kirkens  Ban.  Men  sam- 
tidig blev  det  tilstaaet  ham  af  sær  pavelig  Naade 
at  beholde  Roskildebispestol. 

Da    Absalon    sidenhen    kom    i    Enrum    med 

Kardinalen  og  spurgte  ham  paa  Latin,  om 
Paven  havde  læst  det  hemmelige  Brev,  han 
havde  medgivet  sine  Mænd,  da  overantvordede 
Legaten  ham  endnu  en  Skrivelse  fra  hans  Hellig- 
hed selv. 

Stor  er  den  Synd  —  stod  der  i  Brevet  —  at 
du  har  baaret  en  Kvinde  i  dit  Hjærte  og  taget 
hende  i  Favn;  men  end  større  er  den  Synd,  at 
du  har  begæret  at  løses  af  de  Baand,  som  Gud 
Herren  selv  har  bundet  dig  med.  For  den  første 
Synd  har  alt  Ærkebiskop  Æskild  givet  dig  Aflad; 
men  for  den  anden  og  tungere  kan  ingen  uden 
Vi  selv,  som  har  de  hellige  Nøgler  i  vor  Vare- 
tægt, befri  din  Sjæl.  —  Saa  har  Vi  da  til  Bod 
lagt  saa  stor  en  Gerning  paa  dine  Skuldre,  at 
du  i  din  Person  maa  forene,  hvad  to  næppe 
magter.  Efterdi  du  formastelig  begærede  at 
løses,  har  Vi  bundet  dig  med  dobbelt  saa  stærke 
Baand  som  forhen.  Paa  det  at  du  skal  vide,  at 
kun  i  samme  Maal,  som  du  bindes  her,  vil  din 
Sjæl  blive  løst  hisset. 

Da  bøjede  Absalon  sit  Hoved  i  Lydighed. 
Han  drog  til  Lund  og  annammede  Palliet  af  den 
pavelige  Legat? 

Men  der  han  for  første  Gang  klædte  Ærke- 
bispestolen og  følte  den  dobbelte  Hue  paa  sit 
Hoved,  der  det  samlede  Kapitel  nærmede  sig, 
en  for  en,  bøjede  Knæ,  svor  ham  Lydigheden 
og  kyssede  Ringen  med  den  store  Sten  —  da 

gik  hans  Tanke  tilbage  til  hans  Barndomshjem, 
—  da  huskede  han,  hvor  ofte  Signe  nævnede  det 
med  Harme,  at  Tokes  Æt  havde  fostret  to  Ærke- 
bisper, men  Fjalnes  ingen,  —  da  mindedes  han 
sin  Faders  Ord  om  den  Gerning,  som  ventede 
ham,  —  da  tænkte  han  paa  hin  Dag  i  Ringsted 
Kirke,  da  han  saa  Æskild  for  første  Gang  og 
hans  Hjærte  bankede  ved  Tanken  om  at  stræbe 
efter  saa  ophøjet  et  Maal. 

Absalon  smilede  i  sit  Hjærte  over  Livets  bitre 
Spøg  og  Menneskets  underfulde  Skæbne. 

Nu  det  var  naaet,  det  store  Maal  —  nu  lagdes 
det  paa  ham  som  den  tungeste  Byrde,  nogen 
Mand  kunde  bære. 

Nu  da  Fjalnes  Æt  gennem  ham  havde  naaet 
den  store  Sejr  —  nu  ramte  den  ham  som  en 
Straf  —  en  Bod  for  Synd  imod  den  hellige 
Kirke. 

Men  i  det  samme  steg  en  forunderlig  Klarhed 
frem  i  hans  Sind.  For  første  Gang  i  lange 
Tider  faldt  der  Ro  og  Ligevægt  over  hans 
Tanker.  Som  var  han  vendt  hjem  fra  en  Lang- 
vejsfart  og  nu  gensaa  de  gamle,  kendte  Steder, 
saaledes  faldt  hans  Tanker  til  rette  og  følte  sig 
atter  hjemme. 

Han  havde  vaklet  og  tvivlet  og  tvivlede  end, 
om  hvad  Guds  og  Kirkens  var.  Som  ærlig 
Mand  havde  han  bekendt  og  skriftet  og  erkendt 
sig  uværdig.     Nu  var  Ansvaret  taget  fra  hans 

Skuldre.  Guds  Statholder  paa  Jorden,  enddog 
han  kendte  hans  Hjærtes  hemmeligste  Tanker, 
havde  taget  det  paa  sig  og  sat  ham,  der  havde 
vist  sig  utro  i  det  mindre,  til  at  vogte  det 
større. 

Saa  vilde  han  da  trofast  røgte  det  Kald,  som 
gjorde  ham  til  Herrers  Herre,  til  Tjeneres 
Tjener. 

Om  han  tvivlede  selv,  da  vilde  han  kræve 
Tro  af  andre.  Om  han  vaklede  selv,  da  vilde 
han  tvinge  andre  til  at  staa  fast.  Thi  han 
røgtede  den  Herres  Kald,  som  ikke  ænser  For 
og  Imod,  men  favner  dem  begge,  paa  det  at 
hans  Rige  kan  have  Fremgang  under  alle 
Kaar. 

Aldrig  vilde  han  slette  af  sit  Hjærte  Mindet 
om  hende,  der  havde  lært  ham,  hvad  Livet  er. 
Han  vidste  nu,  at  Gud  spurgte  ikke  smaa- 
ligt  om  Hvad  og  Hvori,  men  kun  om  Hvorledes. 
Det  galdt  om  at  være  stærk  og  fri  nok  til  at 
leve  sit  Jordeliv  helt  og  fuldt  og  endda  ville  Guds 
Rige. 

—  Baade-Og!  —  Vi  faar  at  se,  hvad  Livet 
bringer! 

Det  var  Abbed  Suger's  Ord  til  ham  i  hans 
første  Ungdom. 

Saa  havde  Livet  dog  bragt  det  tilsidst  — 
det  store,  levendegørende,  Ligevægt  virkende 
Baade-Og;    den   Livets   store    Kunst,    som   kun 

saare  faa  evner  at  eve  uden  at  tage  Skade  paa 
Sjælen. 

Men  over  Ærkebispestolen  i  Lund  lod  Absalon 
ophænge  et  stort  Crucifix,  paa  det  at  der  ikke 
skulde  knæles  for  Mennesket  Absalon,  men  for 
den  korsfæstede  Gud,  for  hvem  alle  er  lige. 


XXIII 

Æ/Skild  beskikkede  sit  Bo  i  Lund  og  tog 
Afsked  med  sine  gamle  Domherrer,  som  havde 
været  tilsammen  med  ham  i  saa  mange  Aar. 
Derpaa  drog  han  over  Sundet  for  at  sege  Skibs- 
lejlighed til  Slesvig. 

Da  Vagten  fra  den  nye  Borgs  høje  Taarn  for- 
kyndte, hvem  der  var  i  Farvandet,  gik  Absalon 
med  alle  de  Huskarle  og  Klerke,  som  han  havde 
hos  sig  paa  Borgen,  ned  til  Færgestedet  ud  for 
Endebroen  for  at  modtage  den  høje  Gæst. 

De  forbavsedes  alle  over  den  Forandring,  der 
var  foregaaet  med  Æskild  siden  Kirkemødet  i 
Lund,  da  han  nedlagde  sit  Embede. 

Den  gamle  Mand,  som  før  havde  baaret  Ho- 
vedet højt  paa  sine  brede  Skuldre,  var  sunken 
helt  sammen.  Det  saa  ud,  som  var  hans  Arme 
bleven  længere.  -De  rakte  ham  helt  til  Knæene 
for  den  bøjede  Ryg.  Ogsaa  hans  Ansigt  var 
faldet  ind,  og  Trækkene  var  stive  som  Linjerne 
i  en  Maske. 

Da  han  fik  Øje  paa  Absalon,  strakte  han  sine 
Arme  hilsende  ud  imod  ham.     Men  da  den  nye 

Ærkebiskop  vilde  hjælpe  ham  op  af  Baaden,  af- 
slog han  det  og  tog  sin  Kapellans  Arm.  Da 
han  endelig  var  naaet  op  paa  Brinken,  bøjede 
han  Knæ  og  kyssede  Ringen  paa  Absalons 
Finger. 

Æskild  var  Absalons  Gæst  paa  hans  Borg  i 
tre  Degn.  Mest  sad  han  inde  i  Hallen  og  talte 
med  sin  Efterfølger  om  gamle  Dage.  Atter  og 
atter  kom  han  tilbage  til  Slægtens  Fortid;  og 
da  bad  han  Absalon,  som  han  havde  gjort 
det  i  Lund,  om  ikke  længer  at  nære  noget 
Ætnag. 

—  Fjalne  og  Toke  blev  ét  i  os!  —  sagde  han 
—  Er  det  ikke  saa,  kære  Frænde? 

Da  Absalon  forsikrede  ham,  at  han  ikke  bar 
nogetsomhelst  Nag,  og  at  han  bestandig  vilde 
være  lige  trofast  mod  alle  Efterkommere  af  de 
to  Grene,  saa  svarede  Æskild  ham  med  Gammel- 
mands Graad  og  bad  ham  tilgive  sig,  hvad 
ondt  han  havde  handlet  imod  ham  i  Aarenes 
Løb. 

Om  Natten  kunde  Æskild  ikke  sove.  Han 
plagedes  baade  af  Helvedesild  og  Pine  i  Benene, 
der  var  saa  stive,  at  de  næsten  var  lamme.  Og 
eftersom  det  var  hen  paa  Vinteren,  saa  kunde 
han  ikke  faa  Varme  i  sin  Krop1. 

Da  lod  Absalon  lave  en  Trækiste,  hvori  der 
boredes  Huller.  I  den  lagde  han  en  stor  Tegl- 
sten, som  var  hedet  paa  Ovnen.  Kisten  lod  han 
lægge   ved   Fodenden   i   Æskilds    Seng.      Dette 

bekom  den  gamle  saa  vel,  at  han  baade  fik  Søvn 
og  Lindring  for  sine  Smerter. 

Absalon  gav  Æskild  et  af  sine  egne  Skibe  til 
Overfarten.  Selv  fulgte  han  med  for  at  vise 
ham  den  sidste  Ære,  nu  han  forlod  sit  Fædre- 
land for  bestandig. 

For  desuden  at  bevidne  Æskild  sit  Venskab 
vilde  han  forære  ham  en  kostbar  Sølvskaal,  som 
havde  været  hans  Faders.  Men  Æskild  afslog 
det. 

—  Min  Hu  staar  ikke  længer  til  Guld  og  Sølv 
—  sagde  han  —  men  ene  til  den  Ære,  der  kan 
vindes  hisset  —  og  lidt  efter  føjede  han  til:  — 
kun  altfor  længe  har  Livets  Hoffærdighed  tvunget 
mig. 

Da  Skibet  sejlede  ind  i  Slesvig  Fjord,  kom 
Valdemar  ridende  ned  til  Skibsbroen  med  alle 
sine  Mænd.  Ogsaa  han  vilde  bevise  sin  engang 
saa  mægtige  Modstander  den  sidste  Ære. 

Da  Æskild  saa  den  store  Mængde,  der  kom 
for  at  byde  ham  Farvel,  faldt  han  sammen  i 
sin  Kapellans  Arme,  mens  Taarerne  styrtede  ud 
af  hans  Øjne.  Thi  først  nu  følte  han  ret,  hvad 
Afskeden  betød.  Aldrig  mere  skulde  han  mødes 
med  disse,  som  "i  vexlende  Hændelser  havde 
haft  hans  Vrede  og  hans  Venskab. 

Det  var,  som  forkyndte  de  ham  Dødens 
Nærhed. 

Han  kom  dog  snart  til  sig  selv  igen.  Men 
da  Absalon  frygtede,  at  den  gamle  var  for  svag 

til  at  ride,  saa  lod  han  skaffe  en  Karm,  at  han 
i  den  kunde  gøre  den  lange  Rejse  til  Clair- 
vaux. 

Da  han  endelig  sad  til  rette,  og  Hestene 
sparkede  utaalmodigt  i  den  sandede  Jord,  saa 
aabnede  han  sine  rystende  Arme  og  kaldte  dem 
hen  til  sig*  en  og  hver,  for  at  tage  dem  i 
Favn. 

Valdemar  var  den  første".  Æskild  vilde  rejse 
sig  i  Sædet,  men  kunde  ikke.  Saa  lagde  Val- 
demar sin  Kind  op  til  ham,  at  han  kunde  kysse 
ham  til  Afsked. 

Og  hver  den,  han  tog  i  Favn  og  kyste,  ham 
velsignede  han  og  lovede  at  bede  for  hans  Sjæls 
Frelse.  Alle  undrede  sig  over  den  store  Kær- 
lighed, som  endnu  sad  tilbage  i  den  gamle 
Mand,  hvis  voldsomme  Mund  og  hæftige  Ord 
saa  ofte  før  havde  jaget  Skræk  i  dem. 

Hans  gamle  Huskarle  og  hans  Svende,  lige 
ned  til  den  simpleste  Hestedreng,  havde  fulgt 
ham  med  Skibet.  Nu  stod  de  udenfor  Byens 
Planker  og  saa  efter  Karmen,  som  bar  deres 
Herre  bort. 

De  mindedes  alt  godt  og  ondt,  de  havde  nydt 
hos  ham;  og  ikke  ét  Øje  var  tørt  ved  Tanken 
om,  at  de  aldrig  skulde  se  ham  mere.  Det 
var,  som  førte  den  Karm  ham  lige  lukt  ind  i 
Døden. 

Da  Absalon  holdt  sit  Indtog  i  Skaane  som 
Ærkebiskop,  blev  han  modtagen  med  Leveraab, 
hvor  han  red  frem. 

Men  Glæden  var  kun  stakket;  thi  medens 
Sagerne  i  den  gamle  Ærkebiskops  senere  Aar 
var  gaaet,  som  de  bedst  kunde  —  ingen  Afgift 
betaltes,  og  Kirkerne  fik  Lov  at  forfalde  —  saa 
havde  Absalon  foresat  sig  at  gøre  sin  Pligt  til 
det  yderste. 

Han  lod  da  forkynde  paa  det  første  Ting,  han 
stævnede  sammen,  at  der  for  Fremtiden  skulde 
betales  Bispetiende  ligesom  paa  Sjælland,  samt 
at  de  menige  Præster  skulde  gøre  Indberetning 
om,  hvad  der  maatte  bygges  op  paa  Kirkerne. 

Som  Ærkebiskop  af  Lund  havde  Absalon  nu 
ikke  mindre  end  sexogtredive  Len  af  bortgive. 
Og  da  Skaaningerne  var  ham  bekendte  for 
Oprørslyst  og  Selvraadighed,  saa  gav  han  en 
Del  af  Gaardene  til  sjællandske  Herremænd,  paa 
hvis  Troskab  han  kunde  lide.  Men  herover 
harmedes  de  skaanske  Herrer  og  satte  ondt  for 
Ærkebispen  og  hans  Lensmænd  hos  Almuen. 

Da  Præsternes  Indberetninger  var  modtagne, 
blev  nu  Bønderne  stævnede  sammen,  og  Absalons 
Lensmænd  forkyndte,  hvad  de  havde  at  gøre 
for  at  bøde  paa  de  gamle  forfaldne  Kirker  og 
for  at  staa  bi  ved  nyes  Opførelse. 

Menigmand  havde  aldrig  i  /Eskilds  Tid  haft 
saa  meget  Arbejde  at  udføre  paa  en  Gang.  Dag 
efter  anden  maatte  de  til  Skovs  og  fælde  Træ 

til  Tømmer,  der  ofte  skulde  flaades  sammen 
langvejsfra. 

Eller  de  stævnedes  sammen  ved  Fjældranden 
for  at  btyde  Sten;  og  Dage  igennem  maatte  de 
sidde  bøjet  med  Mejsel  og  Hammer  for  at  hugge 
den  haarde  Kamp  i  Firkant  til  Kirkemur. 

Sidenhen  skulde  Stenene  slæbes  paa  Ryg  eller 
køres  til  Byggestederne  —  og  det  skete  stundom 
midt  i  Tøbruddets  Tid,  da  Vejene  var  ufrem- 
kommelige. 

Imedens  Ærkebispen  var  paa  Togt  med  Kon- 
gen, anstrængte  hans  Lensmænd  sig  for  at  fuld- 
byrde hans  Vilje  og  kappedes  om  at  have  alt 
til  rede  for  deres  nye  Herre,  naar  han  vendte 
tilbage. 

Men  Almuen  knurrede  højlydt,  naar  de  mødtes 
i  Skov;  og  snart  gik  der  hemmelige  Budskab 
imellem  dem  om  at  slutte  sig  sammen  mod  de 
fremmede  Herremænd. 

Da  Absalon  vendte  tilbage  til  Skaane  og  hørte, 
hvorledes  det  stod  til  i  Landet,  saa  stævnede 
han  til  Landsting  i  Lund.  Der  hændte  da,  hvad 
der  ikke  var  sket  i  Mands  Minde,  at  alle  Almues- 
mændene  mødte  væbnede. 

Deres  Fortaler  frembar  Klager  over  det  haarde 
Arbejde  og  de  fremmede  Herremænd;  og 
imedens  slog  de  menige  Mænd  paa  Sværdet  for 
at  give  hans  Ord  Vægt. 

Absalon  stod  op  for  at  tale;  men  da  han  ikke 
kunde  faa   Ørenlyd  for  den   rasende   Mængde, 

saa  stævnede  han  dem  til  at  mede  i  tre  Hold 
efter  Herreder. 

Medens  han  -nu  den  ferste  Dag  forhandlede 
med  Sonderskaaningerne,  saa  rygtedes  det,  at 
de  øvrige  Hold  havde  rottet  sig  sammen,  og  at 
Budstikken  gik  fra  Hus  til  Hus  og  stævnede  hele 
Almuen  til  at  møde  ved  Hvidkilde. 

Absalon  hævede  da  Tinget  og  drog  til  Ærke- 
bispegaarden  Sdfdo  med  alle  sine  Huskarle. 
Herfra  sendte  han  Bud  til  de  stridige  Skaaninger; 
men  hans  Bud  blev  ilde  modtagne. 

En  af  Almuens  Hovedmænd,  Peder  Lange, 
stod  op  og  sagde,  at  Almuen  var  til  Sinds  at 
forsvare  deres  Frihed  og  Ret  med  Sværd.  Andre 
mente,  at  Absalon  var  bange,  siden  han  ikke 
selv  kom  ud  til  Møde  med  dem;  og  tilsidst  blev 
man  enige  om  at  søge  til  hans  Gaard  paa  Sofdo 
for  at  lægge  den  øde. 

Der  de  nu  kom  dragende  med  Huj  og  Skraal, 
aabnedes  Gaardens  Port,  og  Absalon  viste  sig 
med  alle  sine  Præster  og  Klerke. 

Han  var  klædt  i  fuldt  Ornat;  og  foran  sig  lod 
han  bære  Korset,  som  det  var  Ærkebispens  Ret. 

Da  turde  de  ikke  komme  ham  nær;  og  alt, 
som  han  drog  frem  imod  dem,  saa  blev  de 
bange  for  hans  hvasse  Øjne  og  flygtede  til 
Skovs.  Dog  næppe  var  Absalon  derefter  dragen 
til  Lund,  før  de  vendte  tilbage  og  plyndrede 
Gaarden. 

Absalon  indsaa,  at  hans  Huskarle  var  for  faa 

til  at  yde  Modstand  mod  hele  den  skaanske 
Almue.  Han  drog  derfor  til  Øerne  og  fandt 
Kong  Valdemar  paa  Samsø,  hvor  han  færdedes 
for  at  jage. 

Kongen  blev  rasende,  da  han  fik  Besked  om 
Bøndernes  Opstand,  og  afsendte  strax  et  Brev 
til  de  skaanske  Styresmænd,  hvori  han  truede 
dem  med  sin  Vrede. 

Brevet  blev  oplæst  paa  Tinge.  Men  saa  op- 
hidset var  nu  Almuen,  at  de  besvarede  det  med 
Haansord  og  enedes  om  at  afskaffe  alle  konge- 
lige Skatter  og  Afgifter.  De  forsvor  derhos 
nogen  Tid  at  ville  give  Bispetiende  og  vedtog 
at  skikke  Bud  til  alle  skaanske  Præster  om,  at 
hvis  de  paa  egen  Haand  uden  at  bryde  sig  om 
Bisp  og  Konge  vilde  øve  Gudstjeneste,  saa 
kunde  de  jo  tage  sig  Hustruer  igen  som  i  gamle 
Dage  og  i  det  hele  opføre  sig,  som  det  lystede 
dem. 

Da  Høsten  var  forbi,  gik  Valdemar  med  en 
Hær  i  Land  i  Skaane  ved  Helsingborg. 

Fiskerne  samlede  sig  ved  Stranden,  der  Kon- 
gen gik  fra  Borde,  og  hilste  ham  ærbødigt.  Men 
da  Absalons  Sikb  roedes  frem  og  lagde  til,  saa 
raabte  En,  at  det  var  Ærkebispen,  og  nu  greb 
de  til  Sten  og  dængede  ham  og  hans  Skib  til, 
medens  Bønderne  kom  løbende  oppe  fra  Land 
for  at  være  med. 

Kongen  truede  dem,    til  de  holdt  inde,   men 

saa  snart  han  var  kommen  i  Land,  spurgte  han 
dem,  hvad  de  havde  at  klage  paa. 

Da  stod  Peder  Lange  frem  og  sagde,  at  de 
bøjede  sig  alle  for  Kongens  Naade,  men  Absalon 
og  hans  Lensmænd  vilde  de  ikke  taale  iblandt 
sig;  thi  de  havde  krævet  Afgifter  og  personligt 
Arbejde,  som  aldrig  var  spurgt  i  Æskilds  Tid; 
og  nu  sandedes  det,  at  det  var  en  stor  Ulykke, 
der  var  sket  den  menige  Mand,  da  han,  der  var 
som  en  Fader  for  dem  alle,  lagde  Staven  ned 
og  drog  til  fremmede  Lande. 

Dertil  raabte  alle  Fiskere  og  Bønder  Jaord. 
Og  mange  af  dem  viskede  sig  om  Øjnene  ved 
Tanken  paa  deres  gamle  Herre. 

Jyder  og  Fynboere  i  Kongens  Følge  raabte 
nu  op,  at  de  skaanske  Mænd  havde  Ret:  Det 
var  ubilligt  at  lægge  Skaaningerne  mere  paa,  end 
de  hidtil  havde  kendt. 

Dette  sagde  de,  fordi  de  undte  Absalon  ilde 
og  vilde  betale  ham  tilbage  - —  nu  de  tænkte,  han 
var  i  Knibe  —  hver  Gang  han  havde  talt  dem 
imod  og  tvunget  dem  til  Følge,  naar  de  paa 
de  vendiske  Togt  søgte  at  fremme  deres  egen 
Vilje. 

Absalon  stod  frem  og  erklærede,  at  det  ikke 
var  Stedet  her  at  føre  Underhandlinger  med  op- 
rørske Undersaatter. 

Han  vilde  drage  tilbage  til  Helsingør.  Der 
kunde  saa  Almuen  sende  sine  udvalgte  Mænd 
til  ham  og  bevise  deres  Klages  Sandfærdighed. 

Hvis  der  da  af  hans  Lensmænd  var  begaaet 
nogen  Uret  eller  noget  Overgreb  under  hans 
Fraværelse,  saa  skulde  det  blive  bødet;  men 
Bispetiende,  saa  og  det  skyldige  Arbejde  til 
Kirkers  Opforelse  og  Istandsættelse  vilde  de 
komme  til  at  udfore,  hvad  der  end  skete. 

Almuen  turde  ikke  sætte  sig  imod  Absalons 
Opfordring,  hvortil  Kongen  gav  sit  Samtykke. 

I  Helsingør  blev  da  nu  de  skaanske  Ordførere 
stævnede  til  Tinge.  Men  da  det  viste  sig,  at 
ingen  af  de  fremførte  Klager  kunde  bevises,  og 
at  Sendemændene  tilsidst  ikke  havde  andet  at 
sige,  end  at  —  om  det  nu  var  Ret  eller  ej  — 
Skaaningerne  ikke  var  til  Sinds  at  betale  Bispe- 
tiende eller  gøre  Kirkearbejdet,  saa  var  Absalons 
Taalmodighed  til  Ende;  og  han  affærdigede  de 
skaanske  Mænd  uden  nærmere  Besked. 

I  Begyndelsen  af  det  nye  Aar  lod  Ærkebispen 
stævne  til  Landemode  i  Lund.  Han  sendte  Saxe 
Klerk  derover  med  Befaling  til  de  i  Domkirken 
forsamlede  Præster  at  lukke  deres  Kirker;  thi  nu 
lagdes  der  Ban  over  det  oprørske  Stift. 

Ingen  Klokke  maatte  lyde  i  det  hele  skaanske 
Land.  Ingen  Voxlys  maatte  tændes  for  Alter. 
Alle  hellige  Billeder  skulde  tilhylles,  som  var 
Gud  død  iblandt  dem. 

Ingen  maatte  begraves  i  kristen  Jord  og  ingen 
Messe  holdes.  Skriftemaal  maatte  ikke  tilstedes 
uden  paa  aaben  Mark,  saa  alle  kunde  se  og 
høre   derpaa.      Børn   maatte    døbes,    dog   uden 

Sang  og  Ben;  men  ingen  sidste  Olie  maatte 
gives  en  døende.  Saa  maatte  og  intet  Kvæg 
signes  og  intet  Par  vies  for  Gud. 

Udenfor  Domkirken  havde,  medens  Ban- 
sættelsen  forkyndtes  de  forsamlede  Præster, 
Almuen  givet  Møde. 

De  var  alle  bevæbnede  og  raabte  i  stor  Op- 
hidselse gennem  Kirkens  Vinduer  ind  til  Præ- 
sterne, at  de  skulde  bryde  sig  fejl  om  Ærke- 
bispens Ord.  De  var  rundne  af  skaanske  Mænd 
som  Almuen  selv  og  skulde  ikke  lade  sig  sige 
af  fremmede  Prælater  og  Bisper. 

Om  de  vilde  høre  Almuens  Ord  og  slutte  sig 
til  deres  egne  Landsmænd,  da  skulde  de  hverken 
behøve  at  frygte  Bisp  eller  Pave.  Hustru  maatte 
de  tage  sig  efter  eget  Tykke  og  føre  sig  op  med 
Liv  og  Lyst,  som  det  huede  dem  bedst. 

Men  om  de  adlød  Ærkebispens  Bud,  da  skulde 
de  jages  med  Skam  af  deres  Gaarde  og  Klostre, 
hver  og  én.  Thi  det  var  ikke  Bispen,  men 
Almuen,  der  lønnede  dem;  og  om  de  ikke  gjorde 
Gavn  for  Føden,  saa  havde  man  dem  ikke  nødig 
og  skulde  vel  vide  at  klare  sig  uden  dem  som  i 
de  ældgamle  Tider,  da  Kristendommen  endnu 
ikke  var  ført  i  Landet. 

Præsterne  turde  imidlertid  ikke  lytte  efter 
deres  Ord;  thi  de,  som  var  utro  i  deres  Hjærte, 
vidste,  at  Saxe  Klerk  vilde  berette  alt,  som  det 
var,  og  da  havde  de  Absalons  mægtige  Vrede 
at  frygte. 

Landemodet  opløstes.  Saxe  tog  ind  paa  Ærke- 
bispens Gaard,  og  Bannet,  som  han  havde  for- 
kyndt, hvilede  tungt  over  Skaane. 

Kvinderne  græd,  naar  de  saa  de  lukkede 
Kirker;  aldrig  lød  Aveklokkerne,  som  de  var 
vant  at  høre  hver  Morgen,  Middag  og  Aften. 

Ingen  Synder  blev  forladte.  Søn  maatte  jorde 
sin  Faders  dyrebare  Lig  uden  Præst  og  Sakra- 
ment. 

Unge  Folk  kunde  ikke  komme  tilsammen  i 
retmæssig  Brudeseng.  Thi  var  end  Pigen  villig 
til  at  give  sin  Ære  uden  Kirkelov,  saa  gav  dog 
hendes  Forældre  ikke  deres  Minde  dertil,  at 
ikke  Brudgommen,  om  der  senere  kom  noget 
paa,  skulde  sige  med  Sanden,  at  der  ingen  ret 
Vielse  havde  været  dem  imellem. 

Værst  var  det  dog,  at  Kvæget  hist  og  her 
faldt  dødt  om  paa  Jorden  for  ond  Forgørelse. 
Thi  ingen  kunde  faa  sin  Ko  signet  mod  Trold- 
skab og  Fjenders  onde  Øjne. 

Saaledes  gik  det  nogen  Tid,  indtil  endelig 
Almuens  Hovedmænd  forenede  sig  med  de 
menige  Præster  om  at  sende  Bønnebrev  til  Ab- 
salon, at  han  vilde  unde  dem  Herrens  Vel- 
signelse paa  ny.  De  lovede  at  underkaste  sig 
Ærkebispens  retmæssige  Dom,  hvis  Kirkerne 
atter  maatte  blive  aabnede,  og  han  selv  vilde 
komme  til  dem. 

Absalon  hævede  da  det  tunge  Ban  og  drog, 

nu  Fasten  var  for  Haanden,  selv  til  Lund  for  at 
indvie  de  hellige  Oljer. 

Valdemar  gjorde  ham  Følge,  men  tog  kun 
nogle  Sjællændere  med  sig,  at  ikke  Jyder  og 
Fynboere  atter  skulde  komme  Absalons  Sag  paa 
tværs. 


Medens  Absalon  sad  i  Lund,  hvor  han  havde 
Valdemar  til  Gæst.  lagde  Almuens  urolige  Ho- 
veder paany  onde  Raad  op. 

Aldrig  havde  Lejligheden  været  bedre,  mente 
de,  end  nu  da  Konge  og  Ærkebisp  var  samlet 
til  Stede  med  ringe  Følge,  til  at  slaa  de  to  store 
Fluer  med  ét  Smæk.  Det  vilde  være  en  Daad, 
som  vilde  spørges  viden  om  til  alle  Tider. 

Hemmeligt  strømmede  Almuen  sammen.  Fra 
Skaane  og  Halland  kom  de  ilende,  stærkt  væb- 
nede. Og  da  alle  var  samlede  i  Skoven,  gik 
de  pludselig  frem  imod  Lund  for  at  overrumple 
Kongen  og  Ærkebispen. 

Men  Valdemar  drog  dem  i  Møde  i  Spidsen 
for  sit  ringe  Følge;  og  skønt  Absalon  bad,  at 
han  vilde  nøjes  med  at  bruge  Kæppe  imod  de 
uerfarne  og  af  Rovmod  forblindede  Mænd,  saa 
svor  han,  at  de  skulde  bide  i  Græsset  eller  over- 
give sig.  Var  de  end  aldrig  saa  forblindede, 
saa  var  det  dog  Mennesker,  han  sloges  med,  og 
ikke  Hunde. 

Slaget    stod    paa    Dysiebroen    ved    Anneløf. 

Længe  var  Sejren  uvis;  men  paa  det  sidste  fandt 
Absalons  Ryttere  et  Vadested.  De  faldt  Bøn- 
derne i  Ryggen;  og  de,  der  ikke  druknede  i  Aaen 
under  Flugten  eller  overgav  sig  og  bad  om 
Naade,  blev  fældede. 

Valdemar  drog  Landet  rundt,  krævede  Gidsler 
og  Bøder;  og  Mindet  om  det  blodige  Slag  levede 
siden  fra  Slægt  til  Slægt  mellem  Bønderne. 

lifter  at  den  skaanske  Opstand  endelig  var 
kuet,  drog  Absalon,  som  Ærkebispens  Pligt  var, 
Landet  rundt  hos  sine  Bisper  og  Abbeder. 

Da  han  kom  til  sin  gode  Ven  og  Frænde, 
Biskop  Toke  af  Børglum  i  Vendsyssel,  hvem 
han  ikke  havde  talt  med  længe,  saa  dvælede  han 
hos  ham  i  nogen  Tid;  og  sammen  snakkede  de 
om  gamle  Dage. 

Saaledes  kom  Talen  ogsaa  paa  Prins  Buris, 
der  nu  paa  ellevte  Aar  bar  sin  grufulde 
Skæbne. 

Toke  sagde,  at  han  fra  Provsten  for  Augustiner 
Domherrerne  i  Vestervig  Kloster  nylig  havde  hørt, 
at  det  lakkede  mod  Enden  med  den  blinde  Prins: 
han  følte  selv,  at  han  snart  skulde  dø;  og  nu 
var  det  hans  ængstelige  Bekymring,  at  Kong 
Valdemar  skulde  erindre  sit  Løfte,  at  han  maatte 
jordes  i  Graven  hos  Liden  Kirsten. 

Absalon  mindedes  det  underfulde  Smil  om 
hans  Mund,  der  han  knælede  ned  for  Valdemar 
og  bad.  Skønt  saa  mange  Aar  var  forløbne, 
bluedes  han  end  paa  sin  Fosterbroders  Vegne 


302 


over  den  frygtelige  Daad;  og  han  besluttede,  at 
han  selv  vilde  skaffe  Buris  den  sikre  Trøst,  at 
hans  Ønske  visselig  skulde  opfyldes;  thi  saaledes 
betaltes  en  ringe  Del  af  den  gamle  Gæld. 


En  stormfuld  Novemberdag  red  Absalon  med 
sine  Mænd  til  Vestervig. 

Da  han  nærmede  sig  Stedet,  lod  han  sit 
Følge  blive  tilbage  i  Kroen  og  red  alene  op 
imod  Klostret,  hvis  Taarne  synedes  i  lang  Af- 
stand. 

Den  skarpe  Nordvestenvind  førte  Gusen  fra 
det  nære  Hav  ind  over  Landet,  saa  at  Væden 
drev  ned  ad  hans  Kind,  og  hans  Øje  blændedes. 
Fint  Sand  trængte  ind  i  hans  Næse  og  Mund 
og  sved  i  Huden. 

Himmel  og  Jord  stod  i  et  eneste  mægtigt 
Graat  for  hans  Blik.  Og  det  drønede  fra  Havet 
som  af  hundrede  fjærne  Ryttere  over  en  tung 
Bro. 

Absalon  mindedes  den  Aften,  han  gik  fra 
Møllebroen  ud  over  de  side  Enge,  ned  imod 
Stranden  og  mødte  Margrethe. 

Ogsaa  den  Aften  blæste  det  en  Storm,  stærk 
som  den  i  hans  eget  Indre.  Da  var  det,  han 
holdt  hende  i  sine  Arme  for  første  Gang. 

Havde  han  anet,  hvad  der  vilde  ske  sidenhen, 
da  skulde  han  ikke  sluppet  hende. 

Han    levede    den    om    igen    —    den    stærke 

Stund.  Han  følte  hendes  bløde  Legeme  i  sine 
Arme,  mærkede  hendes  varme  Aande  mod  sin 
Kind.  Saa  stærkt  føltes  det  pludselige  Savn, 
at  det  var,  som  om  Hjærtet  i  Krampe  drog  alle 
sine  Traade  sammen,  og  han  bøjedes  over 
Hestens  Hals. 

—  Margrethe  —  Margrethe!  —  stønnede  det 
viljeløst  fra  hans  aabne  Mund,  mens  hans  Øje 
stirrede  frem  uden  Blik. 

Da  gjorde  Hesten  et  hastigt  Spring  til  Side 
og  stod  saa  stille;  men  den  rystede  over  Hals- 
skindet  og  trippede  med  Forbenene  af  Skræk. 

Absalon  vaagnede  af  sine  Tanker  og  drev 
Hesten  frem.  Den  gjorde  et  krampent  Side- 
spring; saa  stod  den  atter  og  rystede,  mens  den 
drejede  Hovedet  hen  imod  det  mørke  Kloster- 
taarn. 

I  det  samme  lød  der  en  dæmpet  Raslen  gennem 
Blæsten. 

Absalon  saa  efter  Lyden,  men  kunde  intet  se. 

Da  raslede  det  atter  ved  Taarnets  Fod.  Hist 
henne  saa  han  et  rundt  Hul  i  Muren.  Men 
hverken  Hunden  eller  den  Lænke,  som  den 
raslede  med,  kunde  han  se. 

Atter  drev  han  paa  Hesten;  men  den  flyttede 
sig  kun  trippende  og  rystende  til  Side  med  Bag- 
benene uden  at  ville  frem. 

—  Hunden  er  løs!  —  tænkte  han  og  spejdede 
rundt  imellem  Kors  og  Sten  bag  Kirkediget  der- 

inde,  hvor  Græsset  groede  højt  under  Pil  og 
Røn. 

Da  raslede  det  stærkt  i  Hullet.  Det  bevægede 
sig  i  Murpillens  halvmørke  Skygge.  Nu  kom 
det  frem. 

Men  hvad  var  det  — ? 

Hundens  Lød  var  hvid  —  og  Haaret  hang  i 
Tjavser  langt  ned  over  dens  Ører,  der  den 
kravlede  møjsommeligt  frem  af  sit  Hul. 

Men  da  den  rejste  Hovedet  og  satte  sig  paa 
Hug,  da  var  det  et  Menneske,  som  sad  der  og 
dukkede  sig  mod  Blæsten. 

Et  Menneskehoved  var  det,  hvis  hvide  Haar 
fløj  som  Blaar  i  Vinden,  —  hvis  lange  af  Smuds 
og  Slim  sammenfiltrede  Skæg  viftede  som  en 
Halmvisk  ud  til  Siden  for  den  Vind  af  Nord- 
vest. 

Et  Menneske  sad  der  som  et  usseligt  Dyr 
og  støttede  de  lange  Arme  mod  den  vaade 
Jord. 

Absalon  klappede  sin  Hest  paa  Halsen  og 
fik  den  lokket  frem  langs  Diget  imod  Vinden. 
Men  Dyret  tog  ikke  sine  Øjne  fra  det  sørgelige 
Syn. 

Da  Absalon  kom  nærmere,  saa  han,  at  det 
virrende  Hoved  var  skaldet  over  Issen  af  at  skure 
sig  frem  imod  Muren  over  Hullet. 

Nu  rejste  han  sig,  Menneskehunden.  De 
lange  Arme  famlede  efter  Kæden,  som  laa 
smeddet  fast  om  hans  højre  Ankel.     Han  løftede 

Kæden  over  Arm;  og  nu  slæbte  han  sig  frem 
gennem  Græsset  med  krummede  Knæ.  Hvor 
han  gik,  var  der  traadt  Sti  af  daglig  Gang. 
Foden,  der  bar  Lænken,  slæbte  efter  ham;  og 
han  sank  i  den  Side  for  Vægten. 

Nu  vendte  han  Ansigtet  imod  Vejen.  Men 
intet  Øje,  kun  en  aaben  Mund  med  et  Smil, 
hugget  i  Sten,  stirrede  ud  imod  Rytteren. 

Under  den  magre,  benede  Pande  var  Laa- 
gene  skrumpede  ind  og  visnede  som  unyttet 
Hud. 

Da  kendte  Absalon,  at  det  var  Prins  Buris. 

Nær  havde  han  i  Rædsel  raabt  hans  Navn. 
Men  han  tvang  sig  og  holdt  stille;  thi  Manden 
havde  næppe  hørt  ham  for  Blæsten,  der  gik 
imod. 

Som  han  nu  holdt  stille  der  paa  Vejen,  saa 
han,  hvorledes  Buris  med  Kæden  i  begge  Arme 
slæbte  sig  frem  mellem  Gravene. 

Der  stod  et  simpelt  Trækors  foran  en  Grav- 
sten. Da  han  naaede  det,  faldt  han  ned  paa 
Knæ.  Lænken  raslede  til  Jorden;  og  nu  lagde 
han  de  befriede  Arme  om  Korsets  Hjærte  og 
trykkede  sig  tæt  til  dets  Favn,  mens  Hovedet 
sank  ned,  og  Munden  klæbede  sig  til  det  vaade 
Træ.  Skæg  og  Haar  flagrede  for  Vinden,  men 
han  mærkede  det  ikke. 

Længe  laa  han  saaledes.  Da  lød  en  grov 
Stemme  fra  Fløjen  hist  henne. 

Laurids  Bruun  :  Absalons  Saga.     II.  *0 

Taarnvagten  heldede  sig  ud  af  Lugen  foroven 
og  kaldte,  som  man  kalder  en  Hund. 

Og  da  Fangen  ikke  hørte,  saa  kom  han  frem 
for  Taarntrappens  Fod,  gik  til  Hundehullet,  hvor 
Lænken  sad  fast  indenfor;  og  nu  halede  han  med 
sine  korte,  tykke  Arme  den  elleve  Alens  Kæde 
til  sig,  saa  Fangen  maatte  slippe  Korsets  Tag  og 
følge  efter. 

Saa  hastig  halede  Vagten  under  Skemt  og 
muntre  Ord,  at  Fangen  snublede  i  Kæden  og 
paa  Hænder  og  Fødder  maatte  krybe  sig  til- 
bage. 

Da  raabte  Absalon,  hæs  af  Vrede: 

—  Hold  inde,  Bøddel! 

Knægten  opdagede  den  fremmede  Rytter.  Han 
maalte  ham  efter  Stand  og  Anseelse.  Saa  gav 
han  slip  og  gik  ind. 

Men  Fangen  rejste  sig  halvt  og  stirrede  efter 
Lyden. 

Han  bevægede  Læberne,  men  intet  Ord  naaede 
gennem  Blæsten.  Han  rakte  Armene  langsomt 
ud  mod  Vejen,  samlede  sin  Lænke  op  over 
Armen,  som  var  den  Slæbet  paa  en  Kvinde- 
kjortel, og  drog  sig  møjsommeligt  med  rystende 
Knæ  tilbage  til  sit  Hul. 

Der  gjorde  han  sig  til  Hund  og  krøb  igennem. 


Da  Absalon  stod  i  Klostrets  Hal  for  Provsten 
og  alle  hans  Korherrer,  som  samledes  forbløffede 

og  ængstelige  for  det  uventede  Besøg,  kendtes 
det  af  hans  Blik  og  hans  sammenknebne  Mund, 
at  han  var  vred. 

Han  slap  dog  ikke  sin  Vrede  løs,  før  han 
nærmere  havde  forhørt  sig  om,  hvad  Befaling 
der  var  givet  Provsten.  Men  Taarnvagten  lod 
han  strax  kalde  ind. 

Der  Knægten  stod  i  Hallen  og  hørte,  hvem 
det  var,  som  havde  raabt  ham  til  fra  Vejen, 
tog  han  paa  at  ryste  over  Kroppen;  men  inden 
han  havde  faaet  Munden  paa  Gled  for  Godtvejrs- 
bøn,  susede  Absalons  flade  Klinge  ned  over 
hans  Ryg. 

Provsten  bød  Ærkebispen  til  Nadver  i  Refek- 
toriet; men  Absalon  tog  ikke  derimod. 

Onde  Rygter  havde  naaet  ham  om  de  tolv 
Vestervig  Korherrers  forargelige  Levnet.  Deres 
Grusomhed  havde  han  nu  skønnet  med  egne 
Øjne.  Men  den,  hvem  Absalon  vilde  give  sin 
Vrede,  med  ham  sad  han  ikke  gerne  over 
Bord. 


Det  var  mod  Aften,  at  Absalon  efter  en  lang 
Tale  i  Enrum  med  Provsten  lod  sig  vise  gennem 
Kældertrappen  ned  til  Buris's  Celle. 

Da  den  jærnslaaede  Dør  lukkede  sig  tungt 
efter  ham,  kunde  han  først  intet  se.  Men  efter- 
haanden  vænnede  hans  Øje  sig  til  Halvmørket. 
Og   nu   saa   han   for   det   spæde   Lys   fra   den 

runde  Glug  højt  oppe,  at  Cellen  var  firkantet 
og  næppe  Mands  Længde  bred  paa  begge 
Ledder. 

Fra  Hundehullet  ved  Jorden  stod  den  kolde, 
fugtige  Trækvind  ind  over  det  slimede  Gulv, 
hvor  en  stod  Tudse  sad  og  stirrede  paa  ham, 
som  spurgte  den,  hvad  menneskeligt  Væsen 
vilde  her. 

Langs  Muren,  hvor  den  graa  og  grønne 
Skimmel  sad  i  Kager  mellem  Furerne,  med 
Hovedet  vendt  mod  Lugelyset,  laa  Prins  Buris 
paa  en  lav  Brix. 

Den  lænkede  Fod  hvilede  paa  den  lange  Kæde, 
som  han  havde  rullet  sammen  i  Hjørnet  lig  et 
Ankertov  paa  et  Dæk. 

De  magre  Knæ  stod  i  Vejret;  thi  Brixen  var 
for  kort;  og  den  frie  Fod  støtted  mod  det  fugtige 
Jordgulv. 

Lige  indenfor  Hullet  stod  en  Træbrik  med 
Mad,  som  Taarnvagten  bragte  ham  nys,  da  han 
haled'  ham  i  Land. 

Men  Brødklumperne  og  Flæsketærnerne  var 
urørte. 

Absalon  undredes  paa,  hvad  det  var  for  en 
sivende,  piblende  og  snærrende  Lyd,  som  blan- 
dede sig  med  Vindens  Susen  om  Murhjørnet 
udenfor. 

Da  opdagede  han,  at  den  kom  fra  det  usle 
Menneske,  som  laa  der  i  Mørket. 

Det  peb  og  snærrede  i  hans  Lunge,  hver  Gang 

han  drog  sit  Vejr.  Imedens  bevægede  Hagen 
sig  krampagtigt;  og  det  lange  Skæg,  der  var 
slimet  sammen  i  Totter  og  Tjavser,  trak  sig  op 
og  ned  over  Brystet. 

Nu  endelig  mægtede  Absalons  Øjne  at  trænge 
gennem  Halvmørket.  Han  saa  da,  at  paa  Pan- 
den, under  de  skrumpne  Laag,  ned  til  Kinden, 
hvor  Skægget  begyndte,  sad  der  fuldt  af  graa- 
brune  Pletter  i  Huden.  Snavs  eller  Sygdom  — 
han  vidste  det  ikke.  Snarest  lignede  det  Pletter 
paa  et  Lig. 

I  hans  Skæg  krøb  vrimlende  Smaaliv  husvant 
omkring.  Selv  i  den  smalle  Sprække  mellem 
Laagene  over  det  døde  Kød  krøb  Utøj  ud  og 
ind.  De  havde  deres  lune  Reder  der.  Fladt 
og  graat  og  mangebenet  Utøj. 

Da  brændte  det  i  Absalons  Øjne  af  Sorg  og 
Smerte.  Da  skød  det  op  i  Svælget  paa  ham  for 
et  Kvæl  af  Graad,  som  ikke  kunde  grædes.  Da 
mindedes  han  det  Syn  paa  Holmen.  Men  hvad 
han  saa  her,  var  grufuldere  end. 

Og  dog  —  o  Sjælens  underfulde  Evne,  o 
Kærligheds  evige  Kraft  —  dog  sad  der  end  et 
Smil  —  det  ufattelige  Smil,  det  sad  der  end  om 
den  aabne,  smert eforstenede  Mund. 

Da  bøjede  Absalon  sig  hen  over  den  skændede 
Krop,  over  det  øjerøvede  Aasyn. 

Hvorfor?  —  Hvorledes?  —  Var  Margrethe  her 
til  Stede  og  talte  til  hans  Hjærte? 

Eller  svævede  Liden  Kirsten  hid  og  did  i  den 
trange  Celle  — ? 

Pust  af  elskende  Sjæle  bølgede  over  hans 
Hoved,  da  han  bøjede  sine  Læber  ned  over 
de  tomme  Øjnes  skrumpne  Laag  og  kyssede 
dem. 

Syndebod  —  Syndebod! 

Og  da  han  rejste  sig,  da  lød  det  i  hans  Indre: 

—  Af  dig,  Valdemar,  skal  denne  Rædselssum 
kræves! 

Buris  rørte  sig.  Den  pibende  Lyd  holdt  et 
Øjeblik  inde.  Han  lettede  Hovedet  og  lyttede 
frem  med  Øret  mod  Hullet. 

Saa  famlede  hans  Haand.  Thi  han  mærkede, 
at  der  var  nogen  i  Cellen,  tæt  ved  hans  Side. 
Nys  aandede  det  over  hans  Laag. 

—  Er  det  dig?  —  hviskede  han;  og  af 
Stemmen  hørte  Absalon,  at  han  droges  med 
Feberen. 

—  Det  er  Absalon  Hvide! 

Og  han  greb  hans  famlende  Haand.  Som 
gammelt  fugtigt  Læder  var  den  at  føle  paa. 

Den  syge  kæmpede  for  at  samle  sig. 

Saa  dirrede  Mindet  langsomt  frem  som  en 
Solstribe  under  Taage. 

—  Hvad  Bud  bringer  du?  —  spurgte  han  og 
holdt  hans  Haand  fast. 

—  Kan  du  tilgive?  —  bad  han;  thi  der  gik 
en  Klage  gennem  hans  Hjærte.     Han  følte  den 

Læderhaands  Tryk  som  en  Klage,  for  hvad  han 
kunde  ændret. 

—  Bringer  du  mig  Døden?  —  hviskede  den 
syge  og  holdt  fast  paa  den  fremmede  Haand. 

Da  vidste  Absalon,  hvad  han  skulde  svare. 

—  Ja,  jeg  bringer  dig  Døden.  Jeg  bringer 
dig  den  eneste  Lykke,  jeg  kan  give  dig:  Saa 
sandt  som  jeg  har  en  Sjæl,  saa  sandt  skal  du 
hvile  ved  Liden  Kirstens  Side  i  hendes  Grav! 

Den  syge  svarede  intet,  skønt  Læberne  be- 
vægede sig.  Den  piblende,  snærrende  Lyd  tog 
fat  igen;  men  hans  Læderhaand  trykkede  med 
hver  en  Nerve  sin  Tak  i  hans  Haand. 

Han  bøjede  sig  atter  frem  og  ludede  Hovedet 
ned  imod  Hullet. 

Med  ét  opklaredes  hans  Ansigt.  Munden 
aabnede  sig.  Han  slap  Absalons  Haand  og 
famlede  med  Armen  over  Hullet,  hvor  Vindens 
Susen  lød  som  en  klagende  Graad,  og  Trækken 
pustede  koldt  ind  i  Cellen. 

Han  skubbede  Absalon  til  Side  og  rejste  sig 
halvt  imod  Muren. 

—  Hører  du?  —  hviskede  han  med  bævende 
Mund  —  hører  du? 

Absalon  lyttede. 

—  Trinene  —  tys!  —  de  Trin  —  det  er 
hendes!  —  horer  du  —  Slæbet  —  Dødskappen 
—  over  Sandet  —  hører  du? 

Det  aandede  koldt  gennem  Hullet  ved  Murens 
Fod. 

—  Liden  Kirsten! 

Han  strakte  sig  mod  Hullet.  Han  saa  med 
sine  blinde  Øjne  hendes  hvide  Ligklæde  bølge 
ind  derfra. 

Hun  hævede  sig  op  og  slog  sit  lange,  lyse 
Haar  til  Side. 

Der  stod  hun  med  de  slanke  Arme  tæt  til  sin 
Krop  —  og  saa  paa  dem  med  det  Smil,  som  de 
begge  kendte. 

Absalon  saa  det. 

Han  saa  det,  mens  hans  Aande  stod  stille. 
Og  Margrethe,  som  han  bar  i  sit  Hjærte  be- 
standig —  hun  saa  det  med  ham. 

Han  saa  det,  saa  han  følte,  at  Døden  var  ham 
nær.  Han  vilde  bede,  men  fandt  ikke  Ordene. 
Thi  han  saa  det  — 

Kun  et  Nu.    Og  det  var  borte. 

Men  han  saa  det.  Saa  han  aldrig  vilde 
glemme  det.  Dunklere  end  i  Kød  og  Blod. 
Men  klarere  end  i  klarest  Drøm.  Saaledes  saa 
han  det. 

Og  da  han  ikke  saa  det  mere  og  vendte  sine 
Øjne  mod  Brixen  —  da  laa  han  strakt  tilbage, 
den  blinde  Prins.  Med  de  lange  Arme  favnende 
korsvis  over  sit  hule  Bryst  laa  han  strakt  tilbage. 

Med  det  forunderlige  Smil  om  den  smærte- 
vredne  Mund  laa  han  der  og  levede  gennem 
Døden  ind  i  Evigheden. 

Som  et  Lysskær  fra  de  lyse  Boliger  slap  ind 
over  Cellen  og  lyste  over  hans  Ansigt  i  et  sidste 

Nu,   inden  Himmelaabningen  lukkede   sig  efter 
dem  —  efter  Prins  Buris  og  Liden  Kirsten. 


Samme  Nat  red  Absalon  fra  Vestervig. 

Tavs  red  han  i  Spidsen  for  sit  Følge.  Hans 
Øje  saa  hverken  Vej  eller  Sti.  Det  stod  til  hans 
tro  Hest  at  finde  sig  frem  alene. 

Han  tænkte  over  Døden,  som  han  havde  staaet 
nær  i  hint  Nu. 

Saaledes  slap  han  Livet,  den  arme  Prins:  Ussel 
som  en  Hund  og  lykkelig  som  en  Brudgom. 

Saaledes  dør  kun  den,  der  har  sluppet  alt 
paa  Jorderig.  For  ham  er  Nød  ikke  Nød  og 
Smærte  ej  Smærte.  Om  end  hans  Fod  rører 
Jorden,  saa  rager  hans  Hoved  dog  ind  i  Himlen. 
Hans  Sjæl  har  Øjne  at  se  med.  Han  er  mere 
seende  end  den  blindeste  blinde.  Menneske- 
øjne  er  som  blændede  Glar  at  regne  mod  de 
Øjnes  Lys. 

Sandelig  —  i  Døden  skulde  de  enes,  de 
elskende  to. 

Og  Absalon  digtede  dette  Vers  at  hugge  i  Sten 
paa  deres  GravL 

Par  nexus  tanti  urna  intus  cum  fratre  sororem 
Dispar  håbet  tumulus  sat  claris  unus  ut  extet. 


Par  nexus  o.  s.  v.  Gravstenens  Tydning  skyldes  Dr. 
Sophus  Larsen,  jfr.  Afh.  „Endnu  en  Gang  Liden  Kirsten 
og  Prins  Buris". 

Saaledes  lød  det  paa  Dansk: 

Her  under  hviler  i  samme  Grav,   om  end  hver 

i  sin  Kiste, 
Højbaarne  tvende,    elskende   to,    en   Søster   og 

Broder. 


XXV 

ixejser  Frederik  Barbarossa  førte  Krig  med 
sin  mægtige  Vasal,  Hertug  Henrik  af  Sachsen, 
og  afsatte  ham  fra  alle  hans  Lande  og  Len. 

Kejseren  frygtede,  at  Hertugen  for  den  gamle 
Forbindelse,  som  var  imellem  ham  og  Kong 
Valdemar,  skulde  søge  Bistand  hos  Danmarks 
navnkundige  Konge. 

For  at  hindre  dette  udpønsede  han  en  List. 

Det  var  rygtedes  til  Kejserens  Hof,  at  Val- 
demars Dronning  var  lige  saa  hoffærdig  og  for- 
fængelig, som  hun  var  skøn.  Saa  havde  hun 
ogsaa  med  Aarene  erhvervet  sig  stor  Ind- 
flydelse paa  sin  Ægtemand.  Hvad  Valdemar 
ikke  selv  havde  vundet  i  Pragtlyst  og  Overmod 
for  den  Fremgang,  hans  Herredømme  havde 
nydt  ved  hans  og  Absalons  mange  Sejrvindinger 
i  Venden,  —  dét  listede  hun  paa  Kvindevis  i 
hans  Hu. 

Gammel  dansk  Hofsæd  syntes  hende  ikke 
længer  kongelig  nok.  Alt,  hvad  hun  hørte,  at 
man  evnede  ved  Kejserhoffet  i  Tyskland  og 
hos  Kongen  af  Frankrig  —  det  vilde  hun,   at 

man  ogsaa  skulde  spørge  i  Kongsgaarden  i 
Roskilde. 

Kostbare  Tæpper,  at  hænge  i  Hal,  førtes  over 
Ribe  fra  Vælskland  og  Bysants.  Alt,  hvad  hun 
brugte  af  Redskab  i  Kammer,  maatte  lægges  i 
Guld  og  Elfenben;  og  sine  smaa  Døtre  klædte 
hun  i  Purpur  og  Silke,  i  Zobel  og  Hermelin,  som 
ingen  havde  set  det  før. 

Kejseren  skikkede  Sendemænd  til  Roskilde 
og  lod  Valdemar  bede,  at  han  vilde  fæste  to  af 
sine  smaa  Døtre  til  Kejserens  Sønner  —  den 
ældste,  som  skulde  tage  Riget  i  Arv,  og  den 
yngre,  som  var  Hertug  af  Schwaben. 

Kongen  lod  Sagen  drøfte  i  sit  Raad;  men 
Absalon  var  enig  med  sin  Broder  Esbern  og 
sin  Fætter  Sune  Ebbesøn  om  at  fraraade  det; 
thi  de  saa  klart,  hvilken  Forlegenhed  Kejseren 
var  stedt  i,  og  anede,  at  han  gjorde  dette  Til- 
bud for  at  hindre  Valdemar  i  at  staa  Her- 
tugen bi. 

Mens  nu  Kongen  var  i  Raadet,  bad  de  tyske 
Sendebud  om  at  stedes  for  Dronningen.  Og  da 
de  stod  for  hendes  Naade,  frembar  de  alle  de 
kostbare  Smykker,  deres  Herre  Kejseren  sendte 
hende  til  Gave.  De  vidste  at  belægge  deres  Ord 
saa  vel  og  smigre  saa  for  hendes  Skønhed,  at 
hun  lovede  at  tale  Kejserens  Sag  hos  Kong 
Valdemar. 

Hun  foreholdt  da  sin  Husbond  den  Ære,  det 
vilde  være,  om  han  kom  i  Svogerskab  med  den 

mægtige  romerske  Kejser.  Saa  længe  lokkede 
hun  for  ham,  at  han  uden  oftere  at  hore  sit  Raad 
lod  Sendemændene  sige,  at  han  efter  Kejserens 
Ønske  vilde  møde  ham  i  Liibeck,  at  de  personlig 
kunde  tales  ved  om  den  vigtige  Sag. 


Da  Valdemar  steg  i  Land  ved  Trawemiinde, 
saa  han  i  det  fjærne  de  tyske  Knægtes  Lanser 
blinke  i  Morgensolen. 

Han  tog  det  pludselige  Solskin  for  et  godt 
Varsel  og  sagde  til  Absalon,  som  stod  ved  hans 
Side  og  stirrede  med  Haand  for  Øjet  mod  Kej- 
serens Lejr: 

—  Det  er  Glans  af  den  Fremtid,  som  min 
Slægt  skal  bære! 

Han  tænkte  derved  paa  sine  unge  Døtre,  som 
nu  skulde  bære  Kroner  i  Kejserens  Lande. 

Men  Absalon  var  tavs.  Det  syntes  ham  en 
tvivlsom  Lykke  for  saa  ungt  og  uerfarent  Blod 
at  være  Kejserens  Gidsler.  Dog,  han  havde 
en  Gang  sagt  sin  Mening  i  Kongens  Raad  og 
fandt  det  unyttigt  at  rejse  en  Sag,  som  ikke 
Mands  Vilje,  men  Kvindes  Hoffærdighed  havde 
afgjort. 

Der  kom  nogle  Riddere  sprængende  ud  fra 
Lejren  paa  muntre  Heste.  De  stirrede  nys- 
gerrigt frem  for  sig;  og  snart  var  de  saa  nær, 
at  de  kendte  Kongens  Skib  med  det  guldklædte 
Dragehoved. 

Da  de  fik  Øje  paa  Valdemars  høje  Skikkelse 
med  Purpuret  over  Jærnbrynjen,  da  undredes 
de  paa,  hvor  stolt  og  fager  han  var  at  se  til; 
og  de  bøjede  paa  lang  Afstand  deres  Lanser  til 
Hilsen. 

—  Vor  Herre  Kejseren  —  saaledes  frembar 
de  deres  Ærende  —  hilser  Kongen  af  Danmark 
og  lader  spørge,  om  hans  Naade  vil,  at  Kejseren 
skal  ride  hid  at  møde  ham  ved  Stranden. 

Valdemar  mindedes  Toget  til  St.  Jean  de 
Laune,  da  han  sidste  Gang  stod  Ansigt  til 
Ansigt  med  den  samme  romerske  Kejser.  Da 
maatte  han  tilkæmpe  sig  Gæsteret.  Hvilken 
Forskel  nu! 

Saa  stort  lød  altsaa  Ryet  af  hans  Magt  hid 
til  Kejserens  Hof,  at  denne  nu  endelig  bekvem- 
mede sig  til  at  kende  ham  for  sin  lige.  ja  mere 
end  det. 

Han  blev  saa  glad  over  denne  store  Sejr  i 
hans  Liv,  at  han  slog  ud  med  Haanden  og  bad 
Ridderne  svare,  at  Kejseren  ikke  maatte  gøre 
sig  nogen  Ulejlighed.  Han  var  den  ældre,  og 
hans  Rige  var  større.  Derfor  sømmede  det 
sig  bedre,  at  Valdemar  kom  til  ham  i  hans 
Telt. 

Valdemar  red  frem  over  Marken  med  sine 
fornemste  Mænd.  Da  de  naaede  Kejserens  Lejr 
med  de  mange  hvide  Telte,  stimlede  de  menige 
Mænd  sammen  for  at  se  de  danskes  navnkundige 
Konge. 

Lidt  efter  kom  Kejseren  ridende  frem  gennem 
Lejren  paa  sin  sorte  Hest,  ledsaget  af  sine  to 
unge  Sønner  og  et  stort  Følge  af  Vasaller  og 
Riddere. 

Da  de  naaede  Lejrhegnet,  standsede  Følget; 
og  nu  red  Kejseren  alene  frem  imod  Valdemar, 
som  ligeledes  havde  skilt  sig  fra  sit  Følge. 

I  nogle  Skridts  Afstand  sprang  Kejseren  af 
Hesten;  Valdemar  gjorde  ligesaa;  og  nu  stod 
de  endelig  Ansigt  til  Ansigt. 

Kejseren,  der  var  lille  og  uanselig  trods  sit 
lange  røde  Skæg,  havde  ondt  ved  at  omfavne 
Valdemars  høje,  stærke  Skikkelse.  Kongen 
maatte  bøje  sig  ned,  da  han  skulde  kysses  paa 
Kinden. 

Saa  løsnede  Kejseren  Guldspændet,  som  holdt 
Valdemars  Kappe,  tog  den  af  ham  og  lagde  den 
over  sin  Arm.  Derefter  førte  han  ham  ved  Haan- 
den  gennem  Lejrhegnet,  medens  deres  Følge 
hilste  og  fulgte  efter  i  nogen  Afstand. 

Ridderne  og  det  menige  Krigsfolk  trængte  sig 
sammen  for  ret  at  se  Kong  Valdemar. 

Hans  høje,  ranke  Skikkelse  ragede  halvandet 
Hoved  op  over  Kejserens.  Hans  fribaarne  Øjne 
saa  vennesælt  og  dog  nysgerrigt  paa  dem, 
medens  han  skred  frem. 

Da  raabte  de  alle  som  En  og  slog  paa  deres 
Skjolde  til  Hilsen. 

Valdemar  smilede  og  vinkede  dem  til  med 
Haanden. 

Kejserens  Herold,  som  gik  foran,  maatte  med 
Magt  trænge  Krigsfolket  tilbage  for  at  gøre  Plads. 
Men  i  det  de  naaede  Kejserens  pragtfulde  Silke- 
telt, saa  hørte  Valdemar,  at  en  Ridder  sagde 
halvhøjt  til  sin  Nabo: 

—  Det  kalder  jeg  en  Konge!  —  Mægtig  af 
Væxt,  skøn  af  Aasyn  —  og  et  Øjepar  stolt  og 
mildt  paa  samme  Tid!  Ham  skulde  vi  hylde  i 
Stedet  for  den  vanvoxne,  rødskæggede  Stakkel, 
som  vi  har. 

Kejseren  saa  hastig  til  Side  og  blev  bleg  om 
Øjnene;  men  han  sagde  intet. 

Der  de  nu  sad  sammen  over  Bord  i  Teltet 
og  vexlede  Smiger,  forinden  de  gik  over  til 
den  alvorlige  Sag,  som  skulde  forhandles  dem 
imellem,  saa  trængte  Lejrens  Folk  sig  tæt 
sammen  om  Teltet.  Da  der  bestandig  kom  flere 
til,  saa  pressede  de  fjærnere  staaende  paa  dem, 
der  stod  næst,  saa  at  disse  tilsidst  maatte  give 
efter  og  trykkedes  ind  mod  Teltet.  En  af  Stæn- 
gerne væltedes;  og  nu  segnede  Taget  ned  over 
Hovedet  paa  Kejseren  og  Kongen. 

Da  sprang  Frederik  Rødskæg  frem  i  Døren 
og  talte  sine  Riddere  vredt  til  for  den  upassende 
Færd. 

Fyrsterne  lod  nu  deres  fortroligste  Raad- 
givere  stævne  hid;  og  Kejseren  frembar  i  deres 
Nærværelse  sin  Bøn,  at  Kongen  vilde  fæste 
sine  smaa  Døtre,  Helene  og  Regitze,  til  hans 
Sønner. 

Talen  kom  snart  paa  Medgiften;  og  da  Absalon 
hørte,  at  Kejseren  krævede  ikke  mindre  end 
tredive  Tusende  Mark  Sølv  for  den  ældre  og 
otte  Tusende  Mark  Sølv  for  den  yngre,  saa 
rejste  han  sig  og  sagde  uden  Omsvøb  sin  Mening 
om  det  ublu  Forlangende.  Da  endelig  indsaa 
Valdemar,  at  det  for  Kejseren  kun  galdt  om  et 
Paaskud  til  at  vinde  Danmarks  Konge  fra  Hertug 
Henrik  af  Sachsen. 

Forhandlingerne  blev  afbrudt  i  Venskab.  Val- 
demar indbød  de  unge  Kejsersønner  med  sig  til 
sit  Skib  ved  Aften.  Og  paa  Flaaden  dreves  der 
Lystighed  den  hele  Nat  igennem. 

Inden  Fyrsterne  skiltes,  blev  det  paa  Kej- 
serens Opfordring  vedtaget  imellem  dem,  at 
Valdemar  skulde  give  sin  ædste  Datter  Sofie, 
den  eneste,  der  var  udvoxen,  til  Grev  Siegfred 
af  Thiiringen,  medens  alt  iøvrigt  blev  stillet  i 
Bero. 


Paa  Slesvig  Slot  gjorde  Valdemar  sin  ældste 
Datters  Bryllup. 

Det  var  sin  halvtredsindstyvende  Navnedag, 
han  valgte  til  Festen. 

Han  red  i  By  med  sin  Dronning,  alle  sine 
Børn  og  et  stort  og  mægtigt  Følge.  Og  ingen 
havde  nogen  Tid  set  ham  saa  stolt  og  glad,  som 
da  han  for  Højaltret  i  Domkirken  gav  hende  til 
Grev  Siegfred. 

Laurids  Bruun  :  Absalons  Saga.     II.  21 

I  alle  Slottets  Vindusluger  skinnede  der  Lys 
fra  høje  Stager  ud  over  den  mørke  By. 

Menigmand  blev  bespist  paa  Torvet,  hvor  en 
hel  Oxe  blev  drejet  paa  Spid  over  det  højt 
flammende  Baal,  som  synedes  langt  ud  over 
Fjorden. 

Tonerne  af  Harpeslag  og  Strengeleg  lød  ud  i 
den  stille  Nat,  saa  Folk  holdt  inde  med  at  spise 
for  at  lytte  dertil. 

Dansen  gik,  saa  det  rungede  gennem  Hallen, 
og  det  svære  Egegulv  gyngede  derunder. 
Lysene  viftede  og  flakkede  højt  i  Vejret  for  den 
stærke"  Viftevind  af  de  mange,  der  svingede  sig 
i  Runddans  over  Gulvet. 

Støvet  hvirvledes  i  Vejret,  saa  det  laa  som 
en  Taage  for  Øjnene;  og  mangen  ung  Kvinde 
maatte  standse  en  Stund  for  at  hoste  det  ud  af 
sin  Hals. 

Forrest  for  alle  dansede  Kong  Valdemar. 

Først  traadte  han  Dansen  med  sin  Dronning 
Sofie.  Hun  var  skønnere  end  nogensinde. 
Hendes  Pande  straalede  af  Hovedsmykkets  ædle 
Stene.  Hendes  Bælte  glimrede  af  Guldet,  der 
bugtede  sig  som  Slanger,  Hjul  i  Hjul.  Men 
hendes  smukke  Øjne  var  dog  endnu  mere  straa- 
lende.  Og  mangen  tysk  Ridder,  som  var  Gæst, 
glemte  at  tale  med  den  Jomfru,  han  havde 
kaaret  sig  til  Dans,  for  at  stirre  hj ærteramt  og 
øjeblændet  paa  den  høje  Kvindes  underfulde 
Skønhed. 

Men  da  nu  Sofie,  Valdemars  unge  Datter, 
traadte  frem  i  Dansen  med  begge  sine  Bredre 
ved  Haand  —  Lille  Knud  Konge  og  den  tiaarige 
Valdemar  med  de  leende  Øjne  —  da  hun  gik 
sin  Fader  imod  og  bøjede  sig  for  ham,  med 
Brudekrone  over  sit  merke,  bølgende  Haar,  da 
greb  han  hende  i  sine  stærke  Arme;  og  nu 
traadte  han  Dansen  med  sin  Datter,  svingende 
sig  let  som  den  yngste  Ridder  af  dem  alle. 

Han  skyndede  paa  Jomfruernes  Sang.  De 
unge  kunde  knap  følge  med,  saa  hastigt  og 
voldsomt  for  han  over  Gulvet. 

Da  endelig  Sofie  segnede  træt  over  hans  Arm 
og  skød  sig  ud  af  hans  Favn  for  at  sætte  sig 
paa  Bænk  langs  Hallens  Væg,  da  vendte  Val- 
demar sig  til  Absalon,  som  just  kom  over  Gulvet 
imod  ham. 

—  Aldrig,  Fosterbroder  —  sagde  han  —  var 
jeg  lykkeligere  end  idag.  Som  i  Leg  og  Dans 
svandt  de  hen,  de  halvhundrede  Aar.  Hvor  er 
deres  Furer  paa  min  Pande,  hvor  er  deres 
Mærker  i  min  Hu?  —  Jeg  føler  mig  ung  som 
i  hine  fjærne  Dage,  da  vi  dansede  til  Hest  ud 
af  Ringsted  By,_og  jeg  red  staaende  i  Sadlen 
for  vort  Væddemaal.     Husker  du  det? 

Men  Absalon  havde  staaet  i  Hallens  Hjørne 

og  set  paa  Dansen.     Og  da  Sofie  hang  segnet 

over  sin  Faders  stærke  Arm,   da  steg  det  Syn 

op  for  ham,    som  han   aldrig  havde  glemt   — 

Dødedansen   i  Roskilde  Kongsgaard,    da  Liden 

21* 

Kirsten  hang  som  en  knækket  Blomst  med  halvt- 
lukte  Øjne  over  den  samme  stærke  Arm. 

Da  hørte  han  atter  den  afmægtige  Vredes- 
stønnen  fra  Buris'  Mund,  der  han  traadte  i 
Hallen  i  det  samme,  —  da  hvirvledes  de  op,  et 
efter  et,  i  hans  Erindring,  alle  de  smærtelige 
Minder  og  Syn,  indtil  det  sidste  af  dem  alle  — 
Buris'  visnede  Laag,  de  brune  Ligpletter  i  hans 
gustne  Ansigt.  Han  saa  det  Smil,  som  var 
hugget  i  Sten,  og  han  hørte  Kædens  Raslen 
gennem  Tonerne. 

Ikke  havde  han  talt  til  Kongen  om  Buris' 
Død.  Men  nu  —  nu  da  Valdemar  stod  der  saa 
skyldfri  over  Pande,  saa  overmodig  stærk  af 
Øjne  —  nu  da  han,  som  voldte  den  bitreste 
Smærte  og  Død  for  Absalons  Kære,  stod  der 
straalende  af  Lys  og  Lykke  og  pukkede  paa, 
at  intet  havde  ramt  ham,  som  havde  Livet 
tilhyllet  sit  Aasyn,  dulgt  sin  Alvors  bitre  Smil 
for  ham  alene,  da  kunde  Absalon  ikke  tilbage- 
holde sine  Tanker,  da  syntes  det  ham  godt  og 
rigtigt  at  minde  sin  Fosterbroder  om,  hvad  han 
saa  letsindig  havde  glemt. 

Han  fæstede  sit  Blik,  stort  og  alvorligt,  paa 
ham  og  sagde: 

—  Vel  husker  jeg  det,  Valdemar.  Men  husker 
saa  du,  naar  du  sidste  Gang  dansede  saa  vold- 
som en  Dans?  —  Husker  du  Døden,  som  Dan- 
sen voldte?  —  Har  du  glemt  de  Øjnes  blodrøde 
Gab? 

Valdemar  blegnede.  Han  snappede  efter 
Vejret.  Der  for  en  Skygge  over  hans  Pande, 
idet  han  traadte  tilbage,  som  havde  Absalon 
slaaet  ham  i  Ansigtet.  Han  leftede  Haanden, 
som  vilde  han  værge  sig.  Men  Absalon  fulgte 
efter  med  sit  Blik  i  hans. 

—  De  Øjnes  Gab  er  ikke  længer  rødt.  Sidst 
saa  jeg  dem  gustne  i  Døden.  Jeg  hørte  Kæden 
rasle  om  hans  Fod.  Som  et  levende  Lig,  nej 
som  et  Aadsel  laa  han  paa  Brixen  og  kaldte 
hende  til  sig,  hvem  du  dansede  ihjæl.  —  Hvad 
vil  du  svare,  Fosterbroder,  naar  hele  denne 
Rædselssum  kræves  af  dig? 

—  Saa  er  han  da  nu  død? 

—  Ja,  og  hun  kom  til  ham  paa  det  sidste. 
En  usigelig  Frygt  glimtede  i  Valdemars  hede 

Øjne;  hans  Hænder  lukkede  sig  krampagtigt, 
mens  han  bøjede  sit  Hoved. 

Kun  et  Øjeblik.  Da  slog  han  atter  højt  med 
Nakken  og  hævede  Brystet  i  Trods. 

Saa  for  han  frem  i  Hallen  og  greb  den  første 
Jomfru  i  sin  Arm,  han  mødte  paa  sin  Vej. 
Og  nu  dansede  han  vildere  end  nogensinde. 
Medens  Støvet  hvirvlede  og  Tonerne  lød  med 
de  hundrede  Kvinderøster  iblandt,  og  Lysene 
flakked'  og  vifted'  for  den  stærke  Træk,  lykkedes 
det  Valdemar  at  døve  Absalons  Ord,  at  viske  det 
Billede  ud,   som  sad  saa  dybt  derinde. 

Men  da  han  endelig  maatte  standse,  fordi 
Vejret  gik  fra   ham,    da   han  hastig  løb   ud   af 

Hallen  —  ud  under  Abildgaardens  Træer  for  at 
køle  sin  Pande,  hvorfra  Sveden  drev  i  Strømme 
ned  ad  hans  stærke  Hals,  da  han  kastede  sig 
træt  og  varm  paa  Sneen  over  Græsset  i  den 
iskolde  Nat,  —  da  saa  han  i  Maanens  gustne 
Ansigt  bag  de  bladløse  Træer  det  Syn,  som  han 
ikke  vilde  se.  Og  den  Død,  som  han  nys  havde 
trodset,  aandede  paa  ham  gennem  den  stille, 
rimsitrende  Luft,  saa  det  gøs  igennem  ham. 

Han  kom  saa  hæftig  til  at  hoste,  at  han  krym- 
pede sig  sammen,   der  han  laa  paa  Jorden. 

Da  Anfaldet  var  forbi,  rejste  han  sig  hastig, 
gik  ind  i  Hallen  og  styrtede  sig  paa  ny  i  Dansen 
—  den  farefulde  Dans  —  for  at  glemme. 


XXVI 

Siden  Brylluppet  i  Slesvig  var  Valdemar  syg; 
men  han  skjulte  det  for  alle.  Gerne  havde  han 
skjult  det  ogsaa  for  sig  selv,  om  det  havde  været 
muligt;  men  naar  Hosten  faldt  over  ham  som 
et  Uvejr,  naar  han  kæmpede  med  den  for  at 
faa  alt  det  onde  op,  som  syntes  at  have  sat  sig 
i  hans  Bryst  siden  hin  Dans  i  den  iskolde 
Maaneskinsnat,  saa  gos  det  igennem  hans 
Hjærte  for  en  Angst,  hvis  Aarsag  han  ikke 
kendte. 

Da  blev  han  bagefter  vred  paa  sig  selv  og  sit 
Hjærte;  og  om  han  havde  kunnet,  da  havde  han 
øvet  Vold  imod  sin  egen  Hu  til  Straf  for  Svaghed 
og  Angst. 

Naar  det  sved  allerstærkest  i  hans  Bryst,  da 
hævede  han  sitJHoved  end  mere  højt.  Naar 
hans  Ben  svækkedes,  og  det  føltes,  som  vilde 
Knæene  svigte,  saa  skød  han  Brystet  frem  og 
satte  Foden  dobbelt  fast  mod  Jorden.  Thi  han 
vilde  ikke  lide. 

Og  det  lykkedes  ham  at  skjule  for  andre,  hvad 
han  ikke  kunde  skjule  for  sig  selv. 

De  saa  vel,  hans  Mænd,  at  Valdemars  Ansigt 
blegedes,  og  hans  Krop  blev  mager;  men  de 
tænkte  intet  videre  derover. 

Nogle  mente,  det  var  Alderens  første  Tegn, 
som  meldte  sig.  Andre,  der  vidste,  at  Valdemar 
søgte  til  Gurre  Hus,  hvor  Tove  engang  havde 
levet,  og  hvor  saa  mange  andre  Kvinder  siden- 
hen havde  dækket  hans  Dug  og  redet  hans  Seng, 
naar  han  dvælede  der  paa  Jagten,  —  de  smilede 
hemmeligt  til  hverandre  og  tænkte,  at  det  var 
Elskovs  Magt,  som  voldte  det,  nu  da  han  ikke 
længer  var  ung. 

Men  Absalon,  som  læste  den  vaagnende  Alvor, 
den  gryende  Eftertanke  i  hans  Blik,  der  var 
bekymret  og  mørkt,  naar  han  troede  sig  uset, 
—  han  tænkte,  at  det  var  godt  for  Valdemars 
Sjæl,  at  hans  Tanke  nu  endelig  havde  øjnet 
Dødens  Sejr  bag  Livets  Sejre. 

Han  søgte  ofte  til  ham  og  talte  milde  Ord  med 
sin  Fosterbroder;  men  det  var,  som  Valdemar 
skyede  ham  siden  hin  Nat  i  Slesvig  Kongs- 
gaard. 

Ofte  dvælede  Valdemars  Blik  hemmeligt  ved 
Absalons  Skikkelse.  Ikke  med  Vrede  saa  han 
paa  ham,  men  med  Undren,  som  om  det  først 
nu  var  gaaet  op  for  ham,  at  Absalon  ikke  længer 
var  den  samme  —  hastig  til  Krig,  langsom  til 
Trætte,  lystig  til  Værks  som  i  deres  Barndoms 
og  Ungdoms  Dage. 

Hans  Blik  spurgte  hemmeligt  mod  Absalons: 

—  Hvad  er  det,  der  er  sket  med  dig?  —  Hvad 
led  du  i  det  skjulte,  som  jeg  lider  nu?  —  Hvor- 
for ved  jeg  ikke  dit  Livs  hemmelige  Veje?  — 
En  stille  Kirkens  Mand  som  du,  hvor  fik  du  den 
dybe  Fure  i  din  Kind,  den  stærke  Rynke  over 
din  Næserod  —  saa  enkel  og  helt  ud  sejrende, 
din  Kirkevej  er  gaaet?  —  Ikke  den  lystige  Færd 
i  Venden  har  voldt  den  Stilhed  over  dine  Ord, 
den  Tavshed,  selv  naar  du  taler.  Striden  var 
os  jo  som  en  fejende  Dans. 

Under  den  hemmelige  Kamp  mod  Sygdommen 
blev  Valdemars  Sind  tungt. 

Hans  støjende  Latter  klang  ikke  længere  fra 
Hallen  ud  over  Gaard  og  Have. 

Hans  store  Smil  lyste  ikke  længer  op,  naar 
han  klappede  sine  Smaabern  under  Kind  eller 
saa  til  ved  Drengenes  Færd  med  Hest  og  med 
Sværd  paa  Ridebanen  under  de  høje  Linde. 

Hans  Huskarle  frygtede  ham  mere  end  nogen- 
sinde. En  dæmpet,  ukaldet  Latter  gennem  Hal, 
en  dristig  kvædet  Vise,  en  skarp  Ordvexel  kunde 
pludselig  tynke  hans  Br3Tn,  saa  Øjnene  mørk- 
nedes og  ramte  den  skyldige  med  Vrede. 

Værst  var  det  dog,  at  hans  Hu  blev  uvis. 
Naar  en  Sag  blev  drøftet  i  Raadet,  og  alle  ventede 
paa  Kongens  Ord,  da  sad  han  længe  raadløs 
med  Haand  under  Kind  og  saa  usikkert  fra  den 
ene  til  den  anden. 

Han  spurgte  dem  ud  paa  ny.  Og  de  maatte 
gentage  deres  Raad,  et  efter  andet.     Men  naar 

de  havde  talt,  da  var  det,  som  havde  han  glemt 
det  alt,  eller  som  havde  hans  Tanker  været  mile- 
vidt borte,  mens  de  talte. 

Saaledes  sad  han  længe  med  Vankelmod  i 
Sind,  indtil  Vreden  over  hans  egen  Uvished  for 
ham  i  Blodet.  Da  sprang  han  op,  slog  Haanden 
i  Bord  og  greb  det  første,  bedste  Raad,  som  faldt 
ham  i  Minde  og  gjorde  det  til  Beslutning,  var  det 
end  magert  og  ringe  og  underkendt  af  de  bedste 
i  Laget. 

Da  læste  han  af  Absalons  Blik,  at  hans  Vilje 
havde  skuffet  dem.  Da  saa  han  dem  tøve  med 
at  rejse  sig  fra  Bord,  for  om  han  dog  ikke 
skulde  komme  paa  bedre  Betænkning,  inden 
Raadet  hævedes. 

Men  denne  Tøven  krænkede  ham;  og  skønt 
han  frygted',  det  var  galt,  hvad  han  vilde,  saa 
kunde  han  dog  ikke  gøre  sit  Ord  usagt;  og  med 
brat  Hilsen  sendte  han  Raadet  bort. 

Naar  han  da  sidenhen  sad  hos  sig  selv  og  saa 
blikløst  ud  gennem  Lugen,  da  listede  der  sig 
over  ham  Angst  og  Tvivl  og  Tynge. 

—  Det  er  forbi!  —  sukkede  det  igennem  ham. 
—  Saa  er  det  da  forbi.  Ulykken  har  fundet  mig 
paa  Sejrens  Tinde. 

Og  han  skotted'  med  rædde  Øjne  mod  den 
tunge  Himmel,  som  frygtede  han  at  se  hist  oppe 
i  en  Spalte  af  Skyen  Ansigtet  med  de  blinde 
Øjne  og  det  forstenede  Smil. 

Aaret  gik  til  Ende;  men  Valdemar  og  hans 
Mænd  sad  daadløse  i  Roskilde. 

Absalon  dvælede  i  Lund,  hvor  mangt  var  at 
ordne  og  ændre  efter  det  Forfald,  hvori  Kirkens 
Sager  var  befundne  for  /Eskilds  Ælde. 

Da  rygtedes  det  en  Dag  til  Sjælland,  at  Ven- 
derne atter  rørte  paa  sig  i  deres  Hjemland.  Fra 
alle  Smaabyerne  stimede  de  sammen  og  enedes 
om  at  lægge  en  stærk  Befæstning  ved  Swine- 
flodens  Munding;  thi  Peenestrømmen  var  allerede 
befæstet  med  den  stærke  By  Wolgast. 

Det  spurgtes  nu,  at  Vendernes  Hertug  havde 
erklæret,  at  Kong  Valdemar  skulde  finde  sin  Død 
for  de  nye  Mure,  om  han  vovede  sig  hid. 

Valdemar  hørte  vel  Rygtet,  men  lod  sig  ikke 
forlyde  med  sin  Viden.  Mørk  i  Hu  sad  han  i 
Hal  og  tænkte  paa  den  Sygdom,  som  rasede  i 
hans  Indre. 

Huskarlene  havde  længe  hvisket  indbyrdes 
om  den  Skam,  det  var,  at  de  sad  stille  inden 
Døre  og  lod  Venderne  i  Fred  berede  dem 
Skændsel  og  Haan. 

Da  kom  Arild  Islænder  en  Dag  til  Roskilde 
i  Absalons  Ærende.  Han  hørte  Huskarlenes 
Klager  og  digtede  paa  deres  Opfordring  et  Kvad 
om,  at  Dankongen  sad  daadløs  i  Arnekrogen 
med  Haand  under  Kind,  mens  Dværge  smeddede 
Jærn  til  at  volde  hans  Død,  og  Dværgenes  Yngel 
sang  Nidviser  om  den  forhen  saa  stolte  Konge, 
der  nu  var  spag  som  en  stinget  Orne. 

En  Dag,  da  han  vidste  Kongen  saa  nær,  at 
han  maatte  høre  det,  kvad  han  sin  Vise. 

Da  Valdemar  hørte  Sangens  Tone,  lyttede 
han  efter  Ordene.  Og  da  nu  Huskarlene  ved 
Kvadets  Ende  lydeligt  gav  deres  Bifald  til  Kende, 
saa  bluedes  han  over  sig  selv  og  den  Sandhed, 
som  laa  i  Skjaldens  Ord. 

Samme  Aften  lod  han  Arild  kalde  for  sig  og 
sendte  ham  med  Bud  til  hans  Herre  i  Lund. 

Da  Absalon  var  kommen,  fortalte  Valdemar 
ham,  hvad  Rygter  der  gik  over  Landet.  Det 
var  da  nu  raadeligt  at  sende  Flaaden  derned  for 
i  Tide  at  forpurre  deres  Anslag  og  lægge  det 
begyndte  Værk  øde. 

—  Dig,  Absalon,  giver  jeg  denne  Daad  at  øve. 
Det  er  godt,  at  Knud,  min  Søn,  faar  Lejlighed 
til  at  kende  Krig  i  Tide.  Derfor  sætter  jeg  ham 
ved  din  Side  og  beder  dig  lære  ham  af  dit  Mod 
og  din  Erfaring. 

—  Gerne  vil  jeg  øve  den  Daad,  du  paalægger 
mig  —  svarede  Absalon  —  men  hvorfor  vil  du 
ikke  selv  være  med  som  i  gamle  Dage? 

Da  saa  Valdemar  til  en  Side  og  svarede: 

—  Om  jeg  selv  leder  dette  Tog,  da  vil  Sej- 
rens Hæder  blive  min;  men  jeg  vilde  gerne,  at 
Hæderen  blev  min  Søns,  at  han  vinder  sig  Navn, 
mens  jeg  endnu  lever.  Des  fastere  vil  han  staa, 
naar  jeg  er  død. 

Absalon  studsede.  Aldrig  mindedes  han  at 
have  hørt  sin  Fosterbroder  tale   om   sin   Død. 

Han  saa  nøje  paa  ham;  men  Valdemar  bøjede 
sit  Hoved,  at  han  ikke  af  hans  Blik  skulde  læse 
den  sande  Grund:  at  Valdemar  frygtede  for  det 
Udfald,  Krigen  vilde  faa,  om  han  Ledede  den 
selv. 

I  hans  Inderste  rørte  sig  en  ufattelig  Angst. 
Det  var  ham,  som  svævede  Uheld  og  Død  over 
hans  Hoved.  De  stærke  Magter,  som  havde 
ledet  ham  før,  syntes  vegne  fra  hans  Side. 

Hans  Hu  var  ikke  klar  som  forhen;  og  om 
han  end  ikke  kunde  støtte  denne  Angst  paa  noget 
vist  og  givet,  saa  var  Angsten  der  dog;  og  ikke 
turde  han  føre  sin  onde  Skæbne  over  sin  Søn 
og  sin  Flaade. 

Men  paa  Absalon  troede  han  som  aldrig  før. 
Gode  Magter  hvilede  over  hans  Pande  og  lyste 
af  hans  alvorlige  Øjne. 

—  Jeg  skal  gerne  tage  Styre  over  Hær  og 
Flaade  —  sagde  Absalon  —  kun  Jyderne  vil  jeg 
ikke  befale;  thi  atter  og  atter  har  de  vist,  at  de 
hader  mig;  og  ofte  har  de  svigtet  mig,  naar 
Faren  var  størst. 

Da  for  Valdemar  op  i  Vrede  og  sagde: 

—  Vil  du  tvinge  mig  dertil,  da  bærer  du 
Ansvaret! 

—  For  hvad? 

Nu  faldt  Ordet  Valdemar  ud  af  Munden: 

—  For  at  min  onde  Skæbne  kommer  over  os 
alle!  —  sagde  han  tungt  og  saa  ned  for  sig. 

—  Hvad  er  der  sket  med  dig,  Fosterbroder? 
—  spurgte  Absalon  og  vilde  tage  hans  Haand. 

Længe  var  Valdemar  tavs.  Han  kæmpede 
med  sig  selv,  om  han  skulde  nævne,  hvad  der 
rørte  sig  i  ham  eller  ikke. 

—  Jeg  er  syg!  —  sagde  han  tilsidst;  og  hans 
Haand  for  famlende  over  hans  Bryst,  som  vilde 
han  i  afmægtig  Vrede  rive  alt  det  onde  ud 
deraf. 

Da  saa  Absalon  med  ét,  hvorledes  han  havde 
skæmmet  sig.  '  Han  saa  paa  hans  indfaldne 
Tindinger,  paa  hans  Øjenlaag,  der  laa  tungt  over 
de  mørke  Øjne.  Han  saa  paa  Folderne  om  hans 
Mund. 

Længe  sad  han  tavs  og  søgte  at  se  frem  i 
Tiden.     Saa  rejste  han  sig  og  sagde: 

—  Som  du  vil,  Fosterbroder!  —  Jeg  leder 
Hæren  med  din  Søn  ved  min  Side. 

Men  Valdemar  havde  allerede  fortrudt,  hvad 
han  havde  sagt  om  sin  Sygdom.  Han  besluttede 
nu,  at  han  dog  selv  vilde  med;  thi  hans  syge 
Sind  skiftede  saa  hastig,  som  Sol  skifter  med 
Regn  paa  en  Dag  i  April. 

Han  gav  Befaling  til  at  ruste;  og  da  det 
meldtes,  at  Flaaden  laa  klar  i  Masnedsund,  red 
han  i  Spidsen  for  sine  Mænd  syd  paa  gennem 
Sjælland  og  sluttede  sig  til  Absalon  og  hans 
Flaade. 

Næppe  var  Skibene  under  Sejl  og  stod  ud  over 
de  muntert  blinkende  Bølger  i  den  friske  Foraars- 


335 


brise,  før  han  mer  end  nogensinde  følte  sig  uvis 
og  tung  i  sit  Sind. 

Saa  faldt  Hosten  nu  ogsaa  over  ham  med  for- 
nyet Styrke.  Den  friske  Søvind  kildrede  ham 
i  Brystet  for  hvert  Aandedrag,  han  tog,  saa  alt 
Blodet  for  ham  til  Hovedet  under  Kampen  for  at 
faa  Slimen  løs. 

En  Nat,  som  de  red  paa  Ankeret  og  ventede 
paa  Bør  —  thi  Vinden  havde  pludselig  vendt  sig 
—  kunde  Absalon  ikke  faa  Søvn.  Mens  han  laa 
vaagen  og  tænkte,  hørte  han  i  Nattestilheden  fra 
Kongeskibet,  som  laa  i  hans  Nærhed,  hvorledes 
Valdemar  hostede. 

Strax  det  blev  Dag,  søgte  han  til  Knud  Konges 
Skib  og  fortalte  ham,  hvad  han  havde  hørt. 

Sikkert  skjulte  hans  Fader,  Kong  Valdemar, 
for  dem  alle,  at  han  var  syg.  Uforsvarligt  vilde 
det  da  være,  om  han  drog  til  Søs  i  Stedet  for 
at  give  sig  under  Kvindepleje  for  helt  at  blive 
af  med  den  onde  Hoste. 

Sammen  lod  de  sig  sætte  over  til  Kongeskibet 
i  den  tidlige  Morgen.  Og  da  Valdemar  var  op- 
staaet,  søgte  de  ind  i  hans  Rum  og  bad  ham 
begge  saa  indtrængende,  de  formaaede,  at  han 
dog  vilde  sejle  tilbage  til  Vordingborg  og  lægge 
sig  til  Sengs  for  at  komme  helt  til  sine  gamle 
Kræfter. 

Valdemar  vilde  først  intet  vide  derom;  men 
tilsidst,  da  Absalon  nævnede  Døden  for  ham, 
blev  han  sky  i  sine  Øjne  og  gav  efter. 

Samme  Dag  gik  Kongeskibet  under  Sejl  og 
stod  ind  mod  Vordingborg.  Men  paa  Flaaden 
blev  det  fortalt,  at  Kong  Valdemar  havde  faaet 
hemmelige  Tidender,  som  gjorde,  at  han  maatte 
blive  hjemme  og  tage  Riget  vare,  mens  de  andre 
drog  til  Venden. 

Næppe  var  Valdemar  borte,  før  Jyderne  gjorde 
sig  urolige.  De  var  misfornøjede  over  atter  at 
ligge  ude  —  nu  til  og  med  under  Ærkebispens 
Befaling. 

Deres  Høvdinger  stævnede  Skibene  sammen 
om  Knud  Konges  og  Absalons  og  raabte  efter 
hemmelig  Aftale  alle  med  én  Mund,  at  de  vilde 
have  Orlog  af  Leding. 

Da  nu  Knud  Konge  kom  frem  i  Stavnen 
med  Absalon  ved  sin  Side  og  spurgte  dem,  hvad 
de  klagede  over,  saa  foregav  de,  at  Flaaden 
manglede  fornøden  Proviant  til  saa  langt  et 
Tog. 

Men  Biskop  Orner  af  Ribe,  som  var  indsat  af 
Absalon  og  ham  meget  hengiven  —  han  raabte, 
at  det  skulde  antegnes  til  Jydernes  Skam  og 
Skade,  at  de  alene  sagde  sig  fra. 

Hvis  der  var  nogen,  som  manglede  Føde  paa 
sit  Skib,  da  kunde  han  melde  sig;  og  han,  Orner, 
vilde  forsyne  ham;  thi  Biskoppen  og  mange  med 
ham  vidste,  at  der  var  mere  end  rigeligt. 

Orner  tøvede  i  sin  Tale;  men  da  der  ingen 
meldte  sig,  saa  raabte  han,  at  det  nu  var  klart 

for  alle,  at  det  kun  var  et  underfundigt  Paaskud, 
de  havde  brugt.  Han  opfordrede  dem  da  til  at 
forholde  sig  rolige  og  lyde  dem,  der  af  Gud  var 
sat  til  at  befale. 

Da  truede  en  jysk  Høvedsmand,  hvis  Skib  laa 
bredsides  med  Biskoppens,  ham  med  Haanden 
og  raabte,  at  Gud  og  Hvermand  vidste,  at  han 
var  Absalons,  Løbedreng. 

Orner  blev  saa  vred,  at  han  befalede  sine 
Mænd  at  gribe  Høvedsmanden. 

De  sprang  fra  Ræling  til  Ræling,  greb  ham  og 
bastede  ham.  Men  da  de  andre  Jyder  saa  dette, 
for  de  op  i  Vrede  og  slog  paa  deres  Skjolde. 

Skønt  Bispen  nu  gav  deres  Fælle  fri,  lod  de 
sig  ikke  mere  stille  tilfreds;  og  en  og  anden  talte 
højlydt  om  Kong  Knud  den  helliges  Skæbne,  da 
han  vilde  tvinge  Jyderne. 

Da  vendte  Absalon,  som  i  Frastand  havde  set 
og  hørt  det  hele,  sig  til  Knud  Konge  og  gav  ham 
det  Raad,  heller  at  give  godvilligt,  hvad  han  ellers 
vilde  blive  tvungen  til  at  give.  Da  vilde  han 
have  Krav  paa  Tak;  men  om  han  lod  sig  tvinge, 
vilde  hans  Myndighed  faa  et  Knæk,  som  den 
maaske  vilde  have  ondt  ved  at  forvinde,  naar 
han  engang  blev  sin  Faders  Efterfølger. 

Knud  lod  da  nu  Herolden  forkynde  fra  Stavnen 
af  sit  Skib,  at  da  en  Del  af  Flaaden  ikke  var 
tilstrækkelig  provianteret,  og  man  ikke  kunde 
vide,  hvor  længe  den  nuværende  ugunstige  Vind 
unyttig  kunde  opholde  dem,  saa  ansaa  han  ikke 

længer  Tiden  for  et  Vendertog  belejlig  og  gav 
dermed  enhver  Lov  til  at  drage  sin  Vej. 

Jyderne  hilste  Talen  med  høje  Raab;  og  alle 
var  glade  over,  at  Striden  ikke  var  blevet  til 
noget  større  og  værre. 


XXVII 

Tor  at  spørge  til  Kongens  Befindende  lagde 
Absalon  og  Knud  ind  til  Vordingborg  med  de 
sydsjællandske  Skibe,  mens  de,  der  havde 
hjemme  nord  paa,  sejlede  Øen  rundt. 

Valdemar  laa  til  Sengs  i  Hejeloftskamret,  der 
stødte  op  til  det  Taarn,  hvor  Buris  i  sin  Tid 
havde  siddet,  da  han  stævnedes  til  Vordingborg 
for  at  forsvare  sig  paa  Tinge. 

Det  var  mildt  i  Vejret.  Aprilsolen  skinnede; 
og  Valdemar  havde  befalet  sin  Kammersvend 
at  lade  Lugen  staa  aaben.  at  han  kunde  se 
ud  imod  den  klare  Himmel,  ud  over  den 
blaa  Sø. 

Skønt  Feberen  havde  taget  ham,  saa  at  hans 

Kind  og  Haand  brændte  som  Ild,    medens   det 

hamrede  i  hans  Tinding  med  Lyd  af  fjærn  og 

hidsig    Kamptummel,     var     hans    Tanke     dog 

bestandig  hos  Flaaden;   og  han  længtes  uiaal- 

modig  efter  at  høre  nyt;  thi  det  var  aftalt  mellem 

ham  og  Absalon,  at  der  hver  anden  Dag  skulde 

sendes  Baad  med  Bud,  om  hvad  Fremgang  de 

havde. 

22* 

Som  han  nu  laa  med  feberglippende  Øjne  og 
stirrede  ud  over  Sundet,  blev  han  nogle  store 
Skibe  vår  langt  ude  i  Farvandet. 

Søgte  mon  Venderne  dristig  til  Danmark, 
mens  Flaaden  var  ude? 

Han  rejste  sig  over  Ende  og  støttede  paa 
Albuen  for  bedre  at  se. 

Da  faldt  Solen  i  de  lyse  Sejl  paa  det  forreste 
Skib;  og  nu  kendte  han  Absalons  Mærke. 

Ved  Siden  af  Ærkebispeskibet  sejlede  Knud 
Konge  frem.  Men  bag  dem  talte  han  kun  to- 
ogtyve Skibe. 

—  Saa  har  da  Ulykken  ramt!  —  tænkte  han 
—  Der  kommer  de  med  Skam  tilbage.  Kun  faa 
er  de  Skibe,  som  blev  frelste. 

Han  faldt  tilbage  paa  Puden,  som  havde  Slaget 
rammet  ham.  Han  foldede  sine  matte,  bræn- 
dende Hænder  og  søgte  at  bede;  men  kunde 
ikke  finde  Ord;  thi  hans  Tanker  var  paa  Flaaden 
hist  ude. 

Saa  var  da  Herrens  almægtige  Vrede  nu  over 
ham! 

—  For  mine  Synders  Skyld!  —  tænkte  han; 
og  mens  Blodet  bankede  og  hamrede  gennem 
hans  Aarer,  søgte  hans  Erindring  den  lange 
Vej  tilbage  for  at  finde  alt  det  frem,  som 
han  maatte  afbede,  om  han  atter  vilde  have 
Fred. 

Hvad  hjalp  den  hemmelige  Kamp,  hvad  hjalp 

al  vildelig  Modstand  —  mod  den  ene,  forternede 
strenge  hist  oppe  bag  det  blaa  Hvælv! 

Kunde  han  se  ham  her  —  elendig,  vidles  og 
evneles  paa  Sotteseng  —  hist  oppe  fra,  sikkert 
frydede  han  sig  da  i  sit  Hjærte  over  at  have 
tvunget  Valdemar  i  Knæ  —  tugtet  ham  som  en 
usselig  Synder. 

Angre  og  bede  —  det  var  saa  vist  Prisen,  om 
han  atter  vilde  rejse  sit  Hoved. 

Var  det  mon  ham  —  den  blinde  med  de  tomme 
Øjnes  merkerede  Gab  — ,  der  havde  forklaget 
ham  for  Raadet  hist  oppe? 

Bede  —  om  han  kunde  bede  af  sin  inderste 
Sjæl,   da  — 

Eller  var  det  Deden? 

Han  rejste  sig  over  Ende.  Hans  store  Øjne 
stirrede  forvildede  omkring  i  Stuen.  Rystende 
over  hele  Kroppen  greb  han  med  begge  Hæn- 
der i  Sengekanten  og  svingede  sig  ud  paa 
Gulvet. 

Der  stod  han  og  rettede  sig  op. 

Han  tvang  sig  over  Gulvet,  skent  det  svim- 
lede for  ham.  Han  satte  sig  paa  Bænken  og 
holdt  sig  ved  Lugen,  saa  ud  og  drak  begærlig 
med  hæftigt  Aandedrag  den  kelige,  solfyldte  Luft 
i  sine  syge  Lunger  for  at  faa  Kraft. 

Derude  var  Livet  —  Luften  og  Lyset  og  Livet. 
Den  kvalmende  Stueluft,  disse  trange  Vægges 
Fængsel  —  det  var  Deden. 

—  Jeg  vil  ikke  de!  —  raabte  det  i  ham.     Bort 

herfra  —  bare  bort  herfra!  —  tænkte  han;  og 
med  feberskælvende  Hænder  greb  han  sin  Silke- 
kjortel og  drog  den  over  sit  Hoved. 

Han  fandt  Hoserne  frem  og  drog  dem  paa, 
skønt  Kulden  gøs  igennem  ham,  saa  Tænderne 
klaprede  i  hans  Mund. 

—  Jeg  vil  ikke  dø!  —  Jeg  vil  ikke  dø!  — 
hviskede  det  bestandig  i  hans  Hjærte. 

Da  bankede  det  paa  Taarnkamrets  Dør.  Da 
lød  der  Stemmer. 

Det  var  Borgfogdens  dybe  Stemme  —  og  det 
var  Lægekannikens  Stemme. 

Og  nu  var  det  Absalons  alvorlige  Røst  midt 
iblandt. 

Men  da  Ærkebispen  aabnede  Døren  og  alene 
gik  ind  i  hans  Kammer,  da  laa  Kong  Valdemar 
paa  Gulvet  med  Hoserne  halvt  trukne  paa  og 
Hænderne  klamrede  til  Livremmen. 

Hans  Læber  bevægede  sig  uafbrudt;  hans  Øje 
stirrede  med  glippende  Blik  mod  Loftet,  mens 
Sveden  stod  i  klare  Perler  paa  den  høje,  smalle 
Pande;  og  da  Absalon  hurtig  bøjede  sig  ned  over 
ham  for  at  høre,  hvad  han  sagde,  da  lød  det 
med  bævende  Stemme  mod  hans  Øre: 

—  Jeg  vil  ikke  dø  —  jeg  vil  ikke  dø! 
Absalon  kaldte  højt  paa  Hjælp.    Kanniken  kom 

til,  og  nu  løftede  de  Valdemar  til  Sengs. 

Han  slog  med  Armene  for  at  støde  dem  til 
Side,  mens  Øjnene  stirrede  forfærdede  og  truende 
paa  dem. 

Men  da  han  endelig  laa  under  Tæpperne, 
saa  rystede  Sengen  under  ham  for  den  vold- 
somme Feberskælven  i  hans  Krop;  og  det  peb 
i  hans  Bryst,  hver  Gang  han  drog  sit  stakkede 
Vejr. 

—  Det  er  Døden!  —  tænkte  Absalon;  og  hans 
Læber  blev  hvide. 

Men  Lægekanniken  bad,  at  der  maatte  gaa 
Bud  til  Abbed  Hans  i  Skaane. 

Om  han  ikke  kunde  frelse  Kongens  Liv,  var 
der  ingen,  som  kunde. 

Der  gik  Bud  til  Skaane.  Absalon  sad  ved 
Valdemars  Seng  den  hele  Dag.  Han  følte  paa 
hans  hede  Pande,  hvor  Sveden  var  forsvunden. 
Han  holdt  hans  Haand,  naar  den  rystede  og  slog 
imod  Sengen. 

Hen  paa  Aftenen  vaagnede  Valdemar  op.  Han 
kendte  sin  Fosterbroder;  og  inden  hans  Mund 
havde  talt,  havde  hans  Blik  røbet  de  ængstelige 
Spørgsmaal. 

Da  Absalon  fortalte  ham,  hvad  Grunden  var 
til  Skibenes  Hjemkomst,  fik  Valdemar  endelig 
Ro  i  sit  Sind;  men  han  var  da  saa  mat,  at  han 
kun  med  Besvær  kunde  tale. 

Henimod  Midnat  mærkede  Absalon,  at  Feberen 
tog  paa  igen. 

Da  blev  Valdemars  Blik  atter  uroligt;  da  skæl- 
vede han  atter  for  Døden;  da  greb  han  Absalons 
Haand  og  betroede  ham  sin  Angst.  Og  da  Ab- 
salon trøstede  ham.   sagde  han,  at  det  var  dog 

bedst,  han  for  alle  Tilfældes  Skyld  nu  gjorde  sin 
sidste  Vilje. 

Saxe  Klerk  blev  hentet  til  hans  Seng  fra 
Absalons  Skib  for  at  nedskrive  de  hviskede 
Ord. 

Sit  halve  Gods  gav  han  til  Kirken  for  sine 
Synders  Skyld.  Antvorskov  og  Vitskøl  og  alle 
de  Klostre,  som  havde  haft  hans  Naade,  betænkte 
han  med  rige  Gaver,  at  de  Munke  maatte  bede 
bestandig  for  hans  Sjæl. 

Men  da  Saxe  var  gaaet  og  Feberen  tog  stær- 
kere og  stærkere  fat,  klyngede  Valdemar  sig  til 
sin  Fosterbroders  Haand  og  hviskede  med  angst- 
fulde Øjne: 

—  Om  jeg  bekender  min  Synd  —  om  jeg 
angrer  mine  Synder,  faar  jeg  saa  Livet?  — 
spurgte  han. 

Men  Absalon  bad  ham  lægge  sig  tilbage  og 
forsøge  at  sove. 

—  Om  jeg  dør,  da  skal  du  vogte  mine  Børn, 
som  du  stod  ved  min  Side.  Lover  du  mig 
det? 

—  Jeg  lover  det,  Valdemar.  Men  tænk  ikke 
længer  paa  Døden.  Saa  mangen  var  syg  som 
du  og  blev  dog  sidenhen  karsk. 

Abbed  Hans  kom  fra  Skaane. 
Han    lavede    i    Stegerset    en    underlig    Drik. 
Sjældne   Urter   kom   han   deri,    og    Sten,    som 

han    knuste    til    Pulver    med    Morter,    blandede 
han  deri. 

Saa  kogte  han  det  sammen  over  langsom  Ild, 
mens  stærke,  aandebetagende  Dufte  stod  med 
Dampen  af  Vandet  op  gennem  Borgen. 

Ved  Aften  gik  Abbeden  til  Kongen  og  gav 
ham  Drikken.  For  den  vilde  han  sove  tungt 
og  længe;  og  under  Søvnen  skulde  de  stærke 
Urter  drive  Sveden  ud  af  Legemets  Porer  og 
tage  det  sure  Stof  og  de  onde  Væsker,  som 
havde  samlet  sig  i  hans  Bryst,  med  sig  ud. 

Valdemar  drak  Bægeret  ud  til  Bunden.  Saa 
hyllede  Abbeden  ham  tæt  i  hans  Tæpper  og 
bredte  et  Bjørneskind  ud  over  hele  Sengen. 

—  Nu  maa  alle  gaa!  —  sagde  han. 

De  gik  alle  ud.  Absalon  var  den  sidste. 
Da  han  vendte  sig  i  Døren  for  at  se,  om  Virk- 
ningen allerede  var  begyndt,  drejede  Valdemar 
Hovedet  efter  ham.  Deres  Blik  mødtes;  og 
den  skælvende,  hjærteklemmende  Dødsangst, 
som  lyste  i  Valdemars  Øje,  gik  Absalon  gennem 
Marv  og  Ben. 

Gerne  var  han  vendt  om  for  at  sidde  ved 
hans  Side  og  holde  hans  Haand  i  den  svære 
Kamp;  men  AbBeden  kaldte  ham  ud.  Thi  intet 
maatte  hindre  Søvnen  —  den  lange,  tunge,  helse- 
bringende Søvn. 

Ved  Nat  for  Absalon  op  i  hæftig  Angst.  Han 
rejste  sig  af  sit  Leje  og  listede  sig  til  Valdemars 

Dør.  Saa  lettede  han  Klinken  og  gik  lydløst 
ind. 

Da  laa  Kongen  i  saa  voldsom  Sved,  at  Tæp- 
perne var  vaade,  som  havde  nogen  dyppet  dem  i 
Vand.  Sengen  rystede  under  ham;  men  Øjnene 
var  lukkede  i  Søvn. 

Saa  havde  Drikken  dog  virket,  tænkte  han,  og 
stoppede  Skindet  tæt  ned  om  hans  Side,  at  ingen 
kostelig  Varme  skulde  slippe  ud.  Forsigtig 
listede  han  sig  tilbage  til  sit  Kammer. 

Næste  Morgen  kom  Abbeden  til  Absalons  Dør 
og  bad  ham  følge  med  til  Kongen  for  at  se,  om 
Søvnen  var  til  Ende. 

Da  de  kom  ind  i  Kamret  og  lettede  Lugen  for 
Lyset,  da  laa  Kong  Valdemar  der  med  lukkede 
Øjne  sund  og  rød  og  sov  som  et  Barn  med 
udstrakte  Arme. 

Absalon  drog  et  Lettelsens  Suk,  idet  han  gik 
helt  hen  til  Sengen. 

Da  skiftede  han  pludselig  Farve  og  bøjede  sig 
hastig  ned  over  den  syges  Bryst. 

Intet  Aandedrag  lød.  Ingen  Bølge  bevægede 
Brystet. 

Kong  Valdemar  sov  den  lange,  tunge,  den 
helsebringende  Søvn. 

Længe  stod  Absalon  ved  Sengen  med  den 
kolde  Haand  i  sin,  mens  hans  Tanker  gik  det 
hele  lange  Liv  tilbage. 

Taarerne  dryppede  stille  og  uafladelig  ned  fra 

hans  Øjne,  mens  han  tænkte  paa  alt,  hvad  de 
havde  haft  tilsammen.  Det  syntes  ham,  at  han 
nu  stod  ene  tilbage  i  Livet. 

Men  som  han  tænkte  paa  Døden,  mindedes 
han  hin  Nat,  da  han  stod  bøjet  over  Buris's  usle 
Leje. 

Saa  glad  gik  han  —  den  blinde,  den  elendige 
—  i  Døden.  Saa  frygteligt  og  tungt  var  det  for 
Valdemar  —  den  sejrrige,  den  mægtige  —  at 
slippe  Taget! 

—  Døden  er  Mesteren  —  tænkte  han.  — 
Klog  er  den,  som  i  Tide  byder  ham  til  Gæst  i 
sit  Hjærte.  Men  lykkelig  er  kun  den,  hvem 
Livet  berøvede  alt. 

Da  slap  han  endelig  den  kolde  Haand,  gik 
til  den  lukkede  Luge  og  slog  den  op. 

Han  saa  sig  ud  mod  Luften  og  Lyset.  Fagert 
og  stærkt  laa  det  skinnende  i  Solen.  Og  dog 
stod  Døden  bag  det  hele. 

Hvorfor  stride,  hvorfor  lide  —  hvorfor  skabe 
sig  tusindfold  Kval,  naar  kun  ét  er  vist:  at 
Sejren  er  Døden. 

Længe  stod  han  og  stirrede  ud  i  det  blaa. 
Langsomt  faldt_hans  Hjærte  til  Ro.  mens  hans 
Hu  søgte  Svar  paa  det  vanskelige  Spørgs- 
maal. 

Hvorfor  —  hvorfor? 

For  at  have  Fred  i  mit  Hjærte. 

Som  en  Hammer  er  jeg  og  maa  slaa  for  den 
Haand,   der  hæver  mig  til  Slag. 

Som  en  Aare  er  jeg  og  maa  kløve  det  Vand, 
som  jeg  føres  igennem. 

Som  et  rindende  Vand  er  mit  Liv  og  maa 
rinde,   der  Bækken  leder  mig. 

Som  et  Redskab  i  den  mægtiges  Haand  — 
et  godt  Redskab  —  et  lydigt  Redskab  — 

Det  er  alt. 


XXVIII 

£Lfter  Valdemars  Begravelse  i  Ringsted  red 
Absalon  i  hastigt  Rigsærende  til  Roskilde. 

Undervejs  blev  han  overfalden  af  et  saadant 
Uvejr  med  Lyn  og  Tordenbyger,  at  han  maatte 
søge  Tag  hos  en  Bonde,  hvis  Gaard  laa  ved  den 
alfare  Vej. 

Absalon  kendte  ham  vel  af  Navn;  men  Bonden 
kendte  ikke  Absalon;  og  det  anede  ikke  den 
menige  Mand,  at  saa  stor  en  Herre  vilde  ride 
uden  Felge. 

Bonden  lod  Nadver  sætte  paa  Bord  for  sin 
Gæst.  Og  medens  de  nu  spiste  sammen,  ledte 
Absalon  Talen  hen  paa  Rigets  Stilling  efter 
Valdemars  Død;  thi  da  Bonden  ikke  kendte  ham, 
saa  vilde  han  nytte  Lejligheden  til  at  høre  den 
menige  Mands JDom. 

—  Stor  Skade  er  det  for  Land  og  Rige,  at 
Kong  Valdemar  skulde  dø  saa  ung  —  sagde 
Bonden  —  og  hvad  vi  Bønder  vel  kunde  have 
at  klage  paa,  det  ændres  saa  vist  ikke  ved  hans 
Død. 

—  Hvad  klager  Bonden?  —  spurgte  Absalon. 

—  Det  er  vitterligt  for  alle,  at  Kong  Val- 
demars Mænd  tog  hele  Magten  i  Landet  den 
Dag,  han  lod  sin  Son  udraabe  til  Konge  paa 
Tinge,  mens  han  endnu  levede.  Da  drejede 
han  Landsens  ældgamle  Sæd,  som  er  den,  at 
vi  Bønder  og  frie  Mænd  selv  vælger  vor  Konge. 
Prins  Buris  var  den  eneste,  som  turde  sige 
ham  det  paa  Tinge.  Men  hvad  Skæbne  fik 
han  til  Tak?  —  Gik  det  saaledes  med  en  af  de 
store,  der  talte  ham  imod,  hvor  skulde  da  en 
Smaamand  vel  vovet  at  tale.  Derfor  ser  I 
ogsaa,  at  Bonden  tier  paa  Tinge  nu.  Og  hænder 
det,  at  En  lukker  Munden  op,  da  snakker  de 
store  indbyrdes  imedens,  og  ingen  agter  hans 
Ord. 

I  skal  se,  nu  tager  unge  Knud  Kongesegl  og 
Kaabe  og  forsmaar  at  lade  sig  kaare  af  Menig- 
mand, som  Skik  var  i  Danmark  til  alle  Tider. 
Men  hør  mit  Ord,  Herre:  der  vil  spørges  Ufred 
deraf.  Hverken  Sønderjyder  eller  Skaaninger 
vil  lade  sig  nøje.  Thi  Konge  bør  kun  den  være, 
som  er  kaaret  dertil. 

Absalon  undrede  sig  meget  over  hans  Ord; 
thi  han  vidste  ikke,  at  der  hos  Menigmand  var 
saa  klar  en  hemmelig  Vilje,  og  han  takkede  sin 
gode  Skæbne,  som  havde  ført  ham  herhid. 

—  Konge  bør  den  være  —  sagde  han  —  som 
har  bedst  Forstand  og  størst  Evne.  Men  om 
han  skal  kaares  paa  Tinge,  hvorledes  vil  det  da 
lykkes  uden  Strid  at  bringe  saa  mange  Hoveder 

under  én  Hat?  —  Jyde,  Fynbo,  Sjællandsfar  og 
Skaaning  gaar  ikke  frivilligt  tilsammen,  uden  at 
en  stærk  Haand  leder  og  ener  dem.  Saå  vi  dog 
i  vore  Fædres  Dage,  da  Kong  Niels  døde  og 
saa  mangen  Gang,  hvorledes  Brand  og  Vold 
stod  af  deres  Uenighed  og  Riget  saaredes,  saa 
det  havde  forblødt  sig,  om  ikke  Gud  havde  føjet 
det  saa,  at  Valdemars  Liv  blev  sparet.  —  Hvad 
er  Riget  nu?  —  enigt  og  stærkt  er  det  og  frygtet 
af  Vender  og  Tyskere. 

—  Valdemar,  siger  I?  —  Sig  heller  Absalon; 
thi  hvad  havde  Valdemar  vel  været  uden  hans 
Raad?  —  Ja,  saa  længe  Absalon  lever!  Men  naar 
han  er  død,  hvad  tror  I  da  vil  ske? 

Absalon  slog  Blikket  ned  og  tav.  Saa  strøg 
han  sig  med  Haanden  over  Panden  og  sagde: 

—  Der  findes  vel  andre,  som  kan  tage  Ger- 
ningen op  og  føre  hans  Værk  videre. 

Da  lo  Bonden  højt  og  sagde: 

—  Naar  han  er  død,  da  skal  I  se  Stormændene 
kriges  om  hans  Plads  i  Raadet.  Hvor  mange 
er  der  ikke,  alene  i  Hvidernes  Slægt,  som  kun 
bøjer  sig  for  ham,  fordi  han  er  det  store  Træ; 
men  de  andre,  spm  er  Ungkrattet  i  hans  Skygge, 
de  holder  alle  Maal  med  hverandre.  Hvorfor 
skulde  nogen  vige  for  sin  Jævnbyrdige? 

Ved  Midnat  stillede  Uvejret  af.  Himlen  blev 
klar.  Stjærnerne  tændtes  atter;  og  Absalon  tog 
Afsked  med  sin  Vært. 

Mens  han  red  den  kendte  Vej  til  Roskilde,  lød 
Bondens  forstandige  Ord  i  hans  Øre. 

Ja,  det  var  sandt.  Paa  hans  Skuldre  hvilede 
det  hele.  Alt  i  Valdemars  Tid  hvilede  det  paa 
ham.  Og  nu  —  saa  ung  en  Konge  med  en 
Moder  ved  sin  Side,  saa  letsindet  og  saa  kort- 
seende i  sine  Raad! 

Ja,  Rigets  gamle  Sædvane  havde  de  rokket, 
Valdemar  og  han.  De,  som  havde  set  Broder- 
krigens Splittelse  fra  deres  tidligste  Barndom  — 
de  havde  ændret  mangt  og  meget  med  for- 
sætlig Hu. 

Raadene  var  hans.  Men  havde  han  taget 
Menigmands  Ret  til  Bedste  for  Rigets  Fred  og 
Styrke,  saa  maatte  han  serge  for,  at  ikke  den 
egenmægtige  Gerning  skulde  være  som  en 
Bølges  Ridt  gennem  Havet.  Den  ruller  ind  over 
Land,  brydes  og  siver  tilbage.  Hvor  blev  dens 
Spor? 

Ogsaa  ham  kunde  Døden  sende  Opbud,  hvad 
Dag  og  Time  Herren  vilde.  Da  galdt  det,  naar 
han  for  sidste  Gang  saa  ud  over  det  Land,  som 
havde  fostret  ham.  og  hvis  Herre  han  var 
bleven,  mens  han  tjente  det  af  hele  sin  Hu,  — 
da  galdt  det  at  have  et  Hoved  at  velsigne  og  at 
indvie.  Da  galdt  det  at  have  et  Øre,  i  hvilket 
han  med  trøstig  Hu  kunde  hviske  sin  Gernings 
hemmelige  Maal,  —  en  Haand,  i  hvilken  han 
kunde  lægge  den  tunge  viljekrævende  Arv,  som 
forpligter. 

Men  hvem? 

Hvor  fandt  han  den  ene? 

—  Jeg  har  Kraft  endnu.  Om  Sygdom  ikke 
rammer  mig,  vil  jeg  kunne  leve  Aar  nok  endnu 
til  at  skabe  mig  den  ene.  Men  finder  jeg  ingen 
saa  stærk  og  saa  hel,  som  det  kræves,  da  maa 
jeg  dele  Gerningen  og  i  Tide  give  hver,  jeg 
kaarer  mig,  den  Lod,  han  kan  bære. 


Absalon  havde  været  nogle  Dage  i  Roskilde, 
hvor  vigtige  Sager  maatte  ordnes  for  den  unge 
Konge,  da  Dronning  Sofie  vendte  tilbage  fra  den 
sorgfulde  Højtid  i  Ringsted  med  Kong  Knud  og 
alle  hans  Seskende. 

Absalon  modtog  dem  i  Kongsgaarden.  Da 
Sofie  gensaa  ham,  hvem  hun  betragtede  som 
sin  gamle,  hemmelige  Fjende,  huskede  hun  de 
Taarer,  han  havde  grædt  over  Altret,  da  han 
læste  Dødsmessen  for  sin  Fosterbroder. 

Hun  mindedes  Sorgen  om  den  bævende  Mund, 
over  den  høje,  rynkede  Pande  og  tænkte  igen 
den  Tanke,  som  da  flygtig  var  faret  gennem 
hendes  Hoved: 

—  Det  er  ikke  Sorg  alene,  som  bevæger  ham 
saa,  men  Græmmelse  over,  at  han  nu  skal 
dele  sin  Magt  med  mig,  som  er  Kongens 
Moder. 

Hun  skjulte  sine  Tanker  under  et  sorgfuldt 

Laurids  Bruun  :  Absalons  Saga.     II.  **» 

Smil  fra  sine  straalende  Øjne  og  hilste  Absalon 
saa  naadigt  og  venligt  som  aldrig  før. 

Da  Knud  gensaa  ham,  hvem  han  havde  elsket 
lige  saa  højt  som  sin  Fader,  saa  mindedes  ogsaa 
han  Begravelsen  og  Absalons  tunge  Sorg.  Han 
maatte  kæmpe  for  at  holde  sin  Bevægelse  til- 
bage og  tænkte  i  sit  stille  Sind,  at  ingen  uden 
Absalon  skulde  raade  ham. 

Alle  Valdemars  Børn  kom  frem  og  rakte  ham 
Haanden.  Men  Ingeborg,  den  yngste,  som  kun 
var  sex  Aar  gammel  og  ikke  forstod,  hvad 
Døden  vilde  sige  —  hun  rystede  sit  lange, 
lokkede  Haar  bort  fra  sine  Ører  og  fløj  ham 
om  Halsen,  som  hun  plejede,  uden  Sorg  eller 
Graad. 

Sofie  kaldte  hende  hastig  skændende  til  sig. 
Men  Absalon  strøg  hende  varsomt  over  det 
lyse  Haar  og  mindede  Dronningen  om,  at  Sor- 
gen tidsnok  kunde  dæmpe  hendes  uskyldige 
Glæde. 

I  det  samme  tænkte  han  paa  sit  Løfte  til 
Valdemar.  Og  han  besluttede  i  sit  stille  Sind 
at  have  Øje  særlig  med  hende,  den  yngste,  som 
Sofie  undte  ilde,  fordi  hendes  Fødsel  nær  havde 
kostet  hende  Livet.  Men  dette  Barn  havde  været 
Valdemars  Glæde. 

Da  Absalon  kom  i  Enrum  med  Knud  Konge, 
gav  han  ham  strax  det  Raad,  at  han  ufortøvet 
skulde   drage   Landstingene  rundt   og  lade   sig 

kaare,  som  alle  danske  Konger  havde  gjort  for 
ham. 

Kong  Knud  drog  da,  ledsaget  af  sin  Faders 
gamle  Huskarle,  der  allerede  i  Vordingborg 
havde  svoret  ham  Troskab,  over  til  Jylland  og 
stævnede  til  Viborg  Ting  som  det  første. 

Absalon  fulgte  Kongen  til  Byens  Port.  Da 
han  langsomt  red  tilbage,  mødte  han  paa  Torvet 
sin  Fætter  Sune  Ebbesson,  der  havde  begæret 
Orlov  fra  Hyldingstoget  til  Jylland. 

Han  standsede  Absalon  og  talte  til  ham  om 
de  Vanskeligheder,  som  paa  Grund  af  Valdemars 
Død  kunde  befrygtes  fra  Rigets  Fjender. 

Derefter  fortalte  Sune  sin  Fætter  om  den  nye 
Stenkirke,  som  han  havde  opført  —  Gud,  Jom- 
fru Maria  og  Sankt  Laurentius  til  Ære.  Det  var 
hans  Faders  gamle  Løfte,  som  nu  endelig  var 
fuldbyrdet. 

En  Rundkirke  havde  han  bygget.  Stærk  som 
et  Borgtaarn  og  dog  rummelig  som  en  Hal. 

—  Naar  dit  Arbejde  er  endt  —  sagde  han  — 
saa  rid  med  mig  hjem  til  de  gamle  kendte 
Steder,  hvor  vi  leged  som  Børn.  Mine  Sønner 
voxer  til,  og  de  kender  dig  næppe. 

Absalon  takkede  ham,  men  undslog  sig,  fordi 
hans  Tid  var  saa  knap.  Dog,  da  han  saa,  at 
Sune  følte  sig  skuffet  i  sit  Venskab,  lagde 
han  sin  Haand  paa  hans  Arm  og  spurgte 
venligt: 

23* 

—  Hvorfor  begærede  du  Orlov,  kære  Frænde? 
—  Der  er  vel  ingen  syg  af  dine? 

—  Jeg  venter  min  Søn,  Peder,  hjem  fra 
Paris.  Nys  fik  jeg  Bud,  at  han  laa  i  Slesvig  og 
biede  paa  Bør.  Og  da  det  nu  har  blæst  gunstig 
Vind  i  flere  Dage,  saa  faar  jeg  ham  sikkert  i 
Gaard  med  det  første. 

Da  mindedes  Absalon  en  Dag  for  flere  Aar 
siden,  at  Sune  kom  til  ham  og  bad  ham  give 
Peder  Brev  og  Hilsen  med  til  Abbed  Stephan  i 
Geneviéve,  hvem  Absalon  havde  kendt  i  sin 
Ungdom. 

Peder  var  kommen  til  Paris;  og  Geneviéve- 
Abbeden  havde  fundet  saa  stort  Behag  i  den 
flittige  og  opvakte  Dreng,  at  han  havde  skrevet 
om  ham  til  Abbed  Vilhelm,  der  stod  Stephan 
meget  nær. 

Vilhelm  var  gaaet  til  Sune;  og  sammen  havde 
de  forelagt  Absalon  Abbed  Stephans  Ønske,  at 
Drengen  skulde  indtræde  i  Cistercienserordenen, 
som  han  vilde  det  selv. 

Der  gik  gunstigt  Svar  til  Stephan;  men  nogen 
Tid  efter  fik  de  atter  Brev,  at  Markarbejdet  og 
den  strenge  Klostertugt  havde  svækket  Peders 
Helbred.  Stephan  havde  derfor  nu  optaget  ham 
som  regelbunden  Kannik  i  Geneviéve,  hvor  han 
boede,  mens  han  fuldendte  sine  Studier.  Saa 
høje  Tanker  nærede  Abbeden  om  ham,  at  han 
kaldte  ham  „enSalomo,  ung  af  Aar,  men  gammel 

af  Forstand,  skarpsindig,  ydmyg  og  hevisk  i  al 
sin  Færd". 

Trods  Forandringen  i  Levemaade  og  Vilkaar 
var  hans  Helbred  dog  endnu  svækket.  Han  led 
af  Fjerdedagsfeber,  som  udmattede  ham  meget; 
og  Abbeden  turde  ikke  skjule  for  sine  Venner 
i  det  fjærne  Nord,  at  den  stærke  Hjemve,  som 
plagede  den  unge  Mand,  maas-ke  var  Hoved- 
aarsagen  til  hans  Sygdom.  Han  turde  ikke  be- 
holde ham  i  Paris  for  ikke  at  løbe  Fare  for 
hans  Liv;  thi  det  fremmede  Klima  syntes  han 
ikke  at  kunne  taale.  Men  naar  han  da  nu  vendte 
tilbage,  saa  var  det  Stephans  Bon,  at  Absalon 
og  Vilhelm  vilde  paase,  at  han  overholdt  Kloster- 
leftet. 

Han  spaaede  ham  en  stor  Fremtid;  og  om 
det  lykkedes  ham  i  en  ung  Alder  at  opnaa  en 
Biskops  høje  Værdighed,  da  var  det  Tid  at  løse 
ham  fra  de  strenge  Løfter,  for  at  han  kunde 
virke  frit  og  uhindret  til  Bedste  for  sit  Land  og 
dets  Kirke. 

Hele  denne  Sag  havde  ligget  gemt  i  Absalons 
Minde,  fordi  saa  meget  alvorligt  var  kommet  til 
sidenhen.  Nu  dukkede  det  lidt  efter  lidt  frem  i 
hans  Erindring. 

Han  saa  op  og  spurgte: 

—  Saa  er  han  da  nu  færdig? 

—  Ja.  Han  blev  Magister  i  Sommer;  og 
Stephan  roste  ham  meget. 

—  Om  tre  Dage  drager  jeg  fra  Roskilde.  Saa 
rider  jeg  til  dig  paa  Bjernedegaard,  hvis  du  vil 
bie  paa  mig  saa  længe. 

Sune  blev  meget  glad  og  trykkede  Absalons 
Haand  til  Tak. 


XXIX 

.Medens  Absalon  var  Sunes  Gæst  paa  den 
gamle  Gaard,  som  han  kendte  ud  og  ind  fra 
Barndomsdagene,  kom  Peder  Sunessøn  ridende 
en  Dag,  før  det  var  ventet. 

Sune  trykkede  ham  til  sit  Bryst  for  Gensynet 
efter  den  aarelange  Adskillelse;  og  hans  smaa 
Søskende,  af  hvilke  Anders  var  den  ældste, 
kappedes  om  at  komme  til  at  hilse  ham  og 
spørge,  hvad  godt  han  bragte  med  til  hver  især. 
Saa  tæt  omringede  de  ham,  at  han  ikke  op- 
dagede Absalon,  der  iagttog  ham  skarpt  fra 
Hallens  Dør. 

Han  havde  Hvidernes  lyse  Haar;  men  det  var 
stridt  og  stod  i  Issehvirvlerne  lige  i  Vejret. 

Han  havde  sin  Farfaders  Fold  ved  det  venstre 
Øje.  Men  medens  det  hos  Ebbe  Skjalmssen 
gjorde,  at  hans  Ansigt  saa  ud,  som  lo  det  be- 
standig, saa  lagde  det  hos  Peder  et  Skær  af 
Blidhed  over  hans  Øjne.  Næseroden  var  kraftig, 
og  Mundens  lige  lukte  Linje  talte  om  en  fast 
Vilje  og  en  sindig  Hu. 

Han  var  bleg  og  mager,  men  stærkt  bygget; 
og  Hovedet  sad  stet  til  Halsen. 

—  Vi  faar  at  se  —  tænkte  Absalon  —  maaske 
er  han  Manden. 

Saa  gik  han  hen  og  hilste  ham  med  begge 
Hænder. 


Medens  Absalon  dvælede  paa  Bjernedegaarden, 
sandedes  Bondens  Ord. 

Der  kom  Bud  fra  Lund,  at  Skaaningerne  sam- 
lede sig  bevæbnede  og  paany  drog  mod  Lens- 
gaardene  for  at  jage  Kongens  og  Ærkebispens 
Mænd  af  Landet. 

Strax  efter  kom  der  nyt  Bud,  at  en  Mand, 
som  kaldtes  Harald  Skræng  og  sagde  sig  at  være 
af  Kongeblod,  rykkede  ind  fra  Sverige  med 
svenske  Folk  i  sit  Følge.  Han  talte  hidsende 
Ord  til  Skaaningerne  og  lovede  dem  Tiende-  og 
Skattefrihed,  om  de  vilde  kaare  ham  til  Konge. 
Dette  efterkom  de  alle  som  én  Mand. 

Absalon  brød  nu  op  og  red  til  Havn;  men 
Peder  Sunessøn  tog  han  med  sig;  thi  han  agtede 
at  gøre  ham  til  sin  Kannik  i  Lund. 


Knud  var  hyldet  paa  Danmarks  Ting.  Da  fik 
han  Bud  om  Opstanden  i  Skaane  og  drog  over 
Sundet. 

Da  han  kom  til  Skaane,   var  Opstanden  alt 

dæmpet.  Absalons  Huskarle  havde  tugtet  Bøn- 
derne og  forjaget  den  falske  Konge  ind  over  den 
svenske  Grænse. 

Absalon  fulgte  med  Knud  tilbage.  Det  galdt 
at  staa  ved  den  unge  Konges  Side,  saa  længe 
hans  Herredømme  var  nyt.  Men  Ærkebispe- 
dømmets  Sager  lagde  han  i  Domprovstens  Hæn- 
der og  bad  ham  bruge  den  unge  Kannik,  Peder 
Sunessøn  —  prøve  ham  i  vigtige  Hverv  og  lære 
ham  af  sin  Erfaring. 

Medens  Absalon  og  Knud  nu  atter  sad  i 
Roskilde,  skikkede  den  tyske  Kejser,  Frederik 
Rødskæg,  Brev  og  Bud,  at  den  danske  Konge 
vilde  komme  til  hans  Hof  og  slutte  Venskab 
med  ham,  som  hans  Fader  havde  gjort  det  før 
ham. 

Absalon  huskede  den  Svig,  som  i  sin  Tid  var 
vist  Valdemar  og  tvivlede  ikke  paa,  at  Kejseren 
jo  havde  til  Hensigt  at  tvinge  Knud  til  at  tage 
sit  Rige  til  Len  af  hans  Haand. 

Dog  vilde  han  ikke,  at  Danmark  skulde  bære 
et  aabenlyst  Bruds  Ansvar,  og  bad  derfor  Knud 
svare  tilbage,  at  han  for  mange  og  vigtige  For- 
retningers Skyld,  som  hans  unge  Herredømme 
havde  paalagt  .ham,  ikke  havde  Stunder  til  at 
besøge  sin  Ven  Kejseren. 

Der  gik  nogen  Tid.  Saa  kom  der  atter  Bud 
og  Brev.  Men  nu  var  Tonen  forandret.  Kej- 
seren skrev,  at  da  Kong  Knud  havde  vægret  sig 
ved  at  komme  til  hans  Hof,  saa  vilde  han  fra- 

tage  ham  Riget  og  give  det  i  Len  til  en  anden, 
mere  lydig  Vasal. 

Herpaa  svarede  Absalon,  at  Kong  Knud  vilde 
raade  Kejseren  til  at  finde  En,  som  kunde  tage 
ham  Danmarks  Rige;  thi  hvad  man  ikke  ejede, 
kunde  man  heller  ikke  forlene  bort. 

Herpaa  kom  der  intet  Svar.  Men  en  skøn 
Dag  gik  der  Bud  til  Kong  Knud  fra  Landgreve 
Siegfred  af  Thiiringen,  at  han  længtes  efter  at 
se  sin  kære  Svoger  og  derfor  agtede  sig  til  Ros- 
kilde paa  Besøg. 

Landgreven  blev  modtagen  for  Byens  Port 
med  al  den  Hæder,  som  tilkom  den,  der  havde 
Kongens  Søster  i  Senge. 

Siegfred  omfavnede  Knud  og  red  ved  hans 
højre  Side  gennem  Byen. 

I  Kongsgaardens  Hal  modtog  Dronning  Sofie 
ham  venligt  og  spurgte,  hvorledes  hendes  kære 
Datter  havde  det  i  det  tyske  Land. 

Siegfred  bragte  mange  Hilsener  fra  sin  unge 
Husfrue,  hvem  han  takkede  Gud  for  at  besidde. 
Thi  hun  havde,  sagde  han,  hele  hans  Hjærtes 
Kærlighed. 

Derefter  begærede  han,  at  Ærkebiskop  Ab- 
salon, hvem  han  kendte  fra  Brylluppet  i  Slesvig, 
maatte  forestilles  for  ham. 

Absalon,  som  boede  i  Bispegaarden,  lod  sige, 
at  Ærkebispen  ventede  Landgreven  i  sin  Gaard 
efter  Morgenmessen. 

Dermed  lod  han  Siegfred  forstaa,   at  Nordens 

Ærkebiskop  var  mere  end  en  tysk  Landgreve. 
Han  gjorde  det  ikke  af  Hovmod,  men  fordi  han 
ikke  tvivlede  om,  at  Siegfred  jo  red  et  Ærende, 
i  hvilket  det  galdt  at  give  stort  og  sikkert 
Svar. 

Siegfred,  som  ikke  vilde  kende  sig  ringere 
end  Ærkebispen,  bad  da  nu  Knud  om  at  stedes 
sammen  med  ham  i  Raadet  til  Forhandling  om 
en  vigtig  Sag,  som  han  havde  paa  Hjærte. 

Kongen  lod  Raadet  sætte  til  den  Tid,  Absalon 
havde  bestemt  for  Modet,  nemlig  Timen  efter 
Morgenmessen.  Og  efter  Absalons  Tilskyndelse 
bestemte  han,  at  Raadet  skulde  holdes  i  Bispe- 
gaarden. 

Til  Stede  var  foruden  Knud  og  Siegfred  kun 
Absalon,  hans  Broder  Esbern  og  hans  Fætter 
Sune. 

Næppe  var  de  komne  til  Sæde,  før  Siegfred 
erklærede,  at  han  med  største  Sorg  havde  er- 
faret, hvorledes  hans  kære  Svoger,  Kong  Knud, 
havde  besvaret  den  mægtige  romerske  Kejsers 
vennesæle  Brev. 

Strax  da  han  spurgte  denne  Tidende,  havde 
han  ikke  tvivlet  om,  at  sligt  ubesindigt  Svar 
udelukkende  var  at  skrive  paa  Kong  Knuds  store 
Ungdoms  Regning. 

Han  vilde  derfor  nu  vende  sig  til  Ærkebiskop 
Absalon,  som  han  vidste  havde  været  hans  be- 
rømmelige Svigerfaders  Ven  og  første  Raad,  og 

lægge  ham  paa  Sinde,  hvor  stor  en  Tro  Kong 
Valdemar  altid  havde  haft  til  ham. 

Saa  bad  og  besvor  han  da  nu  ham  og  hans 
Frænder  om  ikke  ved  hovmodige  Raad  at  føre 
deres  unge,  faderløse  Herre  en  Krig  og  Fejde 
paa,  som  han  umulig  kunde  magte.  Thi  om 
han  fremdeles  stod  paa  sin  Frihed  overfor  Kej- 
seren, da  var  det  at  befrygte,  at  denne  stor- 
mægtige Herre  vilde  skille  ham  ved  Riget, 
saa  at  hans  unge  Herredømme  fik  en  stakket 
Ende. 

Nu  rejste  Absalon  sig  og  sagde: 

—  Jeg  takker  Eder,  Siegfred,  for  den  gode 
Mening,  I  har  om  mig,  at  jeg  sikkert  vil  give 
vor  unge  Konge  de  bedste  og  viseste  Raad,  jeg 
ejer.  Og  da  I  henviser  til  vor  højsalige  Konges 
Tro  og  Vilje,  saa  vil  jeg  forkynde  Eder  her,  at 
Kong  Valdemar  engang  i  sin  Ungdom  lod  sig 
lokke  ved  gode  Ord  og  Løfter  fra  den  tyske 
Kejser  til  at  møde  ved  hans  Hof.  Men  han  fandt 
ikkun  Falskhed  og  Utroskab.  Derfor  maa  I 
svare  Eders  Kejser,  at  Kong  Knud  hersker  over 
sit  Rige  med  samme  Frihed  som  Kejseren  over 
det  Rige,  han  kalder  det  romerske. 

Da  blev  Siegfred  vred.  Han  stod  op  og  sagde, 
at  om  han  bragte  slige  Bud,  da  vilde  Kejseren 
visselig  fortørnes  og  tage  Riget  med  Magt  i  sin 
Haand. 

Absalon  smilede  stort,  idet  han  saa  paa  Knud 

og  sine  Frænder  Esbern   og   Sune   og  æskede 
dem  til  det  samme  Smil. 

—  Min  kære  Siegfred!  —  sagde  han  og  lagde 
sin  Haand  beroligende  paa  hans  Skulder  — 
mener  I,  at  Kejseren  tager  Danmark  saa  let  som 
det  thiiringske  Land,  I  besidder  af  hans  Haand? 
—  Rejs  nu  med  Fred  tilbage  og  forkynd  Eders 
Herre,  at  Kongen  af  Danmark  ved  ikke  af  nogen 
Pligt  eller  Tjeneste  imod  ham.  Og  vil  han  have 
Danmarks  Rige,  da  maa  han  komme  at  tage  det 
med  Handsker  af  Staal. 

Siegfred  blev  højrød  af  Vrede.  Men  han  tav 
og  satte  sig  brat. 

Knud  bød  ham  hæderfuldt  til  Gilde  som  sin 
Svoger,  ikke  som  Kejserens  Sendebud;  men 
han  afslog  det,  begærede  sine  Heste  og  drog  af 
Byen  samme  Aften  med  sit  Følge. 

Men  da  Absalon  kom  i  Kongsgaarden  til 
Nadver,  da  mødte  Dronning  Sofie  ham  med 
flammende  Øjne  og  bed  sig  i  Læben  af  Vrede; 
thi  Siegfred,  som  havde  bragt  hende  skønne, 
kostbare  Gaver,  havde  klaget  sig  for  hende, 
inden  han  red  bort. 

Længe  tav  hun;  men  da  Absalon  lod,  som  om 
han  aldeles  ikke  saa  hendes  Vrede,  saa  dyede 
hun  sig  ikke  og  sagde  til  Kong  Knud  ved  sin 
Side  saa  højt,  at  alle  kunde  høre  det: 

—  Vogt  dig,  min  Søn,  for  onde  Raad.  Let 
er  de  talte,  men  Følgerne  af  dem  bærer  du 
alene. 

Da  vendte  Absalon  sig  mod  hende  og  sagde: 
—    Raadet  er    som    Manden,    der    gav    det. 
Kender  jeg  ham  ret,   da  er  det  ikke  hans  Sæd 
at  vise  Følgerne  fra  sig. 

Men  Dronningen  slog  med  Nakken;  og  alle, 
som  var  i  Hallen,  forstod,  at  om  denne  Sag 
voldte  noget  ondt,  da  vilde  hun  lægge  det  paa 
Absalons  Skuldre  alene  og  kræve  det  bødet  tidlig 
og  slide.  Men  om  kun  godt  fulgte  deraf  og 
hendes  Søns  Herredømme  steg  i  Fasthed  og 
Berømmelse  for  Absalons  dristige  Tale,  da  vilde 
hun  ikke  unde  Absalon  nogen  Ære  deraf,  men 
smigre  og  rose  sin  Søn,  paa  det  at  han  skulde 
tro,  at  alene  han  —  Kong  Knud  —  ved  Mod  og 
Raadsnarhed  havde  forebygget  de  onde  Følger 
af  Absalons  skæbnesvangre  Ord  og  reddet  sit 
Rige  af  den  visse  Undergang;  thi  hun  var  fast 
bestemt  paa,  at  nu,  Valdemar  var  død,  vilde 
hun  være  Kongens  Konge,  som  hun  var  hans 
Moder. 


XXX 

Da  Kejseren  herte  det  Svar,  som  Absalon 
havde  givet  Siegfred  med  tilbage,  svor  han  en 
dyr  Ed  paa,  at  Kong  Knud  haardt  skulde  for- 
tryde at  have  fulgt  det  Raad. 

Han  sendte  Bud  til  Hertug  Bugislav  af  Pom- 
mern og  lovede  ham  Danmark  til  Len,  om  han 
vilde  yppe  Trætte  med  Kong  Knud  og  besejre 
ham. 

Hertugen  turde  dog  ikke  angribe  de  danske, 
men  søgte  Strid  med  Kong  Knuds  Befalings- 
mand paa  Rygen,  Hertug  Jarmer,  som  var 
Bugislavs  Morbroder. 

Men  næppe  havde  Jarmer  modtaget  hans  Bud, 
før  han  forstod,  hvad  Meningen  var;  thi  Absalon 
havde  varet  ham  i  Tide  om  Kejserens  Vrede. 

Han  sendte  da  strax  Bud  til  Havn  om,  hvad 
der  var  i  Gære.  Og  nu  gik  der  Brev  til  Bugislav 
fra  Kong  Knud  med  Forespørgsel,  hvad  Her- 
tugens Flaade  havde  at  gøre  ved  Rygen. 

Hertugen  turde  ikke  bryde  aabent  med  Kon- 
gen, men  lod  svare,  at  det  var  et  gammelt 
personligt  Mellemværende  mellem  ham  og  hans 

Morbroder.  Det  var  saa  lidet  hans  Agt  at  fejde 
paa  Kong  Knud,  at  han  tværtimod  gerne  vilde 
underkaste  sig  hans  Kendelse  i  Striden,  om  han 
vilde  bestemme  Tid  og  Sted  for  Parterne  at  give 
Møde. 

Knud  stævnede  dem  til  Samsø,  hvor  der  just 
skulde  være  Herredag  for  at  godkende  den 
Vederlagsret,  som  Absalon  havde  ladet  udarbejde 
og  nedskrive  efter  den  gamle  Huskarlelov  fra 
Knud  den  stores  Dage. 

Begge  Parternes  Afsendinge  klagede  haardt 
paa  hinanden;  men  da  ingen  af  Fyrsterne  selv 
var  mødte,  blev  Sagen  udskudt,  idet  Bugislavs 
Folk  lovede,  at  deres  Herre  vilde  møde  frem 
personlig,  hvor  Knud  vilde  bestemme. 

Næppe  var  Herredagen  bleven  opløst  og  Knud 
dragen  til  Jylland,  før  Bugislav  i  største  Hast 
lod  gaa  Opbud  over  hele  Venden.  Fra  alle 
Byerne  ved  Søen  stævnede  Skibe  sammen,  indtil 
Hertugen  raadede  over  en  Flaade  paa  mer  end 
sexhundrede  Skibe. 

Da  sendte  Bugislav  i  sin  Hovmodighed  Bud 
til  Kejseren,  at  nu  havde  han  samlet  saa  stor 
en  Flaade,  at  han  om  kort  Tid  vilde  kunne 
lægge  hele  Danmarks  Rige  i  hans  Haand.  Kej- 
seren blev  herover  saa  glad,  at  han  gav  Sende- 
budet de  kosteligste  Gaver. 

Men  Jarmer  havde  sine  Spejdere  ude.  Og 
saa  snart  han  spurgte,  hvilken  mægtig  Flaade 
Bugislav  stævnede  sammen,  sendte  han  Bud  til 

Havn,  hvor  Absalon  ventede  paa,  hvad  nyt  der 
vilde  ske. 

Da  Budet  ankom,  var  Absalon  i  Badstuen,  som 
nys  var  bygget  paa  Østertorv  bag  Kirken. 

Han  hørte,  at  der  var  Uro  paa  Torvet  og  høj- 
røstet Tale.  Og  da  han  spurgte,  at  det  var 
Jarmers  Bud,  afbrød  han  strax  Badet.  Saa  hed 
og  rød  han  var  af  Dampen,  kastede  han  Klæderne 
hastig  om  sig  og  gik  ud. 

Medens  de  gik  sammen  i  Færgebaaden  ved 
Endeboden,  berettede  Venderen  sit  Ærende;  og 
inden  de  havde  naaet  Borgen  paa  Holmen,  havde 
Absalon  fattet  sin  Beslutning. 

Samme  Aften  red  Ærkebispens  Bude  af 
Gaarde.  En  red  til  Roskilde  og  derfra  vest  og 
syd  over  Sjælland.  En  anden  satte  over  til  Fyn; 
og  en  tredje  gik  i  Baad  til  Skaane.  Men  til 
Jylland,  hvor  Kong  Knud  færdedes  med  sine 
Mænd,  blev  der  ikke  Stunder  at  sende  Bud. 

Thi  Befalingen  lød  paa,  at  alle  Skibe,  smaa 
og  store,  Smækker  og  Skuder,  ligegyldigt  hvilke, 
skulde  udrustes.  Hvor  de  fandtes,  skulde  de 
tages,  om  det  var  Skibe  til  Krig  eller  kun  til 
fredelig  Færd.  Herremand  og  Bonde,  alt 
vaabenført  Mandskab,  skulde  gaa  i  Baadene. 
Og  inden  sex  Dage  skulde  alle  ligge  rede  ud 
for  Vordingborg.  De,  som  ikke  kunde  naa 
derhen  til  denne  Tid,  kunde  spare  sig  Ulejlig- 
heden; thi  den  Dag  og  ikke  senere  vilde  Toget 
afgaa. 

Laurids  Bruun  :  Absalons  Saga.     II.  24 


370 


Absalon  var  i  Bevægelse  den  hele  Dag.  Han 
mindedes  Dronningens  Ord;  og  han  tvivlede 
ikke  paa,  at  det  jo  nu  for  lange  Tider  skulde 
afgøres,  om  Kejseren  skulde  faa  Held  til  at 
gennemføre  sin  Trusel  og  Danmark  blive  et 
Lydland  af  det  romerske  Rige.  Han  kendte  fuldt 
vel  sit  Ansvar  og  vidste,  at  alle  onde  Følger  vilde 
blive  lagt  paa  hans  Skuldre  alene. 

Saa  mange  Aar  var  forløbne,  siden  han  i  Paris 
fik  Valdemars  Brev  om  den  forsmædelige  Hyl- 
ding,  som  Knud  og  Svend  hver  for  sig  havde 
ydet  den  romerske  Kejser  for  at  komme  hin- 
anden til  Livs. 

Allerede  dengang  havde  han  forstaaet,  at  den 
gamle  Fordring  vilde  blive  rejst  atter  og  atter. 

Han  mindedes  den  Dag,  da  Valdemar  trods 
hans  Raad  og  Bønner  af  Forfængelighed  lod  sig 
lokke  til  at  møde  for  Kejseren  i  St.  Jean 
de  Laune.  Ofte  havde  han  bebrejdet  sin  Foster- 
broder, at  han  ved  sin  Uforstand  var  gaaet  i 
Snaren. 

Nu  da  hans  gamle  Fælle  i  hine  Ungdomsdages 
Kampe  ikke  var  mere  —  nu  da  saa  ungt  Blod 
holdt  Tøjlerne,  havde  Kejseren  fundet  Tiden  be- 
lejlig paa  ny. 

Om  da  ikke  denne  Sag  bestandig  skulde  holdes 
hen  til  evig  •  Trusel  for  danske  Konger,  hvor 
kunde  han  da  give  andet  Svar  end  det,  han 
havde  givet? 

I   det   han  gav   det,    vidste   han,    at   det   var 

kostbart  Raad;  og  han  gav  det  ikke,  før  han  i 
sit  stille  Sind  havde  forvisset  sig  om,  at  der 
nu  mer  end  nogensinde  stod  et  Sværd  bag 
Ordene. 

Et  Herredømme,  som  nu  var  stærkt,  takket 
være  hans  og  Valdemars  Manddomsgerning, 
mens  det  dengang  var  lige  saa  svagt  og  usselt, 
som  det  var  arvet. 

Et  Folk,  der  nu  var  enigt  og  stærkt  som  en 
sluttet  Krop,  mens  det  dengang  var  en  Samling 
spredte  Sværd,  førte  af  viljeløse  Arme. 

Saa  galdt  det  da  nu  den  sidste  store  Kamp  — 
den,  hvis  Nederlag  vilde  gøre  hans  og  Valdemars 
Livsgerning  frugtesløs;  men  hvis  Sejr  vilde  være 
den  endelige  og  afgørende  Sejr. 

Det  var  det  sidste  og  det  første  Maal,  som  i 
sig  rummede  alle  de  andre  —  det,  som  havde 
svævet  for  hans  Øjne  allerede  i  hans  ganske 
unge  Dage,  da  Valdemar  endnu  var  en  Dreng, 
hvis  Evne  ingen  kendte. 

Vendte  han  tilbage  med  Sejr,  da  stod  han 
ved  Maalet,  som  den  der  havde  fuldkommet  det. 

Men  faldt  han  med  Skam  —  hvortil  havde  han 
da  kæmpet  Livets,  byrdefulde  Kamp? 

Sit  Lands  Lykke  havde  han  gjort  til  sin  fra 
sin  Ungdom.  Da  han  rejste  sig  derimod  og 
krævede  Lykke  for  sit  eget  Liv,  da  nægtedes 
den  ham;  og  Skæbnen,  hvis  Udvælgelses  Vej  i 
det  dunkle  intet  Menneske  formaar  at  raade, 
viste  ham  tilbage  til  hans  Ungdoms  Bane. 

24* 

Det  syntes  ham,  som  denne  Kamp,  der  fore- 
stod, var  hans  alene.  Thi  den,  der  havde 
staaet  ved  hans  Side,  da  den  rejstes  første 
Gang,  var  jo  død;  og  kun  han  havde  kendt 
hans  Tanker. 

Nu  var  der  ingen  tilbage,  der  som  Absalon 
samlede  det  alt  i  ét,  — ■  for  hvem  Landets  Skæbne 
var  en  Livssum  at  tabe  eller  vinde. 

Men  var  Kampen  hans  alene,  saa  galdt  det  nu 
ogsaa  Livet  for  ham. 

Han  lovede  sig  selv,  at  han  vilde  komme  til- 
bage som  Sejrherre;  eller  han  vilde  styrte  sig 
forrest  i  Kampen,  indtil  Døden  fandt  ham. 

Godt  var  det,  at  Kong  Knud  ikke  kunde  være 
med.  Thi  for  denne  sidste  Kamp,  som  han  — 
Absalon  Hvide  —  havde  raadet,  burde  ingen 
anden  staa  inde  uden  ham  alene. 

Thi  Raadet  var  som  Manden.  Og  Manden 
stod  bag  Raadet. 

Den  Frist,  som  Absalon  havde  givet  Flaaden, 
var  saa  ringe,  fordi  han  indsaa,  at  det  galdt  at 
komme  Bugislav  i  Forkøbet. 

For  Venderne  alene  var  han  ikke  bange.  Hvor 
tit  havde  han  ikke  tugtet  dem!  Under  munter 
Opsang  som  til  Dans  og  Leg  havde  han  ført 
sine  Mænd  mod  de  lavstammede,  sortøjede 
Strandrøvere. 

Men  denne  Gang  stod  selve  det  romerske 
Riges  Haand  og  Sværd  bag. 

Om  det  da  ikke  lykkedes  ham  strax  at  vinde 
Sejr,  da  vilde  Kejserens  Hær  sege  Landvejen  op, 
bryde  den  gamle  Vold  og  overskylle  Landet. 

Og  Sejren  maatte  være  stor  og  afgørende. 


Til  den  fastsatte  Tid  laa  hele  den  sjællandske 
Flaade  ud  for  Vordingborg.  Men  af  Fynboernes 
Skibe  havde  kun  sex  og  af  Skaaningemes  kun 
fjorten  naaet  at  give  Møde. 

Nogle  af  Styresmændene  mente,  at  man  skulde 
se  endnu  et  Par  Dage  an  for  at  øge  Flaaden; 
men  Absalon  afslog  det  og  befalede  at  bryde  op 
strax. 

Det  var  Fredagen  før  Pintse  i  den  tidlige 
Morgen,   at  Flaaden  løb  ud. 

Vejret  var  diset  og  Brisen  saa  svag,  at  Sej- 
ladsen kun  havde  ringe  Fremgang;  men  naar 
Vinden  løjede  helt  af,  lod  Absalon  Aarerne  stikke 
i  Søen;  og  saaledes  naaede  man  omsider  til 
Hiddinsø  under  Rygen. 

Her  mødte  Jarmer  frem  med  sine  Skibe  og 
bad  Absalon  kaste  Anker,  indtil  han  havde  faaet 
Bud  fra  sine  Spejdere. 

I  nogle  Dage  laa  man  ørkesløs  og  ventede. 
De  sparsomme  Bud,  der  kom,  sagde  hinanden 
imod,  saa  det  ikke  var  muligt  at  tage  nogen 
Bestemmelse. 

Men  anden  Pintsedag  om  Morgenen  var  Ab- 
salons Taalmodighed  til  Ende.     Han  bad  Got- 

skalk,  til  hvem  han  altid  havde  haft  Lid,  om 
at  gaa  i  Land  for  at  snige  sig  Kundskab  til. 
Venderen  var  nu  en  gammel  Mand;  men  han 
tog  dog  sit  Hverv  med  Lyst  og  søgte  frem 
langs  Stranden,  skønt  Taagen  laa  tæt  og  skjulte 
Landet. 

Imedens  lod  Absalon  sin  Kapellan  ringe  til 
Messe.  Han  iførte  sig  fuldt  Ornat,  gik  fra 
Borde  og  samlede  sine  Mænd  om  sig  paa  Strand- 
bredden. Selv  vilde  han  holde  Messen  og  bede 
om  Sejr. 

Men  som  han  skred  over  de  løse  Smaasten, 
der  veg  under  hans  Fødder,  efter  Kapellanen 
og  hans  Kordrenge,  som  bar  de  hellige  Alter- 
kar, han  altid  førte  med  sig,  lød  der  Raab  bag 
ham. 

Han  standsede  og  vendte  sig.  Nu  saa  han, 
at  hans  Mænd  omringede  en  Mand,  der  dukkede 
frem  af  Taagen,  aandeløs  af  hastigt  Løb. 

—  Bugislav  kommer  hid  under  Kysten!  — 
raabte  han,  da  han  endelig  fik  Mælet. 

Strax  kaldte  Absalon  Kapellanen  og  Drengene 
tilbage. 

—  Nu  vil  vi  holde  Messe  med  Sværdet!  — 
sagde  han;  og  inden  nogen  fik  Tid  at  hjælpe 
ham,  drog  han  Messekaaben  af;  under  den  havde 
han  sin  Brynje,  som  han  altid  beholdt  paa,  naar 
det  galdt  nogen  hastig  Færd  i  Krig. 

Saa  hurtig  Benene  vilde  bære  dem,  løb  de  til 
Baadene;  og  næppe  var  de  ombord,  før  Absalon 

gav  Befaling  til  at  lette  og  gaa  frem  i  den  Ret- 
ning, hvor  Jarmers  Bud  havde  hørt  Lyd  af  Aare- 
plasken  og  mange  Krigerstemmer. 

Bugislav  sad  i  Agterstavnen  og  spiste,  da 
Udkigsmanden  i  Forstavnen  raabte: 

—  Skibe  forude! 

—  Saa  kommer  de  da  endelig!  —  sagde  Her- 
tugen lettet;  thi  han  havde  ventet  flere  Dage  paa 
Mecklenborgerne,  som  havde  sendt  Bud,  at  de 
stævnede  hid. 

Da  nu  Baadene  kom  nærmere,  raabte  Her- 
tugens Folk  dem  an  med  Hilsen  og  gode  Ord; 
men  da  der  intet  Svar  lød  tilbage  —  kun  Sej- 
lene hørtes  klapre  for  den  svage  Vind  og  Aa- 
rernes  lange  Tag  lød  i  Tofterne  —  saa  anede 
man  Uraad. 

—  Det  er  Jarmers  Skibe!  —  raabtes  der. 

Da  rejste  Hertugen  sig  fra  sit  Bord  og  lo 
haanligt.  Han  gav  Befaling  til,  at  halvandet 
Hundrede  af  Smaabaadene  skulde  omringe  og 
tage  de  Par  Baade,  som  hans  Morbroder  evnede 
at  stille  paa  Benene.  De  store  Skibe  skulde  ikke 
kere  sig  om  sligt  Smaatteri,  men  rolig  ride  paa 
Ankeret,  saa  meget  mere  som  Farvandet  var  saa 
snævert,  at  det  var  meget  vanskeligt  for  en  stor 
Flaade  at  bevæge  sig,  uden  at  Skibene  voldte 
hverandre  Skade. 

Absalons  Skib   laa  forrest  af  dem   alle;   selv 

stod  han  i  Stavnen  med  Øjnene  spændte  til  det 
yderste  for  at  bryde  Taagen. 

Da  forstod  han  strax,  at  Bugislav  ikke  anede, 
hvem  han  havde  for  sig.  Thi  saa  ringe  Mod- 
stand vilde  han  ikke  vovet  at  sende  mod  de 
danske. 

Absalon  bød  nu  alle  være  stille,  at  ikke  deres 
Maal  skulde  robe  dem.  Saa  roede  de  stærkt  til, 
for  at  komme  de  store  Skibe  saa  nær  paa  Livet 
som  muligt. 

Bugislav  stod  i  Forstavnen  og  undrede  sig 
over  den  store  Tavshed,  der  herskede  paa  Ry- 
lændernes  Flaade.  Da  hørte  han  de  stærke 
Aaretag;  og  nu  voxede  de  danske  Skibe  frem 
af  Taagen,  alt  som  de  kom  nærmere. 

Da  fyldtes  med  ét  paa  et  Tegn  af  Absalon 
Luften  med  Sang.  Fra  alle  de  danske  Skibe  lød 
Bjarkemaalet  —  det  gamle,  som  havde  reddet 
den  danske  Flaade  paa  Holmen  for  Havn. 

Endnu  forstod  Bugislav  og  hans  Mænd  ikke, 
hvad  der  forestod.  Maalet  kunde  de  ikke  skelne 
for  Tonen;  og  intet  Øjeblik  faldt  det  dem  ind, 
at  den  danske  Flaade  skulde  kunne  være  kommen 
af  den  dybeste  Fred  saa  pludselig  til  fuld  Ud- 
rustning og  saa  hastig  over  Søen. 

Da  endelig  lod  Absalon  sit  Banner  spænde  ud 
fra  Stavnen.  Og  i  det  hans  Skib,  som  var 
forrest  af  dem  alle,  roedes  ind  imellem  de  pom- 
merske Baade,  kendte  alle  den  springende  Hjort 
i  det  blaa  Felt. 

I  det  samme  fløj  den  første  Pileregn  ind  over 
Bugislavs  Skibe.  I  ubeskrivelig  Forvirring  løb 
de  skræmte  Mænd  langs  Rælingen  fra  Stavn  til 
Agter. 

Ankeret  blev  hejst  og  Sejlene  spændte.  Skrig 
og  Jammer  for  de  Pile,  som  ramte,  lød  op  i 
Luften  og  blandede  sig  med  de  danskes  Kamp- 
sang. 

De  Skibe,  som  laa  længst  agter,  Danskerne 
nærmest,  kunde  ikke  komme  bort  for  de  store  og 
tungere  Skibe,   der  dannede  Flaadens  Kærne. 

Der  raabtes  fra  Skib  til  Skib,  indtil  den  frygte- 
lige Nyhed  var  naaet  Flaaden  over. 

Bugislav  gav  i  Hast  Befaling  til  at  lette  og 
staa  bort.  Inden  hans  Ord  lød  over  Skibene,  var 
Befalingen  alt  efterkommet. 

Men  de  tunge  Skuder  stødte  Side  mod  Side, 
Stavn  mod  Agter.  Ankertovene  spændtes  og 
Ankeret  kom  oven  Vande;  men  i  Skyndingen 
surredes  det  ikke  ret  fast;  og  med  bragende 
Plump  skød  det  atter  til  Bunds. 

Da  forvirredes  de  pommerske  Mænd  af  Skræk. 
Mangen  Mand  styrtede  sig  fra  Rælingen  i  Vandet 
for  at  undkomme  ved  Flugt;  men  enten  ramtes 
de  af  Pile  fra  de  danske;  eller  Skibene  knuste 
dem  imellem  sig  som  modne  Frugter  mellem 
haarde  Stene. 

En  var  der,  som  skræmtes  saare,  da  han  saa 
sin  Broder  kvæstet  mellem  Skibene;  men  han 
skræmtes  end  mere  for  de  danskes  Pile. 

Saa  greb  han  et  Reb,  der  laa  for  hans 
tlaand,  kastede  en  Lokke  og  hængte  sig  op 
linder  Raa. 

Nu  naaede  de  danske  Skibe  bredsides  med 
de  agterste  pommerske.  IV  for  alle  Mand  fra 
Horde,  som  Mus  forlader  en  synkende  Skude. 

IV  sprang  over  paa  de  Skibe,  som  laa  bag, 
kl. umede  sig  til  Skvvnen  og  kravlede  om  Bord. 

Men  saa  overfyldte  blev  disse  Baade,  der  laa 
for  langt  fra  de  n.este  i  Rækken,  til  at  Menneske 
strommen   kunde  brede   sig  videre,    at   de  sank. 

S. Kiledes  gik  atten  Skibe  til  Bunds,  mens 
Mændene  som  jagede  Dyr  svommede  rundt  i  det 
hvirvlende  Vand,  indtil  de  druknede  eller  ramtes 
af  barmhjertige  kile. 

Kndelig  havde  de  store  Skibe,  der  laa  midt 
i  Klanden,  faaet  Ankeret  op  og  vendt  sig  i  Far- 
vandet. IV  stod  udefter,  saa  hurtig  Sejlene 
vilde  fore  dem. 

Kor  den  hastige  Sknek  havde  rommerne  ikke 
set,  at  Absalon  havde  kun  syv  Skibe  i  sil  Kolge. 
IV  andre,  som  laa  længere  tilbage,  havde  ikke 
vundet  med. 

IV  de  endelig  hemaakede  det  ringe  Antal, 
var  der  femogtredive  af  de  storste  Skibe,  der 
standsede  i\g  vendte  sig  for  at  go  re  Modstand. 
IV  husede  en  Hel  tyske  Riddere,  som  Kejseren 
havde  sendt  1  lertue;  Bugislnv  til  Rand  og  Slotte. 

Pog-,  da  de  saa,  at  Absalon  saa  langt  fra  be- 
tænkte sig,   end  sige  Hvede,    at   han  endog  lod 

ro  til  af  al  Aarernes  Kraft,  mens  Mændene  sang, 
saa  det  led  langt  ud  over  Vandet,  —  da  ræddedes 
de  paa  ny. 

Men  ved  at  standse  havde  de  ladet  Absalons 
Skibe  komme  sig  saa  nær,  at  de  mistvivlede  om 
at  kunne  undfly  ham. 

De  kastede  da  deres  Heste  overbord  for  at 
lette  Aarerne  Arbejdet.  Og  mens  de  arme  Dyr 
højt  vrinskende  plaskede  Vandet  til  Skum  og 
søgte  mod  Absalons  Skibe,  som  vilde  de  bede 
om  Hjælp,  saa  afførte  de  flyende  Mænd  sig  nu 
ogsaa  deres  Harnisk  for  at  være  des  raskere  til 
at  ro.  Saaledes  undslap  de  møjsommeligt  op 
ad  Peeneaaen. 

Kun  disse  femogtredive  Baade  undslap  af  hele 
den  stolte  Flade.  Foruden  de  atten,  som  sank 
overfyldte,  faldt  Resten,  deriblandt  Bugislavs 
Høvdingeskib  med  hans  kostbare  Silketelt,  i  de 
danskes  Hænder. 

Da  Absalon  endelig  holdt  stille  og  alle  de 
danske  Skibe  samlede  sig  om  hans,  —  da  han 
stod  frem  i  Stavnen  og  takkede  dem  stort- 
smilende  for  Daaden,  da  jublede  de  ham  i  Mode. 
Da  slog  de  paa  Skjoldene,  alle  som  én;  og  der 
stod  Gny  i  Luften  af  deres  Hyldingsraab  til 
Danmarks  første  Mand. 

Men  til  Kong  Knud.  som  sad  i  Jylland  og  ikke 
vidste,  at  Absalon  i  denne  Time  havde  gjort  ham 
til  Herre  over  al  Venden,  —  til  ham  og  til  hans 
Moder  lod  Absalon  gaa  hastigt  Bud. 

Intet  Brev  havde  Budet  med  og  ingen  Ord. 
Kun  dette  ene  skulde  han  sige,  at  Absalon  sendte 
Kongen  dette  kostbare  Silketelt.  Det  havde  til- 
hørt Bugislav,  Hertug  af  Pommern,  Kejserens 
Hævner. 

Saa  navnkundig  blev  Absalon  af  denne  Sejr, 
at  den  spurgtes  helt  ned  til  Bysants,  hvor  de 
danske  Væringer  brystede  sig  af  deres  Lands- 
mænd. 


XXXI 

Da  Absalon  hen  paa  Sommeren  mødtes  med 
Knud,  beklagede  Kongen  sig  over,  at  han  ikke 
havde  naaet  at  være  med  til  den  glimrende 
Daad. 

Da  sagde  Absalon: 

—  Denne  Kamp  var  min  alene;  thi  jeg  be- 
byndte  den  for  tredive  Aar  siden;  og  forst  nu 
vandt  jeg  Sejr.  Men  beklag  dig  ikke,  Knud 
Konge.  Store  Ting  staar  endnu  tilbage,  hvor- 
paa  du  kan  øve  din  Ungdom.  Femogtredive  af 
de  største  Skibe  undkom  gennem  Peene  Aa. 
Og  derinde  ligger  endnu  Wolgast  befæstet  og 
venter  os. 

Saa  hurtig  ske  kunde,  opbødes  nu  ogsaa  de 
jyske  Skibe,  saa  at  Flaaden  var  fuldtallig,  da 
de  danske  paa  ny  drog  over  Sø. 

De  sejlede  strax  til  Peene  Aa;  men  da  de  vilde 
op  igennem  det  trange  Løb  for  at  ramme  Byen 
Wolgast,  da  mærkede  de,  at  Flodbunden  var 
fyldt  med  Sten,  saa  de  forreste  Skuder  huggede 
imod  dem  og  sank.     Og  indenfor  Stenene  var 


382 


der  rammet  Pæle  ned,  tæt  Side  om  Side,  den 
ene  Række  bag  den  anden. 

Da  nu  den  danske  Flaade  standsede  og  gjorde 
Mine  til  i  den  lave  'Aa,  hvor  Hvermand  kunde 
bunde,  at  tage  Stenene  op  og  fjærne  Pælene, 
saa  kom  Venderne  stormende  ud  fra  Byens 
Porte  og  løb  ned  til  Stranden  for  at  dræbe  dem 
med  Pile,  medens  de  arbejdede. 

De  danske  tøvede  for  at  give  Fjenden  igen. 
Men  Absalon  afførte  sig  alle  sine  Klæder  og 
sprang  nøgen  i  Vandet,  som  naaede  ham  paa 
Brystet,  og  gav  dermed  Exempel  til  de  andre, 
at  de  ubekymret  skulde  gøre  deres  Gerning  'og 
lade  Fjenden  skyde. 

Da  var  der  en  vendisk  Høvding,  søm  kendte 
Absalon  paa  den  springende  Hjort  i  hans  Skjold 
—  det  han  holdt  over  sit  Hoved  og  nøgne 
Bryst  med  venstre  Haand,  mens  han  med 
højre  Haand  vrikkede  Pæle  løs  for  at  drage 
dem  op. 

Høvdingen  kaldte  paa  nogle  af  de  bedste 
Skytter,  viste  dem,  hvem  de  skulde  sigte  paa, 
og  lovede  dem  store  Gaver,  om  de  dræbte 
ham. 

En  af  Absalons  Mænd  saa  det  i  Tide  og 
sagde : 

—  Vogt  Jer,  Herre!  —  Ser  I  ikke,  at  de  peger 
paa  Eder? 

Absalon  saa  op,  dækkede  sig  med  sit  Skjold 
og  sagde: 

—  Ja  sandelig,  han  sætter  stor  Pris  xpaa  mit 
Liv! 

I  det  samme  fangede  han  Pilene  i  sit  Skjold 
og  dukkede  sig  under  Vandet,  til  Venderne  tabte 
ham  af  Syne. 

Det  lykkedes  dog  ikke  de  danske  at  indtage 
Wolgast.  I  Stedet  for  nu  at  ligge  ledig  i  lang 
Belejring,  drog  da  Kong  Knud  rundt  i  Landet, 
plyndrede  og  afbrændte  Byer,  hvor  han  kom 
frem,  inden  han  drog  tilbage  til  Danmark. 

Næste  Aar  kom  Knud  igen.  Efter  paa  ny 
at  have  plyndret  i  Landet  vidt  og  bredt,  red 
han  med  alle  sine  Mænd  gennem  en  stor  og 
vildsom  Skov,  til  han  naaede  Staden  Kammin, 
hvor  Hertug  Bugislav  havde  søgt  Ly  efter  Tabet 
af  sin  Flaade. 

Da  han  ved  Absalons  Side  red  rundt  om 
Byens  Mure  for  at  skønne,  hvor  den  bedst  kunde 
angribes  og  endelig  lod  sine  Bannere  plante  og 
Blidekastere  opstille  hele  Vejen  rundt  om  Graven, 
blev  de  Kammin  Borgere,  som  bag  Muren  iagt- 
tog ham  nøje,  saa  angst  ved  Tanken  om,  at 
det  nu  skulde  gaa  løs,  at  de  besluttede  at  over- 
give sig  og  bede  om  Naade. 

Alle  den  nylig  kristnede  Bys  Kanniker  og 
Klerke  samledes  paa  Torvet.  De  drog  Sko  og 
Hoser  af  og  vandrede  paa  nøgne  Fødder,  med 
Kors  og  Fane,  i  Procession  ud  af  Byens  Port. 

Da  de  havde  naaet  Kongens  Telt,  hvor  Knud 
og  Absalon  stod  ude,  faldt  de  ned  paa  Knæ  og 

bad,  at  Kongen  vilde  tænke  paa  sin  højsalige 
Faders  fromme  Exempel  og  ikke  afbrænde  deres 
Klostre  og  Kirker.  De  lovede,  at  Hertug  Bugis- 
lav  skulde  komme  selv  at  bede  om  Fred,  dersom 
de  danske  vilde  unde  ham  Lejde. 

Da  svarede  Knud,  at  han  ikke  var  kommen 
for  at  brænde  Kirke  og  Kloster,  men  kun  for 
at  forfølge  sin  Fjende,  der  havde  angrebet  ham 
først. 

Men  da  Absalon  forestillede  ham,  at,  om  han 
satte  Ild  paa  nogle  af  Husene,  det  da  ikke  kunde 
hindres,  at  den  bredte  sig  ogsaa  til  Klostre  og 
Kirker,   saa  lovede  Knud  at  spare  Byen. 

Samme  Dag  kom  Bugislav  barhovedet  ud  af 
Porten  og  stedtes  for  Kongen  og  Ærkebispen. 

Han  skælvede  over  sin  fede  Krop;  thi  han 
frygtede  Gengældelse  for  den  Svig,  han  havde 
bevist  Kong  Knud  ved  at  gaa  Kejserens 
Ærende. 

Absalon  og  Knud  lod  ham  længe  uvis  om, 
hvilken  Bestemmelse  de  vilde  tage;  men  tilsidst 
gik  de  ind  paa  at  give  ham  Fred. 

Betingelserne  var  haarde,  Ellevehundrede 
Mark  Sølv  skulde  Hertugen  udrede.  Sit  Rige 
skulde  han  tage  til  Len  af  Danmarks  Konge. 
Saa  skulde  han  svare  en  aarlig  Skat  af  sit  Land 
og  stille  Kongen  tolv  gode  Gidsler  paa  Betingel- 
sernes Opfyldelse. 

Da    Bugislav    endelig    havde    bøjet    sig    og 

taget  de  uundgaaelige  Kaar,  saa  lettedes  hans 
Hjærte. 

Han  aandede  op  og  sagde  med  et  Smil  til 
Absalon: 

—  Det  er  kun  en  mager  Fred,  I  under  mig, 
Herre.  Men  hellere  tager  jeg  dog  den  end  at 
ligge  endnu  en  Gang  for  Anker  i  Taage  og  høre 
Eders  taktfaste  Slagsang.  Den  misunder  jeg  Jer 
af  et  oprigtigt  Hjærte.  Mine  Mænd  tror,  at  det 
er  den,  der  bringer  Jer  Sejr. 

Absalon  smilede  ad  hans  Godmodighed  og 
bad  ham  til  Nadver  hos  sig  paa  sit  Skib,  at  de 
ved  et  Bæger  Vin  kunde  drikke  Fred  og  For- 
soning med  hinanden,  nu  da  Bugislav  var  Kon- 
gens Lensmand. 

Men  ved  Gæstebudet  drak  Hertugen  sig  i  sin 
store  Glæde  over,  at  de  sidste  Tiders  evige 
Angst  og  Bespænding  ikke  længere  skulde  tære 
paa  hans  Huld,  saa  drukken,  at  han  hverken 
kunde  røre  Haand  eller  Fod. 

De  maatte  bære  ham  fra  Skibet  og  lægge  ham 
ind  i  et  Telt.  For  at  der  nu  ikke  skulde  ske 
ham  noget  ondt,  at  ikke  nogen  skulde  fristes 
til  at  hævne  sig  .paa  den  fordums  Fjende  ved 
at  udplyndre  ham,  saa  lod  Absalon  sætte  en 
Ringvagt  paa  fyrretyve  væbnede  Svende  om  hans 
Telt,  mens  han  sov. 

Da  Bugislav  vaagnede  om  Morgenen  og  saa 
Vagten  omkring  sig,  priste  han  Absalons  God- 
hed og  Omtanke  i  stærke  Ord. 

Laurids  Bruun  :  Absalons  Saga.     II.  25 

Han  blev  nu  ledsaget  med  Ære  til  sit  Hus 
i  Byen.  Men  næste  Dag  kom  han  tilbage  med 
sine  fornemste  Mænd. 

Med  Hustru  og  Børn  knælede  han  ned  for 
Kong  Knud  og  bad  om  Tilgivelse,  at  han  havde 
krænket  ham  med  saa  langvarig  en  Krig. 

Derefter  stillede  han  de  begærede  Gidsler  og 
erklærede  højt  og  lydt,  at  han  modtog  Landet  til 
Forlening  af  Kongens  Haand. 

Kongen  rejste  ham  ved  Armen  fra  Jorden  og 
førte  ham,  hans  Hustru  og  Børn  til  sit  Telt. 

Men  just  som  de  havde  naaet  dette  og  de 
danske  Krigsfolk  nysgerrig  flokkedes  om  Teltet 
for  at  se  de  fremmede  paa  nært  Hold,  saa  bra- 
gede et  mægtigt  Tordenskrald  ned  over  deres 
Hoveder.  Og  atter  ét  og  endnu  ét.  Men  intet 
Lyn  saas,  og  ingen  Regn  faldt  mod  Jorden. 

Absalon  var  just  under  Vejs  til  Kongeteltet. 
Da  hørte  han,  at  de  menige  Mænd  forundrede 
sig  indbyrdes  over  denne  Torden. 

En  af  dem  sagde,  at  den  visselig  var  sendt  af 
den  almægtige  Gud  for  at  besegle  det  vendiske 
Herredømmes  Fald  for  alle  Tider. 


Da  Absalon  i  Roskilde  hilste  Valdemars 
Dronning  første  Gang  siden  hin  Dag,  han  gav 
Kong  Knud  de  Raad,  for  hvilke  hun  varede  sin 
Søn,  da  sagde  han  saa  højt,  at  alle  i  Hallen 
kunde  høre  det: 

—  Hvad  synes  Eder  nu,  naadige  Frue,  om 
de  Raad,  jeg  gav  Kong  Knud?  —  Mener  I 
ogsaa  nu,  at  Følgerne  vil  blive  vanskelige  at 
bære  ? 

Da  blev  Dronningen  rød  og  saa  til  Side;  men 
da  hun  mærkede,  at  baade  hendes  Søn  og  hans 
Mænd  havde  Møje  med  at  skjule  deres  Smil, 
saa  kom  hendes  stolte  Sind  i  saa  stort  Oprør, 
at  hun  for  at  holde  sin  Vrede  tilbage,  skyndsomst 
rejste  sig  og  forlod  Hallen. 

Længe  begræd  hun  i  Enrum  den  onde 
Skæbne,  som  saa  tidlig  havde  taget  Valdemar 
bort. 

Saaledes  vilde  det  altsaa  blive  i  Fremtiden. 

For  hver  Dag,  der  gik,  vilde  Absalon  faa 
stedse  større  Magt  over  hendes  Søn,  som  han, 
alt  fra  Knud  var  Barn,  havde  haft  hans  Hjærte. 

Klogere  havde  han  altid  været  end  hun,  den 
overmodige  Bisp.  Nu  havde  han  for  første 
Gang  offenlig  vist  hende  sin  Magt  og  ydmyget 
hende  i  alle  Mands  Øjne. 

Hun  taalte  ikke  hans  store,  forskende  Blik, 
der  saa  igennem  hendes  Smil  og  hendes  Lader 
og  læste  alt,  hvad  der  laa  bag. 

Det  skulde  have  en  Ende.  Endnu  havde 
Alderen  ikke  mærket  hendes  Træk.  Endnu 
straalede  hendes  Øjne  skønnere  end  nogen  anden 
Kvindes  ved  hendes  Hof. 

Landgreve  Ludvig  af  Thiiringen  havde  sendt 
hende  hemmeligt  Bud,  at  de  thuringske  Mænd, 

som  havde  været  med  ved  Siegfreds  Bryllup  i 
Slesvig,  havde  berømmet  hendes  uforlignelige 
Skønhed  i  saa  høje  Ord,  at  hans  Hu  endnu  var 
ganske  fangen  deraf. 

Vel  havde  Landgreven  forskudt  sin  tidligere 
Hustru;  vel  var  han  voldsom  og  djærv,  trods  det 
at  de  kaldte  ham  „den  milde".  Men  hun  forstod 
den  Kunst  at  tvinge  Mænd.  Hun  havde  øvet 
den  med  Held  saa  mangen  Gang.  Kunde  nogen 
Ægtemand  være  hæftigere  af  Hu,  end  Valdemar 
havde  været  det?  Og  dog  lyttede  han  efter 
hendes  Ord  og  lød  hendes  hemmelige  Vilje,  naar 
ikke  Absalon  stod  hos  og  aabnede  hans  Øjne. 

Dronning  Sofie  lod  gaa  Bud  til  Landgreven, 
at  hun  længtes  bort  fra  det  Land,  som  havde 
haft  hende  saa  længe.  Hun  var  endnu  for  ung 
og  stolt  til  at  vige  Pladsen  for  andre.  Saa  vilde 
hun  da  høre  hans  Bøn,  om  han  endnu  var  til 
Sinds  at  tage  Kong  Valdemars  Dronning  til 
Ægte. 

Landgreven  skikkede  strax  Sendemænd  til 
Roskilde  med  pragtfulde  Gaver;  og  Sagen  kom 
for  i  Kongens  Raad. 

Absalon  fandt  Tilbudet  ærefuldt.  Han  sagde 
aabent  til  Knud,  at  det  var  bedst  for  hans  Moder, 
for  ham  selv  og  for  Danmark,  at  hun  ikke  blev 
i  Roskilde.  Thi  bitre  Ydmygelser  ventede  der 
hende  her  —  hun,  som  var  vant  til  at  herske. 

Knud  ledsagede  sin  Moder  til  Ejderen  med  et 

pragtfuldt  Følge.  Der  overleverede  han  hende 
til  de  thiiringske  Mænd  og  gav  dem  rige  Gaver 
med  til  deres  Herre. 

Men  da  han  atter  sad  i  Kongsgaarden  i  Ros- 
kilde hos  sine  unge  Søstre,  hvoraf  Ingeborg 
endnu  kun  var  et  ti  Aars  Barn,  saa  vendte  han 
sig  til  Absalon  og  spurgte,  hvorledes  han  skulde 
handle  med  sine  Søstre. 

—  Spørg  dem  selv!  —  svarede  Ærkebispen  — 
og  lad  deres  Hjærte  raade. 

Da  var  der  to  af  dem,  Helene  og  Regitze, 
som  valgte  at  blive  i  Kongsgaarden,  hvor  de 
var  opvoxede  hos  deres  Moder.  Thi  de  ventede, 
at  et  passende  Ægteskab  skulde  times  dem,  som 
det  var  timedes  deres  ældste  Søster  Sofie.  Saa 
unge  de  var,  havde  de  dog  græmmet  sig  over, 
at  Kejserens  Tilbud  kun  havde  været  Svig. 

Men  de  næstyngste  to,  Margrethe  og  Maria, 
som  havde  færdedes  hos  Søstrene  i  Vor  Frue 
Kloster  deres  meste  Barnetid,  —  de  valgte  at 
blive  Nonner,  som  Absalons  Fastre  havde  været 
det  med  Ære  i  saa  mange  Aar. 

Da  spurgte  Knud: 

—  Og  du,  Ingeborg? 

I  det  samme  saa  Absalon  over  paa  hende  og 
ængstedes  for,  hvad  hun  vilde  sige.  Thi  hende 
elskede  han  fremfor  de  andre  og  havde  lovet  sig 
selv  at  skytte  hendes  unge  Aar. 

Hun  saa  ud  i  Luften  med  et  legende  Smil. 
Verden  syntes  hende  stor  og  lys.     Alle  Vegne 

var  der  godt  at  være.  Da  hun  ikke  vidste,  hvad 
hun  skulde  svare,  saa  hun  fra  den  ene  til  den 
anden.  Thi  den,  hun  undte  bedst,  hos  den  vilde 
hun  være. 

I  Klosteret  hos  Margrethe  og  Maria  —  nej,  det 
vilde  hun  ikke. 

Hos  Knud  og  Valdemar  —  det  vilde  hun  nok; 
men  altid  var  der  saa  mange  Mænd  og  saa 
meget  at  skaffe,  at  de  aldrig  mere  havde  Tid 
til  hende. 

Nu  saa  hun  paa  Absalon.  Og  da  han  nikkede 
til  hende  i  det  samme,  saa  lob  hun  hen  til  ham 
og  tog  hans  Haand. 

—  Jeg  vil  være  hos  dig!  —  sagde  hun. 

Da  lo  Knud  og  Valdemar  og  alle  hendes  Søstre 
over  det  dumme  Svar. 

Men  Absalon  strøg  hende  over  det  lokkede 
Haar  og  saa  længe  paa  hendes  legende  Smil. 

Han  mindedes  Liden  Kirsten;  thi  Øjnene  var 
hendes. 

Han  tænkte  paa  den  Livets  Lykke,  som  var 
bleven  ham  nægtet.  Ingen  Frugt  havde  hans 
Liv  sat,  som  han  kunde  kalde  Kød  af  sit  Kød, 
Blod  af  sit  Blod. 

Ja,  han  vilde  tage  hende  —  dette  legende 
Barn,  som  undte  ham  saa  vel,  til  sig  som  en 
Datter. 

Havde  hun  end  sin  Moders  hovmodige  Pande, 
saa  havde  hun  ogsaa  hendes  Skønhed.  Og 
havde  hun  sin  Moders  Smil,   saa  var  det  ikke 

meget  vidende   og  lokkende,    men   legende   og 
mildt. 

Men  hun  havde  Valdemars  talende  Mund;  og 
naar  hun  var  vred,  da  stampede  hun  med  Foden 
som  han  og  bed  sig  i  Læben,  at  det  var,  som 
saa  han  livagtig  for  sig  igen  Drengen  paa 
Fjalneslevlille. 


XXXII 

rden  paa  Vaaren  døde  Absalons  Fætter  Sune 
Ebbessøn  paa  Bjernedegaarden. 

Det  var  den  anden  af  hans  nære  Fæller  i  Krig 
og  i  Fred,  som  gik  bort  og  paa  ny  mindede  ham 
om  Døden. 

—  Snart  kommer  Turen  til  dig!  —  tænkte 
han.  Men  han  tænkte  det  uden  Ængstelse  og 
uden  Sorg.  Maalene  var  jo  naaet  nu.  Den 
Vej,  der  var  sat  ham  engang  —  nu  var  den 
vandret  til  Ende. 

Et  sikkert  Herredømme  og  et  stort  Rige  havde 
han  skabt.  En  enig  Kirke  og  en  stærk  Kirke 
havde  han  vundet. 

Slægtens  gamle  Tvedragt  havde  han  bilagt  og 
stod  nu  selv  som  dens  Øverste  over  dem  alle. 
I  sin  Haand  samlede  han  dens  Magt.  Over 
hans  Hoved  lyste  dens  Ære;  og  han  gav  den 
Æren  igen. 

Signes  Spaadom  havde  frugtet.  Hans  Faders 
Ønske  var  fuldkommet.  Fjalnes  Stamme  havde 
fulgt  Tokes. 

Danmark  havde  faaet,  hvad  Danmarks  var,  og 

Slægten,  hvad  Slægtens  var.  Om  hans  egen 
Lykke  spurgtes  der  ikke  dengang  og  ikke  nu. 

—  Hvad  er  Lykke?  —  tænkte  han  som  før. 
Den  Fred  i  hans  Hjærte,   den  Ro  i  hans  fer 

saa  bevægede  Sind?  —  Vandrede  han  end  frem 
mellem  Grave  nu,  saa  var  hans  Aand  dog  end 
klar,  —  klar  nok  til  med  Smil  at  stirre  Døden 
ind  i  dens  hule  Øjne,  til  at  række  den  sin  magre 
Haand  med  de  store  Aarer  og  sige: 

—  Tag  kun  nu,  hvad  der  er  dit! 

Han  undredes  paa,  hvad  det  vel  skyldtes,  at 
naar  han  stod  i  sit  Taarn  paa  Havn  og  stirrede 
fra  den  aabne  Luge  vidt  over  Lande,  da  var  det 
ham  altid,  som  dryssede  der  Rim  ned  fra  Himlen, 
ned  over  Hytternes  Straatage  —  ned  over  Øster- 
gaardens ældgamle  Linde. 

Var  det  begyndende  Ælde  i  hans  Øjne,  eller 
var  det  Vinterkulden,  som  gryede  i  hans  Sind? 

Knud  stævnede  til  Herredag  i  Odense  ved 
Juletid. 

Buddet  kom  til  Borgen  i  Havn  og  lod  Absalon 
ombede,  at  han  vilde  give  Møde;  thi  vigtigt  Bud- 
skab var  kommet  i  Gaarde. 

Absalon  undslog  sig.  For  første  Gang  hen- 
viste han  til  Aarenes  Vægt.  Den  gjorde  ham  det 
byrdefuldt  at  rejse  i  Vinterens  Hjærte  over  Land 
og  Sø. 

Da  faldt  det  ham  i  Hu,  at  Knud  jo  ikke 
vidste,  hvilken  Beslutning  han  havde  fattet  i  sit 

stille  Sind,  mens  han  færdedes  i  Ro  paa  sin 
Borg. 

Knud  vidste  jo  ikke,  at  den  Absalon,  han 
stævnede  nu,  havde  opgjort  sit  Bo,  —  at  han  var 
steget  ned  fra  sit  Livs  Tinde  og  havde  vendt  sit 
Ansigt  mod  Døden  for  at  vinde  den  sidste  Sejr 
■ —  Sejrens  Sejr. 

Da  lod  han  Sendebudet  kalde  tilbage  og 
sagde : 

—  Sig  til  din  Herre,  at  Absalon  skal  komme. 

Da  Knud  med  alle  sine  Mænd  var  samlede  i 
Sankt  Knuds  Kirke  i  Odense,  aabnedes  Kor- 
dørene og  Absalon  traadte  ind,  ledsaget  af  hele 
Kirkens  Kapitel  og  Landets  fornemste  Prælater. 

Saa  snart  de  havde  taget  Plads,  rejste  Kong 
Knud  sig  og  forkyndte  med  høj  Røst  den  tunge 
Tidende,  han  havde  erfaret  ved  Pavebrev  fra 
Rom,  at  den  hellige  Stad,  hvor  Vorherre  Jesu 
Fod  havde  traadt,  paany  var  falden  i  Hednin- 
gernes Hænder. 

Strax  faldt  der  en  stor  Stilhed  over  For- 
samlingen. Men  derefter  rasledes  der  af  Bryn- 
jer. De  jærnklædte  Mænd  raabte  frit  deres 
Harme  ud. 

Forbandelser  rungede  gennem  Kirken;  og  de 
yngste  svor,  at  den  Tort  skulde  hævnes  af  alle 
Kristenhedens  Mænd. 

Da  vendte  Knud  sig  mod  Absalon,  som  sad 
tavs  i  sin  Stol  foran  højre  Skib. 

Han  saa  lige  ud  for  sig,  som  var  han  henne 
i  dybe  Tanker. 

Han  ænsede  ikke  den  pludselige  Tavshed  om- 
kring sig,  men  vedblev  at  stirre  frem  mod  et 
fjærnt  Punkt. 

Da  endelig  rejste  Kong  Knud  sig  og  sagde: 

—  Kære,  ærværdige  Herre,  ved  I,  at  vor  hel- 
lige Fader  i  Rom  sender  os  sin  Velsignelse  og 
sin  Bøn,  at  vi  vil  ruste  os  og  sende  Mænd  til 
det  store  Kristenhedens  Stævne. 

—  Jeg  ved  det  vel!  —  svarede  Absalon  og 
rejste  sig  omsider. 

—  Det  være  langt  fra  mig  —  vedblev  han  — 
at  give  mit  Ord  imod,  om  end  andre  lige  saa 
kristelige  Maal  synes  mig  os  fjærne  Nordboere 
nærmere.  Men  hver  den,  som  her  er  til  Stede, 
vil  jeg  raade  til  at  overlægge  det  med  sig  selv 
og  sin  Samvittighed,  om  han  bør  drage  med  eller 
ej.  Thi  i  denne  Sag  bør  der  herske  Frivillighed 
fremfor  alt. 

Da  rejste  Esbern  Snare  sig  fra  sit  Sæde  paa 
venstre  Side.  Alle  undredes  over  at  se  det;  thi 
ingen  mindedes  at  have  hørt  ham  tage  Ordet 
imod,  naar  Absalon,  hans  Broder,  havde  talt. 

Han  traadte  frem  for  sin  Plads  og  raabte,  idet 
han  drog  sit  Sværd,  at  alle,  som  havde  deres 
Salighed  kær,  skulde  deltage  i  Hævnen  med 
Sværd  eller  med  Penge. 

De  unge  raabte  Ja.  Og  nu  stod  de  frem,  en 
efter  anden,  drog  deres  Sværd  og  gjorde  Løfte, 

mens  Absalon  saa  til  fra  sin  Stol  og  glædede  sig 
over  Ungdommens  stærke  Sind. 

Fjalneætlingen  Aage,  Stig  Hvides  Søn,  var  den 
første.  Der  var  Absalons  Søstersøn  Alexander. 
Der  var  Hagen,  en  Brodersøn  af  hans  gamle 
Ven,  Biskop  Toke  paa  Børglum. 

Men  ogsaa  Tokeættens  Efterkommere  traadte 
frem  for  at  lade  sig  korse.  Der  var  Peder 
Palnessøn  og  Svend  Thorkildssøn. 

Hver  Gang  Absalon  saa,  at  det  var  en  Frænde 
eller  Frændes  Ætling,  saa  nikkede  han  til  ham, 
mens  alle  vogtede  paa  hans  Øjne. 

Mange  af  Valdemars  Huskarle  stod  frem  og 
sagde,  at  de  selv  var  for  gamle  og  stive  i 
Leddene  til  at  sidde  til  Hest  for  saa  lang  en 
Rejse;  men  de  gav  af  deres  Fædrenegods  saa 
meget,  de  orkede. 

Da  der  nu  ikke  længer  var  nogen,  som  meldte 
sig,  saa  ventede  alle  paa,  hvad  Ærkebispen  vilde 
sige.     Thi  han  og  Kongen  stod  alene  tilbage. 

Da  rejste  Absalon  sig  af  Stolen  og  traadte  frem 
imellem  de  forsamlede  Mænd,  der  flokkedes  om 
ham  i  en  Rundkreds. 

—  Jeg  ser  af  Eders  Øjne,  —  sagde  han  —  at 
I  alle  venter  paa,  hvad  Absalon  vil  ofre  paa 
denne  Sag.     Saa  vil  jeg  da  nu  forkynde  Eder 

—  dig,  Kong  Knud,  og  alle  I  gamle,  som  jeg 
har  kendt  fra  min  Ungdom  —  og  alle  I  unge, 
som  jeg  har  set  voxe  op  og  faa  Skæg  paa  Hage 

—  I,  som  har  tjent  Eders  første  Sporer  paa  de 

Togter,  som  vi  førte  i  Venden,  —  jeg  vil  for- 
kynde Eder,  hvad  Beslutning  der  har  modnet 
sig  i  mit  Sind. 

Maaske  vil  det  synes  mangen  af  Eder,  at  tre 
Snese  Aar  kun  er  en  ringe  Alder  for  en  frygtløs 
Mand  med  en  stærk  og  levende  Hu.  Dog  maa 
I  tro  mig,  naar  jeg  siger  Eder,  at  jeg  er  begyndt 
at  dø. 

Da  studsede  Knud  Konge;  og  Forfærdelsen 
tegnede  sig  i  hans  Ansigt. 

Men  Absalon  smilede  og  sagde: 

—  Naar  jeg  siger,  at  jeg  er  begyndt  at  dø, 
da  er  det,  fordi  jeg  mener,  at  den,  der  staar  paa 
Tinden  af  sit  Liv  og  har  naaet  sine  Maal  —  han 
har  intet  mere  at  kæmpe  for.  Men  den,  der 
intet  mere  har  at  kæmpe  for,  han  vender  sit 
Ansigt  mod  Døden  —  han  er  begyndt  at  dø. 

Saaledes  er  det  fat  med  mig.  I  femogtredive 
Aar  har  jeg  kæmpet  for  min  Kirke  og  for  min 
Slægt  og  naaet  de  Maal,  som  blev  sat  mig  i  min 
første  Ungdom. 

Naar  jeg  da  nu,  som  jeg  gjorde  det  nys  paa 
Vejen  hertil,  rider  hen  over  vor  gamle  Jord  og 
ser  vidt  ud  over  Mark  og  By,  da  er  jeg  til  Mode 
som  en  Bonde,  naar  han  efter  Høsten  rider  hen 
over  sine  stubbede  Agre  og  ser  paa  det  meget 
Korn,  som  staar  i  Stak. 

Se,  disse  Agre  har  jeg  pløjet.  Denne  Jord 
var  jeg  med  at  berede.  Og  der  den  sorte, 
muldede    Ager    laa    med    sin    aabne    Favn    og 

ventede  paa  Sæden,  da  var  jeg  med  blandt  de 
første  til  at  saa.  Og  der  Sæden  var  saaet,  da 
vogtede  jeg  som  en  af  de  første  over  al  den 
spirende  Vælde.  Jeg  var  med  til  at  genne 
Fremmedfolk  fra  at  træde  i  vor  Ager;  jeg  var 
med  til  at  gærde  den  mod  det  Kvæg,  der  trængte 
ind  fra  Overdrevet  for  at  græsse  den.  Jeg  var 
med,  da  Rugen  dræede,  da  dens  fulde  Ax  hang 
Side  om  Side  i  tætte  Rader  og  bøjede  de  slanke 
Stængler  for  den  tunge,  velsignede  Vægt.  Da 
saa  jeg  den  rige  Afgrøde;  og  da  Tidens  Fylde 
kom,  var  jeg  med  til  at  høste. 

Men  nu  da  vi  har  høstet,  nu  da  vore  Lader 
er  fyldte  og  det  liflige  Korn  staar  i  Stak,  nu 
kommer  Vinteren  med  sin  Hvile. 

Inden  vi  atter  kan  saa,  maa  Jorden  beredes 
paa  ny.  Vil  jeg  være  hos,  naar  det  kan  ske?  — 
Næppe.  Thi  i  den  lange  Vinter,  mens  Jorden 
hviler  tryg  efter  Høst,  vil  ogsaa  mit  Øje  lukkes 
og  mit  Hjærte  sove  ind  for  bestandig. 

Saa  vil  jeg  da  nu,  da  jeg  er  begyndt  at  vandre 
mod  Døden,  standse  et  Øjeblik  paa  min  Vej  og 
mindes  vor  sidste  store  Høst. 

For  den  Fryd,  som  fylder  mit  Sind  over  den 
livsalige  Tanke,  at  der  er  andre  efter  mig,  som 
atter  kan  berede  Jorden  og  saa  paa  ny  for  igen 
at  høste,  vil  jeg  sætte  et  Minde. 

Mit  kæreste  Eje  —  næst  de  Mennesker,  som 
mit  Hjærte  har  kærest  —  er  den  By  og  den  Jord, 
Kong  Valdemar  skænkede  mig  som  Tak  for  en 

Sejr.  Dog  mere  end  den  endnu  elsker  jeg  den 
Borg,  jeg  bygged'  til  Værn  for  Byen  og  til  Bolig 
for  mig  selv.  Der  knytter  sig  Minder  til  det 
Byggeværk,  som  ingen  kender,  der  her  er  til 
Stede  —  Minder,  som  vil  leve  i  mit  Sind  til  min 
sidste  Time. 

Absalon  standsede  i  sin  Tale  og  for  sig  hastig 
med  Haand  over  Øjet,  som  viskede  han  noget 
bort  af  sit  Ansigt. 

—  Men  fordi  dette  Eje  er  mig  saa  dyrt,  vil 
jeg  skænke  det.  Det  er  mit  Offer.  Jeg  skænker 
det  ikke  til  et  Korstog  at  føre  saa  fjærnt  fra  vort 
Land.  Jeg  skænker  det  til  Roskilde  Bispestol, 
som  jeg  har  klædt  i  saa  mange  Aar.  Ikke  vil 
jeg  tage  Afgørelse  om,  hvad  Kirken  skal  yde 
til  Toget.  Det  maa  Kapitlet  bestemme;  men 
Midlerne  skænker  jeg,  at  I  kan  se  mit  Offersind 
og  kende  min  Skærv. 

Da  Forsamlingen  nu  gjorde  Tegn  til  at  give 
sit  Bifald  Lyd,  standsede  Absalon  dem  med  sin 
løftede  Haand. 

—  Der  er  ét  endnu!  —  sagde  han.  —  Ogsaa 
dig,  Kong  Knud,  hvem  jeg  har  løftet  paa  mine 
Arme  —  dig,  _paa  hvis  Barneskuldre  jeg  bredte 
Purpuret  i  Ringsted  Kirke  —  husker  du  den 
Stund?  —  ogsaa  dig  vil  jeg  skænke  noget. 
Ingen  er  her  til  Stede,  som  med  større  Ret  kan 
skænke  dig  det  end  jeg;  thi  jeg  høstede  det  ind 
for  dit  Rige. 

Jeg  skænker  dig  det  ikke  som  din  faderlige 

Ven,  men  som  Ærkebiskop  af  Danmark.  Dog 
mærk  dig  dette,  Kong  Knud,  at  den  Gave,  jeg 
giver  dig,  er  en  Gave,  som  forpligter. 

Saa  vid  da,  at  fra  idag  skal  du  nævnes  ikke 
Konge  af  Danmark  alene,  men  tillige  „Slavernes 
Konge".  Thi  denne  Hest  har  vi  høstet  med 
Ære. 

Jeg  lægger  min  Velsignelse  paa  dit  Hoved, 
Kong  Knud,  du  min  Fosterbroders  Søn.  Men 
husk,  at  Velsignelsen  er  tung  at  bære;  thi  den 
er  en  Indvielse  tillige. 

Den  er  en  Indvielse  til  at  berede  Jorden  paany 
og  saa  den  Sæd,  som  din  Tid  og  dit  Land  vil 
kræve,  at  du  engang,  —  som  jeg  har  gjort  det 
og  din  Fader  med  mig  —  maa  høste  med  Ære 
Fuldkommeisen  af  dit  Livs  Gerning. 

Oiden  Danehoffet  i  Odense  tog  Absalon  ikke 
mere  Del  i  noget  Krigstogt. 

Han  trak  sig  tilbage  paa  Borgen  i  Havn  og 
ledede  herfra  Kirkens  Anliggender,  i  Fred  med 
Gud  og  med  Verden,  hædret  af  alle. 

Ingeborg  Valdemarsdatter  boede  hos  ham  paa 
Borgen.  Hun  styrede  hans  Hus  og  tjente  ham 
som  en  Datter. 

Selv  da  hendes  Moder,  Dronning  Sofie,  vendte 
tilbage  til  Landet  og  atter  tog  Sæde  i  Roskilde, 
fordi  hendes  Ægteherre,  Landgreven  af  Thiirin- 
gen,  forskød  hende,  som  han  havde  forskudt  sin 
første  Hustru,  —  selv  da  vilde  hun  ikke  forlade 
Havn;  thi  hun  havde  faaet  Byen  meget  kær  og 
vilde  nødig  bort  fra  det  blaa  Sund  med  de 
mange  hvide  Sejlere,  som  hun  kunde  skimte  fra 
sin  Kammerluge. 

Paven  sendte  sit  Brevs  Bekræftelse  paa  den 
Gave,  som  Absalon  havde  givet  Kirken.  Men 
samtidig  tillod  han  Ærkebispen,  om  han  følte 
sig  gammel   og  træt,    at   han.  maatte   løse   sig 

selv  fra  det  ene  af  de  to  tunge  Hverv,  som  var 
lagt  paa  hans  Skuldre,  og  udnævne,  hvem  han 
fandt  skikket,  til  sin  Efterfølger  paa  Bispestolen. 
Borgen  i  Havn  vilde  Paven,  at  Absalon  skulde 
have  til  Bolig  sin  hele  Levetid;  og  hver  den, 
som  klædte  Roskildekaldet,  skulde  gaa  ham  til 
Haande,  tjene  og  raadspørge  ham  som  Sønnen 
sin  Fader. 

Peder  Sunessøn  havde  i  Lund  genvundet  sit 
Helbred.  Saa  dygtigt  arbejdede  han  i  Kirkens 
Tjeneste,  at  han  blev  Domprovstens  højre 
Haand.  Og  saa  varmt  anbefaledes  han  til  Ærke- 
bispen, at  Absalon,  da  Peder  fyldte  sit  tredivte 
Aar,  gav  ham  den  Stilling,  han  selv  havde 
faaet  i  samme  Alder.  Han  satte  ham  til  Biskop 
over  Roskilde  Stift;  og  som  Paven  havde  villet 
det,  tog  Peder  Bolig  paa  Borgen  i  Havn  og 
tjente  Absalon  som  en  Søn  sin  Fader. 

Saaledes  var  da  nu  Absalon  ikke  længer  ene. 

Om  Morgenen  efter  Messe  vandrede  han  ved 
Ingeborgs  Side  til  Brinken.  De  lod  sig  sætte  over 
til  Endeboden;  og  derfra  gik  de  den  lange  Tur, 
som  han  havde  gaaet  saa  mangen  Gang,  siden 
han  efter  Vendernes  Overfald  tog  Byen  i  Be- 
siddelse. 

Sune  Karlsson  var  død.  Østergaard  havde 
faaet  ny  Herre;  men  dog  gik  Absalon  som  i 
gamle  Dage  over  Torvet  bag  om  Kirken  til 
Vindebroen.     Han   sad   som   Gæst  i   den   Hal, 

hvor  hans  Øje  ferste  Gang  havde  medt  Mar- 
grethes; og  han  stod  længe  foran  den  aabne 
Luge  og  saa  ud  over  det  blaa  Vand  med  de 
hvide,  kredsende  Terner  og  de  gronnende  Holme 
i  det  fjærne. 

De  vandrede  sammen,  han  og  den  unge 
Kvinde,  under  Østergaardens  ældgamle  Linde, 
hvoraf  Stormen  havde  fældet  to  siden  da.  Og 
var  de  komne  til  Lille-Kongebroen,  stod  de  stille 
og  saa  ud  over  de  vide  Enge,  som  Alferne  spandt 
ind  i  deres  lette  Sier. 

De  gik  gennem  Pilevejen,  til  de  naaede  Puster- 
vigen med  de  høje  Siv.  Bag  Landemærkets 
Gærde  duftede  det  som  dengang  fra  Rosen- 
gaarden;  og  som  da  bred  han  de  Roser,  der  hang 
ind  over  Gærdet. 

De  gik  langs  Byens  Planker,  til  de  naaede  de 
nye  Saltboder,  som  var  byggede  her  i  en  Række 
helt  ud  til  de  Serridslev  Marker. 

Mange  Købmænd  var  komne  til  Byen.  Den 
voxede  sig  bestandig  sterre,  nu  da  ikke  blot 
Ærkebispen  med  Klerke  og  Huskarle,  men  ogsaa 
Bispen  og  hans  Mænd  boede  paa  Borgen. 

Saa  livlig  enj-fandel  trivedes  nu  i  den  gamle 
Fiskerby,  at  Sjællandsfarerne  kaldte  den  Køb- 
mandhavn i  Stedet  for  som  fer  slet  og  ret  Havn. 

Det  morede  Absalon  at  vandre  gennem  Salt- 
bodernes Række  fer  Middag  og  se  paa  den 
stærke  Færdsel  der,  hvor  forhen  var  den  vide 
Mark. 

26* 


404 


Saltet  Flæsk  laa  Side  om  Side  med  de  ram- 
saltede Sild.  Fra  Loftet  over  Disken  dinglede 
røgede  Skinker  af  Svin  og  Faar.  Om  en  Køb- 
mand havde  ført  en  Bjørneskinke  i  Bod,  da 
raabte  han  det  ud  over  Gaden  og  holdt  den 
frem  for  Øjnene  af  de  Koner  og  Piger,  som 
drev  om  fra  Bod  til  Bod  for  at  vælge  det 
bedste. 

Da  stod  de  stille  og  følte  paa  Sværet  og 
lugted  til  Kødet.  Og  om  der  blev  Handsel,  da 
vogtede  de  nidkært  med  Øjet,  at  Bodesvenden 
vejede  bravt. 

Men  naar  Absalon  kom  op  over  med  Ingeborg 
ved  sin  Side,  da  vendte  de  sig  alle  imod  ham 
og  hilste.  Konerne  knælede  ned,  og  Svendene 
blottede  deres  Hoved,  mens  han  tegnede  Vel- 
signelsen i  Luften  over  deres  Aasyn. 

Var  de  naaet  til  Enden  af  Saltboderne,  saa 
standsede  de  paa  Kirkebakken,  som  den  kaldtes, 
efter  at  Biskoppen  paa  Absalons  Tilskyndelse 
havde  lagt  Grunden  til  den  nye  Kirke,  der 
skulde  vies  Vor  Frue,  at  de  mange  Folk,  der 
boede  her  vester  paa  i  den  nye  By,  kunde  have 
lettere  Kirkevej  end  den  gamle  til  Sankt  Nikolaj 
ved  Sildeboderne. 

De  standsede  og  saa,  hvorledes  Arbejdet  fort- 
nede, der  Byggesvendene  bar  Kamp  og  Tegl- 
sten paa  deres  bøjede  Ryg  den  lange  Vej  op  ad 
Bakke,  fra  Ladbroen  ved  den  yderste  Ende  af 
den  nye  Havn. 

Kirken  var  alt  mandshøj.  Et  mægtigt  Værk 
var  den,  der  den  skulde  knejse  fra  Byens  højeste 
Punkt  og  se  ud  over  Sund  og  Holme. 

Saa  vandrede  de  nedover  til  Vestergaden, 
som  den  nye  Husrække  kaldtes,  der  strakte  sig 
helt  hen  til  Mølleaaen.  Og  da  de  havde  set 
paa  det  Stenhus,  Byens  Gilde  havde  bygget 
sig  her  til  Fest  og  Forsamling,  —  det,  som 
laa  ud  til  den  aabne  Plads,  der  gik  ned  til 
Møllestrædet,  —  saa  drejede  de  til  venstre,  ind 
mellem  de  nye  Klædeboder,  hvor  Vadmel  og 
brabandtske  Varer  laa  Side  om  Side  med  Faare- 
og  Bjørneskind. 

Hist  foldede  Svenden  et  kostbart  Silketæppe 
fra  Vælskland  ud  for  Toldfogdens  velbyrdige 
Frue,  der  lystent  drog  sin  flade  Haand  hen  over 
det  bløde  Stof  og  frydede  sig  over  dets  herlige 
Farver. 

Ingeborg  standsede  foran  et  kosteligt  Zobel- 
skind, der  var  ført  i  Bod  fra  Novgorod.  Svenden 
bøjede  sig  høvisk  og  sprang  frem  fra  Disken  for 
at  lade  hendes  unge  Naade  kende,  hvor  blødt  og 
varmt  det  smygede  sig  om  Haand  og  Kind. 

Ned  gennem_  Slagterboderne  gik  de,  til  de 
naaede  Tyskemandgaden,  hvor  de  fremmede 
Haandværksfolk  boede,  som  Absalon  havde  kaldt 
til  Byen  for  at  øve  det  Arbejde,  som  Danskerne 
ikke  magtede  selv. 

Der  var  kunstfærdige  Billedskærere  imellem 
dem;  de  var  komne  hid  fra  de  frie  tyske  Byer. 

Der  var  Felberedere,  som  garvede  det  dyreste 
Skind,  til  det  var  blødt  og  føjeligt  og  tjenligt  til 
fineste  Brug.  Der  var  frie  Murere,  som  arbejdede 
paa  Vor  Frue  Kirke  om  Dagen  og  om  Aftenen 
sad  sammen  i  deres  egen  Kro  og  doblede. 

Nye  var  alle  disse  Huse;  og  saa  levende  var 
Færdslen,  at  der  stod  Tummel  og  Støj  af  Sko 
og  Hestehov  den  hele  Dag,  til  Mørket  faldt  paa. 

Fra  Tyskemandgaden  gik  de  forbi  de  smaa 
Huse,  som  de  tyske  Svende  kaldte  „Hysken", 
ned  til  Ladbroen,  —  det  Bolværk,  hvor  Sten 
laa  i  Ladbunker  og  ventede  paa  at  blive  nyttet, 
—  Kamp  for  sig  og  Tegl  for  sig  og  Sten 
til  haandløst  Værge,  fisket  op  for  Stevns  Klint 
og  sejlet  hid  i  de  smaa  Skuder,  der  laa  med 
Sejlene  døsigt  over  Raa. 

Men  hvor  Bolværket  hørte  op,  sønden  for 
Ladbroen  —  dér  laa  Karleboderne  paa  den  flade 
Strand  lige  overfor  det  snævre  Løb  mellem 
Borgholmen  og  Skarnsholmen.  De  var  lagt  her, 
for  at  Huskarlene  hastig  kunde  færges  over,  hver 
efter  sin  Tur,  som  Tjenesten  krævede  det. 

Men  alt  det  Korn  og  Kvæg  og  Redsel,  som 
skulde  føde  de  mange  Mennesker  og  Heste,  der 
hørte  til  Ærkebispens  og  Biskoppens  Hof  og 
Husstand,  det  avledes  paa  den  flade  Amager  0. 
Saa  stor  var  Avlsgaarden,  at  den  dannede  en  hel 
By.     Bønderne  kaldte  den  Taarnby. 

Peder  Sunessøn  var  høj  og  mager.  Alle  syntes, 
at  han  med  Aarene  var  bleven  sin  Frænde 
Absalon  saare  lig.  Da  han  daglig  færdedes  ved 
hans  Side,  saa  føjede  han  uden  at  vide  det  selv 
sin  Tale  efter  ham.  Der  var  den  samme  stille 
Ro  over  hans  Væsen;  og  selv  hans  Smil  havde 
noget  af  Absalons  højtidelige  Alvor. 

Absalon  talte  ofte  med  ham  i  Enrum  i  den 
lille  Urtehave  bag  Borgen,  hvorfra  man  kunde 
se  Stejlene  paa  Holmens  yderste  Brink  mod  Øst. 
Her  hængtes  de  fremmede  Misdædere,  som  var 
grebne  for  Rov  og  Vold  paa  fredeligt  Skib.  De 
fortrukne  Ansigter  vendte  mod  Sundet,  alle  ilde- 
sindede til  Skræk  og  Advarsel. 

Naar  Vinden  stod  paa,  svajedes  Ligene  og 
snurrede  rundt  i  Tovet,  saa  de  gustne  Aasyn, 
hvis  Øjne  Ravne  havde  røvet,  vendte  deres 
stumme  Smærte  imod  Borgen.  Men  paa  Holmen 
var  man  saa  vant  til  at  se  de  dinglende  Lig,  at 
man  ikke  ænsede  dem  mere. 

Absalon  havde  talt  til  Peder  om  sin  Ungdom 
i  Paris  og  fortalt  om  Geneviéve  Klostret,  som  det 
dengang  saa  ud.  Det  morede  ham  at  høre  til 
Gengæld  af  Biskoppen  om  alt  det  nye,  som  var 
voxet  op  i  Aarenes  Løb,  —  om  Abbed  Stephan, 
med  hvem  han  saa  ofte  havde  vexlet  Brev  uden 
nogen  Tid  at  have  set  ham,  —  om  den  unge, 
stormodige  Kong  Philip,  Sønnen  af  hin  Kong 
Ludvig,  hvis  fortroligste  Mand,  Abbed  Suger, 
Absalon  havde  kendt  saa  godt. 

To  Gange  havde  Peder  været  stedet  for  den 
franske  Konge  og  taget  hans  Haand  til  Kys; 
han  kunde  ikke  blive  træt  af  at  fortælle  om 
hans  kække  Aasyn  og  dristige  Herskerblik. 
Store  Ting  havde  han  alt  udrettet.  Nye  Mure 
havde  han  lagt  om  den  stolte  Stad  Paris.  En 
Havn  havde  han  givet  Byen;  og  meget  af  de 
oprørske  Vasallers  Gods  havde  han  alt  draget 
ind  under  Kronen.  Det  var  ingen  Hemmelig- 
hed, at  han  pensede  paa  at  tage  gamle  franske 
Provinser  tilbage,  som  England  havde  besiddet 
i  lange  Tider. 

Mange  mente,  at  Frankrig  i  ham  vilde  faa 
en  Konge,  der  kunde  staa  ved  Karl  den  stores 
Side. 

Da  havde  Absalon  betroet  Peder  sin  Ungdoms 
store  Drømme. 

Alle  de  Maal,  han  dengang  havde  sat  sig, 
mens  han  færdedes  saa  fjærnt  fra  sit  Fædre- 
land, havde  han  set  opfyldes,  et  efter  andet; 
kun  det  største,  det  videst  svævende  —  det, 
som  havde  dæmret  for  hans  Hu,  allerede  da  han 
som  Dreng  var  Vidne  til  sin  Faders  Hjemkomst 
fra  Erik  Lams  forsmædelige  Tog  til  England, 
—  kun  det  havde  aldrig  naaet  ud  til  Virkelig- 
heden. Det  var  Tanken  om  at  ene  Flandern 
med  Danmark  for  det  nære  Slægtskab  mellem 
deres  Fyrstehuse,  og  at  lægge  England  under 
den  danske  Krone  i  Kraft  af  den  gamle  Ret  fra 
Knud  den  stores  Dage. 

For  længst  havde  han  demt  dem  som  i  Luften 
svævende  Drømme.  Men  Peder  saa  langt  ud 
for  sig  over  det  blaa  Sund,  da  Absalon  fortalte 
ham  dem. 

Han  blev  rød  om  Kind  og  smilede  ikke. 
Og  Absalon  læste  i  hans  Blik,  at  han  fattede 
dem  med  Begærlighed  og  gemte  dem  dybt  i 
sin  Hu. 

Absalon  glædede  sig  derover.  Thi  det  huede 
ham  vel,  at  unge  Sind  saa  ud  over  Dagen  og 
Vejen. 


Abbed  Stephan  sendte  Brev  til  Peder  Sunes- 
søn,  at  han  længtes  saare  efter  at  gense  sin  kære 
fordums  Elev  og  nuværende  Embedsbroder. 

Og  da  der  en  Dag  kom  Bud  fra  Abbed  Vil- 
helm paa  Æbelholt,  at  han  ønskede  til  sit  Kloster 
nogle  franske  Brødre,  som  kunde  staa  ham  bi, 
nu  han  følte  sig  gammel  og  svag,  saa  bad 
Peder  Sunessøn  Absalon  om  Tilladelse  til  at 
rejse  til  Frankrig  for  selv  at  søge  nogle  franske 
Munke  ud  til  Abbeden. 

I  et  Aar  var  Peder  Sunessøn  borte,  medens 
Absalon  ledede  Kirkebygningen  og  forrettede 
Arbejdet  i  sit  gamle  Stift. 

Men  en  Dag  i  April  red  Peder  uventet  i  By 
over  Møllebroen. 

Ingeborg  saa  ham  fra  sin  Kammerluge  stige 
op  paa  Holmen.     Hun  forkyndte  højlydt  hans 

Komme    og   løb    ham    i   Møde,    der   han    kom 
gaaende  fra  Brinken  med  sine  Svende. 

Da  Peder  Sunessøn  efter  Nadver  gik  ved 
Absalons  Side  i  Urtehaven  og  berettede,  hvad 
nyt  han  havde  set  og  hørt  i  Paris,  kunde  Absalon 
mærke,  at  han  havde  noget  paa  Hjærte,  som  det 
faldt  ham  svært  at  faa  frem. 

Da  standsede  Absalon,  lagde  Haanden  paa 
hans  Arm  og  sagde  med  sit  store  Smil: 

—  Sig  mig  det  saa! 

Peder  Sunessøn  rødmede  og  skottede  for- 
bavset til  Ærkebispen.  Da  maatte  ogsaa  han 
smile;  men  strax  efter  blev  han  alvorlig  og 
sagde: 

—  Kom,  lad  os  sætte  os  i  Løvhuset;  thi 
dette  er  en  lang  og  saare  alvorlig  Sag  at  frem- 
stille. 

Nu  fortalte  han  Absalon  det  største  Nyt,  som 
længe  var  spurgt  i  Danmark. 

Kong  Philip  af  Frankrig  var  trods  sin  Ung- 
dom paa  tredje  Aar  Enkemand  efter  Isabella  af 
Hennegau.  Hun  var  den  sidste  Efterkommer  af 
Karl  den  stores  Stamme  og  i  Slægt  med  den 
berømmelige  Karl  af  Danmark.  Philip  havde 
ægtet  hende  som  ganske  ung,  imod  sin  Slægts 
Vilje,  for  gennem  hende  at  faa  Krav  paa  Flan- 
derns Grevekrone. 

Just   som   han   for   nogle    Aar   siden   stod    i 

Begreb  med  at  sætte  sine  store  Planer  i  Værk, 
skete  det,  at  den  hellige  Stad  faldt  i  Hednin- 
gernes Hænder.  Og  ligesom  det  af  Kong  Knud 
blev  forkyndt  i  Danmark  paa  Herredagen  i 
Odense,  saaledes  gik  der  ogsaa  Pavebrev  til  alle 
de  andre  Kristenhedens  Konger  om  at  stævne 
sammen  til  Korstog. 

Kong  Philip  vilde  ikke  staa  tilbage.  Med  en 
stor  Hær  sluttede  han  sig  til  Englands  tapre 
Konge,  Richard  Løvehjærte,  hvem  han  havde 
kendt  fra  Barndommen. 

Men  da  de  havde  Foden  i  det  hellige  Land, 
blev  Philip  ramt  af  en  Sygdom,  som  tvang 
ham  til  at  vende  om.  Forinden  han  drog  bort, 
kom  det  til  en  saa  voldsom  Trætte  mellem 
ham  og  Richard  Levehjærte,  at  de  skiltes  som 
Uvenner. 

Da  Philip  atter  sad  hjemme,  pønsede  han  paa 
at  tage  Normandiet  tilbage,  mens  Richard  var 
borte.  Men  han  havde  lovet  ved  Ed  intet 
fjendtligt  at  foretage  sig,  saa  længe  Englands 
Konge  kæmpede  Guds  Sag  for  Jerusalem.  Dog 
næppe  var  det  rygtedes  til  Frankrig,  at  Richard 
Løvehjærte  paa  JHjemvejen  fra  det  hellige  Land 
var  bleven  fanget  i  Østrig  af  Hertug  Leopold, 
der  forvarede  ham  i  sikkert  Fængsel,  før  Philip 
løste  sig  selv  fra  Eden  og  for  Alvor  gjorde  For- 
søg paa  at  vriste  Normandiet,  det  gamle  franske 
Land,  fra  England. 

Men  Frankrigs  Baroner  var  uvillige  til  at  gøre 

deres  Konge  Følge  i  saa  uvis  en  Sag;  og  som 
Philip  nu  forgæves  brod  sin  Hu  med  at  finde 
en  Ret,  hvormed  han  kunde  styrke  sine  Krav 
mod  England,  saa  faldt  det  ham  i  Sinde,  at  de 
danske  Konger  siden  Knud  den  stores  Dage 
havde  Fordring  paa  Englands  Krone  —  den, 
som  sidst  var  gjort  gældende  af  Erik  Lam  for 
hans  mislykkede  Tog  imod  Øriget.  Saa 
erindrede  han  ogsaa,  hvad  han  havde  hørt  i 
det  hellige  Land  af  de  danske  Korsriddere,  der 
havde  sluttet  sig  til  ham  og  hans  Hær,  og 
blandt  hvilke  var  flere  af  Absalons  Frænder,  om 
den  navnkundige  Kong  Valdemars  unge  Døtre. 
Aage  Stigssøn  havde  nævnet  ham  Ingeborg  som 
den  yngste  og  skønneste  og  talt  til  Frankrigs 
Konge  om  at  fæste  hende. 

Det,  han  som  ganske  ung  havde  gjort  for 
Flanderns  Grevekrone,  —  det  kunde  han  vel 
ogsaa  gøre  for  Englands  Kongekrone:  ved  Ægte- 
skab at  købe  sig  den  gamle  Ret;  thi  om  han 
landede  med  Hær  og  Flaade  i  Danmarks  Navn 
tillige,  da  vilde  Efterkommerne  af  de  danske 
Slægter,  som  endnu  levede  i  Nordengland, 
sikkert  strømme  syd  paa  fra  Danelagen  for  at 
staa  ham  bi  og  hylde  ham. 

Han  lod  Abbed  Stephan  af  Geneviéve  kalde 
for  sig;  thi  han  havde  hørt  tale  om  hans  mange 
Forbindelser  i  Danmark.  Nu  vilde  han  vide  hans 
Mening,  om  hvad  Udsigter  Planen  havde  i  det 
fjærne  Land. 


413 


Peder  Sunessøn  var  just  Klostrets  Gæst;  og 
da  Abbeden  kom  tilbage  fra  Mødet  hos  Kongen, 
nævnede  han  hemmeligt  for  ham,  hvad  nyt  han 
havde  hørt. 

Da  opflammedes  Biskop  Peders  Sind.  Han 
mindedes,  hvad  Absalon  havde  fortalt  ham  om 
sine  Ungdomsdrømme;  og  det  syntes  ham 
som  en  Oprejsning  for  Erik  Lams  forsmædelige 
Nederlag,  om  Valdemars  unge  Datter  kunde 
blive  Dronning  over  Frankrig  og  skænke  sin 
Ægtefælle  den  gamle  Ret  til  Englands  Krone. 

Efter  Samraad  med  Peder  tilskyndede  nu 
Stephan  Kong  Philip  til  at  handle  efter  sin  Tanke, 
ligesom  den  danske  Biskop  lovede  at  forelægge 
Sagen  fo»  Stephans  formaaende  Venner  i  Dan- 
mark: Absalon  og  Abbed  Vilhelm. 

Længe  talte  Ærkebispen  og  Biskop  Peder  sam- 
men om  denne  Sag. 

Først  slog  Absalon  det  hen,  fordi  han  fryg- 
tede for  Ingeborgs  Livsskæbne  i  det  fjærne 
Land  ved  en  voldsom  og  hensynsløs  Herskers 
Side. 

Han  kunde  jdog  ikke  skjule  for  sig  selv, 
hvilken  stor  Ære  det  vilde  være  for  Danmark, 
om  det  skænkede  Frankrig  en  Dronning. 

Noget  af  hans  Ungdoms  begejstrede  Higen 
levede  op  i  hans  Sind  paany  og  tog  Næring  af 
Peders  nidkære  Ord. 

Et  enigt  og  stærkt  Rige  var  Danmark  bleven. 

Om  Ingeborg  blev  Philips  Dronning  og  skæn- 
kede ham  Retten  til  England,  da  blev  Danmark 
at  regne  for  et  Verdensrige.  I  det  fjærne 
dukkede  op  for  Absalons  Øje  med  en  stærkere 
dragende  Magt,  end  han  strax  vilde  indrømme, 
hans  Ungdoms  Tanke  om  det  store  „kristne  Rige" 
at  danne  af  Frankrig  og  England,  Flandern  og 
Danmark  under  én  Krone,  som  kunde  holde  det 
mægtige  romerske  Rige  Stangen. 

Da  vilde  sikkert  én  Gang  for  alle  Lysten  for- 
gaa  Kejseren  til  at  kræve  Danmark  som  Lydland 
af  sit  Rige. 

Hele  Natten  laa  han  vaagen  for  at  tænke  over 
Sagen. 

Han  følte  vel,  hvilket  Savn  det  vilde  blive  at 
miste  Ingeborg;  men  han  gav  ikke  denne  Tanke 
Rum  i  sin  Hu.  Spørgsmaalet  var  jo  ikke  om 
ham  og  hans  Alderdom,  men  om  Danmarks 
Hæder  og  Ingeborgs  Lykke. 

Næste  Morgen  sagde  han  til  Peder: 

—  Om  du  kan  faa  Ingeborgs  Samtykke  der- 
til, —  thi  frit  skal  hun  ville  det  selv  — ,  da 
maa  jeg  give  mit  Minde  til  at  fremme  Sagen. 
Ærefuldere  Tilbud  kan  dog  ikke  ventes  for  en 
dansk  Prinsesse. 

Peder  vandrede  den  hele  Dag  med  Ingeborg 
frem  og  tilbage  over  Holmen. 

Han  talte  om  det  stolte  Paris  og  dets  under- 
fulde Haver. 

Han  talte  om  dets  unge,  smukke,  stormodige 
Konge  og  hans  pragtfulde  Hof. 

Han  nævnede  alle  de  Ord,  som  han  vidste 
havde  Klang  i  et  syttenaarigt  Kvindeøre. 

Da  straalede  tilsidst  hendes  Øjne;  og  hendes 
Læber  smilede  længselsfuldt  ved  Tanken  om  saa 
stort  og  rigt  og  ærefuldt  et  Liv. 


Peder  sendte  Brev  og  Bud.  Ogsaa  den 
gamle  Abbed  Vilhelm,  som  greb  Tanken  med 
Begejstring,  skikkede  Brev  til  sin  Ven,  Abbed 
Stephan. 

Hen  paa  Aaret  red  den  franske  Konges  Sende- 
mænd til  Kongsgaarden  i  Roskilde. 

De  frembar  deres  Ærende;  og  efter  lang  For- 
handling, hvorunder  den  franskfødte  Abbed  Vil- 
helms Ord  æskedes  i  Sagen,  enedes  man  om 
Medgiftens  Størrelse.  Vel  skænkede  Kong  Knud 
sin  Ret  til  Englands  Krone,  hvilken  han  aldrig 
havde  tænkt  selv  at  gøre  Brug  af;  men  at 
udruste  en  Flaade  og  sende  den  mod  England, 
tilmed  i  andet  Riges  Tjeneste,  det  afslog  han 
strax. 

De  franske  Sendemænd  overrakte  nu  Knud 
et  egenhændigt  Brev  fra  Kong  Philip,  hvori 
han  forpligtede  sig  til,  saasnart  Ingeborg  var 
landet  i  Frankrig,  at  formæle  sig  med  hende, 
lade  hende  højtidelig  krone  og  i  alle  Maader  at 

behandle  hende  som  retmæssig  Dronning,  saa 
længe  hun  levede. 

Ingeborg  drog  til  Roskilde  til  sin  Moder  for  at 
blive  udstyret,  medens  Sendemændene  dvælede 
i  Kongsgaarden  hos  Knud,  som  gav  dem  rige 
Gaver. 

Absalon  vilde,  at  Peder  Sunessøn  skulde  led- 
sage hende  til  Frankrig,  at  hun  i  den  første  Tid 
kunde  have  en  dansk  Mand  hos  sig,  paa  hvem 
hun  fuldt  kunde  lide,  saa  meget  mere  som  hun 
ikke  var  det  franske  Sprog  mægtig. 


Det  var  en  Dag  i  Juli,  at  Ingeborg  skulde  gaa 
om  Bord  med  sit  Følge. 

Skibene  laa  sejlklare  i  Købmandhavn  ud  for 
Borgholmen,  da  Kong  Knud  kom  ridende  fra 
Roskilde  med  sin  Søster  og  de  franske  Sende- 
mænd. 

De  kom  før  Middag;  thi  Absalon  havde  beredt 
dem  et  stort  Gæstebud  paa  sin  Borg. 

Han  talte  med  de  franske  Sendemænd  paa 
deres  Hjemlands  Sprog.  Saa  vant  var  han  til 
at  herske  over  sit  Ansigt,  at  kun  de,  som  kendte 
ham  meget  nøje,  kunde  se,  hvilken  Sorg  det 
voldte  ham  at  skilles  fra  hende,  der  havde  været 
ham  som  en  Datter. 

Da  Fadene  var  baarne  af  Borde,  rejste  han 
sig  og  lagde  i  højtidelige  Ord  de  franske  paa 
Sinde,  hvilken  kostelig  Skat  de  førte  bort  med 

sig  til  det  fjærne  Land.  Han  bad  dem  staa  ved 
hendes  Side,  naar  hendes  danske  Ledsager  og 
Ven  ikke  længer  kunde  være  hos. 

Mod  Aften  tog  han  Ingeborgs  Haand  og  bad 
hende  om  at  gaa  med  ham  for  sidste  Gang  den 
gamle  Tur  langs  Byens  Planker. 

Hun  smilede  til  ham  gennem  blanke  Taarer 
og  gav  ham  sin  Haand. 

Da  de  var  komne  bort  fra  alles  Øjne,  holdt 
Absalon  ikke  længer  sin  Bevægelse  tilbage. 

Med  bævende  Stemme  sagde  han  hende, 
hvilken  Ængstelse  han  følte  ved  at  skulle  vide 
hende  saa  langt  fra  sit  Hjem.  Han  bad  hende, 
om  hun  nogen  Tid  kom  i  Ulykke,  da  strax  at 
sende  ham  Bud  med  sin  Klerk.  Og  han  skulde 
ikke  tøve,  før  hun  atter  var  glad. 

Han  bad  hende  om  at  holde  sig  strængt  til 
Kirken.  Thi  om  noget  skulde  komme  paa,  da 
havde  hun  den  mægtigste  Ven  paa  Jorden, 
nemlig  Paven  i  Rom,  hos  hvem  ogsaa  Absalon 
havde  saa  stort  et  Ord,  at  han  derigennem,  om 
end  fjærnt,  kunde  staa  hende  bi  med  Daad. 
Thi  over  Kongen  af  Frankrig  formaaede  baade 
hendes  Broder  og  Absalon  selv  kun  lidet.  Dertil 
var  han  for  mægtig,  for  fjærn  og  for  ung. 

—  Vogt  dig  for  de  franskes  Smiger!  —  sagde 
Absalon. 

—  De  fører  sødere  Ord  i  Munden,  end  vi  er 
vante  at  høre.    Let  vinder  de  vor  Tillid  derved; 

Laurids  Bruun  :  Absalons  Saga.     II.  "' 

men  der  er  kortere  til  Bunden  af  deres  Sind  og 
Hjærte  end  hos  os;  og  den,  som  lider  for  fast 
paa  deres  Venskab,  skuffes  ofte. 

Da  de  vendte,  tilbage  til  Borgen,  var  Stjær- 
nerne  fremme,  og  Himlen  var  lys  og  klar. 

Absalon  sagde,  at  han  ikke  vilde  være  op- 
staaet,  naar  hun  drog  fra  Holmen  i  den  tidlige 
Morgenstund.  Til  hvad  Nytte  skulde  han  berede 
sig  den  Sorg  at  se  hende  under  Sejl  i  den  sidste 
Afskedsstund? 

Nu  saa  han  hende  længe  i  hendes  milde, 
straalende  Øjne,  aabnede  sine  Arme  og  trykkede 
hende  i  sin  Favn  for  det  sidste  Farvel. 

Men  da  hun  mærkede  den  hede  Taare  paa 
hans  Kind,  da  faldt  det  hende  pludselig  i  Sinde, 
at  hun  aldrig  skulde  se  ham  mere. 

Hun  slyngede  sine  Arme  om  hans  Hals  og 
græd  med  Ansigtet  mod  hans  Skulder. 

Dog  vilde  hun  ikke  i  den  bitre  Afskedsstund 
nævne  den  Angst,  som  pludselig  fyldte  hendes 
Hu  ved  Uvisheden  om,  hvad  der  ventede  hende 
i  det  store,  fjærne,  fremmede  Land. 


Da  Absalon  lagde  sig  til  Sengs,  tænkte  han 
ved  sig  selv,  at  skønt  han  paa  hin  Herredag  i 
Odense  havde  taget  Afsked  med  sit  Livs  Ger- 
ning for  at  vandre  stille  og  fredeligt  mod  Døden, 
saa  var  det  dog  endnu  en  Gang  bleven  ham 

beskaaret  at  tage  Haand  og  Ansvar  i  en  vigtig 
Sag  for  Land  og  Rige. 

En  ny  Sejr  var  vunden  for  Danmark  og  dets 
Konge.  Ingeborg,  der  var  ham  som  en  Datter, 
havde  den  kostet  ham.  Dog  om  blot  Sejren 
kunde  blive  til  Hj ærtefred  og  Lykke  for  hende, 
da  var  den  ikke  købt  for  dyrt;  da  skulde  han 
ikke  klage. 

Naar  han  havde  faaet  hendes  Brevs  Bekræftelse 
paa  dette,  da  var  der  visselig  intet  mer  tilbage, 
da  kunde  han  rolig  do. 

XXXIV 

rden  paa  Efteraaret  vendte  Peder  Sunessøn 
tilbage  fra  Paris. 

Strax  da  Absalon  saa  ham  paa  Holmens  Brink, 
følte  han,  at  der  var  sket  en  Ulykke;  og  næppe 
havde  han  naaet  Borgen,  før  Ærkebispen  gik  i 
Enrum  med  ham  i  sit  Bedekammer. 

Peder  fortalte  om  den  lange  Sørejse,  som  var 
gaaet  i  Magsvejr  den  meste  Tid.  Kun  én  Gang 
havde  de  maattet  lægge  i  Havn  for  Uvejr. 

Efter  enogtyve  Dages  Rejse  fik  de  Frankrigs 
Jord  i  Sigte.  Det  var  da  et  straalende  Vejr,  og 
Solen  skinnede  paa  Picardiets  høje  Kyst  med 
dens  bratte  Klippevægge. 

De  lagde  ind  ad  Sommeflodens  Munding  med 
deres  Skibe.  Og  strax  sendte  de  franske  Sende- 
mænd Ilbud  til  Paris,  at  Prinsesse  Ingeborg  var 
ankommen. 

Philip,  som  havde  ventet  hende  med  Utaal- 
modighed,  red  med  et  glimrende  Følge  for 
at  modtage  sin  vordende  Dronning  paa  Halv- 
vejen. 

I  Byen   Amiens  holdt  han  Rast  og  ventede 

paa  de  danske  Skibe,  der  samtidig  med  at 
Budet  afsendtes,  i  Mag  havde  roet  sig  op  ad 
Floden. 

Alt,  som  Skibene  kom  frem,  samlede  de 
franske  Bønder  sig  paa  Flodens  grønne  Bredder 
og  blottede  deres  Hoved  for  den  høje,  lyse 
Kvinde,  der  stod  i  Stavnen  af  sit  Skib  og  smilede 
dem  i  Møde. 

De  syntes,  hun  bar  Lykke  med  sig  til  Landet. 
Aldrig  havde  de  set  saa  lyst  et  Haar  og  saa 
milde,  straalende  Øjne. 

Da  Amiens's  Taarne  og  Huse  skimtedes  i 
gylden  Morgentaage,  greb  Ingeborg  Peder  Sunes- 
son  i  Armen,  betagen  af  det  skønne  og  rige 
Syn. 

—  Se,  hvor  fagert,  det  Land,  som  skal  være 
mit! 

Han  saa  op  paa  hende.  Da  havde  hun  blanke 
Taarer  i  sine  Øjne;  men  hendes  Mund  stod 
aaben  i  et  Smil,  der  bævede  af  Forventningens 
Glæde. 

Nu  øjnede  de  Broen  over  Floden.  Tilhøjre, 
foran  Byens  Huse,  glimtede  og  straalede  det  i 
Luften  af  blanke  Hjælme  og  Lansespidser;  og 
mange  brogede  "Farver  skinnede  af  de  franske 
Baroners  Skjolde. 

Saa  megen  Herrepragt  havde  Ingeborg  aldrig 
set  før.  Hun  følte  sig  ringe  overfor  Frankrigs 
mægtige  Konge. 

Da  endelig  de  franske  Sendemænd,  som  stod 

i  Halvkreds  om  hende  i  Skibets  Stavn,  pegede 
ind  mellem  Rytterne  og  viste  hende  Kongen  paa 
den  sorte  Hest,  da  skælvede  hun  af  Forventning 
og  kunde  ikke  faa  sine  Øjne  fra  hans  smidige 
Skikkelse. 

Og  da  han  rejste  sig  i  Sadlen  og  viftede  med 
sit  Silkeklæde,  rødmede  hun  dybt,  idet  hun 
bøjede  sit  Hoved  og  langsomt  hævede  sin  Haand 
til  Genhilsen. 

Da  Skibet  endelig  laa  ved  Broen  og  Gang- 
brædtet  førtes  over  Ræling  af  de  mørke  Bro- 
svende, der  ikke  kunde  styre  deres  Nysgerrighed, 
mens  de  gjorde  deres  Gerning,  da  sprang  Kong 
Philip  hastig  af  sin  Hest. 

Med  Smil  om  sin  kække  Mund,  med  Smil  i 
sit  dristige  Blik  løb  han  frem  og  raabte  sin 
Hilsen  paa  Fransk. 

Ingeborg  var  blændet.  Forvirret  søgte  hun 
Peders  Haand;  og  Fodfæstet  havde  nær  svigtet 
hende,  da  den  unge,  sortskæggede  Konge 
bøjede  Knæ  for  hende  paa  den  tæppeklædte 
Bred  og  sagde  en  Mængde  Ord,  der  lød  som  en 
fyrig  Kvidren  i  hendes  Øre.  Men  da  hun  ikke 
forstod  dem,  vidste  hun  ikke,  hvad  hun  skulde 
svare. 

Saa  rakte  hun  ham  sin  fine,  hvide  Haand. 
Han  tog  den,  betragtede  den  nøje  og  løftede  den 
derpaa  med  et  let  Tryk  til  sine  Læber. 

Nu  førte  han  hende  til  den  gyldne  Karm,  som 
ventede  hende  forrest  i  Følget;  og  medens  den 

langsomt  kørte  frem  imellem  de  underlige  Huse, 
red  han  ved  Karmens  venstre  Side;  og  hver 
Gang  hun  skottede  ud,  da  mødte  hun  hans 
dristige  Blik,  som  fik  hende  til  at  slaa  Øjet  ned; 
thi  det  forvirrede  hende  og  huede  hende  ikke 
rigtigt,  uden  at  hun  vidste  hvorfor. 

Det  var  en  Lørdag.  Om  Søndagen  skulde 
Kroningen  finde  Sted. 

Hele  Byen  var  dog  allerede  nu  i  Fest.  Saa 
mange  fremmede  var  komne  til  Staden,  at  selv 
Abbed  Stephan,  der  nys  var  udnævnt  til  Biskop 
af  Tournai  og  som  skulde  holde  Purpurkaaben, 
kun  med  største  Vanskelighed  havde  fundet 
Bolig. 

Undervejs  til  Kirken,  hvor  Formælingen  skulde 
foregaa,  hilstes  Ingeborg  i  den  gyldne  Karm  af 
alle  Byens  Folk. 

Hun  undredes  paa  deres  urolige  Væsen,  deres 
dristige  Lader  og  højrøstede  Tale.  Saa  havde 
de  ogsaa  sorte  Øjne;  og  Kvinderne  færdedes 
uden  Sky  midt  i  Tummelen  mellem  Mændene. 

Mange  nikkede  og  smilede  til  hende.  En  og 
anden  raabte  Ord  og  svingede  med  sin  Hue. 
Men  hun  forstod  ikke,  hvad  han  sagde.  Dog 
smilede  hun  til  "Tak.  Alle  fandt  de  hende  saare 
lys,  saare  skøn  og  saare  mild. 

Efter    Formælingen    i    Kirken    red    hun    ved 
Philips  Side  til  Slottet. 
Der  gik  Dans  i  Hallen.     Kongen  førte  hende 

ved  sin  Haand  frem  mellem  Baronerne  og  deres 
Fruer. 

Alle  bøjede  sig  dybt  for  hende;  men  Mændene 
havde  slige  dristige  Blikke,  at  hun  næsten  hele 
Tiden  maatte  gaa  med  nedslagne  Øjne, 

Ved  Midnat  førtes  hun  til  sit  Sovekammer  af 
Philips  Moder,  Enkedronningen,  og  fire  af  Hoffets 
fornemste  Fruer. 

Tre  Terner  foruden  hende,  som  hun  havde 
med  sig  fra  Danmark,  hjalp  hende  med  Afklæd- 
ningen. 

Men  da  hun  endelig  var  ene  og  længtes  efter 
Fred  oven  paa  alle  Dagens  mange  forvirrede 
Indtryk,  da  aabnedes  Døren  sagte;  og  Kongen 
traadte  ind. 

Udtrykket  i  hans  Øjne  og  Smilet  om  hans 
Mund  gjorde  hende  saa  bange,  at  hun  nær  havde 
skreget. 

Hun  vidste  vel,  at  hendes  Ægteherre  havde 
at  befale  over  hende,  at  hun  skyldte  ham  Lydig- 
hed i  et  og  alt;  at  han  maatte  hvile  i  hendes 
Seng,  om  han  ønskede  det;  men  hvorfor  kom 
han  dog  nu  i  den  sene  Nat,  da  hun  var  træt 
og  længtes  efter  Søvn?  —  Han  havde  dog  set 
hende  den  hele  Dag. 

Den  næste  Morgen,  da  Dronning  Ingeborg, 
ledsaget  af  sine  Æresdamer  og  med  Biskop 
Peder  Sunessøn  i  sit  Følge,  traadte  ind  i  Dom- 
kirken,   hvor    Ærkebiskop    Vilhelm    af    Reims, 

Kongens  Morbroder,  „med  de  hvide  Hænder", 
som  han  nævnedes,  ventede  hende  for  Højaltret 
i  Spidsen  for  tredive  af  Rigets  Bisper  og  øverste 
Prælater,  da  undredes  alle  over  den  Forandring, 
der  var  sket  med  hende  siden  igaar. 

Hun  var  bleg  som  et  Lig.  Hendes  Øjenlaag 
skælvede  af  Sindsbevægelse;  og  hun  holdt  dem 
bestandig  nedslaaede.  De,  der  stod  hende  nær, 
saa,  at  hun  rystede  over  Kroppen,  og  hendes 
Læber  bævede,  som  stod  Graaden  hende  i 
Halsen. 

Da  smilede  en  og  anden  af  de  franske  Baroner 
til  sin  Nabo  og  hviskede  uhøviske  Ord  om  deres 
unge  Konge. 

Der  vexledes  Tegn  og  Hentydninger  dem 
imellem,  som  kun  Hoffets  Herrer,  der  kendte 
Kongen  og  hans  Vaner  nøje,  forstod.  Men  alle 
saa  de  medlidende  paa  den  unge,  lyse  Kvinde, 
der  skred  der  frem  over  Kirkegulv,  som  var  hun 
ganske  ene  og  forladt  i  den  store  Mængde. 

Men  da  hun  naaede  Altret  og  endelig  hævede 
Blikket  og  lod  det  langsomt  vandre  fra  den 
stolte  Ærkebiskop  med  de  hvide  Hænder  til 
Kongen,  der  stod  tilhøjre  for  Altret,  iklædt  Mag- 
tens og  Rigets  Tegn,  —  da  saa  alle,  hvorledes 
Kongen  blegnede  og  vendte  Hovedet  bort. 

En  saadan  Uro  faldt  der  over  ham,  at  han 
ikke  kunde  holde  sig  stille,  men  skiftede  om  fra 
den  ene  Fod  til  den  anden  og  gav  sine  Hænder 
ideligt  Ærende  ved  sin  pragtfulde  Dragt. 

Ikke  én  Gang  vendte  han  Blikket  imod  hende. 
End  ikke,  da  Ærkebispen  satte  den  tunge  Krone 
ned  over  hendes  lyse  Haar  og  Abbed  Stephan 
bredte  Purpurkaaben  over  hendes  Skuldre,  saa 
han  paa  sin  Dronning.  Det  var,  som  havde  en 
pludselig  Modbydelighed  for  den  skønne,  unge 
Kvinde  fyldt  hans  Sind. 

Enhver,  der  stod  saa  nær  i  den  overfyldte 
Kirke,  at  han  kunde  skelne  Ansigtstræk  og  Mine, 
saa  Kongens  forunderlige  Væsen  og  undredes 
derpaa. 

Næppe  var  Højtideligheden  til  Ende,  før  Philip 
stod  op  fra  sin  Plads  med  sine  Riddere.  I  det 
han  gik  forbi  Dronningen,  der  hun  sad  med 
Krone  og  Purpur,  bøjede  han  sig  hastig  for 
hendes  Stol,  men  uden  at  se  paa  hende,  og 
forlod  Kirken. 

Da  gik  der  en  Mumlen  gennem  Mængden. 
Baronerne,  som  kendte  Kongen  nøje,  hviskede 
indbyrdes,  at  dette  betød  Skilsmisse.  Mangen 
én  spottede  Kongen,  at  han  forsmaaede  saa 
fager  og  uskyldig  en  Kvinde.  For  at  vise  hende 
Ære,  gik  de  alle  og  hver  for  hendes  Stol,  bøjede 
Knæ  og  kendte  hende  saaledes  for  deres  rette 
Dronning. 

Samme  Aften  kom  der  Bud  til  Biskop  Peder, 
om  han  vilde  begive  sig  til  Kongen,  som  ønskede 
at  tale  med  ham. 

Philip  kom  ham  hastig  i  Møde  i  Hallen.    Han 

var  bleg;  hans  Øjne  flakkede  urolig  omkring; 
og  hans  Sind  var  saa  ophidset,  at  han  næppe 
gav  sig  Tid  til  at  gengælde  Peders  Hilsen. 

—  Jeg  har  kaldt  Eder  for  at  sige  Eder,  Herre 
Biskop,  at  de  Betingelser,  jeg  stillede  for  Ægte- 
skabet med  Eders  Konges  Søster,  ikke  er  op- 
fyldte. 

—  Hvorledes,  Herre  Konge,  er  Medgiften  ikke 
fuldt  betalt? 

—  Hvem  taler  om  det  usle  Sølv?  —  for  Philip 
op  —  men  jeg  krævede  en  dansk  Flaade  at  føre 
mod  England.     Hvor  har  I  den? 

Peder  forklarede  ham  nu,  hvad  der  var  vedtaget 
i  Roskilde.  Kongens  egne  Sendemænd  kunde 
vidne,  at  Enighed  var  opnaaet  og  beseglet. 

—  Lige  meget!  —  sagde  Philip  og  slog  hidsigt 
med  Haanden  for  at  afbryde  ham  —  dette  Ægte- 
skab anser  jeg  for  ugyldigt.  Bedst  var  det,  om 
I  tog  Eders  Konges  Søster  med  Jer  tilbage. 
Desuden  — 

—  Desuden!  —  sagde  han.  Og  skønt  dette 
Ord  og  dets  Betydning  lovede  at  sige  alt  det, 
som  var  den  sande  Grund,  saa  kom  der  dog  ikke 
flere  Ord. 

Peder  tøvede^  saa  spørgende  paa  Kongen  og 
ventede.  Men  Kongen  sagde  kun  det  lille  Ord 
„desuden"  og  blev  tavs. 

Da  rejste  Peder  sig  i  hæftig  Vrede;  og  nu 
talte  han  saa  frit.  han  turde,  om  Kongens  be- 
synderlige  Opførsel   imod   sin   unge   Dronning. 

Og  da  Philip  tilsidst  bød  ham  tie,  saa  erklærede 
Bispen,  at  han  og  hans  Følge  vilde  rejse  samme 
Dag  og  føre  Klage  over  Kong  Philip  hos  den 
danske  Konge  og  hans  første  Mand,  Ærkebiskop 
Absalon. 

Da  slog  Philip  en  haanlig  Latter  op  og  sendte 
ham  bort  med  de  Ord,  at  han  og  hans  Mænd 
skulde  være  af  Landet  inden  Daggry. 

Men  der  Peder  vendte  tilbage  til  sit  Skib  fra 
Slottet,  saa  søgte  han  ind  i  Mængden  af  Menig- 
folk, som  trængtes  paa  Gader  og  Stræder,  —  for 
at  høre,  hvad  Kongens  egne  Landsmænd  mente 
om  hans  Opførsel. 

Da  havde  alt  de  forunderligste  Rygter  spredt 
sig  i  Byen. 

Nogle  talte  med  store,  ængstelige  Øjne  om  den 
Trolddomskunst,  som  var  øvet  over  Kongen. 
Nogen  Fjende  eller  ond  Spaakvinde  maatte  have 
forgjort  ham  ved  hemmelige  og  djævelske  Midler, 
at  han  saaledes  forhaanede  den  unge,  lyse 
og  milde  Kvinde,  som  Gud  havde  ført  ham  i 
Gaard. 

Andre  gjorde  sig  Mine  af  forborgen  Viden,  om 
hvad  sket  var  i  Brudenatten.  En  vidste,  at  hvor 
ung  og  skøn  hun  end  var  af  Aasyn,  den  frem- 
mede Prinsesse  med  det  mærkelige  Navn,  saa 
var  hun  dog  befængt  med  slig  stinkende  Aande, 
at  ingen  kunde  holde  ud  at  være  hende  nær. 

En  anden  bød  sig  til  Ed  paa,  at  der  Kongen 
havde  søgt  hendes  Leje,  da  havde  han  befundet 

hende  med  saa  sørgelig  en  Legemsfejl,  at  det 
var  tvivlsomt,  hvorvidt  hun  kunde  kaldes  Kvinde 
snarere  end  Mand. 

En  tredje  havde  erfaret  af  en  Skosvend,  der 
var  Kæreste  med  en  Stegerspige  paa  Slottet, 
hvis  Veninde  havde  luret  udenfor  Dronningens 
Kammerdør  —  thi  hun  var  en  af  Ternerne  — 
at  der  Kongen  gik  i  Seng  hos  sin  Dronning,  da 
havde  han  fundet,  at  hun  ikke  var  den  unge, 
kyske  Jomfru,  som  hun  blev  udgiven  for.  Saa 
vred  var  han  bleven,  at  han  havde  slaaet  hende 
og  svoret,  at  hun  strax  skulde  sendes  tilbage 
med  Skam. 

Peder  Sunessøn  rejste  da  af  Etyen  med  sine 
Folk  efter  at  have  taget  det  Løfte  af  Biskop 
Stephan,  at  han  vilde  staa  Ingeborg  bi  og  skikke 
Bud  om  alt,  hvad  der  siden  maatte  hænde. 


Da  Biskoppen  endelig  tav,  sad  Absalon  længe 
uden  Ord.  Det  var,  som  om  Smærten  havde  be- 
røvet ham  Mælet  og  stivnet  hans  Ansigt.  Under- 
læben hang  slapt  ned;  og  Peder  forfærdedes  over 
Udtrykket  i  hans  Øjne,  der  de  stirrede  frem  for 
sig,  fulde  af  dump  Vé. 

Endelig  foldede  han  sine  magre  Hænder  og 
sagde,  som  om  han  talte  med  sig  selv: 

—  Hvad  har  jeg  forbrudt,  at  de  Kvinder,  som 
jeg  har  haft  kærest  i  mit  Liv,  skulde  lide  saa 
ond  en  Skæbne  alle? 

Atter  sad  han  tavs  i  dybe  Tanker,  som  Peder 

ikke  turde  bryde. 
Da  endelig  rejste  han  sig  af  Stolen  og  sagde: 
—  Vi  faar  nu  vente  paa  nye  Bud.     Men  ikke 

kan  jeg  de,  før  Ingeborg  har  faaet  den  Ret  og 

Ære,  som  tilkommer  hende. 


Ved  Aarets  Udgang  kom  der  Brev  fra  Biskop 
Stephan,  at  Philip  strax  efter  de  danskes  Afrejse 
havde  ladet  Ingeborg  med  hendes  danske  Klerk 
og  hendes  danske  Terne  bringe  til  Abbediet 
S.  Maur  des  Fosses,  der  laa  paa  en  Halvø  i 
Floden  Marne,  en  halv  Mil  fra  Paris. 

Stephan  havde  f ormaaet  Kongen  til  at  besøge 
hende  i  Klostret. 

Ved  Nat  havde  han  da  været  ene  med  hende. 
Men  en  halv  Time  efter  forlod  han  i  Vrede 
hendes  Sovekammer  og  var  siden  da  ikke  at 
formaa  til  at  se  hende. 

Han  krævede  at  skilles  for  enhver  Pris. 
Allerede  i  November  Maaned  erklærede  et 
Møde  af  gejstlige  og  verdslige  Stormænd,  men 
forrest  iblandt  dem  Ærkebispen  med  de  hvide 
Hænder,  paa  Kongens  Opfordring  Ægteskabet 
for  opløst.  Til  Grundlag  for  Skilsmissen  havde 
flere  Biskopper  bevidnet,  at  Philip  var  for  nær 
besvogret  med  Ingeborg  gennem  det  Slægt- 
skab1, som  bestod  imellem  hans  afdøde  Hustru 

Isabella  og  Karl  af  Danmark,  fra  hvem  ogsaa 
Ingeborg  sagdes  at  nedstamme. 

Stephan  havde  da  sendt  hemmelig  Klage  til 
den  hellige  Stol,  som  ogsaa  strax  havde  kendt 
Skilsmissedommen  ugyldig. 

Saa  havde  han  søgt  Foretræde  hos  Ingeborg, 
der  i  sin  Klosterensomhed,  ukendt  med  Sproget, 
var  uvidende  om  alt. 

Da  hun  endelig  forstod,  hvilken  Forsmædelig- 
hed der  var  overgaaet  hende,  brast  hun  i  Graad 
og  raabte: 

—  Maia  Francia!  —  Roma  —  Roma! 

Dermed  vilde  hun  sige,  at  hun  satte  hele  sin 
Lid  til  Paven  i  Rom. 

Philip  søgte  nu  at  formaa  hende  til  at  vende 
tilbage  til  Danmark;  men  hun  vilde  paa  Stephans 
Raad  ikke  lide  denne  Tort. 

Da  lod  Kongen  hende  føre  længere  bort  fra 
Paris,  at  hun  ikke  skulde  finde  Støtte  i  Gene- 
viéve  Klostret  eller  hos  det  menige  Folk,  som 
havde  dyb  Medfølelse  med  hendes  Ungdom  og 
Ulykke.  Hun  blev  indespærret  paa  Nonneklostret 
Belrepaire  i  Arras,  hvorhen  Frankrigs  Konger 
plejede  at  sende  de  Kvinder,  som  en  Tid  havde 
nydt  deres  Gunst,  men  sidenhen  var  bleven 
besværlige. 

Nu  sled  hun  Tiden  med  Andagtsøvelser  og 
Haandarbejder.     Biskop  Stephan  kom,   saa  ofte 


Maia  Francia!  o:  onde  Frankrig! 

ske  kunde,  og  ydede  hende  Trøst  og  Op- 
muntring. 

Saa  indtagen  var  han  af  hendes  Person,  at 
han  i  sit  Brev  kaldte  hende  „en  kostelig  Perle, 
Himlen  værdig;  saa  ædel  af  Byrd  som  elskelig, 
beskeden  og  dejlig;  ung  af  Aar,  men  gammel 
af  Forstand;  de,  som  forstaar  sig  paa  Kvinde- 
skønhed, vil  stille  hende  ved  Helenas  Side". 

Da  nu  endelig  det  sidste  og  mest  forargelige 
skete,  at  Philip  søgte  Ægteskab  med  en  anden 
Fyrstinde,  da  skrev  Ingeborg  et  Brev  til  Absalon 
og  til  sin  Broder  Kong  Knud.  Men  Brevene 
naaede  ikke  frem.  Hendes  Vogtere  opsnappede 
dem.  Og  Absalon  fik  intet  andet  Nyt  fra 
hende  end  det,  som  Biskop  Stephan  nu  sendte 
ham. 


Da  Absalon  havde  læst  Brevet,  lod  han  Heste 
sadle  og  red  samme  Dag  til  Roskilde. 

Han  begærede  at  tale  med  Knud  i  Enrum; 
og  da  deres  Samtale  var  til  Ende,  gik  der  Bud 
med  Brev  fra  Ærkebispen  af  Lund  til  Ærkebispen 
af  Reims,  hvori  det  bevistes,  at  Svogerskabs- 
grunden  var  falsk. 

Men  samtidig  kaldte  Absalon  sin  gamle  Ven, 
Abbed  Vilhelm,  som  var  utrøstelig  over  den 
Andel,  han  havde  haft  i,  at  Ingeborgs  Skæbne 
paa  saa  sørgelig  Vis  var  bleven  knyttet  til  hans 
Fædreland,  til  sig  i  Havn. 

Længe  forhandlede  de  sammen.  Da  de  skiltes, 
var  det  bestemt,  at  Vilhelm  skulde  rejse  til  Rom 
med  Brev  fra  Knud  og  fra  Absalon.  Men  for 
hans  høje  Alder  blev  den  unge  Anders  Sunessen, 
der  just  var  bleven  Kongens  Kansler,  givet  ham 
til  Ledsagelse.  Anders  havde  ikke  blot  studeret 
i  Paris  som  sin  Broder  Peder,  men  tillige  i 
Bologna,  og  var  personlig  kendt  med  flere  af  de 
mest  formaaende  Kardinaler  i  Rom. 

Det  var  Vinter,  da  de  rejste  fra  Danmark. 

To  Maaneder  efter  fik  Absalon  Brev,  at  de  var 
ankomne  til  Rom  efter  mange  Genvordigheder 
og  havde  været  stedede  for  den  gamle  Pave 
Colestin. 

Men  derefter  kom  der  ikke  flere  Bud. 

Der  gik  et  halvt  Aar.  Der  gik  et  helt  Aar. 
Der  gik  to. 

Absalon  bøjedes  under  Uvishedens  Pine.  Aften 
efter  Aften  stod  han  paa  Holmen  og  saa  mod 
Syd,  støttet  til  sin  Stok.  Han  stirrede  med  fast 
lukket  Mund  mod  Synskredsen,  som  vilde  han 
sprede  dens  Taage  og  stirre  sig  til  med  sit  Blik, 
hvad  han  ikke  fik  Bud  om. 

Morgen  efter  Morgen  vaagnede  han  op  i 
Haabet  om,  at  Gud  endelig  havde  vendt  Sagen 
til  det  gode  og  skikkede  ham  Bud  fra  Rom  endnu 
i  Dag.  Men  om  Aftenen  lagde  han  sig  til  Sengs, 
dybt  skuffet  i  Sind. 

Hans  Ansigt  magredes,  saa  at  Øjnene  syntes 

Laurids  Bruun  :  Absalons  Saga.     II.  *° 

unaturlig  store;  og  Panden  bar  Præg  af  den  dybe 
Græmmelse;  men  han  gav  sig  ikke  over. 

Læberne  lukkede  sig  fast  om  den  sikre  Be- 
slutning, at  han  ikke  vilde  do,  før  den  store  Uret 
var  bødet. 

Da  —  endelig  —  kom  der  Brev  fra  Abbed 
Vilhelm.     Men  det  kom  fra  Paris. 

I  Rom,  fortalte  Brevet,  havde  man  formaaet 
Paven  til  at  sende  to  af  sine  Kardinaler  til  Kong 
Philip  med  Fordring  om  at  indsætte  Ingeborg  i 
hendes  Ret.  Men  Frankrigs  Prælater  turde  ikke 
støtte  Pavens  Legater  imod  Kongen.  Og  da 
Philip  desuden  havde  underkøbt  en  Del  af  Kar- 
dinalerne i  Rom,  blev  Ingeborgs  Sag  bestandig 
trukken  i  Langdrag. 

Først  da  de  danske  Afsendinge  truede  med  at 
rejse  og  gøre  Sagen  aabenlys  for  hele  Kristen- 
heden, lod  Paven  udfærdige  et  Brev  til  Ærke- 
bispen af  Reims,  hvori  han  ophævede  den  uret- 
færdige Skilsmissedom  og  paalagde  ham  at 
formaa  sin  Søstersøn,  Kongen,  til  at  bøje  sit 
stridige  Sind  samt  forbyde  ham  at  gifte  sig 
paany. 

Dette  Brev  skulde  Vilhelm  og  Anders  selv 
overrække  Ærkebispen. 

Men  paa  Rejsen  til  Paris  blev  de  danske 
Sendemænd  efter  Kongens  hemmelige  Befaling 
fangne  af  Hertugen  af  Bourgogne,  og  alle  deres 
Breve  blev  dem  frarøvede. 

Fra  Fængslet  anraabte  Vilhelm  Kong  Philip 
om  Løsladelse.  Et  voldsomt  Uvejr  havde  just 
da  hærget  det  ganske  Land;  og  Vilhelm  for- 
kyndte Kongen,  at  Gud  i  Drømme  havde  aaben- 
baret  ham.  at  det  var  hans  mægtige  Vrede  over 
Kongens  Færd,  der  voldte  Uvejret. 

De  blev  først  løsgivne,  da  Abbederne  af  Clair- 
vaux  og  Citeaux  henvendte  sig  til  Kongen  og 
paa  det  strængeste  foreholdt  ham  den  skændige 
Behandling  af  sagesløse  gejstlige  Mænd. 

De  naaede  endelig  Paris;  men  det  lykkedes 
dem  end  ikke  at  faa  Kongen  i  Tale. 

Dog  sendte  nu  Paven  sin  Notarius  med  Brev 
saa  vel  til  de  pavelige  Legater  som  til  Kong 
Philip  med  Paalæg  om,  at  Skilsmissesagen 
skulde  tages  op  til  ny  Behandling  og  Philip  trues 
til  Eftergivelse. 

Men  Pavens  Paamindelse  frugtede  intet.  Philip 
lod  haant  om  Legaterne  og  bestak  de  franske 
Prælater. 

Næppe  var  Vilhelm  og  Anders  Sunessøn  vendte 
tilbage  til  Danmark  med  uforrettet  Sag,  før  det 
rygtedes  til  Landet,  at  Kong  Philip  havde  vovet 
trods  Pavens  Bud  at  gifte  sig  paa  ny.  med  en 
tysk  Prinsesse. 


Da  rejste  Absalon  sit  Hoved.    Da  samlede  han 
al  sin  gamle  Kraft.     Forhaanelsen  mod  Ingeborg 

gød  en  Ild  i  hans  Hu,  som  han  ikke  havde  kendt 
siden  sin  Manddoms  bedste  Dage. 

Han  lukkede  sig  inde  i  sit  Bedekammer.  Den 
hele  Dag  arbejdede  han  i  Stilhed.  Men  da  han 
ved  Aften  samledes  med  Peder  til  Nadveren,  da 
havde  han  gjort  et  Udkast  færdigt  til  det  Brev, 
som  skulde  sendes  Paven  i  Kong  Knuds  Navn. 

Ydmygt  bad  Kong  Knud  i  Brevet  for  sin 
ulykkelige  Søsters  Skæbne.  Ydmygt  henstillede 
han  sin  og  hendes  Sag  under  den  hellige  Stols 
Afgørelse,  som  hans  Fader  før  ham  og  hans 
Farfader,  Helgenkongen,  altid  havde  bøjet  sig 
for  Guds  Statholder.  Ydmygt  bad  han,  at  Paven 
vilde  anvende  sin  mægtige  Banstraale  til  at  tvinge 
Kong  Philip  til  at  øve  Ret. 

Men  —  saå  sluttede  det  ydmyge  Brev  —  om 
den  hellige  Stol  ikke  vil  anvende  dette  yderste 
Vaaben,  som  Gud  har  givet  den  til  Rettens  Sejr, 
i  en  Sag,  hvis  Uretfærdighed  er  aabenlys  for 
hele  Kristenheden,  —  hvis  den  nægter  at  støtte 
et  Land  og  en  Konge,  som  tjener  Kirken  mere 
trofast  end  nogen,  da  maa  den  vide,  at  om 
dette  Land  og  hele  dets  Kirke,  lige  ned  til  den 
simpleste  Klerk,  skiller  sig  ud  fra  Samfundet 
med  det  fjærne  Rom  og  danner  en  egen  Kirke 
under  Ærkebispen  af  Lund,  der  er  frygtet  og 
elsket  overalt  i  Norden,  —  da  har  den  hellige 
Stol  selv  villet  det  saa  og  maa  bære  Ansvaret 
derfor  hos  Gud. 

Inden  dette  Brev,    som   sendtes  ikke  blot  til 

den  gamle  Pave,  men  tillige  til  hver  af  de  mæg- 
tigste Kardinaler,  havde  naaet  Rom,  var  Colestin 
ded;  og  en  ung  og  myndig  Mand,  Innocents  den 
tredje,  var  bleven  hans  Efterfølger. 

Hans  første  Embedshandling  blev  at  læse 
Absalons  Brev.  Han  følte  dets  vældige  Vrede 
bag  de  ydmyge  Ord.  Han  forstod  dets  stolte, 
alvorlige  Trusel  og  loved  sig  selv  at  øve  Ret  i 
denne  gamle  og  farlige  Sag. 


Fem  Aar  var  forløbne,  siden  Ingeborg  drog 
fra  Danmark,  da  Pave  Innocents  den  tredje  efter 
nye  forgæves  Paamindelser  og  Trusler  endelig 
tabte  Taalmodigheden  med  Kristenhedens  første 
Konge  og  lod  sin  Kardinal  fra  den  burgundiske 
Grænse  offenlig  forkynde  Interdikt  over  Frankrig 
for  dets  brødefulde  Herskers  Skyld. 

Det  var  i  Marts  i  Aaret  1200,  at  alle  franske 
Kirker  lukkedes.  Ingen  anden  kirkelig  Gerning 
maatte  øves  end  Barnedaab  og  Syges  Betjening. 

Døde  fik  ikke  kristen  Jord;  ja  i  et  og  andet  Stift 
blev  de  end  ikke  begravede.  Intet  Sakrament 
blev  uddelt.  Intet  Vievand,  ingen  Velsignelse, 
ingen  sidste  Olie.  Ingen  Messe,  ingen  Klokke- 
klang, ingen  Munkesang. 

Det  menige  Folk  var  Fortvivlelsen  nær.  Alle 
forbandede  Kongen,  som  havde  ført  denne  Ulykke 
over  deres  Hoved,  over  deres  Kvæg,  over  deres 
Jord. 

Da  endelig  bøjede  Kong  Philip  sig.  Han 
lovede  at  fjærne  sin  Bihustru  og  at  erkende 
Ingeborg  for  sin  rette  Dronning,  saa  længe  ingen 
lovmæssig  Skilsmisse  var  bevilget. 

Sammen  med  Pavens  Legat  besøgte  han  hende 
i  Klostret  og  gjorde  hende  Afbigt. 


XXXV 

Da.  Budskabet  i  Slutningen  af  September  kom 
til  Havn,  at  Philip  endelig  havde  bøjet  sig  og 
taget  Ingeborg  til  sig  som  Hustru  og  Dronning, 
havde  Absalon  været  syg  i  nogle  Dage. 

Han  holdt  sig  dog  oppe  og  gik  ved  Peders 
Arm  hver  Dag  en  Tur  over  Holmen.  Men  det 
saas  af  hans  store  Blik,  at  Viljen  alene  gav  ham 
Magt  over  de  kraftløse  Lemmer. 

I  tooghalvfjerdsindstyve  Aar  havde  Blodet  gjort 
sit  hastige  Løb  i  hans  Aarer.  Nu  var  Hjærtet 
træt  og  formaaede  næppe  at  drive  det  frem  og 
drage  det  tilbage.  Dog  Absalon  vilde  ikke  dø, 
før  Ingeborgs  Sag  var  vunden. 

Da  Biskop  Peder  fik  Brevet  fra  Stephan,  saa 
vilde  han  i  jublende  Glæde  strax  løbe  til  Ærke- 
bispen for  at  melde  ham  det  tykkelige  Nyt.  Men 
da  faldt  det  ham  i  Hu,  at  naar  Absalon  spurgte 
dette  Budskab,  da  vilde  han  sikkert  sige  som  hin 
fromme  Mand  Simeon: 

—  Nu  lade  du  din  Tjener  fare  med  Fred! 

Dog.  da  han  mødtes  til  Middag  med  Absalon, 

læste  Ærkebispen  strax  i  hans  Øjne,    at  noget 
stort  var  hændet.     Han  vendte  sit  Ansigt  imod 
ham  og  sagde  strengt: 
- —  Dølg  intet  for  mig! 

Da  brast  Peders  Glæde  ud  af  ham.  Han  drog 
Brevet  frem  fra  sit  Bryst  og  læste  det  med  straa- 
lende  Øjne. 

Men  der  det  var  læst,  aandede  Absalon  saa 
dybt,  at  det  lød  som  en  Stønnen. 

Han  sank  sammen  i  Stolen  og  var  længe  tavs. 
Endelig  fik  han  Mælet  og  sagde: 

—  Saa  har  Gud  omsider  øvet  Ret.  Det  staar 
dog  mig  for,  at  Sagen  endnu  ikke  er  endt.  Æren 
er  vel  vunden;  men  nu  vil  Philip  sikkert  begære 
Skilsmissen  prøvet  og  idømt  paany. 

Som  Absalon  havde  frygtet  det,  saaledes  skete 
det. 

Kort  Tid  efter  kom  der  Brev  til  Ærkebispen  i 
Lund  fra  Pavens  Legat,  Kardinal  Oktavian,  som 
opholdt  sig  i  Paris.  Han  forkyndte  ham,  at  da 
Frankrigs  Konge  nu  havde  bøjet  sig  i  Lydighed 
for  Paven,  saa  kunde  den  hellige  Stol  ikke  afslaa 
hans  Begæring  om,  at  Skilsmissesagen  maatte 
prøves  for  at  idømmes  paa  retmæssig  Vis.  I 
dette  Øjemed  havde  Paven  da  nu  beordret  et 
Retsmøde  i  Soissons,  som  skulde  samles  den 
syvende  Marts  i  Aaret  1201.  Til  dette  bad  han 
Absalon  sende  paalidelige  og  dygtige  Mænd, 
som  kunde  føre  Dronningens  Sag  og  fremlægge 
Bevisligheder  mod  Svogerskabspaastanden. 

Absalon  overvejede  med  Peder,  hvad  herved 
var  at  gøre.  Da  Abbed  Vilhelm  var  for  gammel 
og  svag  at  sende  ud  paany,  blev  det  overdraget 
Anders  Sunessøn  tilligemed  Domprovsterne  af 
Roskilde  og  Lund  at  give  Møde. 

Endnu  engang  udarbejdede  Absalon  en  fuld- 
stændig Slægtstavle  for  Ingeborg;  og  han  lod 
Saxe  nedskrive  alt,  hvad  det  kunde  tænkes,  at 
Philips  Sagførere  vilde  hævde,  og  han  gendrev 
det  Punkt  for  Punkt. 


Alt,  som  Vinteren  skred,  blev  Absalon  stedse 
svagere.  Han  kunde  kun  færdes  ude  støttet  til 
Stokke. 

Hans  Krop  var  saa  mager  og  hans  Ryg  saa 
bøjet,  at  han,  der  i  Ungdommen  var  hærdebred 
og  maalte  sine  fulde  tre  Alen,  nu  syntes  lille  og 
spinkel;  og  Kaaben  slog  saa  store  Folder  om 
ham,  at  det  saa  ud,  som  var  den  syet  til  en 
anden. 

Næsen  sprang  frem  for  de  indfaldne  Kinder 
og  Tindingerne  huledes.  Kun  Øjnene  var  de 
samme,  med  det  store,  dvælende  Blik.  Det  saa 
ud,  som  sad  alt  Livet  tilbage  i  dem  alene. 

Da  Aaret  randt  ud,  faldt  det  i  med  Storm  af 
Øst;  og  derefter  blev  Kulden  saa  streng,  at 
Sundet  lagde  til.  Byens  Folk  vandrede  paa 
deres  Fod  fra  Holm  til  Holm,   ja  helt  over  til 

Skaanes  Kyst  gik  Farten,  eftersom  ogsaa  Sejl- 
løbet lukkede  sig  tilsidst. 

Skønt  Absalon  nu  selv  benyttede  den  Varme- 
kasse af  Træ,  som  han  i  sin  Tid  havde  givet 
Æskild  at  lægge  ved  Fodenden  i  sin  Seng,  saa 
kunde  han  dog  ikke  fange  Varme  i  sine  Lemmer. 
Hans  Hænder  og  Fødder  var  som  Is  at  føle 
paa,  enddog  han  bevægede  sig,  saa  meget  han 
orkede.     Men  han  kunde  ikke  dø  endnu. 

En  Dag  fik  han  Brev  fra  Biskop  Stephan  af 
Tournai.  Han  skrev,  at  han  havde  hørt  om  den 
forunderlige  Kraft,  hvormed  Absalon  beherskede 
Døden.  For  at  hjælpe  ham  i  denne  vanskelige 
Kamp,  at  det  maatte  lykkes  ham  at  se  Sejren, 
saa  bad  han  ham  modtage  til  Gave  en  Flaske, 
han  sendte  ham,  med  det  Livsens  Vand, 
Theriak.  Selv  havde  han  faaet  det  af  Ærke- 
bispen af  Messina.  Det  var  brygget  af  de  koste- 
ligste og  sjældneste  Urter  fra  Vælskland  og  var 
det  eneste,  som  kunde  kæmpe  mod  Døden. 

Absalon  smilede  ad  Brevet.  Dog  drak  han  af 
det  Livsens  Vand,  skønt  han  vel  vidste,  at  det 
kun  var  fra  hans  egen  stærke  Vilje,  at  Kraften 
skulde  komme. 

Da  Fasten  nærmede  sig,  var  Vinteren  paa  det 
haardeste.  Absalon  mærkede,  at  Kulden  steg 
fra  Benene  op  i  Underlivet.  Snart  vilde  den  naa 
hans  Hjærte  og  standse  dets  svage  Slag. 

Fordi  hans  Mave  tillige  var  svag,  var  det  kun 
lidet,  han  kunde  spise  og  drikke.     Men  der  var 

endnu  en  Maaned  tilbage,  indtil  Medet  skulde 
samles.  Og  derefter  vilde  sikkert  endnu  en 
Maaned  forløbe,  fer  Udfaldet  kunde,  blive  ham 
bekendt. 

Da  besluttede  han  at  bryde  op  fra  Havn  med 
dets  idelige  Blæst  af  Øst,  der  gik  ham  gennem 
Skind  og  Ben  og  truede  med  at  fælde  ham  før 
Tiden. 

Han  vilde  beskikke  sit  Bo  og  drage  til  sine 
Fædres  Jord,  til  Sore,  som  gemte  deres  Ben,  og 
hvor  ogsaa  hans  snart  skulde  hvile. 

I  den  Klostercelle,  hvori  hans  Fader  havde 
lukket  sine  Øjne,  vilde  ogsaa  han  sove  hen. 

Det  galdt  at  ordne  alt  i  Tide,  at  han,  naar 
Budskabet  kom  med  Sejren,  kunde  sige: 

—  Tag  nu  mit  Liv,  Herre!  Thi  jeg  er  beredt 
og  vil  gerne  de. 


Da  Afskedens  Time  kom,  var  Absalon  saa 
svag,  at  han  ikke  længer  kunde  gaa.  De  maatte 
bære  ham  fra  Borgen  ned  til  Færgebaaden. 

Men  da  han  sad  i  Baaden,  kom  Arild  Islænder 
lebende  efter  ham  og  vinkede,  at  de  skulde 
vente. 

Han  havde  længe  været  sengeliggende  selv. 
Nu  var  han  staaet  op  af  sit  Leje  og  raabte  til 
Absalon : 

—  Herre,  velsign  mig  endnu  en  Gang,  inden 
jeg  der! 

Absalon  saa  op  og  smilede  af  sine  blege, 
iskolde  Læber.  Saa  løftede  han  Haanden  og 
sagde  Velsignelsens  Ord;  men  Arild  knælede  ned 
med  Ansigtet  i  sine  Hænder. 

Ved  Endeboden  ventede  den  Karm,  som 
skulde  føre  ham  til  Sorø. 

Da  han  endelig  var  sat  til  rette  og  Bjørne- 
skindet viklet  fast  om  hans  Liv,  kørte  Vognen 
frem  mellem  de  gamle  Sildeboder  op  over  Øster- 
torvet. 

Saaledes  strømmede  Mænd,  Kvinder  og  Børn 
sammen  fra  alle  Gader  og  Huse,  at  den  maatte 
køre  ganske  langsomt. 

Absalons  store  Øjne  dvælede  ved  hvert  et 
Minde,  som  Byen  kaldte  frem  i  hans  Sind,  nu 
da  han  skulde  sige  den  det  sidste  Farvel. 

De  ældgamle  Linde  i  Østergaardens  Have  var 
dryssede  med  Rim,  og  paa  Nikolaj  Kirkes  Tag 
laa  Sneen  og  glimtede  i  Solen. 

Da  Karmen  over  Bjørnebroen  var  naaet  ned 
til  Fisketorvet,  blev  Stimlen  saa  stærk,  at  Vognen 
maatte  standse. 

Alle  trængte  sig  frem  for  at  sige  deres  gamle 
Herre  det  sidste  Farvel. 

Kvinderne  græd  og  løftede  deres  Smaabørn, 
at  han  skulde  velsigne  dem. 

Absalon  hævede  sin  Haand  og  tegnede  Korset 
over  dem,  mens  hans  Læber  hviskede  de  hellige 
Ord,  som  de  ikke  kunde  høre;  men  af  hans 
store,  vemodige  Øjne  lyste  Mildheden  i  hans  Hu 

og  den  Kærlighed,  han  nærede  til  dem  alle  i  sit 
Hjærte. 

Næppe  var  der  en  af  dem,  som  flokkedes  om 
hans  Vogn,  hvem  han  ikke  havde  talt  med  en- 
gang, eller  hvis  Skæbne  ikke  havde  hvilet  i  hans 
Haand. 

Tilsidst  svigtede  Kraften  ham.  Hans  Haand 
faldt  mat  tilbage,  hver  Gang  han  søgte  at  løfte 
den.  Da  lagde  han  den  ud  over  Karmen,  at  de 
kunde  naa  at  berøre  den  og  kysse  hans  Ring. 

Da  de  naaede  Møllebroen,  samlede  Absalon 
sin  yderste  Kraft  og  vendte  sig  i  Vognen. 

For  sidste  Gang  søgte  hans  Blik  til  Øster- 
gaardens høje  Linde,  til  Lille-Kongebroen  og  til 
Pilevejen  med  de  vide  Enge  bag. 

Hvad  han  saa  der  saa  langeligt  og  længe, 
vidste  ingen;  men  da  han  endelig  vendte  Hove- 
det mod  sin  Borg  med  det  stærke  Taarn  paa 
Holmen,  da  var  hans  Øjne  blændede  af  Taarer; 
og  det  bævede  og  drog  i  hans  blege  Læber,  som 
hviskede  han  Bønner  i  sit  Indre. 


Da  Absalon  naaede  Sorø  og  en  Stund  havde 
hvilet  efter  Rejsen,  begærede  han  at  bæres  over 
i  Kirken  til  sine  Fædres  Grave  foran  Højaltret. 

Han  lod  sig  føre  fra  Sten  til  Sten  og  knælede 
ned  ved  dem  alle.  De  Munke  og  Klerke,  som 
var  tilstede,  undredes  alle  paa,  at  hans  Øjne 
ikke  var  bedrøvede  som  hos  den,  der  gruer  for 

Døden.  Snarest  smilede  de.  som  den  smiler, 
der  er  paa  Vejen  hjem  _g  allerede  øjner  Gaarden 
i  det  fjærne. 

Da  han  sidenhen  blev  ført  ind  i  den  Celle, 
der  havde  være:  hans  Faders.  —  hver  Korset 
endnu  hang  paa  den  nøgne  Væg  som  da.  og  den 
Bønnebog,  som  havde  været  Asgers,  laa  paa 
Bordet.  —  da  smilede  Absalon,  som  et  Barn 
smiler,  naar  det  efter  en  Langvejsfærd  blandt 
Fremmedfolk  genser  sit  vante  Leje. 

Hans  svage  Haand  med  de  store  udstaaende 
Aarer  gled  kærtegnende  hen  over  Bogens  Svine- 
læder med  de  Spænder  af  Sølv.  Og  han  lagde 
sig  med  Fryd  til  rette  i  den  store  Sengebænks 
gamle  Hynder. 

Mod  Aften  lod  han  Abbed  Galfred  kalde  til  sig 
og  sagde,  at  han  vilde  gere  sin  yderste  Vilje, 
for  at  alt  kunde  ligge  beredt,  naar  de  sidste  Bud 
kom  fra  Frankrig  og  fra  Døden. 

Da  sendtes  der  Ilbud  efter  hans  Broder.  Esbern 
Snare.  Og  da  han  var  kommen,  samledes  om 
hans  Leje  Abbeden  i  Sorø.  hans  Provster  Toke 
og  Aage.  saa  og  flere  af  Klostrets  Prælater 
med  hans  Kapelian  og  Kæmner  og  de  ældste  af 
hans  Huskarle.  der  havde  været  ved  hans  Hof, 
saa  længe  han  havde  klædt  Ærkebispestolen. 
Men  Biskop  Peder  og  Saxe  Klerk  var  ikke  til 
Stede.  De  ventedes  til  Klostret,  naar  Fasten  var 
endt  og  Paasken  inde. 

Absalon  vendte  sig  først  til  Esbern  og  sagde: 


447 


—  Fjalneslevlille,  vor  Faders  gamle  Gaard, 
giver  jeg  dig,  min  Broder,  at  du  atter  kan 
skænke  den  til  din  Søn,  og  den  saaledes  kan 
blive  bestandig  i  vor  Slægt.  —  Saa  giver  jeg  dig 
ogsaa  den  lille  Skaal,  hvoraf  vor  Fader  plejede 
at  drikke! 

Derefter  skænkede  Absalon  sit  øvrige  Jorde- 
gods til  Kirken;  men  mest  betænkte  han  Sorø 
og  Vor  Frue  i  Roskilde,  hvor  Margrethe  og 
begge  hans  Fastre  laa  begravede. 

Det  kostbare  Guldbæger,  som  Kong  Svend  i 
sin  Tid  havde  skænket  Svantevit,  det  gav  han 
Kong  Knud  til  varigt  Minde  om  den  Daad,  der 
havde  bragt  de  danske  den  forsmædelige  Gave 
tilbage. 

Saxe  Klerk  eftergav  han  den  Gæld,  som  han 
skyldte  ham.  Og  endelig  delte  han  mellem  sine 
Biskopper,  Huskarle  og  Klerke  de  gode  Pels- 
klæder, som  han  ejede  i  Havn,  saa  og  sine 
Heste. 

Da  Testamentet  var  skrevet  ned  og  bekræftet 
med  hans  Segl  og  med  deres,  som  havde  været 
til  Stede,  vilde  Absalon  sove. 

Han  bad  dem  flytte  Sengen  hen  til  Vindus- 
lugen,  at  han,  naar  han  vaagnede,  kunde  se  ud 
i  Guds  klare  Dag  og  fryde  sig  over  Solens  Spil 
paa  Træernes  rimklædte  Grene. 

Absalon  ventede  paa  Dagen.  Det  saas  af 
hans  fjærne  Blik,  som  søgte  ud  mellem  Kloster- 
havens bladløse  Træer,  at  hans  Hu  var  langt, 
langt  borte. 

Endelig  oprandt  den  syvende  Marts,  som  var 
den  Dag,  da  Retsmødet  skulde  aabnes  i  Soissons 
for  at  afgøre  Ingeborgs  Skæbne. 

Da  Abbeden  kom  ind  i  Ærkebispens  Celle, 
var  det  højlys  Dag;  men  Absalon  laa  tilbage  i 
Hynderne  med  lukkede  Øjne. 

Dog  sov  han  ikke;  thi  de  blodløse  Læber  rørte 
sig  svagt;  og  under  de  tunge,  rynkede  Laag  be- 
vægedes Øjenstenene,  som  arbejdede  de  i  det 
skjulte. 

Da  Abbeden  endelig  rørte  ved  hans  Arm  for 
at  give  ham  den  varme  Morgendrikke,  slog  han 
Øjnene  op.  Abbeden  forfærdedes  over  deres 
Udtryk.  Store  og  klare  stirrede  de  ud  i  Cellen, 
til  de  fandt  hans  Ansigt;  men  det  var,  som  saa 
de  igennem  ham  og  gennem  Væggen,  langt  bort 
mod  fjærne  Egne. 

Han  afslog  at  drikke;  og  da  Abbeden  bedrøvet 
gik  ud  af  hans  Celle,  saa  han,  at  Absalon  bøjede 
Hovedet  frem  og  Munden  aabnedes,  som  lyttede 
han  af  hele  sin  Hu  til  fjærne  Ord. 

Hele  Formiddagen  laa  han  saaledes,  stirrende 
og  lyttende.  Selv  da  hans  Kapellan  kom  ind 
og  læste  Messen  ved  hans  Seng,  var  det,  som 
saa  han  ham  ikke,  som  hørte  han  ikke  hans 
Ord. 

Ved  Middagstid  blev  han  saare  urolig,  og 
Øjnene  fik  Udtryk  af  Angst.  Som  Skyer  jager 
over  Himlen  og  tager  dens  Lys,  saaledes  drog 
det  bestandig  over  hans  Ansigt;  og  han  bevægede 
Læberne,  som  vilde  han  tale  hæftige  Ord. 

Men  da  han  løftede  sin  hejre  Haand  truende 
i  Vejret,  sank  den  mat  tilbage. 

Atter  lukkedes  hans  Øjne;  og  han  faldt  hen  i 
en  Døs,  som  varede  til  ud  paa  Aftenen,  da  han 
vaagnede  og  tog  lidt  Drikke  til  sig. 

Oktavian  rejste  sig  og  forkyndte,  at  skønt  hans 
Embedsbroder,  Kardinal  Johannes,  hvem  Paven 
havde  sendt  ham  til  Meddommer,  endnu  ikke 
var  kommen  til  Byen,  saa  maatte  Retten  dog 
sættes,  at  Pavens  Bud  om  Mødetiden  nøjagtig 
kunde  ske  Fyldest. 

Han  nævnede  derefter,  hvem  der  havde  givet 
Møde  for  de  to  Parter.  Saa  satte  han  Retten  og 
gav  Ordet  til  Kongens  Advokat. 

Da  harmedes  de  danske  Afsendinge;  thi  efter- 
som det  var  en  sikker  Sag,  at  Oktavian  i  Forvejen 
var  vunden  af  Kongen,  saa  havde  de  sat  al  deres 
Lid  til  Kardinal  Johannes,  der  var  bekendt  over 
hele  Kirken  for  sin  Hæderlighed  og  sit  Sinds 
Ubestikkelighed.  De  tvivlede  ikke  om,  at  hans 
Forsinkelse  til  Mødet  skyldtes  en  ny  List  fra 
Kongens  og  hans  Hjælperes  Side.  Sikkert  vilde 
de  sørge  for,  at  Kardinalen  ikke  naaede  frem, 
før  Dommen  var  fældet. 

Laurids  Bruun  :  Absalons  Saga.    II.  29 

Anders  Sunessøn  rejste  sig  og  raabte: 

—  Vi  danske  gør  Indsigelse  imod,  at  Sagen 
paabegyndes,  før  ogsaa  den  anden  Dommer  er 
kommen  til  Stede. 

Men  Oktavian  hævede  Armen  og  sagde 
strængt: 

—  Mødet  er  retmæssig  sat;  og  først  naar 
Kongens  Advokat  har  haft  Ordet,  kommer  Turen 
til  Dronningens. 

Da  stod  Anders,  og  Domprovsterne  med  ham, 
op  fra  deres  Pladser  og  raabte: 

—  Vi  indgiver  Sagen  for  den  hellige  Stol. 
Og  paa  det  at  vi  ikke  skal  siges  stiltiende  at 
have  anerkendt  dette  Mødes  Gyldighed,  drager 
vi  bort  endnu  idag  og  giver  ikke  Møde  paa  ny, 
før  begge  Dommerne  er  komne  til  Stede! 

Oktavian  forsøgte  nu  at  give  lempelige  Ord; 
men  de  danske  forlod  Salen  uden  at  høre  hans 
Tale  til  Ende. 

Da  Kardinalen  næste  Dag  erfarede,  at  de 
havde  gjort  Alvor  af  at  forlade  Byen  og  allerede 
var  paa  Vej  til  Rom,  saa  frygtede  han  for 
Følgerne  af  sin  egenmægtige  Handling  og  for- 
kyndte nu,  at  Mødet  skulde  udsættes,  indtil  hans 
Embedsbroder,  Kardinal  Johannes,  var  kommen 
til  Stede. 

Dåden  pavelige  Legat  kort  efter  virkelig  naaede 
Byen,  var  de  danske  allerede  langt  syd  paa. 

Dog  krævede  nu  Oktavian  paa  sin  Side,  at 
Mødet  ufortøvet  skulde  sættes,  eftersom  Betingel- 

serne  endelig  var  fyldestgjorte.  Saa  maatte  da 
de  danske,  mente  han,  tage  Skade  for  Hjemgæld, 
at  Dronningen  nu  stod  uden  Forsvarere. 

Absalon  laa  hen  i  flere  Dage.  Kun  faa 
Øjeblikke  ad  Gangen  var  han  klar.  Da  tillod 
han  Lægebrødrene  at  give  sig  nogen  flydende 
Føde  og  drak  villigt  et  lille  Bæger  af  det  Liv- 
sens Vand,  Theriak,  som  Stephan  havde  sendt 
ham. 

Fasten  var  til  Ende,  og  Paasken  stod  for 
Døren.  Men  overalt  paa  Sorø  Kloster  var  der 
stille.  Ingen  Klokker  rørtes,  for  at  ikke  Absalon 
skulde  forstyrres  i  sin  Hvile.  Og  alle  For- 
beredelser til  den  hellige  Paaskefest  gik  for  sig 
i  den  største  Stilhed. 

Dagen  før  Skærtorsdag,  hen  paa  Aftenen,  for 
Absalon  pludselig  over  Ende. 

Da  Abbeden  kom  ind  ved  Sengetid,  som  han 
plejede,  sad  Ærkebispen  oprejst  med  skælvende 
Mund  og  store,  feberbrændende  Øjne. 

Han  knugede  Hænderne  foldede  foran  Brystet, 
der  bevægede  sig.  som  var  hans  Sind  i  det 
hæftigste  Oprør. 

Paa  den  høje,  gustne  Pande  stod  Sveden  i 
klare  Perler;  og  atter  var  det,  som  lyttede  hans 
Øre  til  fjærne  Ord,  der  ængstede  ham  saare. 

—  Saa  opfordrer  jeg  da  min  høje  Modparts 
Advokater,    om   de   her   er   til    Stede,    til   med 

Bevisligheder  at  afkræfte  min  Paastand.  Men 
om  de  ikke  kan  det,  da  begærer  jeg  i  Kongens 
Navn,  at  dette  Ægteskab,  der  er  indgaaet  imod 
den  hellige  Kirkeret,  bliver  hævet  og  erkendt  for 
ugyldigt. 

Kongens  Advokat  saa  med  et  spydigt  Smil 
mod  de  danske  Advokaters  tomme  Plads. 

Oktavian,  som  ledede  Handlingen,  rejste  sig, 
vendte  sig  med  højtidelig  Alvor  mod  de  tomme 
Stole  og  opfordrede  Dronningens  Advokater  til 
at  tage  Ordet. 

Men  da  ingen  rejste  sig  fra  den  tomme  Plads 
og  intet  Ord  led  ud  over  Salen  fra  de  fraværende 
Advokater,  saa  bøjede  Oktavian  sig  mod  sin 
Embedsbroder  og  hviskede  med  ham. 

Da  var  der  en  menig  Klerk  blandt  de  mange, 
som  fyldte  Kirkeskibet,  der  ynkedes  i  sit  Hjærte 
over  Dronningens  Skæbne. 

En  af  de  yngste  var  det;  ukendt  var  han  blandt 
Prælaterne;  og  ingen  af  Kierkerne  mindedes  at 
have  set  ham  før. 

Hans  Sind  blussede  op  i  Harme  over  det 
forsmædelige  Gøglespil,  som  øvedes  mod  den 
uskyldige,  fromme,  og  forsvarsløse  Kvinde  fra 
det  fjærne  Land. 

Han  trængte  sig  frem  mellem  de  menige 
Klerke,  indtil  han  naaede  Advokaternes  Stole. 
Inden  nogen  ret  havde  forstaaet,  hvad  han  vilde, 
stod  han  paa  den  Plads,  som  tilkom  Anders 
Sunessøn. 

Med  blussende  Kind,  med  en  Stemme,  der 
skælvede  af  Harme,  raabte  han  mod  Kardi- 
nalen: 

—  Jeg  møder  for  Dronningen! 

Og  inden  Oktavian  havde  fattet  sig  af  sin 
Forbavselse  ogfaaet  Tid  til  at  standse  ham  med 
snildt  tilrettelagte  Spørgsmaal,  flammede  den 
unge  Mands  Ord  ud  over  Salen. 

Saa  hæftig  var  hans  Tale,  saa  overbevisende 
og  ægte  strømmede  Ordene  fra  hans  Hjærte,  at 
Kardinal  Johannes  rejste  sig  i  Stolen  for  ret  at  se 
den  unge  Klerk  og  høre  hans  Grunde. 

Længe  talte  han.  Som  en  Strøm,  der  river 
med  og  drager  til  sig,  gik  hans  Ord  fra  Hjærte 
til  Hjærte. 

Prælaterne  rokkede  i  deres  Stole.  De  menige 
Klerke  i  Skibet  trængte  sig  frem  og  gav  højlydt 
deres  Bifald  til  kende. 

Da  han  endelig  satte  sig,  følte  enhver,  som 
var  til  Stede,  at  Kongen  havde  tabt  sin  Sag. 

Alle  forstod  af  det  Nik,  som  Kardinal  Johannes 
sendte  den  unge  Mand  over  Menighedens  Hoved, 
at  han  aldrig  vilde  gaa  med  til  at  dømme  imod 
den  aabenlyse  Ret,  som  Klerken  havde  givet 
Ord. 

Da  Kong  Philip  efter  Mødets  Slutning  fik  Bud 
om,  hvad  der  var  sket,  og  hvad  Dom  han  kunde 
vente  sig,  saa  for  han  op  i  Raseri  og  svor,  at 
Komedien  nu  skulde  have  en  Ende. 

I  den  tidlige  Morgen,  endnu  før  det  blev  Dag, 

lod  han  sadle  og  red  til  Dronningens  Dør,  kun 
ledsaget  af  to  af  sine  Riddere. 

Han  befalede  Dørvogteren  at  aabne  til  Dron- 
ningens Kammer.  Saa  trængte  han  ind  og 
vækkede  Ingeborg  op. 

—  Kast  Klæderne  om  Eder!  —  sagde  han  — 
Er  I  min  Dronning,  saa  er  jeg  Eders  Konge  og 
Ægteherre;  og  jeg  befaler  Eder  at  følge  mig. 

Uden  et  Ord  stod  hun  op.  Lydig  klædte  hun 
sig  og  fulgte  med  ham  ud  af  sit  Kammer. 

Han  greb  hende  om  Livet  og  svingede  hende 
op  paa  sin  Hest. 

Saa  red  han  i  det  første  Morgengry  af  Staden. 

Men  op  ad  Dagen,  just  som  Mødet  var  sat  for 
Dom,  traadte  Kongens  Kansler  frem  foran  Dom- 
merne og  sagde: 

—  Kongen  af  Frankrig  lader  hilse,  at  han  er 
rejst  af  Byen  med  sin  Dronning.  Han  begærer 
ingen  Skilsmisse! 

Og  efter  Philips  Paabud  slog  han  ud  med 
Haanden  og  sagde  haanligt,  som  viste  han  dem 
Døren  alle  til  Hobe: 

—  Disse  Herrer  kan  spare  sig  Ulejligheden! 

Da  faldt  Absalon  tilbage  mod  Hynderne. 

I  hans  Bryst  lød  det  som  af  Hulken;  og  hans 
Læber  bar  Lyde  frem,  som  ikke  blev  til  Ord. 

Han  foldede  Hænderne  og  lagde  sig  til  rette. 
Et  Smil  tindrede  i  hans  store  Øjne  for  sidste 
Gang.     Saa  lukkede  han  dem  og  sov  ind. 

Men  da  Abbeden  og  Kapellanen  kom  til  hans 
Celle  for  at  læse  Skærtorsdagsmessen,  da  laa 
han  der  i  Døden  med  de  foldede  Hænder  over 
Brystet;  hans  hvide  Ansigt  var  lykkeligt  og 
fredeligt  som  et  Barns. 

Den  Gerning,  som  vilde  geres,  —  nu  var  den 
gjort  og  Striden  stridt  til  Ende. 

Af  Pressens  Omtale: 

„Hr.  Laurids  Bruun  har  ikke  før  skrevet  en  saa  original  og  stem- 
ningsrig  Bog  som  denne.  Den  er  ejendommelig  anlagt,  fint  og  snildt 
gennemført.  Naar  man  har  vendt  det  sidste  Blad,  lægger  man  den  ikke 
fra  sig  med  den  æstetiske  Hungerfornemmelse,  som  saa  ofte  følger  oven- 
paa  Nydelsen  af  moderne  Skønliteratur."  (Berlingske  Tidende). 

.Denne  Forfatter  er  i  Forhold  til  sin  Betydning  og  Stræben  altfor 

lidet  kendt En  egen  Dybde  i  Følelsen,  egen  Finhed  i  Tænkemaaden 

har  præget  alt,  hvad  han  har  skrevet  ....  I  „Kronen"  har  han  naaet 
at  skabe  et  helstøbt  Værk,  der  paa  en  Gang  spænder  Fantasien  ved  en 
sindrig  og  sælsom  Handling  og   føder  et   befrugtende  Væld  af  Tanker  i 

Læserens  Sjæl Bogen  læses  med  en  overordentlig  Spænding." 

(Sophus  Michaelis  i  „København"). 

„Der  er  en  aandelig  Fylde  i  denne  Historie  ....  en  Analyse  af 
Menneskeskæbner,  som  ikke  mindst  nu  om  Stunder  hører  til  Sjælden- 
hederne  Den   spændende  Fabel  med  de  stærkt  pulserende  Scener  er 

udmærket  fortalt."  (Dannebrog). 

„.  .  .  .  „Kronen"  er  et  Værk  af  Alvor,  af  saa  meget  Tankeindhold 
og  saa  betydelig  en  Kunst,  at  Bogen  læses  med  Opmærksomhed." 

(Nationaltidende). 

„.  .  .  .  „Kronen"  er  en  spændende  Bog,  spændende  i  god  Forstand. 
....  Bogen  er  skrevet  ud  fra  en  Livsbetragning,  der  er  modnet  i  et 
frugtbart  Sind,  i  hvis  Dyb  der  risler  hemmelige  Kilder  fra  Drømmenes 
Verden."  (Politiken). 

.,.  ...  en  baade  underholdende  og  fængslende  Bog,  hvis  stærkt 
dramatiske  Handling  interesserer  fra  første  til  sidste  Side." 

(Vort  Land). 

„.  .  .  .  Det  er  en  Fornøjelse  at  læse  en  Bog,  hvori  alt  saaledes  er 
paa  sin  rette  Plads  som  her,   og  som  bæres  af  et  saa  fast  og  velformet 

Anlæg Der  er   da  næppe  nogen  Tvivl  om,   at  Hr.  Bruuns  sidste 

Arbejde  vil  skaffe  ham  en  betydelig  Læsekreds "        (Dagbladet). 

„Denne  Bog  har  Betingelser  for  at  fængsle  mange.  Flest  derved, 
at  den  som  Roman  er  sammensat  med  stor  Dygtighed :  intet  nok  saa  lille 
Træk  er  medtaget  for  sin  egen  Skyld  alene;  hvert  lille  snurrende  Hjul 
griber  ind  i  andre  og  større;  i  stærk  Spænding  følger  man  det  levende 
Maskineris  vildere  og  vildere  Fart  indtil  Sprængningen." 

(Valdemar  Rørdam  i  Hajskolebladet) . 

„.  .  .  .  Den  er  helt  igennem  i  en  ualmindelig  Grad  rig  paa  Spæn- 
ding, og  den  storladne  dystre  Slutning  er  meget  betagende ■ 

(Ribe  Stiftstidende). 

„.  .  .  .  Bogen  vil  more  det  store  Publikum,  fordi  den  er  under- 
holdende og  fængslende ;  den  vil  behage  de  mere  kræsne,  fordi  den  er 
ualmindelig "  (Fyns  Venstreblad) . 

„.  .  .  .  Dens  livfulde  Handling  og  de  stærke  erotiske  Følelser,  der 
bølge  igennem  den,  hæver  den  betydeligt  over  det  meste  af  vore  Dages 
Literatur."  (Aarhus  Amts  Folkeblad). 

„Ingemann  gav  i  sine  historiske  Romaner  en  Folkekomedie- 
ekstrakt af  det  svundne  Danmark. 

Laurids  Bruun  er  derimod  Virkelighedsskildreren  af  den  samme 
Tid,  hvis  Konturer  han  trækker  op  med  indgaaende  Kendskab 
til  og  Benyttelse  af  de  historiske  Kilder,  der  staar  til  Digterens 
Disposition,  naar  han  ogsaa  er  et  Stykke  af  en  Videnskabsmand. 

Man  har  den  største  Nydelse  af  at  følge  Absalon  fra  Vuggen, 
til  han  bliver  Bisp  i  Roskilde.  Med  bred  Pensel  tegnes  de  be- 
vægede Optrin  i  Danmarks  Historie,  der  gaar  forud  for  Slaget 
paa  Grathehede.  Knud  Lavards  Mord  i  Haraldsted  Skov,  Mødet 
mellem  Svend,  Knud  og  Valdemar  i  Roskilde  og  alle  de  kendte 
Begivenheder  fremstilles  her  med  digterisk  Kraft,  uden  at  Billedet 
af  Absalon,  der  er  Bogens  Tyngdepunkt,  trænges  i  Baggrunden. 
Det  er  om  ham  og  hans  Syn  paa  disse  Begivenheder,  at  Bogen 
udelukkende  handler.  Og  ved  utallige  Smaatræk  belyser  Hr. 
Bruun  den  Kamp,  der  foregaar  i  ham,  da  han  skal  vælge 
mellem  at  blive  Kriger  eller  Prælat.  Ganske  brillant  er  Absalons 
Ophold  i  Frankrig  skildret,  og  de  to  Kvinder,  der  under  denne 
hans  Studietid  har  Indflydelse  paa  ham,  staar  som  lysende 
Vidnesbyrd  om  den  udmærkede  Forfatters  Evne  til  at  levende- 
gøre sit  Stof,  saa  at  hans  Figurer  ikke  bliver  Dukker,  men 
rigtige  Mennesker. 

Gennem  Bogen  slynger  sig  som  Folkevisetoner  Kong  Valdemars 
Kærlighedsforhold  til  Tove  (der  rigtigt  er  henlagt  til  denne  Konge 
i  Stedet  for  til  Valdemar  Atterdag)  og  Forholdet  mellem  Prins 
Buris  og  skøn  Kirsten,  som  Kong  Valdemar  danser  tildøde,  da 
han  opdager,  at  hun  har  født  et  Barn  under  hans  Fraværelse. 
Scenen,  hvor  Prins  Buris  blindes  paa  Kongens  Befaling,  er  i  al 
sin  Uhygge  af  den  største  dramatiske  Virkning. 

Absalons  Saga  er  da  i  alle  Henseender  en  betydelig  Bog, 
hvis  Fortsættelse  bør  imødeses  med  stor  Forventning.  Den  er 
et  værdigt  Mindesmærke  for  den  Mand,  hvis  Fremsyn  det 
skyldes,  at  Roskilde  ikke  er  Hovedstaden  i  Danmark." 

(Vort  Land). 

